
Een

“Die moeder is mos dood met haar geboorte. En dit ná elf knewels, almal seunskinders. Skoon verwillerd grootgewôre, die meisiekind.”

Hymie sien hoe Tamara omswaai. Haar dik, blonde vlegsel wat verby haar stuitjie hang, beweeg swiepend saam. Haar blou oë pen die ouer vrou vas wat agter haar hand na die jong meisie loer. “Ek het dit gehoor, ta’ Hanna. As ek reg onthou, noem die Bybel dit kwaadpraat. Is daar nie ’n gebod daarteen nie?”

Tamara kyk na die ander ouer vrou wat onmiddellik haar oë neerslaan en met die sakdoek in haar hand vroetel. “En die deler is net so goed soos die steler, of hoe, ta’ Lena?”

Tamara draai weer na die toonbank sonder om op ’n antwoord te wag. “Skryf op, Hymie. Ek vat dié solank wa toe.” Tamara stoot haar skouer onder die honderdpondmeelsak in en stap met gemak na die winkeldeur. Op die drumpel draai sy om.

“En tante kan maar vergeet van Vader, ta’ Hanna. Hy is nou wel al agttien jaar lank ’n wewenaar, maar hy hou van vroue wat hul vat aan ’n roer verstaan en hul sit in die saal ken. Weduvroue wat staan en skinder in ’n negosiewinkel sal nie hul sit by sy tafel aansit of hul kruip in sy kooi inkruip nie, glo my.”

Sy skud die sak op haar skouer reg en stap na die wa oorkant die stowwerige straat.

Hanna se hand soek na haar hart.

“Wat seg ek vir jou, nig Lena?” Sy skud haar kop. “Om darem so sonder moeder daar in die berge groot te wôre met net die klomp broers en ’n willewragtag vir ’n vader … en dan nog so humeurig ook. Asof ’n ordintlike vrou soos ek na daardie man met sy vreeslike blou oë en sy elf belhamels sal sta’ en kyk. En dan nog hierdie kind wat geen respekte het nie … Dis daardie heidense naam waarmee haar vader haar toebedeel het.” Teen die einde van die sin stik Hanna byna van verontwaardiging.

Hymie steur hom nie aan die twee vroue in die winkel nie. Hulle klets in elk geval meer as wat hulle koop. Hy kyk die lang Boerenooi met haar skraal maar sterk lyf agterna. Nie die kuis rokke wat tot by die nek toeknoop en tot by die polse styf span nie. Die wye romp hang van die breekdun middel af tot op haar velskoene. Daarby dra sy ’n wit manshemp met die boonste knope oopgelaat en die moue tot bokant die elmboë opgerol. Dit laat haar allermins mannetjiesagtig lyk, daarvoor sorg die volronde, hoë boesem onder die sagte voue van die lap maar alte goed.

Nee, Tamara is vrou op ’n manier wat g’n ander nooi in hierdie omgewing vrou is nie.

Sy kan glo so goed soos enigeen van haar broers skiet, en beter perdry as die meeste van hulle. En in daardie blou oë, wat so ’n barshou kan kyk, is daar buiten die intelligensie, die wakkerheid, ook ’n ongetemdheid. Die Davels is welbekend hier in die Magaliesberg-omgewing. Vir hul hardwerkendheid, hul eerlikheid sowel as vir hul humeure. En Tamara is deur en deur ’n Davel.

’n Beweging lei sy aandag van die uitsonderlike Boeremeisie af. Hy herken die deftige landauer onmiddellik as dié van Ruben Gould. Hymie vryf sy hande behaaglik teen mekaar en sit sy vriendelikste gesig op. As die rykste man in die kontrei vir ’n verandering hier aankom en nie deurgaan Pretoria toe vir sy aankope nie, gaan hy hom sekerlik die beste diens gee waartoe hy, Hymie, die Boerejood, in staat is.

Ryk Ruben, geklee in die beste beskikbare tweed, is reeds op pad na die negosiewinkel toe hy omdraai en na die wa oorkant die straat kyk. Hymie volg sy oë en kyk hoe Tamara die sak meel van haar skouers af op die agterkant van die wa lig.

Sy stoot die sak haaks en vryf die meel met ’n tevrede beweging van haar hande af. Sy skud die digte vlegsel terug en kom weer aangestap om die res van haar aankope te kom haal.

Sommer so in die doelgerigte stap, kyk sy na die blinkswart landauer met die swierige, goue krulle op die sykante geverf. Van die deftige voertuig af gaan haar oë na Ryk Ruben. Sy kyk die lang man met sy breë skouers terloops op en af en stap onbeïndruk verby.

Hymie kan nie help om lag te kry nie. Tamara Davel voel klaarblyklik nie soos elke hubare meisie van hier tot Marico tot in Pretoria en selfs so ver as Johannesburg nie. Hy sou wat wou gee om nou te kon weet wat in Ryk Ruben se gedagtes omgaan terwyl hy so sy hoed vir Tamara se stokstywe rug lig.

“Kyk nou hoe astrant hou die klein merrie haar met Ryk Ruben. Net ’n ander manier van uitlok, as jy my vra …” fluister Hanna hoorbaar, maar sy swyg toe Tamara weer die winkel binnekom.

“Klaar opgeskryf, Hymie?”

Hymie skuif die boek oor na Tamara dat sy kan sien.

Sy kyk vlugtig deur die lys.

“Vader kom maak einde van die maand reg, dan sal hy sommer die verf vir die voertuie ook by jou kry. Jy sê dit sal hier wees?”

Tamara skuif die negosieware in die kis rond en pak die koerante, wat Hymie altyd spesiaal vir Gabriël laat kom, stewiger tussen die ander goed in. Sy kyk nie eens om toe Ryk Ruben se binnekoms deur die ligte klap van die deur verraai word nie.

“Dis goed so, Tamara, en ja, die verf sal hier wees. Ons kry ook volgende week mooi rokgoed in. Behalwe die tyk en sis, kry ek ook nog satyn en fluweel. Miskien wil jy kom kyk?”

Tamara lag bekoorlik. “Wat op aarde wil ek met sulke mooi rokgoed maak, Hymie? Waarheen sal ek tog satynrokke dra?”

“Na die bal op Orange Hall dalk? Ons wy die nuwe aanbouings van my huis Saterdag oor twee weke in.” Ruben sit sy hoed op die toonbank neer en begin sy handskoene van die punte van sy vingers afwikkel. Hy kyk Tamara met ’n skewe glimlag aan.

Tamara draai langsaam om na die man met sy gitswart hare, sy donker oë en sy netjiese baardjie. ’n Tweede keer daardie dag kyk sy hom op en af, dié keer deegliker. Haar blouselblou oë neem die snit van die pak klere in, en die ryk tekstuur van die tweed. Sy bekyk ook die varsheid van die hemp, die spoggerigheid van die boordjie, die dikte van die horlosieketting en die glans van die stewels. Sy draai terug na Hymie.

“Hymie, sal jy asseblief vir die deftige meneer sê hy is nog nooit aan my voorgestel nie en dat ek nie met vreemde mans praat nie.”

Hanna en Lena trek gelyktydig hul asem in.

Hymie haal sy skouers op. “U het gehoor, mister Gould.”

Ruben buig effens in Tamara se rigting. “Sal onkel Hymie my die eer aandoen om my aan die skone mejuffrou voor te stel?”

Hymie vee oor die grys ring hare om sy pankop, voel-voel aan sy knypbrilletjie en knik plegtig. “Tamara, kan ek jou voorstel aan mister Ruben Gould, voorheen van Kimberley, maar nou ’n geëerde inwoner van ons kontrei? Mister Gould, ontmoet miss Tamara Davel, die jongste en enigste dogter van Groot Dawid Davel van Bergendal.”

“Dis ’n eer, mejuffrou Davel.” Ruben hou sy hand na haar toe uit.

Tamara ignoreer dit. “Hymie, sal jy asseblief vir meneer Gould sê dat, voorgestel of nie, ek ook nie met uitlanders praat nie, selfs al praat hulle my taal asof dit hul eie is.”

Tamara tel die kis vol negosieware op haar skouer. Met die een hand hou sy die kis vas, met die ander vat sy ’n vuis vol van haar romp.

“Tot siens, Hymie.” Sy draai haar kop. “En hou op vlieë vang, ta’ Hanna, ta’ Lena. Netnoumaar lê hulle eiers teen die binnewang.”

Hymie kyk behoedsaam na Ryk Ruben toe die deur agter haar toeklap.

Die lang man laat sak sy hand en kyk Tamara se parmantige heupswaai agterna. Hy lag saggies. “Vir haar, onkel Hymie,” sê hy sonder om sy oë van haar weg te neem, “vir daardie Tamara Davel maak ek nog mak.”

Jy sal nie die eerste een wees wat probeer nie, Ryk Ruben, en waarskynlik ook nie die laaste nie, dink Hymie stilletjies, maar: “Waarmee help ek vandag, mister Gould?” is al wat oor sy lippe kom.

Tamara buk en laat die kis op die wa sak. Sy skuif dit langs die meel in en kyk rond. Waar sou Benjamin wees? Die hoekpale en rolle doringdraad is reeds agter op die wa gepak, hy moet klaar wees met sy aankope. Sy het genoeg tyd gemors met kletspraatjies in Hymie se winkel. Hulle moet voor donker by die huis kom. Groot Dawid Davel duld nie ’n rondlêery op die dorp nie. Daar is te veel werk op die plaas, en vandat Tamara kan onthou, is werk veel eerder Groot Dawid se godsdiens as Ou Dominee se swawel-en-helpraatjies. En sy self is versigtiger vir haar vader as vir die duiwel. Sy vermoed dis hoekom dit so goed gaan op Bergendal. Selfs die duiwel loop lig vir Groot Dawid Davel.

’n Luide gelag klink skuins van waar die wa staan uit die hotelkroeg op.

Tamara sug. Moenie sê Benjamin het Barend Visser raakgeloop en haal weer sy streke uit nie. Sy lig die sweep uit sy koker en stap ergerlik daarheen.

Met haar binnekoms raak die lag en gesels in die skemer, rookgevulde vertrek onmiddellik stil, maar Tamara kom dit skaars agter.

“Niggie kan nie hier in nie!” probeer ’n ouerige man haar wegkeer, maar sy systap hom maklik.

Sy sien dadelik vir Benjamin met sy rug na haar sit, glas in die hand.

“Benjamin.” Sy praat nie hard nie, maar aan die styf raak van sy rug weet sy haar jongste broer het haar gehoor. Hy draai nie om nie.

“Jy moet liewer luister, Benjamin. Jou suster sleep jou netnou aan daardie bos vaal hare van jou hier uit,” koggel ’n man uit die hoek.

Sy herken Barend Visser se stem, al is haar oë nog nie gewoond aan die skemerte nie. ’n Gelag klink op.

“Pas op vir die voorskootbande, Benjamin,” tart nog een.

“Vader wag, Benjamin. Die son trek noumaartjies water.” Sy ignoreer die kyke wat sy uit alle oorde kry.

Benjamin draai stadig om, maar kyk haar nie in die oë nie. “Vader kan maar nog ’n bietjie wag, en jy ook. Ek is besig … soos jy seker kan sien.”

“Jy is besig om die duiwel aan jou siel vatplek te gee en hierdie spul lieplappers vatplek aan jou beursie, Benjamin Davel.” Tamara se stem klink duidelik hoorbaar bo die versigtige gelag van die spul mans uit. “Maak klaar. Jy is nou braaf, maar ons moet Vader in die oë kyk as ons laat kom. As jy nie daar is teen die tyd dat ek regstaan met die wa nie, bly jy agter.”

Sy draai weg om uit te stap, maar Barend met sy pofferige gesig kom staan voor haar en versper haar weg. Tamara herken ’n wil om te domineer in sy houding.

“Staan opsy, Barend Visser, ek wil hier uit.” Tamara kyk hom geïrriteerd aan. Vir ou dokter Visser wat te laat opgedaag het om haar moeder te red die stormnag toe Tamara gebore is, het sy respek. Van sy seun, Barend, met sy sluwe maniere en agterbakse optrede, het sy nog nooit gehou nie.

“Ai, Tamara, hoekom so kwaai?” Barend suig langsaam aan sy pyp en kyk haar skewekop aan. “So ’n mooi nooi soos jy hoort mos nie so tekere te gaan in ’n plek vir die manne nie?”

“Opsy, Barend.” Tamara kyk hom stip in die oë, iets wat vergemaklik word omdat hulle ewe lank is.

“Jy kom juis so min dorp toe, Tamara. Ons sien jou omtrent net met nagmaal. Maak nou maar jou kuiertjie eerder aangenaam.” Hy staan nader en steek sy hand na haar vlegsel uit. Tamara kan die drank op sy asem ruik.

“Ek sou jou baie graag …” Barend Visser se hand versteen in die lug toe die sweep net ’n entjie bokant sy kop klap.

“Ek het gesê, staan opsy.” Tamara se stem het ’n oktaaf gedaal.

Barend hou haar oë gevange. ’n Spier bult in sy wang. Dan maak hy kastig galant pad en buig oordrewe. “Geitjies kry nie vryers nie,” tart hy toe sy kop in die lug verbystap.

Tamara weet die mans in die hotel hou haar steeds dop toe die deur agter haar toeklap, maar sy steur haar nie aan die spul nie. Sy tel die pale en doringdraadrolle wat Benjamin moes kry en skuif hier en daar sodat die goed nie dalk afrol nie.

Teen die tyd dat die wa reg is, is daar nog geen spoor van Benjamin nie. Sy mik die son se stand met die oog en klap die sweep. Sy het nie tyd om hier rond te staan terwyl haar broer die Davel-naam weggooi nie.

Sy is reeds dorpuit toe Benjamin die wa van agter af inhaal en swetsend opspring. “Jy kon darem wragtig gewag het, Tamara!” sê hy uitasem toe hy sy sit op die bankie kry.

“Hoekom sou ek, Benjamin?”

“Magtig, Tamara, jy verneder my voor my vriende. Is dit regtig nodig? Jy is erger as Vader en Joshua sáám.”

“Ek sou skaars jou drinkebroers vriende noem, Benjamin, om van daardie slang van ’n Barend nie eens te praat nie. En ek het jou mooi gevra om te kom, ek het jou nie verneder nie … daarin slaag jy self baie goed.” Die sweep klap weer.

“Daar is niks mee verkeerd om ’n bietjie plesier ook te hê nie. Die lewe bestaan nie net uit werk soos Vader en Joshua dink nie. Ons is ook geregtig op ’n lewe, op vryheid, Tamara. Bergendal is nie die middelpunt van die wêreld nie.” Hy sug gefrustreerd. “Is ek die enigste een wat dit raaksien?”

“Nee, Benjamin, jy is net die enigste een van ons wat jou lewe en jou vryheid in drank en by die skuim van die aarde soek.”

Dis die laaste woorde wat sy met hom praat totdat hulle net ná skemer voor die waenhuis stilhou.

“Gaan kou kruisementblare uit die kruietuin voor jy in die huis kom,” raai sy Benjamin bot aan toe hy van die wa afspring.

Toe is Joshua by. “Alles reg, Tamara? Julle is laat.”

Tamara knik, maar vermy haar oudste broer se oë.

“Tamara?” Joshua se groot hand span sagkens om haar arm.

Joshua is die enigste man wat nog groter – en maklik net so sterk – soos Groot Dawid Davel is. Maar daar is ’n sagtheid in sy oë wanneer hy na haar kyk, iets wat by hul vader ontbreek.

Die oë is ook die groot onderskeid tussen Joshua en die res van die familie – die uitdrukking, maar ook die kleur. Hulle het almal blou oë beërwe, of dit nou ligter of donkerder, groter of kleiner is. Maar Joshua s’n, weet Tamara, verander van kleur. As hy kwaad is, is dit goudgeel soos dié van ’n leeu. As hy lag, word dit mosgroen. En as hy bekommerd is, soos nou, is daar goue spikkels tussen die groen.

Hy lyk ook anders as die res van hulle met sy donkerder hare. Waar haar ander broers deur die bank Hollands lyk, het Joshua sy sterk gelaatstrekke van ’n ander nasie gekry. Sy wonder vir die soveelste keer oor Joshua se moeder, die vrou met wie hulle vader getroud was voor sy huwelik met haar eie moeder. Niemand rep ooit ’n woord oor haar nie. Nie eens Joshua nie.

“Tamara, het alles goed afgeloop?” vra haar halfbroer weer.

Tamara glimlag. “Alles is reg, Joshua. Dis net Hymie wat weer aan ’t kletse geraak het. Hy moes my kwansuis voorstel aan daardie ryk uitlander van Lemoenvlei wat nou sy huis glo Orange Hall noem.” Sy spring ligvoets van die wa af.

Benjamin het reeds begin uitspan en loop ’n wye draai om Joshua. Tamara is bly hy gebruik darem vir ’n verandering sy verstand. As Joshua of Vader die drank ruik, is daar groot moeilikheid.

“Ryk Ruben Gould?” wil Joshua weet.

Sy knik.

Joshua swyg ’n oomblik. “Hoekom het Hymie jou aan hom voorgestel?”

“Ag, Joshua, dis ’n lang storie en ek is moeg.” Sy skud haar vlegsel agtertoe.

“Nou maar kom in en gaan was. Vader is ook haastig om te eet. Bettie het al gedek. Ons kan aansit so gou as wat jy en Benjamin reg is. Vaaljan sal na die wa omsien.”

Aandete is altyd ’n hele bedrywigheid in die “groot huis”, Bergendal se hoofopstal. Groot Dawid het elk van sy vier getroude seuns toegelaat om huis op te sit waar hulle ook al op die plaas wou. Jong Dawid met sy vrou en vier kinders bly aan die voet van die verste berg. Die tweeling, Mattheus en Markus, met hul vroue en vyf kinders tussen die twee van hulle, deel ’n werf. Hulle woon net so ’n ent af teen die rivier wat verby die boorde vloei. Daniël en Ellie en hul spruite woon ’n ent verder met die rivier af.

Ná Lukas se vrou se oorlye verlede jaar, het hy teruggetrek groot huis toe. Hy het, soos Tamara en Joshua, sy eie kamer terwyl die ander broers maar sake in die twee groot buitekamers moet uitspook.

Jakobus praat van Lukas se huis op die ander hoek van die plaas oorneem as hy einde van die jaar trou. Petrus het al begin uitkyk vir ’n hoekie waar hy kan huis bou met die oog op sy troue, wat nog nie datum het nie.

Maar wie ook al waar bly, saans trek almal op groot huis toe vir aandete en boekevat. Tamara weet haar skoonsusters is nie altyd gelukkig met hierdie reëling nie. Maar op Bergendal is Groot Dawid se woord evangelie. As hy sê almal eet saans saam, dan eet almal saans saam, sonder klagtes of teëpraat.

Die saametery het natuurlik sy voordele, want so word – net voor boekevat – die werk op die uitgestrekte plaas ook bespreek.

Groot Dawid kom soos gewoonlik laaste by Tamara se taak uit. “Tamara, jy sal Joshua moet help vee soek in die ruigtes van die ondervlei en hulle help kraal toe jaag terwyl die ander draad span. Jy het ’n goeie oog en ’n sterk hand met die bees.”

“Maar die groentetuin verdroog, Vader …” Sy sal veel eerder bees help soek as groentetuin natlei, maar sy wil nie onder haar vader se misnoeë deurloop as hy dalk gewaar hoe droog dit daar is nie. Buiten al haar ander take, is die groentetuin haar vernaamste verantwoordelikheid.

Groot Dawid kyk na sy jongste seun. “Benjamin kan natlei terwyl hy die kraal skoonkry.”

Benjamin knik net en kyk op die wit tafeldoek af.

Groot Dawid lig sy wenkbroue. “Geen teëpratery vanaand nie, Benjamin? Ek ken jou nie so nie.”

Tamara hou haar hart vas. Haar vader het Benjamin die naarste taak gegee en nog ’n ekstra een bygevoeg. Vermoed hy iets?

“Nee, Vader, dis reg so, Vader. Tamara is beter met die bees as ek.” Tamara hoor die ondertoon van weerbarstigheid, maar dis net omdat sy Benjamin beter ken as wat die meeste van die ander hom ken.

Groot Dawid het hom nog altyd min aan Tamara en Benjamin gesteur. Joshua was veel meer van ’n vader vir Tamara, en Jong Dawid weer vir Benjamin.

Joshua ontken dit, maar sy vermoed dat haar vader haar – en ook vir Benjamin – verwyt vir haar moeder se dood. Benjamin se geboorte was onverwags moeilik en toe Tamara skaars elf maande daarna kom, was dit meer as wat Deborah Davel se liggaam kon verduur. Sedertdien is daar ’n woede in Groot Dawid wat hom een van die mees gevreesde maar ook een van die mees gerespekteerde mense in die omgewing maak. Almal ken Groot Dawid se strengheid, sy onwrikbaarheid en sy humeur. Almal weet dis waarom sy seuns deur die bank laat in hul lewe trou. Die nooiens is doodbang vir Groot Dawid en wil waarskynlik nie vir die res van hul lewe onder sy duim leef nie.

“Bring maar die Boek, Tamara,” ruk Groot Dawid haar tot die werklikheid terug.

Tamara sit die swaar Familiebybel voor haar vader neer. Groot Dawid kry die plek waar hy laas opgehou het en begin met ’n gedrae stem verder lees: “Al ware het, dat ik de talen der menschen en der engele sprake, en de liefde niet had, zoo ware ik een klinkend metaal, of luidende schel geworden …”

Ná Groot Dawid se voorlesing en kort gebed skuif Tamara agter die huisorreltjie in. Joshua druk die viool, wat hy nog by sy moeder geërf het, onder sy ken. Tamara trap asem in die pype in en druk ’n klawer.

“Psalm honderd.” Hy knik en trek die strykstok oor die regte snaar. “Juich aarde, juicht alom …”

Die broers doen skaars iets meer as brom, maar Ellie van Daniël se suiwer sopraan klim saam met Tamara se alt en die ander vroue en kinders se stemme deur die rietdak die aandlug in.

“Zijn trouw en waarheid houdt haar kracht tot in het laatste nageslacht.”

Daar is ’n klein stilte ná die laaste woorde van die vierde vers. Dan laat Joshua die viool sak en Tamara maak die orreltjie toe.

“Nou maar goed. Wel te ruste.” Groot Dawid kom orent en kyk na sy twaalf kinders, vier skoondogters en die oudste kleinkinders wat al aan tafel mag sit. Hy knik en stap na die kamer met die groot ledekant wat hy al agttien jaar lank saans alleen vol lê.

Tamara dek die laaste goed af en dra dit na die buitekamer vir opwas terwyl die getroudes begin kinders bymekaarmaak om huiswaarts te keer. Benjamin verdwyn – waarskynlik om sy roes te gaan afslaap – en Johannes, stil soos altyd, volg hom buitekamer toe. Lukas gaan haal sy pyp en stap na die onderent van die tuin, soos hy elke aand sedert sy vrou se dood maak. Gabriël gaan haal sy koerante en kry sy sit by die tafel om by die lamplig te lees terwyl Petrus en Jakobus gaan opsaal om by hul aanstaandes, twee susters op die buurplaas, te gaan koffie drink.

“Is dit nie Benjamin se beurt om jou te help met die skottelgoed nie?”

Tamara draai om en sien hoe Joshua sy kop moet laat sak om by die kosyn verby te kom. Sy glimlag onwillekeurig. “Ag, dis net die borde en die messe en vurke. Bettie het die res al skoon.”

Joshua lig een van die haelwit afdroogdoeke van die stapel af en kom staan langs haar terwyl sy skuim in die water probeer opwerk.

“Vader hou nie daarvan dat jy my help nie. Dis deel van die jongeres se take.”

“Jy gaan my môre met die bees help, hoekom sal ek jou nie vanaand met die opwasgoed help nie?” Sy glimlag strek tot by sy eienaardige oë.

“Vader sal eerder wil hê dat jy gaan kuier … gaan vrou soek.” Tamara spoel die porseleinbord met sy blou randjie en geel en rooi blommetjies af en hou dit met ’n skalkse glimlag na Joshua uit.

“Soos Paulus gesê het: om getroud te wees is nie vir almal toebedeel nie.” Hy vat die bord uit haar hande en begin dit met ferm hale afdroog.

“Hoekom het jy nooit tot trou gekom nie, Joshua?” verras Tamara haarself. Sy het Joshua nog nooit so reguit gevra nie. Vandat sy kan onthou, was Joshua maar ’n alleenloper.

Joshua roer sy skouers – só groot dat dit ’n volgroeide bees kan dra en ’n aanstormende bul se kop al die grond in gedwing het – maar antwoord nie.

“Jy word vanjaar vyf en dertig, Joshua.”

Joshua glimlag en vee ’n blonde sliert van haar wang af. “En jy word negentien. Ook al amper ’n oujongnooi,” terg hy.

“Darem eers nader na die einde van die jaar toe,” skerm sy skielik verleë.

“Het Ryk Ruben gevra om voorgestel te word, Tamara?”

Sy knik en draai weer opwasbak toe.

“En wat dink jy van hom?”

Tamara haal haar skouers op. “’n Regte laventelhaan as jy my vra.”

“Vir ’n uitlander is hy nie te sleg nie. Hy is glo ’n baie regverdige man, belese ook, en die einde van sy skatte ken hy glo nie.” Sy voel Joshua se oë vraend op haar.

“Hoe sal ek weet? Ek ken die man nie.”

“Ek hoor die huis op Orange Hall lyk soos ’n kasteel. Daar is glo badkamers binne-in die huis. Vier, so hoor ek, noudat die laaste vleuel aangebou is. Die badkamers het selfs warm water. ’n Mens draai skynbaar net ’n kraan oop.”

Joshua vat nog ’n bord by haar. “Die kombuis is blykbaar groter as ons voorhuis, en daar is ’n kok met vyf diensmeisies net om na die kos om te sien.” Hy sit die droë bord op dié se maat neer. “So ’n man is seker elke nooi se droom, dan is hy nog aansienlik ook.”

Tamara haal haar skouers ongeërg op. “Daar is seker nooiens wat hom aansienlik vind.”

“En jy nie?”

“Nie besonder nie,” sê sy teen haar beterwete. Hulle werk ’n hele ruk in stilte verder.

“Hy het my so met ’n draai na die bal op Orange Hall toe genooi.”

’n Bord spat aan stukke op die vloer toe dit uit Joshua se hande gly. “Verdomp,” swets hy onderlangs.

“Ag nee, Joshua!” roep Tamara onwillekeurig uit en kyk hartseer na die skerwe. “Dis nog borde wat van Delagoabaai, van jou eie moeder, af gekom het.”

“Ek weet,” kom dit kortaf.

Hulle hurk gelyktydig om die stukke op te tel. Tamara steek haar hand na ’n skerf uit en sny haar vinger per ongeluk aan die rand van ’n ander een. Sy gryp die vinger vas en kyk hoe die bloed opwel. “Verdomp jy oor die bord, of oor die bal?” Sy kyk van die bloedstreep af op na haar broer.

Joshua bring werktuiglik haar hand na sy mond toe en suig die bloed van die sny af, soos hy altyd gemaak het toe sy klein was.

Tamara se oë rek toe sy warm lippe oor haar vinger gaan. Dis nie hoe sy onthou dit kleintyd gevoel het nie. Die sensasie van sy mond om haar vingerpunt veroorsaak onverwags ’n onbegryplike warmte in haar wange.

Joshua kyk haar skielik stip oor haar skraal kneukels aan, asof hy kan hoor haar hart het onverklaarbaar op galop gegaan. Hy los haar hand asof dit ’n slang is.

“Ek kry die besem. Gaan was jou hand en gaan slaap. Ek sal klaarmaak hier.” Die streng opdrag klink genoeg soos haar vader s’n om haar te laat gehoorsaam.

By die kosyn huiwer sy en kyk oor haar skouer. In die lamplig gloei sy hare met ’n effense koper skynsel, maar sy gesig is in die skadu. “Jy het nie my vraag geantwoord nie, Joshua.”

Hy vee die stukke verwoed bymekaar. “Nag, Tamara.”

“Maar …”

Joshua hou op vee, rus met sy hande op die besem en kyk strak na haar. “Ek het gesê nág, Tamara.”

Sy huiwer. Sy kry gewoonlik haar sin met Joshua, maar net tot by ’n punt. Verby daardie punt is hy onwrikbaar. Buiten Groot Dawid is Joshua die enigste mens wat haar tot dusver doeltreffend in toom kon hou. Maar waar Groot Dawid met woedeuitbarstings en sy humeur vrees inboesem, kry Joshua dit met sy stil krag reg. Hulle is nou weer by daardie punt van onwrikbaarheid, besef sy, en dit sonder dat hy sy stem verhef het.

Tamara gee bes en stap weg, haar romp swiepend van ’n onverklaarbare ergernis.

Sy sit in haar katoennagrok op die bankie voor die spieëltafel en is besig om haar vlegsel los te maak toe daar ’n ligte klop aan haar kamerdeur is.

“Kan ek inkom, Tamara?” Joshua loer om die deur en stoot dit wyer oop toe sy verras knik.

Tamara trek die borsel met sy silwer rugkant deur haar hare. Sy trek ’n gesig toe dit in die borselhare verstrengel raak.

Joshua vat die borsel by haar en vryf met sy vinger oor die gegraveerde naam. “Dis ook omtrent al wat jy van moeder Deborah, het, nè, Tamara?”

Tamara kyk in die spieël na haar broer.

Hy glimlag, tel ’n hand vol van haar hare op en begin dit van die punte af borsel soos hy kleintyd elke aand getrou gedoen het. “Ek wens jy het jou moeder geken, Tamara. Sy was die enigste een wat die sagte kant in Vader kon ontgin. En sy was net so pragtig soos jy. Ook die lang, blonde hare en die blou oë, maar sy was klein en skraal in vergelyking met jou lenigheid en krag. En tog het sy ons met ’n sterk hand regeer … Vader inkluis.” Hy tel nog ’n hand vol hare op en herhaal die proses.

Tamara hoor skaars wat hy sê. “Hoekom het jy destyds opgehou om my hare saans te borsel, Joshua? Hoekom het jy opgehou om na my kamer toe te kom vir ons geselsies? Nooit meer vir my op jou viool kom wiegeliedjies speel nie?”

Joshua kyk vlugtig na haar in die spieël, dan weer af na haar hare. “Jy het sestien geword, Tamara. ’n Nooi van sestien het haar privaatheid nodig.”

Tamara draai op die stoeltjie om. “Joshua, jy het my versorg wanneer ek siek was, jy het vir my geskerm by Vader wanneer ek stout was. Jy het Vader teëgegaan toe hy my vroeg al uit die skool wou haal, my ’n pak slae gegee toe ek en Benjamin gaan swem het terwyl die rivier afkom. Jy het my leer perdry, leer skiet, leer mes gooi, leer sweep klap en jy het my geleer om myself te verdedig.

“Liewe hemel, Joshua, jy het my selfs vertel wat aangaan en my na ma Saar toe geneem daardie nag … toe ek in ’n plas bloed en ’n onmenslike pyn op my maag wakker geword en nie geweet het wat anders om te doen as om na jou toe te gaan nie.” Haar wange word weer warm by die herinnering.

“Selfs daarmee het jy my gehelp, Joshua. En toe ek die dag sestien word, toe verstoot jy my. Jy was daar, ja, maar jy was ook nie daar nie. Jy het jou heeltemal aan my onttrek. Deur een ongenadige verjaardag het ek jou as vader en as moeder verloor. En meer … jy was ook my vriend, beskermer … alles wat ek nodig gehad het. En nou, die afgelope twee jaar, is ons skaars kennisse.”

“Ons sal nooit bloot kennisse wees nie, Tamara. Ek is jou broer.”

Sy draai terug spieël toe. In die weerkaatsing kyk hulle mekaar by die flikkerende kerslig weer in die oë. “Ek het tien ander broers, Joshua, dink jy nie dis genoeg nie?”

Asof hy iets soek om met sy hande te doen begin hy weer haar hare borsel. “Ek het gekom om verskoning te vra, nie om ons familiegeskiedenis uit te lê nie.”

Sy kyk hom onbegrypend aan.

“Ek was onnodig kortaf met jou. Ek is jammer.”

“Hoekom vra jy my om verskoning, Joshua? Broers is dikwels nydig teenoor hul susters. Nie een van my ander broers het my al ooit om verskoning gevra nie, behalwe wanneer jy hulle opdrag gegee het.” Tamara kan die halsstarrigheid, die uitdaging in haar stem hoor. Sy verstaan nie wat vanaand met haar aangaan nie, wat hierdie ongedurigheid, hierdie vreemde ontsteltenis is wat in haar hele liggaam nes gemaak het nie.

Joshua sit die borsel neer en draai haar aan haar skouers om sodat sy hom reguit in die oë kyk. “Ek was sestien toe jy gekom het, Tamara. Sestien toe moeder Deborah dood is en Vader vir my gesê het ek moet sorg dat jy groot kom. Jy is my verantwoordelikheid, het hy gesê, net soos hy Jong Dawid opdrag gegee het om na Benjamin om te sien. Jy is nou agttien, ouer as wat ek was toe Vader jou in my arms gelê het. Dis logies dat jou verhouding met my anders as met die res van die broers sal wees.”

Sy asem is warm en onverwags vinnig teen haar gesig voor hy wegdraai.

Daar hang ’n stilte in die kamer. Die bankie kraak toe Tamara opstaan.

Joshua draai om en vee deur sy donker hare. In die kerslig is sy gelaatstrekke gebeitel, sy oë donker en broeiend.

Tamara gaan staan voor hom. “Waarom dan …” begin sy, maar Joshua skud sy kop en hou sy hand op. Op sy voorkop blink fyn sweet.

“Dis nou die einde van hierdie gesprek, Tamara.”

“Nee, dit is nie. Ek wil weet hoekom, Joshua. Hoekom kan jy nie soos vroeër op my bed kom sit en my vertel van my moeder Deborah, of sommer van die dag se gebeure, of soms selfs net ’n storie nie? Lukas doen dit soms sedert Lidia dood is. Benjamin warrel partykeer hier in en Gabriël kom vertel my af en toe wat hy gelees het, kom praat gereeld met my Engels. Maar nooit meer kom jy hierheen nie. Vanaand is die eerste keer sedert ek sestien geword het dat jy in my kamer kom.”

Sy skud haar kop. “Jy verwar my, Joshua. Aan die een kant sê jy vir my ons verhouding is spesiaal omdat jy my grootgemaak het, aan die ander kant sê jou houding en die manier waarop jy my behandel dat jy afstand tussen ons wil bewerkstellig. Ek verstaan dit nie.”

Tamara kyk hom pleitend aan. “Wat probeer jy nou eintlik vanaand vir my sê, Joshua?”

Joshua kyk haar lank in stilte aan.

Sy laat rus haar hande teen die growwigheid van sy hemp terwyl sy na hom opkyk. “Antwoord my, Joshua.”

Hy vou haar polse in sy groot, sonbruin hande toe, vryf haar palms met sy werkharde duime. Dit lyk asof hy iets gaan sê, maar dan skud hy net sy kop.

Met ’n hees “Nag, Tamara” stoot hy haar finaal van hom af weg en trek die deur agter hom toe sonder om haar weer in die oë te kyk.



Twee

“Keer, Tamara! As hy vlei toe wegbreek, kry ons hom nie weer uit nie!”

Tamara stuur haar merrie se neus net betyds tussen die wegloopbees en die vlei in. Sy keer hom na Joshua se kant toe aan.

“Mooi skoot!” Joshua trek sy leisels in terwyl die bees koers kies na die res van die troppie wat hulle reeds bymekaargemaak het.

Tamara stuur haar perd met ’n wye draai terug, deels omdat sy nie die troppie wil versteur nie en ook omdat sy dit geniet om met ’n perd oor die aarde te skeer.

Die bloed wat so vinnig deur haar are pomp en die wind in haar hare laat haar vergeet van die verwarrende, feitlik slaaplose nag wat sy deurgebring het. Ook van die droom toe sy vroegoggend uiteindelik wel aan die slaap geraak het – die droom waarin sy Ryk Ruben en Joshua oorkant mekaar sien staan het – Joshua met die bloederige beeshart in sy hand en Ruben met sy hande bak en tot oorlopens toe vol goue ponde.

Die volgende oomblik voel sy die perd onder haar wegraak, hoe sy deur die lug seil en met geweld op die aarde tussen die lang gras aan die rand van die vlei te lande kom.

“Tamara!”

Sy perd het nog nie tot stilstand gekom nie toe is Joshua al op een knie langs haar in die gras.

“Tamara?”

Sy kry haar asem weer terug en begin van skrik lag.

“Hemel, Tamara, jy kon jou nek gebreek het!” Joshua se gesig, stram van ontsteltenis, begin in ’n glimlag ontspan.

“Ja, maar ek het nie,” lag sy steeds en stoot haar reg op. Sy kyk rond na waar haar perd is. Tibbie kom ewe rustig aangedraf.

“Jou hare is vol gras.” Joshua trek stukke gras en blare uit die swaar vlegsel wat met die jaag losgekom het.

Tamara gooi haar kop agteroor om die orige steekgras uit te skud. “Ag toe, dit het miskien baie lank laas gebeur, maar dis mos darem nie die eerste keer dat ek van ’n perd afval nie.”

Joshua sê niks.

Sy skrik vir die uitdrukking op sy gesig terwyl hy na ’n plek iewers onder haar ken staar. Toe sy afkyk, sien sy te veel van haar hempsknope het met die val losgegaan. Met die regop sit vou die hemp so dat die vol rondinge van haar borste verby die wit lap stu.

Sy gryp instinktief na die twee hempspante en maak die knope vas met vingers wat skielik bewe. Toe sy die laaste knoop vasgewikkel het, kyk sy na haar broer wat haar nog verstar dophou.

“Joshua?”

Asof die aanhoor van sy naam hom weer tot sy sinne bring, skud hy sy kop en vee oor sy gesig, vreemd bleek onder die sonbruin. Hy stap ’n paar wankelende tree die veld in.

“Joshua?”

Hy bly met sy rug na haar toe staan, sy gesig in sy hande. “Gaan huis toe, Tamara. Sê vir Vader jy het afgeval … seergekry … wat ook al … Ry net, Tamara, asseblief?”

Tamara staan op en vryf werktuiglik die gras en blare van haar klere af, bly dan nog onseker staan.

“Ry, Tamara.”

Tamara fluit vir Tibbie en swaai in die saal. Sy hou die merrie in haar ontsteltenis hardhandig terug. Tibbie protesteer runnikend en kap met haar voorhoewe in die lug.

Joshua draai onwillekeurig om. Tamara sien die verwarring in die goue vlekke wat die groen van sy oë wil-wil oorneem. Sy kalmeer die perd en maak haar langs Joshua staan.

Sy kyk af na haar oudste broer, haar halfbroer. Hy lyk meteens vir haar anders, asof sy hom met heel ander oë sien. Die groot lyf, die sterk gesig is dieselfde, maar sy sien meteens ’n weerloosheid in hom wat sy nooit by Joshua vermoed het nie. “Joshua …”

Hy skud sy kop stadig. “Ry liewer, Tamara.”

Die perd roer ongeduldig. Tamara se oë brand meteens onverklaarbaar, dan druk sy haar hakke in die perd se lieste.

Sy ry nie dadelik huis toe nie, kies eers koers klowe toe. By die waterval hoog in die kloof op gly sy van die perd af en gaan sit op haar knieë by die poel waarin die water neerdruis.

Sy was eers net haar gesig in die koue bergwater voor sy op die ingewing van die oomblik van haar klere ontslae raak en in die kilte van die poel induik. Sy swem ’n paar keer op en af, draai later op haar rug om te dryf met net die son op haar lyf.

Joshua het haar die eerste keer hierheen gebring en vir haar die grot agter die waterval gewys. Sy was skaars ses, maar sy het reeds haar sit op ’n perd geken. Joshua het haar hier leer swem. Joshua …

Tamara maak haar oë toe en sak onder die water in.

Toe haar asem gedaan is, dobber sy boontoe en swem kant toe.

Sy lig haar nat lyf tot op die rotsplaat om droog te bak, kyk af na die vol, blinknat borste wat Joshua so onkant betrap het en maak weer haar oë toe. Joshua se gelaatstrekke – so anders as die ronder, sagter gelaatstrekke van die res van hulle – verskyn feitlik onmiddellik voor haar geestesoog.

Daar is nie een gelaatstrek in daardie sterk gesig wat aan Groot Dawid herinner nie. Die lengte, die grootte is daar, maar die proporsies van hul liggame verskil. Waar Joshua se breë skouers en smal heupe opvallend is, is Groot Dawid se heupe effens breër en die skouers ronder, smaller. Al tien die ander broers het Groot Dawid se bou, sy vaal hare en blou oë geërf.

Sy draai die lang koord van haar hare om en om en kyk hoe die water op die rots spat voor sy in die blou hemel opkyk.

Wat het oor Joshua gekom? En wat is dit wat in haar diepste binneste roer as sy by Joshua is?

Tamara se hare is nog klam toe sy die werf inry. Gelukkig is Groot Dawid nie in sig nie. Sy ry eers kraal toe.

“Jy sal vir Joshua moet gaan help, Benjamin. Ek sal kyk dat die groente nat kom.”

Aan Benjamin se gesig is dit duidelik dat hy haar nog nie vir die vorige dag vergewe het nie.

“Asseblief, Benjamin, ek het geval. Tibbie moet in ’n erdvarkgat getrap het.” Sy wys na die lang krapmerk op haar arm wat sy eers gesien het toe sy ná die swemmery aangetrek het. “Joshua kan nie die bees alleen aanja nie en ek sien die kraal is reeds skoon.”

Benjamin kyk haar nog ’n oomblik weerspannig aan, knik dan en stap stalle toe.

Tamara is net klaar afgesaal toe die honde op die werf skril begin blaf. Sy gee Tibbie ’n liefderike klap op die boud en stap uit, betyds om ’n landauer met ’n swierige draai die werf te sien binnery.

Terwyl Ryk Ruben afklim, dink Tamara aan honderd dinge tegelyk – haar hare wat nog klam en los en baie deurmekaar teen haar rug afhang, die droom van die vorige nag, en wat Groot Dawid se reaksie op die uitlander se onverwagte besoek gaan wees.

“Goeiemôre, mejuffrou Davel.” Ruben haal sy hoed galant af en buig effens in haar rigting. “Lieflike dag, is dit nie?”

“Het u verdwaal, meneer Gould?” Sy plant haar hande op haar heupe en skud haar hare terug.

“Dan praat u tog met uitlanders?” Die glimlaggie om sy mond is tergend terwyl hy nader gestap kom.

“Net as dit nie anders kan nie. Ons is Christenmense, meneer Gould, ek help selfs uitlanders as hulle klaarblyklik in nood is. As u nou weer terugdraai en by die hek uitgaan, is dit so twee myl noord …”

“Ek het nie verdwaal nie, mejuffrou Davel,” val hy haar in die rede en kom reg voor haar tot stilstand. Sy neusvleuels sper effens oop. Hy glimlag. “Vars soos die veld ruik jy, Tamara.”

Dat hy haar op die naam noem, is onverwags intiem en dit betrap haar onkant. Maar sy staan haar staan, al voel dit asof die man heeltemal te naby aan haar is. “Dan stel ek voor dat u in ieder geval weer die pad terug Orange Hall toe kies. Ons ontvang nie mense sonder ’n afspraak hier nie. Op hierdie plaas word daar gewerk.”

“O, maar ek is nie sonder ’n afspraak hier nie. My boodskapper was al vroeg vanoggend hier.” Hy kyk oor haar skouer en glimlag vir haar voor hy wegdraai. “Goeiemiddag, meneer Davel. Dankie dat u bereid is om my op so ’n kort kennisgewing te spreek.”

Tamara swaai om. Groot Dawid staan op die boonste stoeptrap.

“Kom nader, Gould. Dagsê. Koffie, Tamara. Jy kan later verduidelik wat jy hierdie tyd van die dag hier doen en hoekom jy lyk soos jy lyk.”

Tamara stuur Bettie met die koffie in, wel wetend dat haar vader haar later daaroor voor stok sal kry, maar sy gee meteens nie om nie.

In haar kamer trek sy haar borsel deur haar hare. Haar hand word stil toe sy haar weerkaatsing in die spieël gewaar. Is dit werklik sy, hierdie vrou met die onstuimige oë en die hoogrooi wange, die kwetsbare mond?

Sy dink terug aan die vorige aand toe Joshua haar hare geborsel het, dink hoe sagkens hy – ten spyte van sy onwrikbaarheid by tye – nog altyd met haar gewerk het. Sy sak op die bankie neer. Lank sit sy so voor sy later lusteloos weer die borsel oplig.

Sy kyk op toe daar geklop word. “Grootbaas soek jou in die voorhuis, Tamara.”

“Kom in, Bettie.”

Die jong, swart vrou, net ’n paar jaar ouer as Tamara, loer om die deur en stap in. “Jou hemp is van die stof. Jy sal moet skoon aantrek. Grootbaas sal nie daarvoor staan dat jy so lyk voor die ryk man nie.”

“Is hy nog by Vader?”

Bettie knik en skink van die helder water uit die lampetbeker in die kom. “Kom, Tamara, ek kan sien jou hart kry vandag baie swaar. Maar nou moet jy was en aantrek. En vinnig ook. Partykeer moet die hart maar laaste kom.”

Tamara kyk Bettie vraend aan, maar dié skud net haar kop. “Later. Nou moet jy eers skoon en jou hare gevleg kom.”

Ruben staan op toe Tamara die vertrek binnekom.

“Vader het geroep,” ignoreer sy die man met die gitswart oë en die glimlag.

“Sit, Tamara.”

Groot Dawid wag vir haar om te gehoorsaam voor hy weer praat. “Meneer Gould het kom vra dat jy na sy bal toe gaan. Ek het my toestemming gegee.”

Tamara kyk onthuts na haar vader. Dít het sy nie verwag nie. “Maar Vader …”

“G’n maars nie, Tamara. Dis tyd dat jy jongmense buite hierdie huiskring ontmoet.”

Tamara kyk haar vader weerbarstig aan. Dis nie dat sy nie wil gaan nie, maar dat haar vader soos gewoonlik weer namens haar besluit sonder om haar in die saak te ken, stuit haar stewig teen die bors.

“Dis al, Tamara. Jy kan meneer Gould groet en dan kan jy gaan. Ek sien die groente staan en verlep in die son. En sê dankie vir die uitnodiging.”

“Watter uitnodiging?”

Groot Dawid draai na Joshua wat die deurkosyn met sy breë skouers vol staan. “Jy is vroeg terug. Ontmoet meneer Gould. Meneer Gould, my oudste seun en steunpilaar, Joshua Davel.”

Joshua meet die man voor hom.

Ruben se oë hou syne onwrikbaar gevange voor hy vorentoe tree en sy hand na Joshua toe uitsteek. “Bly te kenne, meneer Davel. Die naam is Ruben Gould.”

Joshua huiwer eers, maar vat toe tog die aangebode hand. “Joshua. Anders is hier te veel meneer Davels.”

Ruben, ’n entjie korter as Joshua en nie naastenby so gespierd nie, is uitgevat soos Tamara hom die vorige dag op die dorp gesien het terwyl Joshua, groot, sterk en fier in sy veldklere en velskoene staan. Op die oog af lyk hulle na twee uiterstes, en tog is dit al vir Tamara asof sy eenderse karaktertrekke by hulle gewaar. Trotsheid, ’n wil van hul eie, ’n vasberadenheid.

“Meneer Gould het kom vra dat Tamara na die bal op Orange Hall toe gaan.” Groot Dawid kyk van die een na die ander. Dis duidelik dat ook hy die onverklaarbare spanning tussen die twee kan aanvoel.

“En?”

“Ek het toestemming gegee dat Tamara gaan.”

Joshua kyk ongelowig na sy vader.

“Natuurlik op voorwaarde dat jy haar vergesel, Joshua.”

Tamara skud haar kop effens. “Verskoon my … die groente …” prewel sy lamlendig en vlug na buite.

“Wat op aarde was dit met julle twee?” Groot Dawid se ruie wenkbroue knoop bokant sy neus.

Tamara kyk verskrik op toe Groot Dawid van haar na Joshua kyk.

“Vanmiddag met Gould hier,” voeg Groot Dawid by.

Tamara laat sak haar oë en loer onderlangs na Joshua wat verwoed die vleis op sy bord sny. Die res van die gesin luister klaarblyklik geïnteresseerd terwyl die silwergerei teen die porselein klingel.

“Vader kon darem gevra het of ek wil gaan,” laat Tamara wederstrewig hoor.

“Natuurlik wil jy gaan,” glimlag Daniël se vrou, Ellie, opgetoë. “Almal op die dorp … wat praat ek, almal in die distrik praat oor niks anders as die bal op Orange Hall nie. Jy behoort baie geëerd te voel, Tamara. Ek weet nie van enige ander Boerenooiens wat daarheen uitgenooi is nie en ek weet nie van enigeen wat nie enigiets sou gee om wel uitgenooi te word nie.”

“Geëerd!” Tamara snork. “Wat wil ek daar gaan maak? Ek het nie eens ’n behoorlike rok nie, laat staan nog ’n tabberd wat geskik is vir ’n bal.” Sy kyk na Groot Dawid. “Vader sal hierdie ding ongedaan moet maak. Ek kan nie gaan nie.”

“Ek het Gould my woord gegee, Tamara. Jy gaan. Jy en Joshua sal aanstaande week die kapkar vat en Pretoria toe gaan. Julle sal by my suster Hendrina en swaer Hans oorbly. Joshua ken hulle van die kere dat hy Pretoria toe was om Gabriël by die skool te gaan haal. Hulle sal julle ook help om vir julle die regte klere aan te skaf. Ons is miskien eenvoudige mense, maar ons is nie heeltemal onvermoënd nie en ek wil my nie vir my kinders voor die uitlanders skaam nie.”

Groot Dawid vee sy mond met die jammerlap af en sit dit met ’n besliste gebaar neer. “En dis die laaste wat ek hiervan wil hoor, Tamara.”

Tamara ken haar vader goed genoeg om te weet dat sy so ver gegaan het as wat hy haar sal toelaat, tog kan sy haar nie keer nie. “Maar hoekom, Vader? Al die jare meng ons met niemand nie en nou stuur Vader my goedsmoeds tussen ’n klomp pierewaaier-uitlanders in.”

“Tamara.” Haar vader se swaar stem is waarskuwend, maar hy vervolg tog tot haar verbasing: “Gould is nie ’n pierewaaier nie. Hy is ’n slim sakeman.”

“Maar hy is ’n uitlander.”

“Dis dalk waar, maar hy praat ons taal beter as sommige van ons en hy is boonop ’n vriend van ons president. Jy weet dat ek self voorheen eerder ’n Joubert- as ’n Kruger-man was, maar ek het groot respekte vir die president en sy oordeelsvermoë ná die Jameson-inval. As Gould ’n vriend van die president is, is hy ook my vriend. En as ’n vriend van die president my dogter ewe ordentlik self kom uitnooi na ’n geleentheid toe, kan ek nie sien waarom ek die uitnodiging van die hand moet wys en hom só in die gesig vat nie.”

“Vader het nog nooit omgegee wie Vader in die gesig vat nie. Hoekom nou skielik?”

“Dis nou genoeg, Tamara.” Groot Dawid stoot sy stoel agteruit, ’n seker teken dat een van sy woedebuie in aantog is.

Maar Joshua hou sy hand op en kyk na sy suster. “Vader wil jou getroud sien voor daar dalk oorlog kom, Tamara.”

Tamara staar hom en haar vader stom aan.

“En ek stem met hom saam.”

In haar skok wonder Tamara of dit net sy is wat die vreemde rouheid in Joshua se stem hoor.

Groot Dawid knik. “Bring nou vir ons die Boek, Tamara, dit raak laat.”

Tamara is al in die bed, maar die kers brand nog toe Gabriël sy opwagting maak.

“Kan ek inkom?”

Sy knik en tik op die bed langs haar. “Kom sit.”

Naas Joshua was Gabriël van altyd af haar gunstelingbroer. Haar dromerbroer, haar slim broer; altyd met sy neus in ’n koerant of ’n boek. Dit was Gabriël wat gesorg het dat sy ander boeke as die Bybel ook te lese kry en dit was Gabriël wat haar leer Engels lees en praat het. Gabriël is die enigste van haar broers wat verder as die plaasskool wou leer en, danksy Joshua se voorspraak by Groot Dawid, na die Staatsmodelschool in Pretoria gestuur is.

“Wat sê die koerante wat ek gister vir jou saamgebring het?” Sy beduie na die bondel onder Gabriël se arm.

“Bevestig maar net weer dat die uitlanders steeds oproerig is oor daardie Edgar wat doodgeskiet is.” Hy skud sy kop. “Ek dink hulle soek net ’n rede om oorlog te maak.”

“Dink jy regtig daar gaan oorlog kom?” Sy trek haar bene in die sirkel van haar arms in en laat haar ken op haar knieë rus.

Gabriël haal sy skouers op. “Wie weet? Tensy die Britte sommer baie soldate van Engeland af invoer, sal hulle nie weer so voortvarend wees soos met die vorige oorlog by Majuba nie. Die Jameson-inval het hulle waarskynlik ook ’n les geleer. Maar net nou die dag het ’n Britse minister weer na Johannesburg verwys as ‘the richest spot on earth’. En ons weet hoe die Engelse oor mag en geld voel.”

“Hoekom los hulle ons nie net uit nie?”

Gabriël lag. “Dis nie hoe die Engelse se koppe werk nie, Tamara. Buitendien, die president het hulle die harnas ingejaag met dié dat hulle nou veertien pleks van vyf jaar moet wag om te stem. Ek sou seker ook vies gewees het as ek een van hulle was.”

“Maar daar is te veel van hulle. Hulle sal ons uitstem in ’n verkiesing en dan is ons in elk geval weer ons swaar verworwe vryheid kwyt.”

“Ek is nie so seker daarvan nie. Maar vryheid staan in elk geval nie op ’n stuk papier geskryf nie, sussie. Vryheid lê in die hart, daarom sal die Boere altyd vry wees.” Hy hou sy hand oor sy hart. “Dit lê hiér.”

Dis nie al wat daar lê nie, dink Tamara en sug meteens diep.

“Ag, nee wat, so erg is dit darem nie,” vertolk Gabriël haar sug verkeerd. “Gaan jy nou maar na daardie deftige bal toe en gaan wys die spul uitlanders hoe mooi ’n Boerenooi kan lyk en hoe slim sy kan saampraat.”

“Saampraat? Ek?”

Hy knik en tik op die koerant. “Begin lees en vra my as daar iets is wat jy nie verstaan nie.” Die bed kraak toe hy opstaan. “Jy het meer verstand as die meeste mense, Tamara. Gebruik dit en gebruik dit oordeelkundig. Met jou verstand kan jy heelwat verder kom as met jou voorkoms, al is jy ook hoe ryklik met skoonheid geseën.”

Tamara hou haar kop speels skeef. “Is jy besig om vir my te sê dat ek mooi is, Gabriël?”

“Jy weet dit tog, Tamara. Hoekom dink jy het Vader en Joshua jou al die jare hier op die plaas versteek gehou, bewaar soos ’n mens ’n geheim bewaar?” Hy buk en soen haar op die voorkop. “Ons weet almal dat seëninge, soos ’n pennie, twee kante het. Met al jou seëninge, Tamara, hoop ek nie daar is ’n donker kant vir elkeen van die baie ligkante nie.”

In die deur draai hy om. “Jy moet onthou dat Vader, maar veral Joshua, baie erg oor jou is. Moet hulle nie verwyt as dit nie altyd op die regte manier tot uiting kom nie.”

“Vader? Vir Vader is ek net ’n ergernis.”

“Moenie glo nie, Tamara. Dit kan nie maklik wees om die leniger ewebeeld van die vrou wat jy liefgehad het as dogter te hê nie. Jy ken vir Vader, hy wys nie sy gevoelens nie, maar jy is vir hom baie spesiaal. Hy sal tot aan die eindes van die aarde gaan om jou te beskerm.”

Hy huiwer. “En Joshua nog verder. Maar met Joshua is dit anders …” Hy skud sy kop nadenkend. “Dis asof … maar dis seker maar omdat hy jou feitlik grootgemaak het.”

Toe die deur agter Gabriël toeklik, lê Tamara agteroor teen die kussings. ’n Groot angs vat haar hart vas. Sy hou haar hande voor haar gesig asof sy die gedagtes wil wegkeer, maar hulle kom van binne, nie van buite nie. Wat het werklik vanoggend tussen haar en Joshua gebeur?

Asof sy die gedagte aan hom nie in die lig kan verduur nie, snuit sy die kersvlam tussen duim en voorvinger en draai haar gesig venster toe.

Maanlig stroom deur ’n gleuf tussen die gordyne. Sy volg met haar oë die gang daarvan oor die meubels, maar haar verstand is nie daarby nie.

“Joshua …” prewel sy en knyp haar oë toe in ’n onsuksesvolle poging om die trane te keer. Is dit wat Gabriël met die donker kant van seëninge bedoel? Dan sal sy eerder lelik en vaal wil wees.

Tamara vee die trane met die punt van die laken af. Sy draai op haar rug en staar die donkerte in.

Nee, dis nie waar nie, besef sy. Sy wil nie eerder vaal en lelik wees nie. Inteendeel. Sy wil mooi wees.

En om een of ander onverklaarbare rede wil sy ook nie daardie verwarrende oomblikke vanoggend vir enigiets op aarde verruil nie – nie eens vir gemoedsrus of ’n skoon gewete nie.



Drie

Bettie skink nog ’n pot vol kookwater in die badteil, voel aan die water en knik.

“Dis beter. Jy kan maar kom inklim, Tamara, lat jy kan skoon kom vir Pretoria. Grootbaas het gesê julle ry vroeg môreoggend.”

Tamara gehoorsaam sonder skaamte. Sy en Bettie, ma Saar se jongste, het saam grootgeword. Tamara sak onder die water weg tot sy van kop tot toon nat is.

“Kom, ek help jou met daardie lange hare.” Bettie gaan staan agter Tamara en vryf seep in die blonde vag in. “Dis mooi, hierdie hare, maar as dit by wastyd kom, is ek maar bly ek het nie so ’n spul om mee te sukkel nie.”

“Julle het baie dinge wat makliker is, Bettie. Ons maak net ons lewe onnodig moeilik.”

“Is so.” Sy vryf die hare dat die skuimbolle staan. “Ma Saar sê ook altoos so.”

“Wanneer het ma Saar hier by ons kom werk, Bettie?”

“Lank, lank terug, Tamara, toe ek en jy nog bôjaantjies in die Magaliesberge was.”

“Bobbejaantjies, my voet. Ek het op ’n plaas grootgeword, Bettie, en buitendien het jy my mos al mooi vertel wat ma Saar jou vertel het van mans en vroue en babas.”

“Ma Saar was omtrent so oud as wat jy nou is.”

“Maar hoe lank terug was dit?”

“Nog voor nooi Deborah se tyd, Tamara. Ma Saar het nog saam met Joshua se ma van Delagoabaai af gekom en gebly om die kleine ou seuntjie op te pas toe sy se ma so tragies gesterwe het. Jou se pa het haar ingeboek toe hy met nooi Deborah getroud is en Jong Dawid omtrent dadelik op pad was.

“Jou se ma was nog baie kwaad vir Grootbaas oor die inboekery, al het hy dit gedoen om haar te help. Hy wou seker maak ma Saar bly om na nooi Deborah om te sien. Nooi Deborah het altoos vir ma Saar gesê sy kan gaan wanneer sy wil, sy hoef nie te wag tot sy een en twintig is nie. Maar ma Saar sê sy het altoos geweet dat sy nooit by Grootbaas sou verbykom nie. Hy was altyd nog maar ’n onverbiddelike man.”

“Maar hy was tog al die jare goed vir julle? Niks het julle tog ooit ontbreek nie, Bettie?”

“Is so.”

“Hoekom het jou moeder gebly ná sy kon uitboek?”

“Ag, wat anders kon sy doen? Sy kon nie regtig teruggaan Delagoabaai toe nie en jou se ma was vir haar baie goed. Teen die tyd dat jou se ma gesterwe het, was ons al ’n deel van die familie. Kom, lê terug met die kop, ek het ’n skottel neergesit.” Bettie giet ’n beker skoon water oor die skuimbolle.

Tamara gee ’n gilletjie. “Dis koud!”

“En wie sou vir julle gesôre het as dit nie vir ma Saar was nie?” ignoreer Bettie die klagte. “Wie sou vir Grootbaas sy beskuit gebak het en vir die seunsmense maniere geleer het soos jou se ma vir ma Saar geleer het? Lê verder terug, ons mors.”

Tamara gehoorsaam en ril toe nog ’n beker koue water oor haar hare gegiet word. Die reuk van kamille hang weeïg in die lug.

“En jy, Bettie? Jy is nou amper een en twintig. Gaan jy bly?”

Bettie vee die skuim van die hare af. “Ek weet nie, Tamara. Ek dink nog.”

“Jy is die naaste wat ek aan ’n suster het, Bettie. Ek sal jou mis as jy sou besluit om te gaan.” Tamara maak haar oë toe en gee haar oor aan Bettie se bewerking van haar hare.

“Natuurlik sal jy my mis. Daar is nie ’n lui haar op jou kop nie, Tamara, maar vir huiswerk het jou se hande dom gebly. Bok skiet, bees vang, groente kweek, skoffel en ploeg, dié verstaan jy, maar in die kombuis gekom, kan jy skaars koffie maak. Dis jou se pa en jou se Joshua wat jou so wild grootgemaak het. Van kleins af op die perd saam met hulle gekerjakker. En nogal wydsbeen ook, asof daar nie so ’n ding soos ’n saal vir nooiens is nie.”

Bettie draai ’n groot doek om Tamara se kop. “So, nou kan jy die res self skoonkry. En skrop daardie hande lat ons hulle met vet kan smeer vanaand. Benjamin s’n wys amper minder harde werk as joune. Ek steek die lamp op, dis al sterk skemer en ek weet jy lê in die water tot jy soos ’n droëperske lyk.”

“Dankie, Bettie.” Tamara kyk hoe die lamppit die vlam by die lucifer steel. Maar die lig maak nog nie ’n groot verskil aan die skemerte nie.

“Tamara …” Bettie draai die lap waarmee sy haar hande afgedroog het om en om.

Tamara kyk op na haar.

Bettie laat sak haar oë en skud haar kop. “Nee, toemaar.”

“Wat is dit, Bettie?”

Bettie haal haar skouers op. “Miskien moet jy maar eendag ’n bietjie saam met ma Saar praat oor al die dinge.”

“Watter dinge?”

“Al die dinge, jy weet. Dinge wat jou dalkies pla. Jy praat baie min met haar.”

“Ma Saar het die seunskinders grootgemaak. Hulle is soos haar kinders. Ek dink nie sy het veel trek vir my nie. Sy jaag my dikwels uit die kombuis uit.”

“Dis omdat jy so onhandig is, nie oor jou se self nie. Tussen jou se pa en Joshua kon sy nooit by jou uitkom nie, maar daar is ’n plek in haar hart vir jou.”

“Maar waaroor wil jy hê moet ek praat, Bettie?”

Bettie byt op haar lip. “Soos jy sê, Tamara, ons is ’n bietjie soos susters. Behalwe ma Saar, is ons die enigste twee meisiekinders hier op die werf. Daardie drie skoonsusters van jou het skaars tyd vir hulself, en buitendien is jy te mooi vir hulle. Ek het gedink miskien moet jy met ma Saar praat oor daardie swaarte in jou hart, Tamara.”

“Daar is nie ’n swaarte in my hart nie, Bettie,” verweer Tamara haar.

Bettie haal haar skouers op. “Dan is dit goed.”

Tamara maak haar oë toe en wag tot sy die deur agter Bettie hoor toegaan voor sy weer haar wimpers lig. Sy sak nog ’n bietjie dieper onder die warm water in.

Die afgelope paar dae het sy Joshua feitlik net aan tafel gesien. Buiten die broodnodigste het hulle niks vir mekaar te sê gehad nie.

Die res moet iets agtergekom het. Gabriël het een aand nadat hulle haar Engels weer geoefen het, gevra wat skort. Tamara moes vinnig verduidelik dat sy vir Joshua vies is omdat hy haar ook soos haar vader aan die eerste die beste lieplapper wil afsmeer, net omdat daar kastig oorlog kom. Sy kon immers nie vir Gabriël vertel sy is doodbang iemand kom agter haar halfbroer vul haar gedagtes elke oomblik van die dag nie. Nou ja, ook darem nie élke oomblik nie, want daar was genoeg tyd om aan Ruben en die bal ook te dink.

Gabriël het sy kop geskud. “Joshua wil maar net die beste vir jou hê, sussie. Jy moet hom nie kwalik neem nie.”

“Natuurlik neem ek hom kwalik. Nie hy of Vader gee om wat ek wil hê nie. Hulle besluit sommer so bo-oor my kop soos toe ek nog klein was. Hulle besef nie ek is al agttien nie. Oktober word ek negentien. Moeder was op my ouderdom lankal met Vader getroud gewees, Jong Dawid was al gebore.”

Gabriël het geknik. “Dit kan so wees, sussie, maar die feit bly staan dat Joshua en Vader net die beste vir jou probeer doen, en jy moet dit so sien. Gaan nou saam met Joshua Pretoria toe. Gaan kuier lekker, geniet die bederf van nuwe klere koop en boonop winkelklere wat nie net dienlik hoef te wees nie. En gaan geniet die bal op Orange Hall.” Hy glimlag op sy verleërige manier. “Van die bal gepraat, hoe ver het jy met die koerante gekom?”

Tamara was verlig om die gesprek rondom Joshua te kon kortknip en het Gabriël gepeper met vrae en menings en Engelse frases op hom getoets.

Eers later, toe hy weer buitekamer toe is, het sy gewonder hoekom Gabriël by haar in die kamer kan sit, haar selfs kan nag soen sonder dat sy enigsins anders teenoor hom voel as vroeër. Hoekom dit so heeltemal anders sou gewees het as Joshua by haar in die kamer was.

Tamara se gedagtes keer terug na die hede en na Bettie se vraag. Die water het al koel geword. Sy bad vinnig klaar en klim uit. Terwyl sy afdroog, is sy steeds nie seker wat Bettie bedoel het met “daardie swaarte in jou hart” nie. En hoekom wil sy hê Tamara moet met ma Saar praat?

Die kapkar staan reeds gereed voor die stoep en Joshua sit al reg toe Tamara in haar nagmaalklere by die huis uitstap.

“Jy lyk uitgevat, Tamara.” Gabriël knyp haar wang. “Pas jou op.”

“Joshua het die geldsak, Tamara,” sê Groot Dawid. “Vat julle nou uit dat ek my nie vir my kinders hoef te skaam op daardie danige bal nie.”

“Dankie, Vader.” Tamara staan op haar tone en soen hom. “En Vader …” Sy vat sy hand. “Ek weet Vader wil net die beste vir my hê.”

Groot Dawid knik. “Nou toe, Pretoria lê nie oor die eerste bult nie. Julle wil nog ligdag daar aankom sonder om die perde te moor.” Hy kyk na Joshua. “Onthou nou om my groete aan die familie oor te dra. En onthou ons ooreenkoms.”

“Ja, Vader.”

Tamara kyk van die een na die ander. Ooreenkoms?

“Klim, Tamara.”

Sy vat haar vader se hand en gehoorsaam sonder om na die ooreenkoms uit te vra. Sy sal dit wel uit Joshua probeer trek.

Die son loer nog net oor die rante en die luggie is koel en vars toe hulle wegtrek. Op die bok langs Joshua draai sy om om vir Groot Dawid en Gabriël op die voorstoep te waai.

Die lemoenboord ruik soet van die bloeisels en strek ’n lang ent weerskante van hulle uit voor hul die lang opdraande verby Daniël-hulle se huis vat.

Teen die tyd dat hulle die afdraande aan die ander kant bereik, is die son besig om vinnig agter die berge uit te klim, maar die kloofpad is nog skemer. Tog laat die voëls hulle nie flous nie en is hulle reeds woelig en lawaaierig in die bome terwyl die blouapies ook raserig kos soek. Tamara ril en vryf haar arms toe die skemer in die nouste deel van die kloof verdiep.

“Koud?” Joshua kyk skuinsweg na haar. Dis die eerste woord wat hy met haar praat sedert hy haar vanoggend gegroet het.

Sy knik.

“Daar is ’n kombers onder die bok. Dit gaan koel bly tot ons anderkant uit is.”

Tamara buk, haal die kombers uit en vou dit om haar skouers. “Wat is die ooreenkoms waarvan Vader gepraat het, Joshua?”

“Dis iets tussen my en Vader.” Sy stem is stroef.

“Het dit iets met my te make?” Sy kyk tersluiks na hom.

“Nee, Tamara, op die aarde niks.”

Tamara kan aan sy stem hoor dat die saak afgehandel is. Voorlopig sal sy maar bes gee, besluit sy en sug onhoorbaar. Sal sy en Joshua ooit weer normaal teenoor mekaar kan optree?

Sy word eers wakker toe Joshua die perde onder ’n klomp koeltebome tot stilstand bring. Hoe sy met haar kop op sy skoot beland het, weet sy nie, maar sy kom vinnig regop en spring van die kar af voor Joshua ’n vinger kan verroer.

Terwyl Joshua die perde versorg, sprei sy die lappiesdeken op die grond oop en kry die kosmandjies uit. Sy gaan sit op die kombers, eers met die knieë dié kant toe en toe daardie kant toe, maar sy kan nie haar sit kry nie.

Dit het intussen warm geword. Sy wikkel aan haar bloes se hoë boordjie en trek aan die knope van die baadjie wat nommerpas om haar bolyf span. Sy verwens die warm, stywe kerkklere. Dis sweerlik ’n mansmens wat vroueklere bedink het.

Joshua het sy baadjie uitgetrek, sy nekdoek natgemaak en die boonste knope van sy hemp oopgeknoop. Hy beduie na die oop mandjies. “Lyk my ma Saar het haarself oortref?”

Sy knik en begin die kos uitpak, maar sukkel om tot by die tweede mandjie te rek.

“Ag nee, wat te erg is, is te erg!” roep sy vies uit.

“Wat is dit nou?”

“Hierdie ellendige klere. G’n mens kan enigiets anders doen as kerk toe gaan daarmee nie.” Sy pluk die strik bo-oor die boordjie oop en wikkel die boordjie ook los. “Ek kry g’n asem nie.” Sy staan op en begin weer aan die noupassende baadjie pluk-pluk.

“Bedaar, Tamara. Trek jou baadjie uit. Pretoria lê nog ver. Ons sal in elk geval weer stilhou vir hande was en netjies maak voor ons die dorp inry.”

Tamara kyk hom onseker aan.

“Wat sou jy gedoen het as Gabriël in my plek saamgekom het?”

Sy maak die knope los en wikkel uit die benoude baadjie uit. Joshua help haar en lê die baadjie netjies in die kapkar neer.

Tamara maak nog ’n knoop van haar bloes los en rol die moue op.

“So ja, is dit nou beter?”

Tamara knik.

Joshua kom staan voor haar. “Tamara, ek is jou broer net soos Gabriël jou broer is.”

“Nou hoekom gesels jy dan nie meer met my soos ’n broer met sy suster nie?”

“Jy lê dan die hele oggend en slaap soos ’n dorpsnooi. Hoe kon ek met jou gesels?” Hy glimlag tergend en gaan sit op die deken.

Tamara wil hom daarop wys dat hy al dae lank nie met haar praat nie, maar dis duidelik dat Joshua sy sê gesê het. Sy sak langs hom op die deken neer. “Slaap of nie slaap nie, ek is rasend honger.”

“So moet ’n bek mos praat. Kom, bedien ’n bietjie jou ouboet, hy het al hard gewerk vanoggend.”

Nou klink Joshua skielik weer soos die broer van ouds. En tog voel sy steeds daardie onverklaarbare afstand tussen hulle aan.

Om haar gedagtes daarvan weg te lei begin sy vir hulle van die kos wat ma Saar ingepak het in die borde skep.

Dis eers laatmiddag toe hulle die geil vrugteboorde van die watererwe aan die rand van Pretoria in die oog kry.

Ten spyte daarvan dat hulle ’n hele paar keer stilgehou het, is Tamara moeg van die geskud oor die slegte paaie en die hitte wat soos ’n kombers om hulle bly hang het.

“Ek sien nêrens bome waaronder ons kan stilhou nie.” Joshua trek die kar van die pad af. “Dis maar dor en bar hier langs die pad. Dié sal maar moet doen. Jy kan jou solank netjies maak.”

Tamara strek eers goed uit voor sy van die water uit die bottel op ’n lappie gooi en haar was waar sy kan bykom. Daarna knoop sy weer haar boordjie en strik vas en wikkel haar met ’n sug in die baadjie in. Sy loop ’n ent weg sodat Joshua ook kan opfris voor hulle die laaste skof aanpak.

Joshua het skaars voor oom Hans en tant Hendrina se huis tot stilstand gekom of ’n vrou in haar laat veertigerjare stap hulle tegemoet.

“Dag, Joshua. En dit moet Tamara wees. Welkom, kinders,” groet sy.

Terwyl Joshua die perde versorg, lei tant Hendrina Tamara die huis in en vrykamer toe.

“Maak jou tuis, hartjie. Hang maar jou klere op,” beduie sy na die klerekas. “Gertruida se goedjies hang reeds daar. Dis nou Petronella se vriendin. Sy bly by ons terwyl haar ouers op reis is. Julle deel die kamer.” Tant Hendrina glimlag simpatiek. “Jy is seker doodmoeg ná die lang rit. Daar is vars water in die lampetbeker en ek gaan vir ons ’n lekker boeretrosie skink. Kom deur voorkamer toe wanneer jy gereed is.”

Toe Tamara die voorkamer binnestap, sit Joshua reeds met ’n koppie in die hand.

“Beter, Tamara?” vra hy en sit sy koppie neer. “Ontmoet jou niggie Petronella en haar vriendin Gertruida.”

Tamara stap nader. Sy voel soos ’n regte agtervelder toe sy na die twee meisies in hul mooi stadsklere kyk.

“Bly te kenne, Tamara.” Die skraal Petronella met dieselfde langerige gesig as haar moeder, groet met die hand en kyk haar niggie uit die Magaliesberge op en af terwyl sy fyntjies maar afkeurend glimlag. “Jy is seker doodmoeg.”

“Nee wat, nie van op ’n perdekar sit en heeldag niks doen nie.” Tamara draai na die ander kort, effens plomp meisie met die blosende wange en die groot, onskuldige oë.

“Aangenaam, Tamara.” Gertruida klink aansienlik vriendeliker as Petronella. “Joshua sê dit was ’n warm rit. Die hitte op sigself kan tog so uitputtend wees.”

Tamara glimlag beleef maar afgetrokke. “Aangenaam. Dit was warm, ja.” Dis vir haar duidelik dat daar bitter min tussen haar en die twee stadsmeisies te sê is.

Toe almal met ’n koppie koffie in die hand sit, vra Joshua die twee meisies belangstellend uit, maak grappies en gee komplimente asof dit al is wat hy ooit doen.

Tamara kyk verstom toe. Maar sy vererg haar ook toe sy besef hy en Gertruida is ligtelik maar onmiskenbaar aan die flankeer. Dan is dit wat hy leer doen het as hy altyd vir Gabriël skool toe gebring het.

Skielik is dit asof sy Joshua nie herken nie. Die lagplooitjies om sy oë bly besig, sy sagte, diep lag klink kort-kort op en sy oë vonkel terwyl hy skerts en gesels.

’n Onverklaarbare woede en ’n onbegryplike pyn begin in Tamara opbou terwyl sy die tafereel dophou. Net toe sy voel sy kan dit nie ’n oomblik langer verduur nie, kom tant Hendrina met ’n gesette man aan haar sy ingestap.

Joshua kom regop en troon soos ’n reus bokant sy oom uit. “Dag, oom Hans. Goed om oom weer te sien. Ek vertrou dit gaan voorspoedig met oom se regspraktyk?”

“Dag, Joshua. Dankie, ja, ons kan nie kla nie. Dankie vir al die heerlike groente van die plaas af. En daardie agterkwart is nie te versmaai nie, nè?”

Hy skud Joshua se hand en draai na Tamara. “En hoekom het niemand my gewaarsku dat my niggie so ’n pragtige nooi is nie? Naand, Tamara. Jy was skaars ’n baksteen hoog toe ek jou destyds, met ons besoek aan jou vader, laas gesien het. Mag, waar gaan die tyd heen?” Hy soengroet haar gul.

Tamara glimlag effentjies. “Dag, oom.”

“Ek sal swaer Dawid moet aanspreek oor hy soveel skoonheid op die plaas versteek hou, Joshua. Julle kan darem die manne van Pretoria se harte baie bly maak met so ’n mooi nooi.”

Joshua kyk glimlaggend na Tamara. “Ons pas haar maar net baie goed op vir die regte man, oom Hans.”

“Ai, Hans, kyk hoe bloos sy. Basta nou die nooi skaam maak.” Tant Hendrina klop Tamara gerusstellend op die skouer. “Moet jou tog nie aan jou oom Hans steur nie, hy is ’n vreeslike terggees.”

Tamara wonder wat haar tante sal dink as sy besef die blos het eerder te make met haar ergernis jeens Joshua as met verleentheid oor oom Hans se opmerkings.

“Is Joshua ’n wewenaar, Tamara?”

Die gordyne is diggetrek en die kamer is stikdonker.

“Nee.” Tamara roer in die vreemde bed en probeer die kussing na haar sin skik. “Hy was nog nooit getroud nie.”

“En verloof?” dring Gertruida sag aan.

“Nee.” Tamara draai op haar rug en kyk na die duisternis waar die plafon behoort te wees.

“Maar hy is so ’n aantreklike man, so interessant. Hoe is dit moontlik?”

Óf die meisiekind is onnosel óf sy is dikvellig, besluit Tamara, maar kry skielik skaam vir haarself. Gertruida was die hele aand nog net vriendelik met haar. Petronella is die een wat haar neus vir haar niggie uit die Magaliesberge optrek

“Ek weet nie, Gertruida. Hy is my vader se regterhand op die plaas. Al die broers werk hard, maar Joshua is tweede in bevel onder Vader en hy kry nie veel tyd vir ginnegaap nie. Of miskien was hy net te besig om my groot te maak ná my moeder se dood.”

“En nou is jy groot,” mymer Gertruida. “Dink jy hy sal nou begin dink aan vrou vat?”

’n Beklemming kom sit om Tamara se hart. “Dis moontlik.”

“Ek dink hy is wonderlik.” Gertruida sug behaaglik.

“Hy is ook maar vol streke.”

“H’m, kan wees …” Gertruida klink dromerig.

“Die lewe in die berge is nie maklik nie. Nie alle vroue is daarvoor uitgeknip nie. Veral nie vroue uit die stad nie,” waarsku Tamara.

Gertruida se bed kraak. “Dink jy hy sal na iemand soos ek kyk, Tamara? Jy is sy suster. Jy behoort te weet.”

Tamara moet op haar lip byt om nie skerp te antwoord nie. “Dit lyk asof hy van jou hou, Gertruida. Julle het die hele aand aan tafel lekker gesels, ook toe ons later gaan stap het. Verder kan ek nou nie sê nie.”

“Dink jy regtig so … dat hy van my hou, bedoel ek?”

Tamara onderdruk ’n sug. “Ja.”

Gertruida bly lank stil. Net toe Tamara meen Gertruida het aan die slaap geraak, kom haar volgende vraag: “En jy, is daar ’n vryer in jou lewe? Iemand spesiaal?”

Tamara voel hoe daar onverwags ’n traan in die hoek van haar oog vorm en teen haar slaap afloop. Haar stem is hees toe sy onder die dekking van die donkerte antwoord. “Nee, Gertruida, daar is niemand nie.”

“Is jy nou seker jy wil nie hê een van ons moet saamgaan om vir jou ’n tabberd vir die bal te help uitsoek nie, Tamara?” vra tant Hendrina vir oulaas toe Tamara langs Joshua op die kapkar se bok inskuif.

“Dankie, tante, ek sal eerder alleen soek,” weier sy vir die derde maal vriendelik maar ferm die aangebode hulp. “Joshua weet nou waar al die winkels is en ek wil nie julle kosbare tyd mors nie. Ek sal regkom.”

Tant Hendrina lyk effens afgehaal. “Nou goed, maar as jy van plan verander, kan jy net weer hierlangs kom. Onthou nou, Joshua, die oostekant van Kerkstraat, dis waar die beste winkels is.”

“Dankie, tante. Kom, Joshua, laat ons aan die gang kom.”

Hulle is skaars op die hoek van die straat toe Joshua haar fronsend aankyk. “Wat het oor jou lewer geloop? Ek ken jou nie so befoeterd nie, amper ongeskik. Eiewys, ja, en hardkoppig, skerp van tong, maar nie onredelik nie.”

“Los my maar net mooitjies uit, Joshua.”

“Jy was gisteraand so spraaksaam soos ’n klip. Magtig, Tamara, jou gedrag sedert ons hier in Pretoria aangekom het, grens werklik aan ongemanierdheid.”

“Omdat ek my nie hees sit en klets met die stadsnooiens nie, maak my nie ongemanierd nie. Buitendien, jy het my ook nie veel van ’n kans gegee om iets gesê te kry nie. Daarvoor was jy te besig om Gertruida te probeer beïndruk!”

“Twak, ek het jou voortdurend by die gesprek probeer betrek.”

“Dis jý wat twak praat. Vandat jy jou oë op Gertruida gelê het, bestaan ek nie meer vir jou nie.”

Joshua kyk haar skewekop aan.

“Jy kan maar kyk. Dis die waarheid. Jy het omtrent net met haar gepraat.”

“En wat daarvan, Tamara? Gertruida is ’n oulike nooi.”

Tamara trek haar asem skerp in oor die erkenning.

“Ek is ook maar eensaam op die plaas.” Sy stemtoon vra om begrip, maar Tamara kan hom net met groot, brandende oë aankyk. “’n Man het ’n vrou nodig.”

“Dít was dan die ooreenkoms,” daag dit meteens by haar. “Jy en Vader het ooreengekom dat jy kom vrou soek hier in Pretoria.”

Joshua kyk stip voor hom in die pad.

“En jy het ingestem, Joshua?”

Joshua antwoord nie, maar dis nie nodig nie. Die antwoord staan op sy afgetrokke gesig afgeteken.

Tamara skud haar kop. “Ek hoop jy gaan darem ’n bietjie verder kyk as die eerste die beste vroumens wat haar wimpers vir jou fladder,” probeer sy die vreemde pyn in haar binneste agter bravade verberg.

Joshua draai sy kop stadig, sy oë donkerder as wat sy dit nog ooit gesien het. “Maak dit tog saak, Tamara?”

In daardie paar woorde hoor Tamara ’n rouheid. Sy herken iets van haar eie, onbegryplike seer daarin. Maar uiteindelik weet sy nie wat om te antwoord op die vraag wat eintlik nie ’n vraag is nie.

Tussen die tabberds by Mosenthal & Wollf kry Tamara die een wat sy soek. Maar die prys slaan haar met stomheid. Sy het nooit geweet een tabberd kan soveel kos nie. Sy hang die skepping traag terug.

“Lyk my jy het jou hart op daardie een verloor?”

Tamara kyk om. Die vrou met die regop houding en sagte bolla is swierig geklee en lyk vriendelik. Sy is waarskynlik ’n gereelde klant by hierdie duur winkel.

Tamara knik en glimlag terug.

Die vrou lig die middernagblou tabberd en hou dit voor Tamara. “Dis baie gesofistikeerd, selfs waaghalsig vir iemand van jou ouderdom.” Sy kyk Tamara op en af. “Maar ek dink jy het nogal die soort persoonlikheid om daarmee weg te kom. Jy is nie iemand wat jou laat voorsê nie, is jy?”

Tamara lag skuldig. “Ek moes juis vanoggend weer gehoor het ek is hardkoppig en eiewys. En dit was die vleiende deel.”

“’n Man?”

Tamara knik.

“Die een vir wie jy ’n punt wil wys met hierdie tabberd?”

Die wildvreemde vrou, wat sommer so uit die bloute met haar begin gesels het, het dalk juis die spyker op die kop geslaan, besef Tamara.

“Ek sien ek was reg. Nou maar dan moet jy veg vir jou tabberd.” Die vrou knipoog en druk weer die tabberd in Tamara se hande. “Maar as ek jou raad kan gee, moet hy nie weet hoe die tabberd lyk voor hy jou op die aand der aande sien nie.”

“Dankie …”

“Good luck, young lady.” Die vrou wuif en verdwyn na die ander kant van die winkel.

Tamara kyk haar peinsend agterna. Sy het nie met ’n aksent gepraat nie en tog gee die laaste opmerking Tamara die indruk dat die deftige vrou in Engelse kringe beweeg. Dan behoort sy te weet waarvan sy praat, besluit Tamara.

In ’n oomblik van braafheid laat sy die tabberd in ’n kardoes opmaak.

Maar toe Joshua die winkel binnekom, raak sy weer benoud. Dis nie net die prys nie. Daardie tabberd met die lae hals gaan Groot Dawid én sy oudste seun ’n stuipeaanval gee.

“Gekry wat jy soek, Tamara?”

“Ek het, Joshua, maar ek dink ek gaan dit tog maar weer terugsit. Dis onhebbelik duur.” Sy draai na die man agter die toonbank. “Ek het anders besluit, meneer …”

Joshua kom staan langs haar. “Is dit die tabberd wat jy wil hê, Tamara?”

Sy sluk, knik dan.

“Dis die jongste mode, meneer, uit Oostenryk ingevoer en pas op die rak in ons winkel,” smous die winkelassistent.

“Ons sal dit vat, dankie.”

Joshua kyk skuinsweg na Tamara toe hy die prys hoor, maar hy haal tog die geld uit die geldsak en tel die ponde af.

Tamara druk die pakkie teen haar vas. Haar eerste regte, egte tabberd. En nogal van Oostenryk af ingevoer!

“Tant Hendrina sê sy vermoed jy het ook vroumensgoed nodig,” sê Joshua toe hulle uitstap.

“Watse vroumensgoed?” Tamara kyk haar broer fronsend aan.

“Vrouensondergoed, jy weet, en so.” Tamara kan sweer sy sien ’n blos op sy wange. “O, en skoene en hoede glo. En definitief ’n dagtabberd of twee, drie. Goed wat hopelik gemakliker sal wees as hierdie kerkklere van jou.”

Tamara se oë blink. Met al die mooi kleregoed wat sy in die winkels gesien het, is haar geesdrif daarvoor vir die eerste keer in haar lewe aangewakker.

“Regtig?” Sy kyk op die kardoes af en versomber. “Maar hierdie een was so duur …”

“Dis geen leuen nie.” Joshua grinnik. “Maar as jy wegbly van die heel duurste goed, kan ons wel ’n plan maak vir die res.”

“Maar wat gaan Vader sê?”

“Ek sal wel met ’n draai by hom verbykom.”

Tamara skud haar kop. “Nie eens ék kom met ’n draai verby Vader nie.”

“Laat dit maar net aan my oor. Maar jy sal moet wikkel as jy vandag nog wil klaarkry.”

“Hygend, hartjie, maar jy is omtrent vandag bederf,” lag tant Hendrina goedig toe hulle begin kardoese aandra vrykamer toe.

“Ek kan dit self nie glo nie, tante. Daardie geldsak wat Vader vir Joshua gegee het, was behoorlik soos die weduwee se kruik,” glimlag Tamara ingenome.

“Dawid kan dit bekostig en dis buitendien hoog tyd dat hy jou soos ’n nooientjieskind begin behandel. Klink nie vir my of hy al ooit onderskeid tussen jou en Benjamin en die res van die seuns gemaak het nie.”

“Hy het nie, behalwe om te weier dat ek ’n broek dra soos die seuns.” Tamara trek ’n gesig. “En dit sal tog so veel gemakliker wees wanneer ’n mens perdry.”

“Hygend, kind, waar kom jy daaraan dat ’n vrou ’n mansbroek dra?”

Vir Tamara is dit duidelik dat sy haar vader se suster tot in haar siel geskok het.

“Toemaar, tante, ek speel sommer,” troos sy. Tant Hendrina hoef nie te weet sy was doodernstig nie. “Ek sou graag vir tante my aankope wou wys, maar met dié dat ons weer môre vroeg vertrek, wil ek die kardoese maar toe hou.”

Die ouer vrou skud haar kop. “Joshua sê nou net vir my julle wil môre al weer vort, ja. Ek weet nie waarom julle so haastig is nie. Toe ek die telegraaf gekry het, het ek darem gedink julle sal ’n rukkie vertoef.”

“Daar is baie werk op ’n groot plaas soos Bergendal, tante. Vader sit nou klaar al vir drie dae met twee paar hande minder.”

Tamara sê maar liewer nie vir haar tante dat hulle eers ’n paar dae later op die plaas terugverwag word nie. Sy sê definitief ook nie dat dit sý is wat by Joshua daarop aangedring het om hul kuiertjie kort te knip nie. Nie dat dit veel oorreding geverg het nadat sy gedreig het om ongemanierd te bly nie.

“Almiskie, maar jy moet tog maar vir ons kom kuier. Dit moet vir jou baie eensaam so op die plaas wees.”

“Dankie, dis baie gaaf van tante. Ek sal dit aan Vader noem.” Tamara kan nie vir haar liewe tante sê dat sy haar niks ergers kan indink as om hande gevou hier te sit nie. “En dankie dat tante vir my voorspraak gemaak het by Joshua.”

“Voorspraak? By Joshua?” Tant Hendrina kyk haar vraend aan.

“Ja, hy het gesê tante …” Net betyds besef Tamara hoe die wind waai. “Tante het mos vir ons al die regte winkels uitgewys om te besoek.”

“Dit was die minste wat ek kon doen, hartjie, met dié dat jy opsluit alleen wou gaan.” Tant Hendrina klink steeds ietwat seergemaak, maar sy glimlag darem. “Nou maar goed, trek nou een van jou nuwe tabberdjies vir aandete aan, dan kan ons dit darem bewonder,” stel sy voor. “Ons het juis gaste vanaand.” En daarmee laat sy Tamara alleen met haar hoop aankope.

Tamara gaan sit op die bed. Joshua het self daaraan gedink dat sy goed soos onderklere ook nodig sal hê, dink sy met ’n gloed op haar wange.

“Hoe het dit toe gegaan, Tamara?” onderbreek Gertruida haar gedagtes. Die popmooi meisie se glimlag is vriendelik.

Gertruida is ’n oulike nooi, hoor sy Joshua weer sê. ’n Man het ’n vrou nodig, Tamara …

Tamara gaan staan in die voorkamer se deur. Dis Gertruida wat so mooi op die piano speel, besef sy toe sy die meisie agter die klawers sien sit.

Die musiek vloei en dein – in skerp teenstelling met Tamara se eie, onbeholpe getjommel op die traporrel tuis. Die musiek wat onder Gertruida se bedrewe hande uitvloei, sou werklik Joshua se behendige vioolspel waardig wees. Sy kan hulle al voor haar geestesoog saam sien musiek maak.

Tamara onderdruk die onregverdige jaloesie wat onverwags deur haar spoel en probeer haar by die soetheid van die musiek bepaal.

Gertruida sluit die beweging af en glimlag toe die res van die geselskap hande klap.

Eers toe hulle galant opstaan, sien Tamara daar is ook twee onbekende jong mans in die geselskap.

“Hoe pragtig sien jy nie daar uit nie, Tamara! Kom, stap nader dat ek jou aan ons gaste voorstel.” Oom Hans vat haar aan die arm. “Ontmoet Willem en Gys van der Stoep, seuns van baie dierbare vriende van ons. Hul vader het saam met my studeer …”

Tamara hoor nie die res nie. Sy groet met die regte woorde wat vanself oor haar lippe kom terwyl sy Joshua se oë opsoek om te sien of haar fleurige voorkoms sy goedkeuring wegdra.

Haar hart sing toe sy die effense verdwasing in sy oë as bewondering herken. Dan eers bepaal sy haar by die twee broers. Gys, die langer, skraal een met die kalm, grys oë staan haar onmiddellik baie meer aan as sy korter, stewiger broer.

“Ek was besig om vir ’n arts aan die Universiteit van Cambridge in Engeland te studeer,” verduidelik Gys op haar navraag toe almal hulle sit gekry het. “Met die gerugte van oorlog het my vader voorgestel dat ek voorlopig terugkom. Ek het eers gedink hy is onnodig bekommerd, maar nou weet ek nie meer so mooi nie.”

Hy het ’n mooi glimlag, merk Tamara op, al is hy nie aantreklik in die gewone sin van die woord nie.

“Ja, die Engelse maak hulle gereed. Ek hoor juis gister, nie te ver anderkant julle nie, lê tweeduisend van hulle al reg om die grens oor te steek.” Willem kyk met onrustige oë van Petronella na Joshua.

“Ons hoor so, ja, maar hulle bring hulle oral in gereedheid,” knik Joshua en vou sy sterk arms.

Tamara ken haar halfbroer goed genoeg om te besef dat ook hy instinktief nie van die jongste Van der Stoep-broer hou nie.

“Lelike ding met daardie protesvergadering van die uitlanders aan die Rand gewees.” Oom Hans skud sy kop. “Hierdie heethoofdigheid van ons Boere beland ons ook net dieper en dieper in die sop by die pers. Waarom daardie klompie manne nou onder die uitlanders staan en inklim het en hulle met stoelpote uitmekaargeslaan het, weet nugter. Dit versleg ons saak in die oë van die buiteland.”

“Maar die uitlanders soek moeilikheid, oom, en dis wat hulle kry. ’n Mens lol nie met die Boerenasie nie.” Willem soek duidelik by Petronella goedkeuring vir sy uitlating. Toe sy knik, sit hy selfvoldaan agteroor. “Hulle behoort te weet met wie hulle te make het ná Majuba.”

“Majuba was ’n geveg wat ’n oorlog op ’n end gebring het. Om mense hot en haar met stoelpote te slaan is barbaars en rui eerder op as om ’n saak op te los.” ’n Stilte volg op Tamara se woorde en sy besef opeens dat oorlog tot dusver nog net deur die mans bepraat is terwyl die vroue stilsit en luister.

“Is jy dan nou aan die kant van die uitlanders, nig Tamara?” verbreek Willem die onverwagte stilte met ’n smalende glimlag.

“Natuurlik nie. Hulle is agter ons land en sy goud aan, nie stemreg nie, maar ons Boere is ook nie altyd reg nie.”

Toe daar geen reaksie van die res van die geselskap kom nie, vervolg sy teen haar beterwete: “Daardie polisieman Jones het geen reg gehad om Edgar te skiet nie. Ek verstaan wel dit was ’n misverstand, maar ’n polisieman is daar om die gemeenskap te beskerm, nie om mense links en regs dood te skiet nie. Daar was vier polisiemanne, hulle kon tog eers seker gemaak het of Edgar wel sy buurman doodgeslaan het en hom dan in hegtenis geneem het.”

Aan haar tante en oom se gesigte kan Tamara sien sy is besig om die grense van betaamlikheid te oorskry.

“Maar Edgar het met ’n stuk yster na Jones geslaan, wat anders moes hy gedoen het? Net toegelaat het dat die uitlander hom doodslaan?” Willem se wange is rooi van ergernis.

Tamara oorweeg dit om die argument in die kiem te smoor, maar dan sien sy die uitdrukking op Petronella se gesig. Haar niggie sit haar duidelik daarin en verlekker dat Tamara haar so ongewild maak.

“En vier fris polisiemanne kan nie ’n stok of yster of wat dit ook al was van een Engelsman afneem en hom in hegtenis neem nie?” vra Tamara.

Willem kyk haar met afkeer aan. “As daar oorlog kom, sal ek maar versigtig wees wanneer jy by is, nig Tamara. Lyk my jy is lief vir die uitlanders. Hier in die Transvaal is so iemand ’n vyand van die Boer.”

“Tamara is geen vyand van die Boer nie.” Joshua se uitspraak hang gedrae in die voorkamer met sy familieportrette en regop stoele.

Tamara skud haar kop in Joshua se rigting. “Vergeet daarvan, Joshua, Willem wíl my verkeerd verstaan. Dis seker sy goeie reg. Dit spyt my net dat ek, as die sogenaamde swakkere vat, my in ’n moontlike oorlog sal moet verlaat op die gebrekkige oordeel van oningeligte en stiksienige mans soos hy.”

In die geskokte stilte wat op haar woorde volg, klink die gelui van die etensklokkie in die eetkamer langsaan luid en dringend.

Joshua staan eerste op. “Tant Hendrina, oom Hans, verskoon my en Tamara net ’n oomblik, asseblief. Gaan gerus voort met die ete, ons sluit aanstons weer by julle aan.” Hy wag tot die twee knik en kyk na sy suster. “Kom, Tamara.”

Tamara kyk hom weerbarstig aan, maar sy weet sy kan nie anders as om hom te gehoorsaam nie.

Hy vat haar aan die arm en stap met haar deur die huis en tot diep agter in die tuin voor hy hom voor haar staanmaak.

“Liewe hemel, Tamara, wat het in jou ingevaar? Het jy geen respek vir jou gasheer en gasvrou se gevoelens nie? Het jy nooit maniere geleer nie? Buitendien, waar kom jy aan al hierdie dinge?”

“Koerante. Ek kan lees, onthou. Engels ook. En as dit goeie maniere is om te sit en luister sonder om iets te sê wanneer ’n kapokhaantjie ’n spul opruiende twak kwyt raak, is ek bly ek het nie maniere nie.”

“Het jy enige idee hoe jy jou oom en tante in die gesig gevat het?”

Tamara kyk van haar skoenpunte af weer op na haar broer wat ontsteld bokant haar uittroon. “Ek wed jou oom Hans stem eintlik met my saam. Hy is net te ordentlik …” Sy bly stil.

“Daar het jy jou antwoord, Tamara. Ordentlikheid. Ek dink jy is hulle ’n verskoning verskuldig.”

Sy kou haar lip, dan knik sy uiteindelik. “Ek reken ek is oom Hans en tant Hendrina ’n verskoning skuldig, maar nie daardie vent met ’n hand vol ertjies vir ’n verstand nie.”

Tamara kan sweer Joshua keer ’n teësinnige glimlag, maar sy gesig wys niks toe hy haar saam met hom terugdwing huis toe nie. By die kombuisdeur los hy haar arm. “Nou toe.”

Tamara trek haar asem diep in, druk aan haar hare en stap met ’n regop rug deur eetkamer toe.

Joshua gaan sit terwyl Tamara bly staan. “Oom, tante,” sy sluk aan die verleentheid en voel hoe haar wange gloei.

Tant Hendrina se mond trek afkeurend en oom Hans sit met ’n uitdrukkinglose gesig.

“Ek wil u uit die diepte van my hart om verskoning vra indien ek oom en tante en oom-hulle se gaste geaffronteer het nadat u vir my net goed was. Ek het groot waardering vir die gasvryheid en kan net my spyt uitspreek oor my onvergeeflike optrede.”

Oom Hans knik en glimlag effens. “Vurigheid is nie noodwendig ’n slegte eienskap nie, Tamara. Let maar net op waar en hoe dit uitkom.”

“Dankie, oom. Ek sal oom se raad ter harte neem.” Tamara glimlag vir hom en kyk na haar tante. “Ek is jammer, tante.”

“Ag, hartjie, jy het ook so wees grootgeword. Sit maar en laat ons nou die hele aangeleentheid vergeet.”

“Dankie, tante.” Tamara trek verlig haar stoel uit.

“Ek dink Tamara is neef Willem ook ’n verskoning skuldig, Vader,” sê Petronella effens skril.

Dan is dit hoe die wind waai. Oom Hans sit duidelik in ’n verleentheid, sien sy.

“Miskien is Petronella reg, oom,” help Tamara hom uit sy verknorsing. “Ek trek my woorde terug, Willem. Wat ek eintlik wou sê, is dit: dit verbly my dat ek my in ’n moontlike oorlog nie op die gebrekkige oordeel van oningeligte en stiksienige mans soos jy hoef te verlaat nie.”

Willem frons effens, asof hy probeer sin maak uit die woorde, maar knik tog.

Joshua staar stip op sy bord. Tant Hendrina ontspan, klaarblyklik tevrede met die verskoning. Oom Hans glimlag agter sy servet. Petronella se kaak span spierwit. Gys van der Stoep kyk Tamara met nuwe respek aan.

“Kom, laat ons die seën vra,” gebied oom Hans vir die tweede keer die aand.

“Hulle het ’n verskoning verwag en dis wat hulle gehoor het.” Tamara kyk om die kar se seiltjie, verlig dat Pretoria ver agter hulle in ’n grys sluier van motreën lê.

“Nie almal nie. Jy was moedswillig en dit was onnodig. Jy kon maar net gesê het jy is jammer.”

“En lieg, Joshua? Die Bybel sê niks van ’n gebrek aan maniere nie, maar kan ek jou net daaraan herinner dat daar groot duidelikheid bestaan oor die feit dat lieg sonde is?” Tamara trek haar tjalie stywer om haar skouers.

“Wanneer dit jou pas, ja. Eendag gaan jy agterkom dat jy nie altyd jou sin kan kry nie, Tamara. Hierdie afdreigery van jou om vroeër huis toe te gaan, boonop in die reën, is ook bog, en nou het ons nog laat weggekom ook,” antwoord Joshua ergerlik. “Volgende keer kom ek alleen Pretoria toe.”

“Dit pas my, dan kan jy volgende keer op jou tyd vrou soek sonder dat ek na jou gekweel hoef te luister of hoef toe te kyk hoe vroumense hulle simpel gedra om jou aandag te trek.” Sy lig haar ken parmantig.

“Dan verstaan ons mekaar.” Joshua vee die fyn druppels van sy gesig af. “Onthou net, geen klagtes nie, dis jou skuld dat ons hier in die reën moet ry. Jy moet net hoop en bid die riviere is nie aan die afkom nie. En jy kom kla nie by my as jy koue vat nie.”

“Ek sal nie koue vat nie. Ek het ’n bal om na toe te gaan, onthou?”

“As ek my sonde nie ontsien nie, vra ek vir Vader om jou te belet om soontoe toe te gaan. As jy jou nie eens by familie kan gedra nie, weet ek nie wat jy daar tussen die ryk uitlanders gaan aanvang nie.”

“Vader sal nie na jou luister nie. Onthou, hy wil hê ek moet onder die ryk uitlanders introu.”

Joshua se kop ruk in haar rigting. “Nie die uitlanders nie, Tamara. Vader sal nooit toelaat dat jy met ’n uitlander trou nie.”

“Nou vir wat stuur hy my dan die addernes in?”

“Gould het vriende aan albei kante: Boere en Britte, Transvalers en uitlanders. Daar sal ook welvarende, jong Boerseuns op die bal wees.”

“Met die politiek soos dit nou staan? Ryk Ruben moet mal wees as hy dink so ’n byeenkoms van Boere en uitlanders gaan nie op ’n relletjie uitloop nie.”

“Gould ken sy mense. Hy sal weet wie om te nooi en wie nie. Hy wil juis help verhoed dat daar oorlog kom. Oorlog sal sy sake ook nie goed doen nie. Hy is nie ’n idioot nie.”

Tamara kyk Joshua takserend aan. “Weet jy wie almal bal toe gaan?”

“Vader het natuurlik gevra wie daar sal wees. Hy sal jou nie net laat gaan sonder dat hy dit weet nie.”

“Jy en Vader het baie te geselse gehad? Toe ek laas met jou gepraat het, was jy nog bekommerd oor Ryk Ruben se attensies. Hoekom kry ek nou die idee dat daar reeds ’n uitverkorene is wat ek ‘toevallig’ daar moet ontmoet, Joshua?”

Tamara se vermoede verander in agterdog toe Joshua se enigste antwoord is om die perde aan te praat.

“Joshua? Het Vader reeds besluit met wie ek veronderstel is om af te haak?”

“Laat dit nou daar, Tamara. Vader sal jou nie dwing om met iemand spesifiek te trou nie.”

Tamara skud haar kop in ongeloof. “Waar kom julle daaraan om net te wil toutjies trek en dan te verwag dat ek die regte beweging gaan maak, Joshua? Van Daniël tot Benjamin besluit elkeen self met wie hulle wil vry en met wie nie, maar vir my word iemand uitgesoek?”

“Bedaar, Tamara, ek sê mos niemand sal jou dwing om te trou nie.”

“En as ek iemand anders as hierdie danige uitverkorene kies?”

“Dan sal ons dit oorweeg.” Joshua se lippe is stram.

“O, dan sal júlle dit oorweeg? Dis nou jy en Vader, neem ek aan?”

“Tamara, kry einde.”

“En as ek Ryk Ruben Gould kies?”

Joshua se gesig word strak.

“Hy is ’n Jood, Tamara. Hy sal nie met ’n Christen trou nie. Buitendien, daar is sprake van ’n huwelik tussen hom en ’n barones in Duitsland. Sy is ook van die Joodse geloof. Hulle wag net om te sien hoe die oorlogsituasie ontwikkel voor sy hierheen kom.” Hy skud sy kop. “Jy kan dus maar van Ryk Ruben vergeet.”

Sy swyg eers om die inligting te verwerk. “’n Barones?” Tamara voel onverklaarbaar afgehaal.

“Ja, dis glo ’n gereëlde huwelik.”

“En hoe weet julle al hierdie dinge?”

“Omdat ek en Vader dit ons werk maak om sulke dinge te weet.”

“Maar hoekom het Ruben soveel moeite gedoen om my te ontmoet en na die bal te nooi?”

“Wie sal weet, Tamara? Ek het ook eers my bedenkinge gehad, maar Vader het my oor die barones ingelig.” Hy haal sy skouers op. “Miskien dink Ruben dis goeie politiek om mense soos ons ook by die bal te hê. Om te bewys dat hy geen vooroordeel het nie.” Hy lag teësinnig. “En as hy daardie stelling met die mooiste en slimste nooi in die kontrei kan maak, soveel te beter.”

Tamara koester die warm gevoel wat die kompliment in haar binneste veroorsaak. Dan dink Joshua darem sy is mooi en slim. Die wete laat haar onmiddellik beter voel.

Hulle ry ’n ruk in stilte.

“Dink jy daar kom oorlog, Joshua?”

Joshua dink nie eens na nie. “Ja, Tamara, daar kom oorlog.”

Asof die elemente die oortuiging in sy stem gehoor het, sak die reën ineens swaarder om hulle toe.

Kort voor lank kan Tamara haar skop dat sy aangedring het om in die reën te vertrek. So warm as wat die rit Pretoria toe was, so koud is die rit nou terug. Die kar se kap bied beskutting teen die heel ergste reën, maar die wind sny deur hulle.

Sy wikkel haar in die lappieskombers toe.

Joshua bewerkstellig vir hulle ’n seiltjie oor hul knieë, maar dit bly koud. En Joshua is nog stug ook, sodat daar nie eens ’n gesprek is om haar aandag van die ongerief af te lei nie.

Dit voel vir haar soos ’n ewigheid voor Joshua die perde tot stilstand bring.

“Kom ons kry die koffie uit terwyl dit hopelik nog warm is,” stel hy voor en klim af om seker te maak alles is nog wel met die perde.

Tamara grawe die fles uit een van die mandjies wat tant Hendrina weer boordensvol padkos gepak het. Die koffie is toe nog verbasend warm, kom sy agter toe sy dit in die bekers skink. Die soet, warm drank help aansienlik om haar bui te verbeter.

Dit lyk ook asof dit Joshua goed doen, want teen die tyd dat hulle vertrek, is hy darem weer spraaksaam.

“Ek glo nie ek het jou gesê Vader het gereël dat ek en jy die aand van die bal op Orange Hall oorslaap nie?”

Tamara frons en skud haar kop. “Maar waarom?”

“Ruben Gould het die voorstel gemaak omdat Bergendal so ’n ent aarde van Orange Hall af is. Vader het saamgestem. Hy wil nie hê ons moet so laat in die nag terugry nie.”

“Maar daar sal sekerlik ander gaste wees wat verder as ons kom, gaste van Pretoria waarskynlik? Orange Hall is heelwat nader aan Pretoria as wat Bergendal is, maar dis steeds redelik ver.”

Joshua knik. “Dit is so, maar hy sê daar is genoeg plek. Die huis het glo iets soos agttien of twintig slaapkamers.”

“Klink nie of jy te opgetoë met die idee is nie.”

Joshua swyg.

“As jy nie wil hê ek moet na die ellendige bal toe gaan nie, hoekom het jy al die moeite gedoen om my Pretoria toe te karwei? Hoekom het jy al daardie geld van Vader op my uitgegee?” Die ergernis slaan al weer in haar stem deur.

“Dis nie dat ek nie wil hê jy moet gaan nie … Dis net …” Die sin bly in die lug hang.

“Dit ís. Vader het jou in die ding ingepraat. Ek ken jou, Joshua.”

Sy kyk na sy stil profiel. Die ergernis verlaat haar, maar die uitdaging in haar stem bly. “Ek ken jou so goed, Joshua, dat ek ook vir jou kan sê waarom jy nie wil hê ek moet gaan nie, laat staan oorslaap. Jy wil nie regtig hê ek moet die uitverkorene ontmoet en hom dalk liefkry en met hom trou nie.” Haar stem daal. “Of hoe, Joshua?”

Joshua pluk onnodig aan die leisels en die perde reageer verbouereerd.

“Twak, Tamara, ek kan nie wag om jou getroud te sien nie. Veral nou met die oorlog wat dreig. Buitendien, met jou getroud, kan ek ook hopelik tot trou kom.”

“Jy lieg vir jouself, Joshua.”

“En waarom sal ek dit nogal doen?”

“Omdat jy nie kan aanvaar dat jy nie meer al die sê in my lewe sal hê nie.” Sy huiwer voor sy tog maar deurdruk. “En omdat jy nie regtig wil hê daar moet ’n ander man in my lewe wees nie.”

Joshua moet weer aan die leisels gepluk het, die perde raak aan die hol. “Stil, Tamara. Jy weet nie waarvan jy praat nie.” Dit duur ’n rukkie voor hy die perde weer min of meer onder beheer kry.

“Of ons nou daaroor praat of nie, Joshua, dit is so.”

“As jy na die dag in die vlei verwys … Ek is vyf en dertig jaar oud, Tamara, en elkeen van daardie jare is op die plaas geslyt. Bergendal is ’n afgeleë plaas daar in die berge. Ek het nooit baie met ander meisies te make gehad nie, veral omdat ek feitlik permanent vir jou moes pa staan.”

Hy kyk haar ernstig aan. “Dis nie ’n verwyt nie en dis ook nie jou skuld nie, dis bloot die waarheid. Ek was vir … daardie oomblik verlei deur jou vroulikheid, nie deur jou nie.”

Tamara se onderlip begin bewe by die aanhoor van sy woorde. Sy bly lank genoeg stil om haar emosies in bedwang te kry. Dan kry sy, met ’n stem wat tril van trane wat vlak lê, heserig uit: “Jy kan aanhou vir jouself lieg, Joshua, maar ek weier.”

Hy antwoord nie, maar aan die manier waarop hy die perde weer onnodig begin aanjaag, is dit vir Tamara duidelik dat ook sy emosies hoog loop.

Middagete is ’n nat affêre, en die stram atmosfeer tussen hulle maak dit nie aangenamer nie. Tog voel Tamara daarná ietwat warmer.

’n Rukkie lyk dit selfs asof die weer gaan opklaar, maar dan trek die lug opnuut toe. Hierdie keer begin die donderweer rammel en slaan blitse hier en daar uit.

Joshua dryf die perde harder.

“Jy moor hulle, Joshua,” laat Tamara afkeurend hoor. “Moenie jou ergernis vir my op die arme diere uithaal nie. Ek ken jou nie so nie.”

“Moet jou nie aanmatig nie, Tamara.” Hy moet hard praat om bokant die wind en die lawaai van die perdehoewe gehoor te word. “Ek wil verby die drif voor die groot reën uitsak. Die laaste drif waardeur ons is, was reeds ’n risiko.”

Tamara moet vir al wat sy werd is aan die kombers en die wapperende seiltjie klou – en aan die bok ook sodat sy nie kort-kort die lug in opskiet nie.

Toe hulle om ’n skerp draai gaan, is die reën meteens vol in hul gesigte.

Tamara hou haar arm voor haar oë om die woedende druppels af te keer. Deur die grys gordyn sien sy donker voorwerpe in die pad lê. Die volgende oomblik word sy van die bok af gelig.

’n Rotsstorting, besef sy terwyl sy teen die seil vasgeslinger en dan uit die kapkar gespoeg word. Sy tref die nat grond met ’n slag.

Dadelik spring sy regop en hardloop agter die kar aan. Nog ’n stroom klippe kom teen die berg afgerol. Sy keer vir die fyn klippers om haar, maar die eintlike storting tref die kar. Tussen die kleiner klippe wat die kap tref, is daar een grote ook.

Bokant die gedruis hoor sy Joshua se uitroep van pyn.

Deur die vlae reën sien sy hoe die kapkar se wiele wankel. Dit weerstaan moedig nog ’n aanslag voor die voorwiel ’n groot klip tref en die voertuig op sy sy keer.

“Joshua!”

Tamara probeer die teuels beetkry om die perde tot stilstand te bring, maar die diere is skoon verwilderd. Hulle sleep die kar met ’n verbysterende spoed oor die klippe en deur die bosse, tot die as met ’n harde klapgeluid breek.

Tamara kyk verdwaas toe hoe die perde, verlos van hul vrag, laat spaander.

Sy hardloop ylings na die omgeslane kapkar toe.

“Joshua!” roep sy paniekerig toe sy hom onder die waentjie vasgepen sien lê, die kant van sy kop stukkend en bloederig van die klip wat hom getref het. Sy kniel in die modder by hom en vee die bruin water van sy gesig af.

“Praat met my, Joshua!”

Sy ooglede roer nie. Tamara druk haar oor teen sy bors en sug verlig toe sy die sterk hartklop hoor.

“Joshua, praat met my?” pleit sy weer, maar sy gesig bly stil.

Tamara staan op en probeer die situasie kalm bekyk.

Die wiel lê skuins oor Joshua se been, en sy arm is onder die raamwerk vasgeklem. Sy takseer die kar se posisie en weier om te probeer bereken hoeveel die hele kontrepsie weeg.

Om en om die kar stap sy voor sy ’n besluit neem. Sy stoot haar skouer in ’n gaping in waar sy reken sy die beste kans het om die wa te kan oplig.

Met die eerste probeerslag weet sy sy het die gewig heeltemal onderskat. Die kar beweeg skaars.

Sy staan terug en vryf haar skouer.

’n Sak mielies. Sy moet net daaraan dink as ’n sak mielies. Sy neem weer dieselfde posisie in, tel tot drie en druk met al haar mag.

“Tamara …” hoor sy Joshua se stem ver weg terwyl die bloed van inspanning deur haar ore suis. Asof sy stem haar net daardie bietjie ekstra krag gee, beur sy weer en voel hoe die kar lig. Toe sy weer kyk, is Joshua vry.

Sy kniel weer by hom. Die trane loop onbeskaamd oor haar wange, meng met die reën en drup op Joshua se hemp.

“Joshua,” sy buig oor hom, lig sy kop op en vee die wond met die punt van haar tabberd skoon. Sy ooglede flikker toe sy in haar angs haar lippe kortstondig op sy mond laat rus. “Joshua, het jy baie pyn?”

Hy staar lank na haar voor hy die arm wat nie beseer is nie, lig en aan haar wang raak.

Tamara voel ’n skok deur haar liggaam trek. Sy weet onmiddellik dat die skok niks met die skrik van vaneffe te make het nie.

Joshua se onwillekeurige uitroep van pyn toe hy probeer regop sit, ruk hulle albei tot die werklikheid terug.

“Wat is dit?” Sy kyk ontsteld na hom, nog verwar deur die vreemde gevoel wat haar so onverwags oorweldig het.

“My been,” verduidelik hy kreunend.

Tamara kyk na die been wat onder die wiel gelê het. Sy voel versigtig daaraan. “Dit voel darem nie of dit gebreek is nie.”

Sy gesig is vertrek van die pyn toe sy huiwerend weer na hom kyk.

“Dis verdomp seer genoeg.” Hy vat die seer arm met die ander een vas en sit versigtig regop.

“En jou kop en jou arm?”

Hy wikkel die beseerde arm.

Bokant sy elmboog lê ’n sny wat effens bloei. Hy skud sy kop. “My been is baie seerder.” Hy kyk rond. “Waar is die perde?”

“Loop gevat.”

Sy oë is meteens sag. “Ek weet nie hoe jy dit gedoen het nie. Die kapkar opgelig het nie, bedoel ek.”

Tamara glimlag verleë. “Ek het my verbeel dis net ’n sak mielies.”

“Nou ja,” sê hy en raak weer aan haar wang, “dit lyk my ons sal moet probeer om beskutting onder die sak mielies te bewerkstellig sodat ons uit die reën kan kom.”

Toe Tamara hom na die beste van haar vermoë onder die kapkar se seiltent ingewikkel en sitgemaak het, probeer hy haar moed inpraat. “Ons is nie ver van Bergendal af nie. Die perde ken die wêreld hier rond al. Vader-hulle sal kom soek sodra die perde op die plaas aankom.”

Die grootste deel van die kar se raamwerk het behoue gebly, hulle is redelik beskut. Die houtkoffer met al hul nuwe aankope het die episode ook oorleef – gelukkig het Joshua vanoggend ’n seil om die koffer gedraai om dit teen die reën te beskerm. Hopelik sal alles droog bly, al het sy dit nou só staangemaak dat hulle daarop kan sit om uit die modder te kom.

Sy kyk bekommerd na Joshua se beseerde been wat reguit voor hom lê en gedeeltelik onbeskut die reën moet trotseer.

“Dis aanstons donker, Joshua, en ons is ver van die pad af. Ek glo nie ons moet voor ligdag op Vader-hulle se hulp reken nie. Dis te sê as die perde hul weg vind. Sit soontoe.”

Sy ruk aan die een mandjie wat nog tussen die bok en die kar se vloerplanke vasgedruk sit. Die mandjie kom met ’n skeurgeluid los, maar is wonder bo wonder nog min of meer heel. Sy gaan sit langs Joshua met die mandjie op haar skoot.

“Ons kan netsowel iets eet. Dit sal help teen die koue.” Sy wikkel ’n toebroodjie uit en gee dit vir Joshua aan.

“Dankie, Tamara.” Daar is ’n vreemde noot in sy stem. “Jy kan darem so kophou,” glimlag hy skewerig.

Tamara laat sak haar oë en haal vir haar ook ’n toebroodjie uit. “Niks wat enigiemand anders nie ook sou gedoen het nie.” Sy hap in die sagte stadsbrood terwyl sy weer na hom loer.

Die skewe glimlaggie word breër. “Ek kan my nie juis voorstel dat Gertruida of Petronella ’n kapkar van my afgelig sou kry onder die voorwendsel dat dit ‘maar net’ ’n sak mielies is nie.”

Tamara haal bloot haar skouers op, maar in haar binneste vlam die vreugde op. “Dorpsnooiens? Hulle is net nie gewoond daaraan nie.” Sy kyk af na die nuwe tabberd wat nou so gehawend daar uitsien en vee die nat hare uit haar gesig. “Hulle sou waarskynlik beter as ek gelyk het ná so ’n voorval.”

“En ek sou nog onder die kar gelê het.”

“Maar kyk hoe lyk my nuwe tabberd.” Tamara kyk spytig na die geskeurde lap wat nat om haar bene vou.

“Jy het darem nog nuwes. En dagrokke kan ons maar op die dorp ook vir jou koop.” Hy eet smaaklik aan sy toebroodjie.

“Jy moet nog by Vader verbykom oor daardie duur tabberd.”

Joshua vee sy mond met sy nat sakdoek af. “Daardie tabberd is my geskenk aan jou, Tamara. Vader hoef nie te weet hoeveel dit gekos het nie.” Hy knipoog vir haar. “Maak net seker dat jy so mooi moontlik lyk.”

“Jy het betaal?” vra sy oorbluf.

“Ek wou eintlik nie vir jou sê nie, maar toe bedink ek my. Netnou blaker jy iets voor Vader uit.” Hy vryf sy kneukel oor haar wang.

“Maar Joshua, so baie geld?”

“Ek wou graag, Tamara. Buitendien, my moeder het my goed nagelaat. En dis nou die einde hiervan, ons praat nie weer daaroor nie.” Hy lê agteroor teen die raamwerk en probeer hom gemaklik maak. “Die beste wat ons nou kan doen, is om te kyk of ons ’n uiltjie geknip kan kry voor hulp opdaag.”

Sy gesig vertrek van pyn toe hy die been verskuif. Toe ontspan die sterk gelaat weer.

“Dankie, Joshua.” Sy het nie die vrymoedigheid om hom te soen soos sy net ’n week of wat vroeër – sonder om twee maal te dink – sou gedoen het nie. Daarom druk sy net sy hand. Sy greep om haar hand verstewig.

“Probeer slaap, Tamara.”

Sy rig haar na die beste van haar vermoë in, maar die slaap wil nie onmiddellik kom nie. Sy trek die nat kombers stywer om haar vas. Sy het nie geweet Joshua het van sy moeder geërf nie. Maar hoekom sou hý geërf het en Groot Dawid nie? Miskien moet sy tog maar met ma Saar praat. Sê nou … Sy sug diep. Sy kan dit nou maar netsowel aan haarself erken. Sedert haar gesprek met Bettie hoop sy dat ma Saar dalk vir haar kan sê Joshua se moeder was voorheen getroud, dat Joshua nie Groot Dawid se bloedseun is nie.

Joshua roer nog, maar sy asemhaling kom reeds egalig.

Sy skuif nader aan hom, enersyds vir hitte en andersyds … Nee, dis net omdat sy koud kry. Versigtig laat sy haar kop teen sy bors rus.

“Tamara,” prewel Joshua, en slaap verder.

Gabriël sien eerste die kar se kap tussen die bosse uitsteek. Bang vir wat hy dalk sal moet aanskou, stap hy huiwerig nader. Sedert hulle die rotsstorting in die pad gesien het, sit daar ’n groot angs in sy hart.

Vir sy broer Joshua het hy die grootste respek en ’n diep liefde, maar sy suster … as sy suster iets moet oorgekom het! Sy mooi suster met haar skerp verstand en haar ewe skerp tong. As sy dalk …

In die verte hoor hy hoe van die ander broers om die beurt na Tamara en Joshua roep.

Gabriël loer om die kap van die vernielde kapkar en bly staan. Die skraal Tamara – jonk en weerloos in haar slaap – lê feitlik toegevou in die arms van haar groot broer, haar lang, goue hare soos ’n sluier oor albei uitgesprei. In die vroeë oggendlig ontroer die toneeltjie Gabriël meteens op ’n manier wat hy nie mooi begryp nie. Dit maak hom vreemd ongemaklik sodat hy harder roep as wat hy bedoel het: “Joshua! Tamara! Julle kan g’n die hele dag lê en omslaap nie!”



Vyf

“Soos half versuipte rotte het julle gelyk toe julle hier aankom.” Bettie lag vir Tamara wat met haar skouer teen die kosyn leun, haar arms voor haar gevou.

Die sweet tap Bettie af toe sy die een strykyster terugsit en ’n ander, warm yster van die stofie afhaal.

“Ons wás half versuip, ja, wat het jy verwag, Bettie?” Tamara staan nader. “Kan ek nie ’n rukkie vir jou stryk nie? Dis so ongenadig warm hier in die wasrondawel. Jy moet flou wees.”

“Wat weet jy van stryk? Jy sal net al die mooi kante en frille van hierdie nuwe rokke bruin skroei en die kreukels sal bly sit.”

Bettie vee met haar mou die sweet van haar voorkop af. “Darem lekker om vir ’n verandering mooi goed te stryk. Lyk my jou se pa en jou se Joshua het hul harte daarop gesit om binnekort bruilof te vier.”

Tamara snork. “As hulle wil bruilof vier, sal Joshua moet trou. Of hulle kan wag vir die einde van die jaar wanneer Jakobus trou.”

Bettie skud haar kop. “Nee, Tamara, hierdie rokke het man-soek oral oor hulle geskrywe. Jy sal maar moet vrede maak daarmee.”

“Hulle sal lank wag, ek is nie van plan om binnekort te trou nie. Trouens, ek dink nie ek wil ooit trou nie. Kyk hoe lyk Daniël se vrou al van al die kinders kry. Ellie is skoon uitgemergel ná die laaste enetjie. En Mattheus en Markus se vroue is dalk plomp, maar hulle staan nie ver agter Ellie nie. Hulle is altyd moeg, nes Jong Dawid se Aletta.” Sy skud haar kop. “Nee wat, ek sal hier by Vader bly en op die plaas werk. Die res kan maar trou.”

Bettie kyk haar skewekop aan. “En as Joshua nie jou se halfbroer was nie, sou jy nog so gevoel het?”

Skok trek deur Tamara. “Wat bedoel jy, Bettie? Watse nonsens praat jy nou?”

Bettie snuif. “Nonsens? Almiskie!” Sy stryk verder.

Tamara hou die behendige bewegings ’n ruk lank in stilte dop en vryf ingedagte oor haar skouer wat nog styf is van die kapkar oplig. “Watse dinge wou jy laas gehad het moet ek met ma Saar praat, Bettie?”

“Nee, ek praat mos nonsens.” Bettie se oë bly op die wit tabberd onder haar hande.

“Ag, Bettie, man, moet nou nie so moedswillig wees nie. Waaroor moet ek met haar praat?”

Bettie sit die strykyster op die stofie terug. “Oor die swaarte in jou hart.”

“Ek het nie ’n swaarte in my hart nie.”

Bettie haal haar skouers op en rek weer in die rigting van die strykyster.

“Wag nou,” keer Tamara vinnig.

Bettie laat sak weer haar arm. “Ek het jou laas gesê ma Saar het met die eerste vrou van Grootbaas saam geloop. Sy is die enigste een behalwe Grootbaas wat weet wat daar gebeur het. En soos jy weet, praat jou se pa nie oor sy eerste vrou nie. Nooit nie.”

Dis waar, besef Tamara. Sy het haar vader nog nooit na Joshua se moeder hoor verwys nie. Toe Tamara kleintyd vir Joshua gevra het hoekom sy naam, as oudste seun, nie Dawid is soos hul vader s’n nie, het Joshua verduidelik dat hy en Tamara nie dieselfde moeder gehad het nie. Joshua het ook gesê dis hoekom hy so anders as die res van hulle lyk.

“Maar dink jy …” Tamara durf nie vra wat sy dink nie.

“Ek weet nie, Tamara. Ma Saar praat nie met my oor sulke dinge nie. Al wat ek weet, is as enigiemand weet of jou se Joshua dalkies nie bloed van jou bloed is nie, dit ma Saar sal wees.”

“Maar wat laat jou dink …”

Bettie skud haar kop.

“Wat, Bettie?”

Bettie sug. “Een aand ná die lemoenoes af is, toe Grootbaas vir die volk soetwyn gegee het, het ma Saar dit oordoen en verdriet gekry. Sy het gehuil en haar kop aanhou skud. Toe ek vra wat verkeerd is, het sy gesê: ‘Die sondes van die moeders sal hul seuns besoek. Ek sien dit met onse kleinbaas Joshua.’ Toe ek uitvra, wou sy niks verder sê nie. Net iets gesê van ’n belofte wat sy gemaak het. Sy het iets gesê van mag die Liewenheer haar spaar lat sy haar beloftes nie hoef te verbreek nie.”

“Niks verder nie?”

Bettie skud haar kop en tel weer die yster op. “Nee. En nou moet jy skoert. Ek kry nie gewerk as jy hier rondstaan nie.”

“Weet jy enigiets van Joshua se moeder af?” vra Tamara daardie aand toe sy en Gabriël alleen by die kombuistafel sit. Die ander het al elkeen hulle eie koers gekry.

Gabriël skud sy kop. “Net dat sy en Vader mekaar in Delagoabaai ontmoet het en kort daarna getroud is. Dit was toe Vader nog transport gery het om genoeg geld te maak om die plaas te koop. Om die waarheid te sê, ek dink dit was juis sy laaste rit, want hulle moet kort ná die troue hierheen gekom het. Joshua is mos hier op die plaas gebore. Ek verbeel my sy het Portugese bloed gehad, dié dat Joshua ook die donker hare het.”

Tamara trek met haar wysvinger die patroontjies op die tafeldoek na. “En sy was nie ’n weduwee voor sy met Vader getroud is nie?”

“Wat laat jou so ’n ding vra?” wil Gabriël fronsend weet. “Buitendien, jy weet mos Vader praat glad nie oor haar nie. Ons moeder Deborah het altyd aan ma Saar gelê oor Joshua se moeder, maar Saar was ook nog maar altyd suinig met haar inligting. Altyd baie lojaal gewees aan die vrou van Delagoabaai, al was Saar vir ons moeder ook goed.”

“Maar dink jy sy kon gewees het … getroud, bedoel ek, voor Vader met haar getrou het?”

Gabriël skud sy kop. “Nee, Tamara, ek glo nie. Sy was, sover ek weet, nog bloedjonk toe die perd haar kort ná Joshua se geboorte afgegooi het en sy dood is.” Hy begin sy koerante bymekaarmaak. “Jou verf het gekom terwyl julle in Pretoria was. Benjamin het dit saamgebring toe hy nog draad op die dorp gaan haal het. Gaan jy die kapkar ’n bietjie verf noudat ons hom weer heel het? Jy verf die wa altyd so mooi.”

Tamara knik. “Vader het gesê ek kan maar môre begin. Vaaljan het die hout glo reeds afgeskuur. Dankie vir al jou hulp met die Engels. Ek voel al beter oor my vermoëns. Dis net die vervloekte aksent wat my nog onderkry.”

Gabriël lig sy wenkbroue waarskuwend. “As Vader jou so hoor swets, kry hy vir ma Saar om jou mond met seep uit te was.” Maar hy glimlag gou weer. “Dis ’n plesier om jou te help. Jy snap vinnig en jy het ’n aanvoeling vir taal. Die aksent sal regkom as jy gereelder Engels praat. Ek sukkel self daarmee, soos jy weet.”

“Nie dat ek weet hoekom ek soveel moeite doen om die Rooinekke se taal te leer praat nie.”

“Dit gaan nie daaroor dat dit die taal van die Rooinekke is nie, dit gaan daaroor dat jy ’n taal magtig is wat oor ’n groot deel van die wêreld verstaan en gepraat word. Dit verbreed jou horisonne.”

“Daar is niks fout met my Boerehorison nie.”

“Miskien nie, maar jy geniet darem die storieboeke wat ek uit my skooldae teruggebring het terdeë.” Hy staan op. “Ek gaan inkruip. Nag, Tamara.”

“Nag, Gabriël.”

Sy bly nog sit nadat Gabriël uit is. Buite hoor sy die weer rammel.

Sê nou Joshua se moeder was wel voorheen getroud, dat Joshua dalk ’n ander man se kind is? Sy sug. Maar dit kan tog nie. Al praat haar vader nie oor sy eerste vrou nie, het hy al meer as een keer vertel van die stormnag toe Joshua gebore is – ’n stormnag net soos die een waarin sy self meer as sestien jaar later gebore is.

Tamara staan terug om haar handewerk te bekyk. Die houtskoolsketse lyk goed. En Vaaljan, Bettie se broer, het die kar se houtpanele mooi glad geskuur.

Sy was haar hande in die emmer wat Bettie vir haar aangedra het en bekyk weer die verf. As sy die blou met wit meng, sal die ligter kleur helderder teen die hout afwys. Sy stap na die karee en soek ’n geskikte stokkie om die verf mee te roer.

“Bettie sê jy wou met my praat, Tamara.”

Tamara swaai om. “Ma Saar?” Die stokkie knak in haar hande.

“Hier is ek. Praat.” Ma Saar staan hande in die sye voor haar, klaarblyklik nie baie geneë nie.

“Kom sit, ma Saar.” Tamara beduie na die deel van die lae muurtjie langs die waenhuis waar daar skadu is.

“Ek het werk om te doen, Tamara.” Maar sy maak tog soos Tamara vra.

Tamara gaan sit langs haar en leun vorentoe om nog ’n takkie op te tel terwyl sy haar woorde agtermekaar probeer kry.

Die statige ou vrou sit kiertsregop langs haar.

“Ek verstaan ma Saar het saam met Joshua se moeder geloop.”

Ma Saar antwoord nie, kyk net stip na Tamara.

“Weet ma Saar dalk of Joshua se moeder … of Joshua …” Tamara maak ’n magtelose beweging en staan op. Sy loop ’n entjie weg, kom toe weer terug.

“Is daar enigiets wat ma Saar my kan vertel van Joshua se moeder? Iets wat dalk …?” Sy sug.

“Ek ken jou nie as een wat soek vir woorde nie, Tamara.” Ma Saar kyk haar op en af. “Kom sit.”

Tamara gehoorsaam.

“Annabella was ’n mooie meisiekind, maar sy was bedorwe, amper soos jy wat jou sin kry oor alles waarop jy jou hart sit.” Ma Saar kyk weg. “Behalwe dat sy nie altyd geweet het wat goed is vir haar nie en baie keer die verkeerde goed begere het.” Sy sug diep. “Haar se pa het haar alles toegelaat. Wat Annabella vra, het Annabella gekry. Hy was ’n ryk man, haar se pa. Goeie familie van oor die see. Groot, wit huis gehad wat uitgekyk het oor die hele Delagoabaai.”

Ma Saar staar die vertes in.

“Hoe het sy Vader ontmoet?” por Tamara aan toe sy die stilte nie meer kan verduur nie.

“Die mark. Dis waar sy vir Groot Dawid die eerste keer gesien het. Sy in haar kant en valle en die fyn parasol teen die son, op soek na blomme en groente vir die huis. Of liewer: ék op soek en sy nuuskierig oor alles.

“Ons het geweet haar se pa sal ’n toeval kry as hy weet sy loop daar rond, maar dis juis wat die mark vir haar so aanloklik gemaak het. Altyd wou sy dít hê wat nie mag nie. Verbode vrugte … haar gunstelinggereg.”

Ma Saar draai weer na Tamara. “Jou se pa was ’n mooie man met sy vaal hare, die vreeslike blou oë en die forse lyf. Hy was besig om sy transportwa te laai toe Annabella hom raaksien.”

“Liefde met die eerste oogopslag?”

Ma Saar skud haar kop. “Nee, Tamaartjie, in elk geval nie vir Annabella nie. Annabella het ’n oplossing vir haar probleem gesien. Met die voorwete wat ons vroue maar het, het sy gesien hierdie man kan haar help. Hierdie groot, sterk man wat ’n wa alleen kon optel, wat ’n leeu met sy kaal hande kon verdrywe, maar wat van die listige weë van die wêreld niks geweet het nie. Hy was haar redding.”

“En Vader?”

“Jou se pa het net een keer in daardie groot, donker oë gekyk. Hy was verlore. Hulle is binne ’n maand getroud, ten spyte van Annabella se skatryk pa en al was sy Katoliek en Groot Dawid Hervormd.”

Ma Saar skud haar kop en strengel haar hande ineen. “Ja-nee, wat Annabella wou hê, het Annabella gekry.”

“En Joshua?”

“Dis waar ons by die belofte kom, Tamaartjie. Ma Saar het met haar se hand op die Bybel gesweer om nie te sê van Joshua nie. Daardie belofte kan ek nie verbreek nie. Die Liewenheer sal my met ’n bliksemstraal doodslaan.”

“Maar ma Saar!” Tamara spring regop en gaan sit op haar knieë voor die ou, swart vrou. “Ek móét weet. Jy wéét ek moet weet.”

Ma Saar raak met ’n verkneukelde hand aan Tamara se wang. “Ek het gesweer, Tamaartjie. Al wat ek jou kan vertel, is dat Joshua ’n groot baba was, selfs al is hy minder as agt maande ná die troue gebore.”

Ma Saar knyp Tamara se wang en kom moeisaam regop. Sy kyk af na die jong meisie wat op haar knieë in die sand staan. “Joshua is Groot Dawid se trots. Hy is lief vir al sy seuns en jy het ’n warm plekkie in sy hart, maar sy eersgeborene … sy Joshua, dié is Groot Dawid se safte. Onthou dit altyd.”

Tamara bly so met haar knieë in die sand sit lank nadat ma Saar teruggestap het opstal toe.

Daardie aand hou Tamara hulle dop. Groot Dawid en Joshua.

Nog altyd het sy maar net aanvaar Groot Dawid gee bevele en almal spring. Nooit het sy opgemerk hoeveel waarde hy aan Joshua se menings heg nie.

Vanaand eers merk sy op dat Groot Dawid Joshua telkens raadpleeg by die uitdeel van die take, maar ook oor wat die take self behels. Op sy stil manier, sien Tamara vir die eerste keer, is Joshua die een wat eintlik die besluite neem.

Wanneer het dit gebeur? Of is dit iets wat maar net gaandeweg begin gebeur het sonder dat iemand dit agtergekom het?

Met dié dat sy doelbewus oplet, is sy nou vir die eerste keer bewus van die groot respek tussen die twee mans – die innige band wat nie tussen haar vader en haar ander broers bestaan nie.

“Jy is baie stil vanaand, Tamara. Hoe gaan dit met die verwery van die kapkar?”

Tamara skrik op uit haar bepeinsinge. “Goed, Vader. Ek het die patrone klaar geteken en ek het al begin met die blou verf. Ek dink Vader sal daarvan hou wanneer dit klaar is.”

Groot Dawid knik tevrede. “Joshua verseker my jy sal ons nie in die skande steek met jou klere by Ryk Ruben nie.”

“Nee, Vader. Danksy Vader se vrygewigheid het ek nou ’n stewige klerekas wat by niemand sal afsteek nie.”

“En Gabriël sê jou Engels kom aan? Dat jy darem ’n gesprek sal kan voer met die uitlanders?”

“Ja, Vader, ons kom nou elke aand ná ete bymekaar om te oefen.”

“H’m.” Die groot man vee oor sy welige, grys baard. “Moet nou net nie jou Boereagtergrond te veel op die agtergrond druk nie, Tamara. Ons is nie skaam dat ons Boere is nie. Ons wil net vir die Engelse wys ons is nie so agterlik soos wat hulle dink nie.”

“Ja, Vader.”

Groot Dawid se blouselblou oë gaan oor sy nageslag om die tafel. Hy knik asof hy tevrede is met wat hy sien. “Bring die Boek, Tamara.”

Het ma Saar werklik vir haar probeer sê Joshua kan moontlik ’n ander man se kind wees? Durf sy dit hoop?

Tamara rol vir die soveelste keer van haar sy af op haar rug. Die bed protesteer krakend teen haar onrustigheid.

Wat sal gebeur as sy die vermoede lug? Durf sy die liefde, die vertroue en respek tussen Groot Dawid en Joshua in gevaar stel? Durf sy die hele gesin – Groot Dawid se trots en sy vreugde – uitmekaarruk met haar vermoedens? En dit terwyl daar geen sekerheid, geen bewyse is dat Joshua nie bloed van hul bloed is nie? Hoeveel weet ma Saar en wat vertel sy – gebind deur haar belofte – nie vir Tamara nie? Weet sy dalk wie Joshua se werklike vader is as dit nie Groot Dawid is nie?

En Joshua … Moet sy hom vertel wat ma Saar haar vertel het? Watter uitwerking sal dit op hom hê om te hoor dat hy moontlik nie Groot Dawid se seun is nie?

Vanaand het sy vir die eerste keer besef hoe heg die band tussen haar vader en Joshua in werklikheid is. Een ding het vir haar baie duidelik geword terwyl sy die twee van hulle so fyn dopgehou het: As Groot Dawid nie weet van die moontlikheid dat Joshua dalk nie sy seun is nie, as hy nooit ’n vermoede gehad het nie, sal hy verpletter wees deur die nuus. En sy wil nie naby wees wanneer hy dit wel te wete kom nie. Het sy die reg om soveel skade aan te rig op grond van ’n blote vermoede en sonder ’n greintjie van ’n bewys?

Die bed kraak weer onder haar, maar nêrens in die donkerte van die nag kry Tamara antwoorde op die malende vrae nie.

“Gabriël sê jy het gesê die bok is nog nie mooi stewig nie, Tamara?”

Tamara kyk eers op toe sy die fyn randstrepie klaar getrek het.

“Môre, Joshua. Ja, Benjamin het dit reggemaak, maar dis tog nog ’n bietjie wankelrig.”

Joshua skud sy kop ergerlik. Hy sit die hamer en spykers wat hy saamgebring het eenkant en wikkel aan die bok. “Die Benjamin kan so knap met die houtwerk wees as hy wil, maar hy jaag ook net altyd alles af. Pleks maak hy die ding die eerste keer ordentlik reg.”

“Hy het die res baie mooi reggemaak,” verdedig Tamara hom onwillekeurig.

“Jy moet ophou vir Benjamin skerm, Tamara. Hy moet leer om verantwoordelikheid vir sy foute te aanvaar.” Joshua timmer aan die kar se bok.

“En as jy so knorrig is? Ek ken jou nie so nie. Is jou been nog baie seer?”

Joshua staan mankerig terug. “Die ding wil maar net nie heeltemal regkom nie.”

Tamara stof haar hande aan haar romp af en hurk voor Joshua. Sy stoot die broekspyp op en bekyk die wond van naby. “Dit lyk nie asof daar kwaad in is nie. Dis seker maar net die spiere wat seergekry het. Dit duur mos maar gewoonlik ’n rukkie.”

Toe sy opkyk, broei sy oë. Hy staan terug. “Ja, en intussen moet ek hier op die werf rondhang en Benjamin se knoeiwerk regmaak.”

“Hoe meer jy die been laat rus hoe gouer sal dit gesond word. Jy kan nou maar gerus ophou brom en die beste van ’n slegte saak maak.”

“Jy klink nou nes ma Saar,” glimlag Joshua teësinnig.

“Van ma Saar gepraat …” Tamara vryf aan die verfkolle op haar vingers. “Het sy al ooit met jou oor jou moeder gepraat, Joshua?” probeer sy terloops vra.

“My moeder?”

“Jou bloedmoeder, ja.”

In sy oë speel die goue spikkels soos die sonvlekke oor die bergpoel. Hy draai die hamer om en om in sy hande, knik en kyk oor die werf weg.

“Wat het sy jou vertel?” dring Tamara aan.

“Ons behoort nie oor hierdie dinge te praat nie, Tamara. Party dinge moet maar liewer verborge bly.”

“Nee, Joshua, party dinge moet dalk juis aan die lig kom.”

“Nie wat sy my vertel het nie.” Hy slaan-slaan in die lug met die hamer, asof hy die gewig toets.

“Hoekom nie, Joshua?”

Hy kyk haar stil aan. “Omdat dit Vader sal verwoes as dit waar is.”

Tamara sluk. “Hoe lank weet jy al?”

Joshua kyk in die lug op en weer na die hamer in sy hand. “Kom ons los dit, Tamara.”

Sy staan nader. “Hoe lank al weet jy dat daar ’n moontlikheid is dat ek en jy nie bloedfamilie is nie, Joshua?” Sy vat die hamer uit sy hande en gooi dit ergerlik op die grond neer.

Joshua steek sy hande in sy broeksakke asof hy nie weet wat om daarmee aan te vang nie.

“Joshua?”

“Meer as twee jaar.” Sy stem is skor. “Ma Saar het my op jou sestiende verjaardag vertel. Sy het gevoel dis nodig.” Hy kyk weer boontoe. “Toe ek jou en ma Saar gister hier onder die karee sien sit en praat, toe weet ek …” Sy oë soek hare. “Maar dit verander niks, Tamara. As Vader moet agterkom … dit sal hom vernietig. Buitendien, daar is geen bewyse nie. Babas kom dikwels voor hul tyd aan. Jong Dawid self is ’n week of wat minder as nege maande ná Vader en jou moeder Deborah se huwelik gebore.”

“Dus gaan ons maar net stilbly, Joshua, maak asof die moontlikheid nie bestaan nie?”

Joshua knik. “Dis presies wat ons gaan doen, ja, Tamara.”

“En jy gaan my steeds aan julle uitverkorene afsmeer die aand met die bal?”

“Niks het verander nie, Tamara. As jy ’n oulike jong man by die bal raakloop, is dit goed so. Niks het verander nie,” herhaal hy en begin terugstap opstal toe.

“En die kar se bok?” roep sy agterna.

Hy kyk nie eens om nie.



Ses

Tamara kan haar oë nie glo toe sy Orange Hall se opstal vir die eerste keer voor haar sien lê nie. Nie eens die imposante plaashek met sy wit pilare kon haar voorberei op die omvang en die deftigheid van die huis nie.

“Genade, Joshua, wat maak ’n mens met so ’n vreeslike plek?” vra sy terwyl hulle om die enorme vywer tot by die ingang met die klassieke kolonnades ry.

“Spog, Tamara, ’n mens spog met so ’n huis.” Selfs Joshua lyk asof hy ’n hou in sy wind gekry het terwyl hy die perde tot stilstand bring.

’n Bediende kom dadelik nader om die leisels te vat. ’n Man in ’n uniform staan ook nader, groet hulle in hoogdrawende Engels en help Tamara van die herstelde kapkar met sy nuwe verfwerk af. Tamara kyk besorg toe terwyl Joshua met sy stywerige been ook afsukkel.

“Your luggage will be taken care of, Sir,” keer die man in die uniform toe Joshua in die rigting van die koffers mik. “Please follow me.”

Terwyl sy in die lang, deftige gang afstap, is Tamara bly dat sy die wit dagtabberd met sy kantinsetsels en bypassende hoed in Pretoria raakgeloop het. In enige ander klere sou die dik matte onder haar nuwe steweltjies, die portrette en skilderye, die silwerkandelare, die bankies en sithoekies met die oordadige meubelstukke haar geïntimideer het.

By die trap wag ’n mollige diensmeisie met blonde vlegsels om haar kop gedraai, hulle in.

“Neeltje will take you through to your room, Miss Davel.” Die man draai styf na Joshua. “Please follow me, Sir.”

Die meisie glimlag vriendelik. “Ek is Neeltje. Kom gerus deur, mejuffrou,” nooi sy in Hooghollands.

Sy stap voor Tamara uit, met die trap op en in nog ’n lang gang af voor hulle by ’n room-en-goudkleurige dubbeldeur tot stilstand kom.

Neeltje maak die deur met ’n trotse gebaar oop.

Tamara bly vasgenael voor soveel spoggerigheid staan. Die groot koperhemelbed is met room-en-goudkleurige brokaat versier. Voor die venster hang van die swierigste gordyne wat sy nog gesien het, teen die mure skilderye van ver plekke. Bokant die skilderylyste is ’n strook blomme reg rondom die kamer geverf.

“U kan maar deurkom, mejuffrou Davel.” Die diensmeisie glimlag gul.

Tamara tree versigtig oor die drumpel. Die matte in die kamer is nog dikker en weelderiger onder haar sole as dié in die gang.

“U kan solank opfris. Tee word oor ’n halfuur in die roostuin bedien. U koffer sal aanstons hier besorg word.”

Neeltje skink water uit ’n lampetbeker in ’n diep porselein kom, haal ’n skerm met drie panele êrens vandaan en skik dit om die staander met die kom.

“As u persoonlike bediende sal ek na al u behoeftes omsien terwyl u hier is. U kan dus maar gerus vir my vra wat u ook al nodig het.”

Tamara knik, al wonder sy in die stilligheid waarvoor sy nou eintlik ’n persoonlike bediende nodig het.

“Dankie, Neeltje. Nou wil ek net eers die stof van die rit afwas.”

Neeltje knik. “Gerus.”

Tamara stap agter die skerm in en luister hoe Neeltje die kussings nog hoër opklop. Sy was haar gesig en hande en verwonder haar oor die sagtheid van die handdoeke.

Toe sy klaar is, wag Neeltje steeds in die kamer. “Miskien wil u dat ek u hare effens opknap? Ek dink tog so. Kom sit hier voor die spieël, asseblief?”

Tamara gaan sit op die swierige bankie voor die kas met die magdom spieëls en laaitjies, nog oorbluf oor al die weelde en bedagsaamheid.

Neeltje toets twee borsels se borselhare voor sy een kies en aan Tamara se vlegsel voel-voel.

“Sal ons u haarstyl effens wysig vir die tee? Ek let op dat die dames hier die hare graag op die kop stapel vir so ’n geleentheid, dis ook tog koeler in hierdie hitte.”

Sonder om op ’n antwoord te wag knoop sy die vlegsel met ratse vingers los. In ’n kits word die lang hare in ’n formeler styl om die kop geskik en met haarnaalde vasgesteek.

“So ja.” Neeltje beskou haar handewerk trots nadat sy die astrante hoedjie teruggesit en stewig met ’n hoedespeld vasgesteek het. “En vanaand vir die bal maak ons vir u krulle en lokke. U het sulke pragtige hare.”

“Dankie. Dit lyk baie mooi.”

Tamara kyk na die meisie se beeld in die spieël, huiwer en draai na haar toe om. Eerlikheid het haar nog altyd goed te staan gekom, besluit sy.

“Neeltje, jy kan sien dat ek nie aan hierdie dinge gewoond is nie. Ek het nie besef waarvoor ek my inlaat nie. Ek is bang ek maak ’n gek van myself en bring skande oor my vader en broer.”

“Mejuffrou, u is so mooi dat enigiemand u ’n flater sal vergewe.” Neeltje se glimlag is meteens werklik meelewend pleks van net oppervlakkig vriendelik, haar oë warm. “Maar ek sê u wat … kyk net mooi wat die ander vroue doen en volg hul voorbeeld. Veral mevrou Smythe s’n, sy is een van die sosiale toonaangewers. As u haar goedkeuring kan kry, sal sy u in al die fyner puntjies inlei. Sy sal vanmiddag ’n ligblou tabberd dra. ’n Fier vrou met donker hare en oë. Let maar net op na die opvallendste vrou hier rond.”

Neeltje druk-druk weer aan die haarstyl wat sy vir Tamara geskep het. “En hou maar in gedagte, u blyk die uitverkorene te wees. Dis immers aan u dat meneer Gould die goue kamer toegestaan het. Dis ’n eer wat nie ’n ieder en ’n elk toebeval nie. Die hele huishouding is daaroor aan die gons.”

Tamara hou haar rug reguit toe sy Neeltje weer met die trap af volg, maar dié gevoel van onsekerheid ken sy nie.

Meteens wens sy vurig dat sy eerder op Bergendal was, enkeldiep in die modder besig om die groentetuin nat te lei of te skoffel. Op Bergendal weet sy wie sy is, wat haar te doen staan en hoe om haar te laat geld. In hierdie huis voel sy soos ’n baber wat langs die dam lê en gaap, smagtend om terug te wees in water, uitverkorene of nie uitverkorene nie.

Die entjie dat sy oor die grasperk moet stap tot by die wit stoele en tafels onder die koeltebome, gee haar gelukkig tyd om die situasie op te som.

Die vroue sit in pastelkleurige tabberds rond en gesels terwyl die mans in ’n groep staan en pyp of sigare rook.

Tee is nog nie bedien nie en dit lyk of almal besig is om net die tyd te verwyl.

Tamara voel oneindig vreemd. Sy kyk ’n bietjie benoud rond of sy nie vir Joshua gewaar nie. Maar dis Ruben wat sy raaksien.

Hy maak verskoning by die groepie mans en kom na haar toe aangestap, steek sy hand vriendelik na haar toe uit en buig effens.

“Mejuffrou Davel, wat ’n verruklike verrassing om u hier te sien. Tot op die nippertjie was ek bevrees dat u dalk tog nie sou kon kom nie. Ek het gehoor van u ongeluk met die kapkar. Ek vertrou dat u geen beserings daarvan oorgehou het nie?”

“Dag, meneer Gould. My broer sukkel nog ’n bietjie met sy been, maar ek het niks oorgekom nie.”

Ruben knik. “Meneer Davel … Joshua het juis laat weet dat hy ’n bietjie rus. Die rit tot hier het klaarblyklik weer pyn in die been veroorsaak. Ek het gereël dat dokter Visser daarna kyk, hy is in elk geval hier om na een van die mense in my diens om te sien.”

“Dis baie gaaf van u.”

“Dis die minste wat ek vir ’n gas aan Orange Hall kan doen.”

Tamara beduie na die huis en tuin. “Ek moet u gelukwens. U het ’n ware lushof hier geskep.”

“Dan geval dit u?” Hy vat haar aan die elmboog en stuur haar na die geselskap wat hulle openlik sit en dophou.

“Dis baie indrukwekkend.” Sy kyk tersluiks na hom. “Oordadig en pronkerig, maar pragtig.”

Ruben kyk haar ’n oomblik takserend aan, toe gooi hy sy kop agteroor en lag hartlik.

“En wat vind onse Ruben so amusant as ek mag vra?”

Tamara kyk na die elegante, donker bolla, die intelligente, ligbruin oë en die fynbesnede gesig van die vrou wat intussen ongemerk nader gestap het. “En stel ons tog voor aan jou nuwe gas, Ruben?”

“Natuurlik. Mejuffrou Davel, ontmoet een van my gereelde gaste hier op Orange Hall: mevrou Joanna Smythe van Arcadia in Pretoria. Joanna, mejuffrou Tamara Davel van Bergendal.”

Die twee vroue som mekaar vlugtig op. Selfs al het Joanna Smythe nie die blou tabberd aangehad nie, sou Tamara haar steeds kon herken as die vrou van wie Neeltje gepraat het.

“Ons is nie voorheen voorgestel nie, tog voel dit vir my ons het reeds kennis gemaak?” Joanna kyk Tamara vraend aan.

Tamara knik. “In die modewinkel in Pretoria. Bly te kenne, mevrou Smythe.”

Joanna knik. “Natuurlik! Die dametjie met die tabberd. Ek moet geraai het waarvoor die tabberd bedoel was. Aangename kennis.” Sy kyk na Ruben. “En nou wil ek weet wat so ’n hartlike lag ontlok het.”

Tamara bid dat Ruben nie vir hierdie vrou sal sê nie. Hý vind haar astrantheid dalk amusant, maar vroue van mevrou Smythe se kaliber waarskynlik nie.

’n Oomblik lyk dit asof Ruben Tamara se gedagtes lees. Dan krul daar ’n moedswillige glimlaggie om sy mooi lippe, so netjies beklemtoon deur die baardjie. “Mejuffrou Davel het my gekomplimenteer met die huis en die tuin. Sy vind dit oordadig en pronkerig, maar tog wel baie mooi.”

Joanna Smythe kyk Tamara met opgetrekte wenkbroue aan en bepaal haar aandag dan weer met ’n fyn glimlag by Ruben. “Verbeel ek my, of het Ryk Ruben Gould ’n wilde perd opgesaal?”

Tamara voel ’n blos op haar wange uitslaan. Enersyds is sy vies dat Ruben haar moedswillig en feitlik woordeliks aangehaal het en andersyds is sy nie heeltemal seker wat die vrou insinueer nie. Boonop is dit die vrou wat sy veronderstel is om te beïndruk, die een wat haar, volgens Neeltje, kan help om te vaar of te sink in hierdie tydelike maar steeds ontstigtende omgewing.

Ruben lag sag. “Gelukkig is ek ’n skitterende ruiter.”

Joanna Smythe knik. “Dit is dalk so, Ruben, maar ek het my bedenkinge oor hierdie een.”

Ek is ook hier, wil Tamara sê. Hulle praat asof sy nie elke woord kan hoor nie. Maar die onderstrominge tussen die twee val haar op – onderstrominge wat net bestaan tussen twee mense wat mekaar besonder goed ken en verstaan. Sy kyk van die aantreklike vrou in haar middeldertigerjare na Ruben; Ruben in jare vermoedelik Joshua se maat.

Joanna Smythe se bierkleurige blik rus weer op Tamara. “Kom, mejuffrou Davel, laat ek u verlos van die pronkerige Ruben en u eerder aan die ander gaste gaan voorstel. Ek is seker daar is van die dames sowel as die here wat nie kan wag om u te ontmoet nie.” Joanna glimlag heeltemal vriendelik vir Tamara en vat haar aan die ander arm.

’n Oomblik voel dit vir Tamara asof sy by ’n beskaafde maar baie ernstige toutrekkery betrokke is. Dan los Ruben haar elmboog en buig effens in die rigting van die twee vroue.

“Ek vertrou die taak met genoeë, maar tog ’n mate van afguns, aan jou toe, Joanna. Dit behoort heel interessant te wees.”

Wat interessant behoort te wees aan die ontmoeting kan Tamara haar om die dood nie voorstel nie. Op die ry af word sy voorgestel aan die een na die ander uitlandse vrou en deur een en almal deeglik deurgekyk en getakseer, amper soos Joshua met vee op ’n veiling maak.

Die meeste van die sowat tien name onthou sy nie. Net hier en daar is ’n Afrikaanse van, maar dan is die vroue sonder uitsondering van Johannesburg of Pretoria afkomstig. Vroue wat duidelik aan ’n ander soort lewe as Tamara Davel van Bergendal gewoond is – die wilde perd wat Ryk Ruben om watter rede ook al opgesaal het.

“Ontspan, darling, jy vaar tot dusver uitstekend. Gode sy dank jy kan jou darem met Engels behelp. Ek wonder of Ruben ooit daaraan gedink het,” laat Joanna Smythe onderlangs hoor toe hulle na die groepie mans toe stap.

Ook die meeste van die mans se name onthou sy nie, tot Joanna Tamara by twee mans wat diep in gesprek gestaan het, tot stilstand bring.

“As long as you see to it that the petition …” Die ouer man se streng oë verskuif momenteel na Joanna en Tamara. Hy hou in die middel van die sin op met praat.

Sy gespreksgenoot, wat tot dusver met sy rug na hulle gestaan het, draai ondersoekend om. Die laatmiddag lig blink in die aantreklike man se blonde hare.

Sy glimlag is die ene sjarme, sy Engels so Brits as wat kan kom. “Joanna, my hartlam! Lieflik soos altyd. Gaan ons jou darem nog by Hohenheim sien noudat Ruben sy paleis gebou het?” Hy buig diep oor Joanna se hand.

“Nog steeds so sjarmant soos altyd, my liewe Percy. Maar hoekom oefen jy nie eerder jou sjarme uit op ons baie spesiale gas nie? Laat ek jou voorstel aan mejuffrou Tamara Davel. Haar vader is ’n legende in die distrik en as ek my nie misgis nie, gaan sy in sy voetspore volg. Juffrou Davel, mag ek jou voorstel aan hierdie sjarmante, maar baie gevaarlike Ier? Die nimlike Percy Fitzpatrick.” Joanna se Engels is nie heeltemal Brits nie, maar sy het veel minder van ’n aksent as Tamara.

’n Gevoel van onrus stoot in Tamara op toe sy in die ewe blou blik van die Ier kyk.

“Juffrou Davel, wat ’n besondere voorreg om soveel lieflikheid hier tussen die Magaliesberge teen te kom. Jou skoonheid moet reeds legendaries wees.” Hy buig ewe diep oor haar hand.

“Aangenaam om u te ontmoet, meneer Fitzpatrick.” Tamara verwens haar sterk Boereaksent vir die soveelste keer. Wanneer sy in Engels met Gabriël praat, val dit nie so op nie, maar hier klink sy … boers.

“Mevrou Smythe.” Die ouer man, lank en streng met onberispelike hare en ’n snor, knik vir Joanna. “Mejuffrou Davel.” Hy knik weer. Tamara herken die uitdrukking in die oë wat op haar rus as onmiskenbare meerderwaardigheid, selfs afkeer.

“Dis voorwaar ’n eer om u weer te ontmoet, Sir Milner,” Joanna se stem dra swaar aan respek. “Juffrou Davel, dis my voorreg om jou voor te stel aan Sir Alfred Milner, ons hoogs gerespekteerde Hoë Kommissaris.”

Tamara kyk op in die koue oë. Dan is dít die man wat al die probleme vir die Boerevolk veroorsaak. Die man wat die Transvaal onder hulle wil uitsteel. Die man wat oorlog met die Boere soek sodat hul goud en ander rykdomme vir Engeland bekom kan word.

Sy lig haar ken, haar verleentheid iets van die verlede. “Sir Milner.” Sy knik ook net haar kop.

Die kort maar intense stilte word deur Joanna verbreek. “Ek neem aan u het ernstige sake om met die ander here te bespreek. As u ons sal verskoon, wil ek graag vir juffrou Davel aan die res van die gaste voorstel.”

Milner se mond vertrek effens toe hy knik, maar ’n glimlag is dit gewis nie. Tamara kyk hom vierkant in die oë sonder om die weerbarstigheid en trots wat sy voel te probeer verberg voor sy ook net knik.

“Tot vanaand met die bal, juffrou Davel.”

Tamara se mond ontspan wel in ’n effense glimlaggie toe Percy Fitzpatrick se woorde die voelbare spanning verlig.

“Tot vanaand, meneer Fitzpatrick.”

Terwyl hulle wegstap, slaak Joanna ’n hoorbare sug van verligting. “Genade, Tamara, ’n oomblik het my hart in my keel gesit,” laat hoor sy onderlangs, die formele “mejuffrou Davel” skoon vergete.

“Wat soek daardie imperialistiese parasiet hier?” sis Tamara. Op dié oomblik het sy vrede daarmee dat sy die gas is en Joanna klaarblyklik as gasvrou op Orange Hall optree.

“Sir Milner is ’n baie belangrike man,” waarsku Joanna.

Tamara gaan staan en bring Joanna sodoende ook tot stilstand. “Hoekom is ek hier, mevrou Smythe? Hoekom het Ruben my hierheen genooi? Ek staan uit soos ’n volstruiskuiken tussen ’n spul werfhoenders by hierdie deftige en hoofsaaklik Engelse mense. Probeer hy my verneder? En hoekom?”

Joanna skud haar kop dringend. “Nee, Tamara, dit moet jy regtig nie dink nie. Ruben het wel ’n verskuilde agenda, bo en behalwe die feit dat hy jou verruklik vind, maar dis nie iets waaroor ek met jou kan praat nie. Ek is self in elk geval ook maar in die duister wat baie van Ruben se dinge betref.

“Al wat ek wel weet, is dat Ruben met alles binne sy vermoë hierdie dreigende oorlog wil probeer verhoed. As alles goed gaan, is jy oor ’n paar weke weer hier wanneer onder meer die president, Piet Joubert en Smuts onder die gaste sal wees.”

Tamara kyk die ouer vrou verstom aan.

Joanna knik. “Asseblief, Tamara, vertrou Ruben. Ek weet nie presies wat sy planne is nie, maar dis edel, dis al wat ek vir jou kan sê.”

“Dit was asof ek in die oë van ’n spoegkobra gekyk het, Joshua.”

Sy been, opnuut verbind, rus op ’n klomp opgestapelde kussings en Joshua lyk gemakliker as die afgelope paar dae.

“Ek kry nou nog koue rillings as ek net aan die Sir dink.” Tamara vryf oor die hoendervleis wat op haar arms uitslaan. “En daardie Fitzpatrick … ’n slang as ek al een gesien het, al doen hy hom voor as die vriendelikheid vanself.”

Joshua verskuif sy been. “Lyk my jy het ’n bedrywige middag gehad?”

“Nogal. Hoe voel die been regtig?”

“Ná die goed wat dokter Visser my ingejaag het aansienlik beter. Ek het omtrent die hele middag geslaap, tot jy hier ingebars het met al jou nuus.” Joshua glimlag. “Ek wonder of Ruben dit nie so beplan het om my uit die pad te kry nie.”

Tamara wip van die bed af en begin die kamer bekyk. Dis heelwat kleiner en ook soberder gemeubileer as hare, maar baie luukser as enige kamer wat sy nog in ander huise gesien het. “Miskien. Ek weet nie. Ek weet net hy het ’n verskuilde agenda met ons teenwoordigheid hier.”

Joshua frons. “Wat bedoel jy met ’n verskuilde agenda, Tamara?”

’n Ligte klop aan die deur laat Tamara opkyk.

“U bad is gereed, mejuffrou.” Neeltje glimlag in die deur. “Goeienaand, meneer Davel.”

“Neeltje help my met alles. Sy is glo ’n persoonlike bediende en is aan my toegewys vir die tyd wat ons hier deurbring,” verduidelik Tamara.

Joshua knik in die rigting van die deur. “Naand, Neeltje.” Hy kyk na Tamara. “Nou toe, gaan kry jouself mooi vir die mense. Ek moet ook aangetrek kom. Later kan jy my vertel van die agenda.”

“Goed. En ek kan nie wag dat jy mevrou Smythe ontmoet nie.” Sy waai vir hom in die deur en laat haar deur Neeltje na die badkamer toe lei.

Daar steek Tamara in haar vier spore vas en vergaap haar aan die groot bad vol geurige water. “Genade, Neeltje, hiermee lei ek ’n hele groentetuin nat!”

Neeltje lag saggies en begin om Tamara uit haar rok te help. “Selfs in Holland het ek nog nie so iets gesien nie, en daar ek het op ’n buite diens gedoen.”

“’n Buite?”

“Iets soos ’n klein kasteeltjie, in elk geval ’n baie groot en luukse woning vir Holland.”

“En het jy daar ook mense aan- en uitgetrek asof hulle nie hulself kan behelp nie?”

Neeltje lag. “Dis my werk, mejuffrou. Ek geniet dit om dames te help om op hul mooiste te lyk. Veral vriendelike dames soos u wat my nie beskou as iets wat die kat ingedra het nie.”

“Ek is skaars ’n dame, Neeltje, ek is ’n gewone Boerenooi van die plaas af.” Sy wikkel uit die rok. “Ek kry skaam dat jy my moet bedien asof ek ’n lamheid oor my het.”

“Boerenooi of nie, ek het betitelde vroue gesien wat minder van ’n dame is as u, mejuffrou, glo my vry. En ek bedien u graag.”

Terwyl sy Tamara help bad, vertel sy van die mense vir wie sy gewerk het en hoe sy uiteindelik aanbeveel is toe Ruben se mense begin navraag doen het oor opgeleide Hollandssprekende, persoonlike bediendes.

Terug in die kamer begin sy werk met ’n apparaat wat vir Tamara vreemd is, maar wat haar hare in ’n ommesientjie krulle en lokke gee asof dit oor toorkrag beskik.

“Die tabberd het mooi uitgehang, ek moes dit net hier en daar pars. Ek moet sê, dis ’n pragstuk, mejuffrou.” Sy hou die tabberd uit vir Tamara se goedkeuring.

“Dit lyk baie netjies, Neeltje.”

Tamara begin meteens weer bedenkinge kry. Die voorkant van die tabberd lyk vir haar darem onheilig laag, agter ook maar. En so sonder moue of iets, met net die gedrapeerde band wat onder die skouerknoppe verbyloop.

“Hoe lyk die ander gaste se tabberds, Neeltje?” vra sy benoud.

“Och, die dames vat hulle te pragtig uit vir hierdie spesiale geleentheid, mejuffrou Davel. Elke dame het maar haar eie styl, maar ek merk tog dat veral mevrou Smythe graag nagevolg word wat die modes betref, veral onder die dames van Pretoria. Hou die asem in, asseblief?”

Tamara gehoorsaam en voel hoe Neeltje die borstrok stywer intrek. “Ek sal nooit kan asemhaal in hierdie gedoente nie, Neeltje.”

“Hoe kleiner die middeltjie hoe beter, nè?” Neeltje staan terug om haar handewerk te beskou. “Pragtig, dit doen die vorm van u …” Sy beduie met haar hande onder haar eie borste. “U weet, dit doen daardie vorm ook goed … veral met u tabberd in gedagte.” Sy skud aan die onderrokke en bring die middernagblou tabberd nader.

Die materiaal ritsel sag terwyl Tamara in die tabberd klim, asof dit beloftes vir die aand in haar oor wil fluister. Neeltje skik die gedrapeerde bande wat haar nek en skouers bloot laat en begin die lang rits knopies op die rug vasmaak.

“Hoe kom ’n mens sonder hulp hieruit?” wonder Tamara hardop.

“Nou sien u dat ek tog ’n goeie doel dien, mejuffrou Davel.” Tamara kan die glimlag in die meisie se stem hoor terwyl sy haar vingers vernuftig met die knopies voel werk. “So ja, nou moet u sit dat ek die aandsteweltjies kan aantrek … en dit is so pragtig.”

Tamara gaan sit op die bed. “’n Ou oom hier in die Magaliesberge het dit vir my met die hand gemaak. Die velskoene van Damshoek is hierlangs baie bekend, maar hierdie paar steweltjies het hy baie spesiaal vir my gemaak. My vader is met hom bevriend.”

Neeltje skud haar kop. “Ongelooflik! Dit staan nie ’n duim terug vir enige van die Europese aandsteweltjies wat ek al in my hande gehad het nie.”

Toe sy klaar is, help Neeltje Tamara regop. “Nou toe, nog net die hare opkam.”

Tamara stap ritselend na die spieëlkas toe waar haar vollengte weerkaatsing in die middelste spieël haar laat vassteek. Haar hand gaan na haar mond.

“Genade, Neeltje, ek kan my nie so in hierdie tabberd ten toon stel nie!” Sy laat sak haar hand en staan ’n treetjie nader. “Wat gaan ek doen?”

Haar skouers gloei satynglad en kaal onder die lig. Waar die syroos in die middel van die lae halslyn die voue van die ragfyn materiaal byeenbring, loer meer uit as net ’n vermoede van die volheid van haar borste. Teen die blou, lyk die kleur van haar vel soos ryk plaasroom.

“U lyk asemrowend, mejuffrou.” Neeltje skud ’n denkbeeldige plooitjie uit die tabberd se romp wat knus om die heupe sit en van daar af wyd uitskop ondertoe. “Sit, asseblief, dat ek u hare kan opkam en die prentjie kan klaarmaak.”

Tamara gehoorsaam, nie soseer om haar hare te laat opkam nie, eerder omdat haar bene haar nie verder kan dra nie.

Nog in ’n toestand van skok kyk sy toe hoe Neeltje se vlytige vingers in ’n japtrap die vag krulle en lokke in ’n gesofistikeerde maar romantiese styl omtower.

Toe sy terugstaan, is Tamara sprakeloos. Die haarstyl beklemtoon haar hoë wangbene sowel as die delikaatheid van haar sleutelbene, wat in perfekte simmetrie weerskante van die verleidelike kuiltjie lê. Kan dit Tamara van Bergendal wees wat hier voor haar in die spieël weerkaats word? Hierdie vrou met die sensuele mond, fyn neus en die groot, blou oë – donker en geheimsinnig geskakeer deur die kleur van die tabberd?

’n Klop aan die deur bring haar terug werklikheid toe. In die spieël sien sy hoe Neeltje die deur op ’n kiertjie oopmaak, uitstap en terugkom met ’n plat voorwerp in haar hande. Neeltje kom tot by haar en klap die fluweelkissie oop. Tamara trek haar asem stadig in. Teen ’n agtergrond van romerige fluweel lê ’n halssnoer waarvan sy nog nie die gelyke gesien het nie. Weerskante daarvan rus twee bypassende oorkrabbetjies en daaronder ’n armband.

“Meneer Gould versoek dat u hom die eer aandoen om hierdie juweliersware vanaand te dra. Hy beklemtoon dat dit nie ’n geskenk is nie, net ’n guns wat hy van u vra.”

“’n Guns?” Tamara steek haar hand onwillekeurig uit na die skittering van die donkerblou saffiere, omring deur ’n magdom diamante. “Ek kan tog nie, Neeltje. Dis sekerlik te kosbaar om gedra te word.”

Neeltje tel die halssnoer op en hang dit met omsigtigheid om Tamara se nek. Die metaal wat die stene bymekaarhou, is koud teen haar vel, die halssnoer swaarder as wat sy verwag het. Die gespe klik sag agter haar nek vas. Tamara kyk verstom hoe die stene in die lamplig flonker.

Neeltje slaan haar hand voor haar mond. “O, mejuffrou … dis onbeskryflik. Ek het gewonder waarom meneer Gould vroeër vanmiddag gevra het wat die kleur van u tabberd is.” Sy tel die oorkrabbetjies op en knip dit een vir een aan Tamara se ore voor sy die armband om Tamara se skraal pols vasmaak.

Tamara sit asof sy in ’n verlammende droom vasgevang is. “Dit kan tog nie, Neeltje. Meneer Gould ken my skaars … waarom …”

Joanna Smythe het gesê sy moet Ruben vertrou, dat sy motiewe edel is. Tamara skud haar kop. Dis goed en wel, maar watse boodskap stuur dit na die res van die gaste as sy hierdie kosbaarhede van Ruben dra?

“Meneer Gould moet u baie hoog ag, mejuffrou. Hy moet die grootste respek vir en vertroue in u hê,” antwoord Neeltje onwetend haar vraag.

Dis presies wat Ruben wil hê die hooggeplaaste gaste moet dink, besef sy: dat hy haar hoog ag, respekteer en vertrou. Vir haar, ’n Boerenooi van Bergendal, wat Engels praat asof haar tong ’n rasper is, maar ’n jong vrou wat die Boerenasie verteenwoordig en hulle hopelik eer aandoen, al is sy nie gewoond aan die weë van die uitlanders nie. Is dít Ruben se verskuilde agenda?



Sewe

Aan die bopunt van die trap wat balsaal toe lei, staan Neeltje terug.

Tamara haal diep asem. Sy probeer ontspan, maar die gevoel van benoudheid wil haar nie los nie. Sy voel glad nie opgewasse vir die taak wat sy vermoed Ryk Ruben haar opgelê het nie.

Die musiek bereik haar ore, maar die trap loop met ’n draai sodat sy nog nie die vertrek kan sien nie. Een of ander tyd moet sy hier af, hoe gouer hoe beter …

Sy trek haar skouers reguit en begin die trap afstap. Toe sy om die draai kom, gaan sy staan. Sy kan haar oë nie glo nie. Sowat van swier het sy nog nooit aanskou nie. Die kristalkandelare flits en flikker, dis net blomme waar sy kyk. En die mense lyk asof hulle uit ’n sprokie ontsnap het.

Haar oë gaan vlugtig oor die bont massa tot sy Joshua bokant die ander mans sien uittroon. Hy staan met sy rug na haar, diep in gesprek met Ruben.

Asof Ruben haar oë op hulle voel, kyk hy op. Sy gesig bly ’n oomblik uitdrukkingloos voor ’n geheimsinnige glimlag aan sy mondhoeke begin pluk. Hy sê iets vir Joshua wat dié ook laat omdraai.

Iets na aan konsternasie kom oor Joshua se sterk gelaatstrekke. Toe ruk hy hom reg en begin saam met Ruben na die onderpunt van die trap stap.

Terwyl Tamara met stadige treë die trap afkom, neem sy ook die voorkoms van die twee mans in. Noudat hulle albei uitgevat is in aandklere, is dit moeilik om te besluit wie van die twee die indrukwekkendste lyk. Net Ruben se tuisheid in sy omgewing gee hom ’n klein voorsprong bo Joshua, besluit Tamara toe sy die laaste treetjie tot by hulle gee.

“Verruklik, mejuffrou Davel, u lyk gewoon verruklik.” Ruben buig oor haar hand.

“Tamara …” Joshua se preweling van haar naam is groet, kompliment, verwyt en vraag.

“Ek het aan u versoek voldoen, meneer Gould.” Tamara se vingerpunte gly rakelings oor die kosbare halssnoer. “Maar ek het my broer se toestemming nodig om dit die res van die aand te kan dra.”

Joshua kyk vraend na Ruben.

“Ek het mejuffrou Davel gevra om die juweliersware as ’n guns te dra. Sy doen dit soveel eer aan dat ek hoop jy sal nie besware hê nie?”

“’n Guns?” herhaal Joshua onwetend Tamara se vraag van ’n rukkie gelede.

“Ek dink meneer Gould wil graag met sy juweliersware spog, Joshua, en tegelykertyd aan sy snobistieser gaste bewys dat Boerenooiens nie so agterlik is soos wat daar oor die algemeen gedink word nie.” Sy draai na Ruben en kyk hom met ’n vraende glimlaggie aan.

Ruben lag sag. “Daar het jy jou suster se interpretasie, Joshua. Ek sou dit anders gestel het. Maar ja, dis seker waarop dit neerkom.”

Joshua kyk broeiend van Ruben na die halssnoer, vermy Tamara se oë. Dis asof sy sy blik kan voel gloei oor haar décolleté wat so weerloos voor hom ontbloot is.

“Ek is glad nie seker dat …”

“Mejuffrou Davel! Ons kan nie toelaat dat die twee here u die hele aand vir hulself opeis nie!” Joanna Smythe se opgewekte stem verbreek die potensiële erns van die oomblik. Sy laat haar hand liggies op Ruben se arm rus en kyk na Joshua. “Ruben, waar is jou maniere, stel my tog voor?”

Terwyl Ruben aan die versoek voldoen, let Tamara op hoe takserend Joanna se oë aanvanklik oor Joshua gly en hoe ingenome sy lyk met wat sy sien. ’n Ongemaklikheid roer in Tamara.

“U suster doen die Boerevolk vanaand eer aan, meneer Davel. Lyk sy nie pragtig nie?” Joanna kyk goedkeurend na Tamara en knipoog baie effens vir haar. Tamara ontspan ’n fraksie en glimlag.

“Ek kan dieselfde van u sê, mevrou Smythe, u eggenoot moet ’n trotse man wees,” verras Joshua Tamara met sy galanterie, asook met die waarderende blik wat hy oor Joanna Smythe se vleiende uitrusting stuur. Tamara se ongemak is dadelik weer terug.

“My man het my ongelukkig ’n paar jaar gelede ontval, maar ek waardeer u kompliment.”

“Ek is baie jammer om dit te verneem, vergewe my oningeligtheid.”

Joanna wuif die verskoning weg. “Hoe moet u geweet het? Maar aangesien Ruben sekerlik vir Tamara aan ’n paar van die nuwe gaste wil bekend stel, sal ek dit waardeer indien u die rukkie my metgesel speel.”

Joshua hou sy arm na Joanna toe uit. “Met die grootste plesier.” Hy kyk vlugtig na Ruben en Tamara. “Verskoon ons, asseblief?”

Tamara voel onverklaarbaar afgehaal. Vir haar het hy nie eens gesê sy lyk mooi nie, maar oor Joanna Smythe swymel Joshua in ’n oogwink. En waar het Joshua geleer om so ’n heer te wees? Sy weet hy het gereeld geleenthede saam met oom Hans-hulle bygewoon toe hy Gabriël nog skool toe en terug gekarwei het, maar sy het nooit besef dat hy so galant en korrek kan wees nie.

“Kom ek gaan kry vir ons sjampanje en dan kan ons die rondte begin doen, of hoe, mejuffrou Davel?”

Ruben se oë glinster van bewondering en iets soos trots. Tamara knik en vat sy arm. “Dit sal gaaf wees.”

Ruben hou haar eers terug. “Ek sou natuurlik veel eerder selfsugtig wou wees en u skoonheid en geselskap net vir myself wil hou,” sug hy oordrewe, “maar dit kan nou seker nie anders nie. Ek het ’n oorlog om te probeer verhoed en u ’n Boerenasie om in die oë van die Britte op te hef.”

Toe Ruben weer deur een van sy gaste opgeëis word, stel Tamara ’n klein slukkie sjampanje op die proef. Die smaak staan haar nie onmiddellik aan nie, maar ná ’n paar slukkies raak haar verhemelte tog gewoond aan die droë, tintelende sensasie.

Sy was dus reg, dink Tamara. Ruben het haar genooi met die gedagte dat sy die Britte ’n tweede maal moet laat dink oor die agterlikheid van die Boere op die plase. Hoekom sou hy háár gekies het ná net een ontmoeting in ’n negosiewinkel?

Haar oë gaan ingedagte oor die deftigheid wat haar omring. En waarom laat sy haar die ietwat vernederende taak welgeval? Sy hoef aan niemand te bewys dat sy en haar mense ordentlik en opgevoed is nie. Alle Boere is dalk nie ewe geskool nie, maar Boeremense is meestal opreg en gelowig, mededeelsaam en meelewend, al is daar natuurlik uitsonderings soos in enige ander groep.

“Hoe onbedagsaam van Ruben om u so te verwaarloos, en hoe roekeloos …”

Tamara kyk om toe die opgeruimde stem agter haar opklink. “Meneer Fitzpatrick,” herken sy hom.

“Juffrou Davel! U is die toonbeeld van elegansie en grasie, om nie te praat van onoortreflike skoonheid nie.” Hy buig.

“U komplimente vlei my, meneer Fitzpatrick, maar ek kan nie help om my af te vra waarom u so verras klink nie.” Sy glimlag fyntjies, maar daar is ’n onmiskenbare uitdaging in haar oë.

“En nie net beeldskoon nie …” Hy knik peinsend.

“Weer eens hoor ek verbasing in u stemtoon, meneer Fitzpatrick. Ek is glad nie seker of ek dáárdeur gevlei voel nie.” Tamara lig haar ken.

“A, Percy, ek neem aan jy het juffrou Davel vanmiddag ontmoet?” Ruben kom staan langs haar.

“Dis ’n eer wat my inderdaad beval het, en wat ’n verruklike dametjie is sy nie.”

“Verruklik is juffrou Davel ongetwyfeld, maar voorlopig moet jy ons verskoon. Daar is gaste wat nog nie die eer gehad het nie.”

“Natuurlik, al is dit tot my groot teleurstelling.” Hy kyk na Tamara. “Ons sal mekaar weer sien voor die nag te oud is, juffrou Davel.”

Sy knik en sit haar hand op Ruben se arm. “Dit is sekerlik ’n moontlikheid.”

“Dit lyk nie asof u veel erg aan Fitz het nie?” sê Ruben terwyl hy haar weglei.

“Meneer Fitzpatrick?” Sy skud haar kop en voel hoe die sagte krulle saambeweeg. “Nee, nie juis nie, maar ek het nie veel erg aan uitlanders in die algemeen nie, soos u sal onthou.”

Ruben lag. “Ek onthou, mejuffrou Davel, glo my, ek onthou.” Hy hou haar effens terug. “U is dus net so bevooroordeeld soos al die ander hier?”

Tamara dink ’n oomblik na. Dis waar. Sy beskuldig hierdie mense van vooroordeel terwyl sy presies dieselfde doen. Sy trek haar neus vir hulle op sonder dat sy die moeite doen om hulle te leer ken, en verwyt hulle boonop wanneer hulle die Boere almal oor een onvleiende kam skeer.

Sy knik. “U is reg. Ek sal my bes doen om voortaan ’n oper gemoed te hou.”

“Hier is vanaand darem nie net uitlanders nie. Kom, ek stel u voor aan een van die belowendste jong mans in die Pretoria-omgewing. As hy sy energie eerder vir die politiek as vir die medisyne aanwend, kan hy ’n baie belangrike rol in die land se toekoms speel.” Hy kom tot stilstand by ’n groepie mense waarvan Joshua en Joanna ook deel is.

Tamara herken die skraal gesig en die lenige lyf onmiddellik.

“Meneer Van der Stoep, ek wil u graag voorstel aan …” Ruben bly stil toe hy die herkenning op Gys se gesig sien.

“Nig Tamara, ek herken jou skaars!” Hy buk om haar te soen.

“Hoe afgryslik tipies van die Boere. Soen mekaar voortdurend op die mond. Dis darem so onhigiënies,” hoor Tamara ’n Britse vrouestem agter hulle fluister en voel hoe haar wange van ergernis vlam.

“Naand, neef Gys,” groet sy en hou haar in om nie om te draai en die vrou wat die aanmerking gemaak het te konfronteer nie.

“Ek sien u het mekaar al ontmoet. Wonderlik. Mejuffrou Davel, ek gaan u vir ’n wyle in die bekwame hande van meneer Van der Stoep laat terwyl ek net na ’n paar ander sake gaan omsien. Verskoon my, asseblief, dames, menere.”

Tamara knik en probeer oor haar skouer loer om te sien wie die vrou was wat die venynige aanmerking gemaak het. Haar oë dwaal oor die groepie reg agter hulle en steek vas by ’n Engelse vrou met ’n bleek gelaat en ’n geëtste frons tussen die valerige wenkbroue.

Die vrou kyk Tamara afkeurend aan voor sy haar kop wegdraai en met ’n ander vrou begin gesels.

“Jy lyk soos ’n prinses in ’n sprokie, Tamara.”

Sy en Gys is alleen. “Dankie, Gys. Wat het van Joshua en mevrou Smythe geword?”

“Lyk my nie jy het ’n woord gehoor van wat mevrou Smythe gesê het nie.” Gys kyk haar met tergende, grys oë aan. “Sy het vir Joshua die musiekkamer gaan wys nadat sy gehoor het hy speel so mooi viool.”

“Miskien moet hy vir haar Afrikaners is plesierig speel sodat sy kan onthou waar hy vandaan kom,” sê sy bytend.

“Jy het gehoor wat mevrou Stuart gesê het.” Gys glimlag. “Moet jou nie daaraan steur nie, Tamara. Die mense dink omdat ons mekaar nig en neef en soengroet, is ons nie beskaaf nie. Maar ons weet mos van beter.” Die kalmte in sy stem val haar op, die ewewigtigheid beïndruk haar.

Tamara bekyk Gys vir die eerste keer deeglik. Hy is geen Adonis nie, maar hy lyk tuis in sy aandklere én in die omgewing. Sy grys oë, intelligent en prettig, is sy grootste bate. “Ek het vergeet jy het in Engeland studeer, Gys. Lyk my jy ken die Engelse en hul gewoontes.”

Gys knik. “So goed as wat ’n buitestander hulle kan leer ken. Die mense by wie ek in Engeland loseer het, een van my professore en sy gesin, was wonderlik gaaf. Hulle het my oral heen saamgesleep en ingelei in hul kultuur en manier van dink.”

“Hoe op aarde het dit gekom dat jy en Willem broers is?” glimlag Tamara.

“Eintlik halfbroers. My vader is ná my moeder se dood weer getroud. Willem is ’n heethoof soos my stiefmoeder, my vader se tweede vrou.” Gys lag geamuseerd. “Ek moet sê, ek het die manier waarop jy hom op sy plek gesit het, geweldig geniet, al kon ek dit in daardie omstandighede nie wys nie.”

Tamara slaan haar oë verleë neer. “Ek is ook by tye maar heethoofdig.” Sy drink ’n slukkie van haar drankie en verander liewer die onderwerp. “Nogal lekker as ’n mens eers aan die smaak gewoond is, nè?”

“Heeltemal drinkbaar. Kom, ek gaan kry vir ons vars glasies. Stap saam.”

Tamara haak gemaklik by hom in, verbaas dat sy so tuis by Gys voel. “Jy laat my nogal aan my broer Gabriël dink.”

“Ek weet nie of dit juis ’n kompliment is dat jy my in dieselfde lig as ’n broer sien nie, maar ek en Gabriël was wel toevallig saam in die Staatsmodelschool in Pretoria.”

“Dames en here …” Ruben se stem van die trap af laat die geselsery afneem. “Dames en here, ete sal nou bedien word in die Kristalkamer.”

Gys bring haar tot by die sitplek waar haar naam op ’n swierige kaartjie staan en glimlag in sy skik. “Dit lyk my ons weë hoef darem nie nou al te skei nie. Ek sien jy sit tussen my en Percy Fitzpatrick.”

Hy help haar met haar tabberd en raak aan die gesels met ’n man aan wie sy voorgestel is, maar wie se naam sy om die dood nie kan onthou nie.

Tamara sug verlig toe sy sien Sir Milner hou verby na die bopunt van die tafel.

Reg oorkant haar vind Joshua sy stoel en help Joanna Smythe in die een langs hom.

“Uitstekende sitplekuitleg,” hoor Tamara Percy Fitzpatrick langs haar sê. “Juffrou Davel, ek is hoogs ingenome. Ruben is nie net bekend vir sy uitstekende keuse wat kos en wyn betref nie, maar weet ook net hoe om sy gaste gelukkig te hou.”

“Sommige van sy gaste in elk geval.” Sy versag die woorde met ’n klein glimlaggie.

Fitzpatrick lag opnuut. “Jy is ’n kosbaarheid, jongejuffrou, net so kosbaar soos die sierade waaraan jy vanaand soveel reg laat geskied.”

“U is ’n ware vleier, meneer.”

Die stoele knars toe die mans ook hul sitplekke inneem. Die gedruis van stemme bedaar toe Ruben ’n kristalklokkie klingel.

Terwyl hy sy kort toesprakie maak, verkyk Tamara haar aan die fyn porselein met die swierige RG in goud en ’n diepblou daarop gebosseer. Die magdom eetgerei weerskante van die bord lyk asof dit van soliede silwer gemaak is. Die blaardun glase skitter in die kandelare se lig. Pleks van ’n jammerlap het elke gas sy eie gestyfde lappie.

Al die vreemdhede verwar Tamara en sy kyk benoud na Joanna Smythe oorkant haar. Asof Joanna daarop gewag het, knipoog sy vir Tamara en glimlag gerusstellend.

Onder die tafelgebed bid Tamara innig saam dat sy tog net nie ’n gek van haarself voor Gys en die Ier maak nie. Dis een ding om met ’n glasie sjampanje in die hand rond te beweeg en mense te ontmoet, maar dis iets heeltemal anders om deur die ingewikkelde Engelse etiket te werk.

Toe die sop voorgesit word, wag Tamara tot Joanna die boepenslepeltjie vat voor sy dieselfde doen. Sy huiwer toe sy sien hoe Joanna die lepel heeltemal verkeerde kant toe stuur om te skep, maar toe Percy Fitzpatrick dieselfde langs haar doen, volg sy die voorbeeld.

Tamara kan nie glo hoeveel geregte die een na die ander aangedra word nie. En vir elkeen is daar ’n ander lepel of vurk of mes. Intussen gesels Percy Fitzpatrick een stryk deur – indien nie met haar nie, dan oor haar kop met Gys, of anderkant toe met die dame langs hom.

Tamara gesels saam wanneer nodig, maar haar konsentrasie verslap nie ’n oomblik nie. Voor hierdie joviale maar hovaardige Ier gaan sy sowaar nie haar onkunde wys nie.

Sy wonder nog of sy die res van die nagereg maar kan los, toe sy met ’n skielike bewustheid opkyk en Joshua se oë op haar betrap. Sy voel ’n warmte in haar binneste draai en krul toe sy ’n intimiteit in die blik herken. Iets in sy blik sê hy het moeite om sy oë van haar af te hou.

Maar hy laat sak dadelik weer sy wimpers om op die kos te konsentreer.

“Lyk my jou broer is baie beskermend teenoor jou. Hy hou jou heeltyd dop.” laat Fitzpatrick onverwags langs haar hoor.

’n Druppel room op haar lepel stort in die bakkie. Sy glimlag vir die Ier. “Al my broers is so. Daar is elf van hulle.”

“Liewe land, elf? Hoe afskrikwekkend.”

Tamara lag onwillekeurig. “En my vader se bynaam is boonop nie verniet Groot Dawid nie.”

Fitzpatrick skud sy kop en rek sy nek in Gys se rigting. “Lyk my jy het ’n pad vol duwweltjies voor jou, vriend. Of werk jy met ’n plan?”

Toe Tamara die uitdrukking in Gys se oë sien, daag dit by haar dat Gys van der Stoep se teenwoordigheid hier nie toevallig is nie. Dat ook haar ontmoeting met hom by oom Hans-hulle waarskynlik beplan was. Meteens sien sy hoe netjies haar vader en Joshua die strik vir haar gestel het.

Hoe Percy Fitzpatrick die tekens so reg gelees het, weet sy nie. Wat sy wel met ’n vreemde finaliteit weet, is dat Gys van der Stoep die uitverkorene is van wie sy in die opwinding van die aand skoon vergeet het. Die man wat Groot Dawid en Joshua vir haar uitgesoek het. Die man met wie sy veronderstel is om voor die oorlog te trou. En dit lyk asof hy hoog in sy skik is met die reëling.

Tamara wag tot die mans vir sigare en konjak na die een sitkamer genooi word en die vroue na ’n ander vir likeur en koffie. Sy onderskep Joshua ongesiens en hou hom aan die arm terug.

“Joshua, ek moet met jou praat.”

“Wat is dit, Tamara?”

“Kom.” Sy lei hom by die dubbelglasdeure uit.

Tamara kyk vlugtig rond, maar hulle is alleen in ’n beskutte binnetuin. Sy sien skaars die sagte lig van die lanterns tussen die plante, hoor net vaagweg die gemurmel van die fonteintjie op die agtergrond.

“Wat gaan aan, Tamara? Skort iets?”

Tamara druk haar vuiste in haar sye. “Dis aan Gys van der Stoep dat julle my wil afsmeer,” val sy met die deur in die huis.

Joshua ontspan merkbaar. “Is dit al?”

“Al? My toekoms, die res van my lewe is hier ter sprake, en jy vra of dit ál is?” Sy stamp ’n steweltjie op die grasperk.

“Bedaar, Tamara. Dit het gelyk asof jy danig baie van Gys hou.”

“Ek hou van hom, maar dis nie waaroor dit gaan nie. Julle het my met die besoek aan Pretoria al mislei, in hierdie strik ingelei. Julle het alles so beplan.” Tamara voel meteens onverklaarbaar na aan trane.

“Maar Tamara, ek het jou gesê ons sal jou nie teen jou wil laat trou nie. En jy het geweet daar is iemand wat ons as geskik beskou, selfs geraai dat hy hier sou wees. Wat is nou die probleem? Jy het hom ontmoet en jy hou van hom … baie, vermoed ek as ek julle so gearmd soos vanaand sien loop.”

“Ek hou baie van Gys, ja, maar dit beteken nie ek wil met hom trou nie.” Haar stem is skril van ontsteltenis.

“Sjj, Tamara, sjj. Jy ontstel jou onnodig. Dis heeltemal te vroeg om eens aan trou te begin dink, maar gee die man ten minste ’n kans.” Hy steek sy hand uit asof hy haar wil troos, maar laat sak dit weer.

“Joshua …” Sy kyk hom magteloos aan. In die sagte lig lyk hy nog groter as gewoonlik. Die aandklere laat hom vreemd lyk. En tog herken sy in die sterk gelaatstrekke dieselfde, dierbare Joshua van al die gisters in haar lewe. Die merk waar die klip hom met die rotsstorting getref het, lê nog rooierig teen sy slaap, maar doen nie afbreuk aan sy aantreklikheid nie. Sy gee ’n huiwerige tree nader aan hom en laat rus haar hande teen die gladde materiaal van sy baadjie. Sy kyk op na hom, sien hoe die bewegende blare skadu’s maak wat sy oë vir haar verberg.

“Tamara, moenie …” Die woorde kom skor.

“Ek moet, Joshua,” haar stem is meteens baie laag en sag. Sy lig haar hande tot op sy skouers. “Ek moet weet, Joshua.”

Hy druk haar so plotseling van hom af weg dat sy amper struikel.

“Nee, Tamara, dit mag nie …” Die woorde kom rou oor sy lippe.

Hy draai sy rug na haar. “Die Vader alleen weet waar dit vandaan kom, Tamara, maar wat ons vir mekaar voel, skrei teen God en mens.”

Toe hy weer omdraai, is daar ’n vreemde uitdrukking op sy gesig. Sy oë gaan byna ru oor die ontblotende halslyn en haar borste. “As jy wil weet of ek jou begeer, Tamara, die antwoord is ja.”

Hy laat sak sy hande. “God weet, honderd maal ja, maar dit mag nie en dit kan nie.”

Hy vee oor sy oë. “Ek het gehoop dit kom nooit tot by hierdie punt nie, Tamara, maar die enigste oplossing is dat ek weggaan. Weg van Bergendal, weg uit die vervloekte eensaamheid van hierdie distrik.”

“Nee!” Tamara skud haar kop pleitend. “Jy kan nie weggaan nie, Joshua. Jy kan dit nie doen nie.”

“Dis die enigste oplossing, Tamara. Dit en dat ons albei so gou moontlik tot trou kom.”

“Ek met Gys, wat vir my soos ’n broer voel? En jy met die pieperige Gertruida?”

Joshua bly lank stil. “Nee, nie Gertruida nie. Sy is te jonk, te romanties ingestel. Sy sal onnodig seerkry. Maar Joanna het vroeër vanaand laat blyk dat ek by haar kan begin kuier. Ek dink sy is meer my maat.”

“Joanna!” Tamara skud haar kop. “Jy het haar maar net vandag ontmoet!”

“Ons is albei volwasse, ons is albei eensaam, en dit lyk asof ons goed sal klaarkom. Ons sal ons tyd neem en deur die regte kanale gaan, maar ek glo tog dat Joanna vir my ’n goeie maat sal kan wees.”

“Al is dit my wat jy begeer?” Tamara voel skaars die traan wat oor haar wang loop.

“Ja, Tamara, al is dit jou wat ek begeer. Meer, al is dit jou wat ek liefhet met elke vesel in my liggaam, met elke stukkie van my verstand en met elke ons van my hart.”

Hy skud sy kop. “Wat anders kan ons doen? Ons vader, wat nog altyd alles vir ons veil gehad het, se hart breek en hom die bespotting van die distrik maak? Wegloop? In sonde en afsondering gaan woon? En as ma Saar nie reg is nie, gebreklike kinders in die lewe bring en vir die res van ons lewe ons koppe in skaamte laat sak voor God en mens?”

Hy vee die traan op haar wang teer met sy duim af. “Moenie dink ek het dit nie ook al oorweeg nie, Tamara, maar jy moet besef dit kan nie.”

Die onmag vou soos ’n swaar karos oor haar toe. Hy is reg. Sy weet hy is reg. Dit kan nie. Behalwe as ma Saar kan bewys … en selfs dan …

In die balsaal begin die orkes speel.

Joshua vat haar hand. “Maar ek wil hierdie een keer met jou dans, Tamara. Ek wil met jou dans asof jy my beskore kan wees. En daarna vra ek jou om nooit weer aan my te raak nie. Ek belowe om ook nooit weer aan jou te raak nie, Tamara … maar die Vader weet, ek het ook net soveel wilskrag as dit by jou kom. Belowe my, Tamara. Belowe dat jy ná hierdie bittersoet wals nooit weer aan my sal raak nie?”

Tamara voel hoe haar oë warm raak van emosie. Joshua is reg. Daar is te veel op die spel, te veel implikasies en komplikasies. Terwyl hulle nog nie seker is nie, sal dit seker die beste wees om mekaar te vermy.

“Belowe my, Tamara?” Joshua se stem is sag maar dringend.

Sy knik. “Ek belowe, Joshua. Ek belowe ek sal jou nie weer in die versoeking stel nie. Nie terwyl ons nie vir seker weet of daar ’n bloedband tussen ons is nie.”

Joshua streel ’n krul uit haar gesig. “Soos jy vanaand lyk, só sal ek jou onthou en in my hart wegbêre, maar soos jy daardie oggend in die vlei voor my was, Tamara … met daardie beeld voor my oë sal ek eendag doodgaan.”

’n Soet pyn trek deur Tamara.

“Môre sal ek met Vader reël dat ek my eie plaas koop en wegtrek. Maar kom ons gun ons hierdie een wals, Tamara. Kom, ons gaan dans.”

’n Droom. Tamara is in ’n droom vasgevang terwyl Joshua haar oor die dansbaan laat gly asof sy been nooit seergekry het nie. Of dalk voel hy die been nie omdat die pyn van die hart vanaand vir hulle albei groter is as die pyn van die vlees.

Hulle praat nie met mekaar nie. Hulle durf nie na mekaar kyk nie. Maar hul liggame kommunikeer op maniere wat vir haar terselfdertyd vreemd en oerbekend is. Hoeveel keer het sy nie al met Gabriël gedans terwyl hy haar geleer het nie – maar nooit het sy geweet hoe anders dit is om te dans met die man wat jy liefhet nie.

Dan is die wals verby. Sy kan die traagheid aanvoel waarmee Joshua haar laat gaan.

Tamara keer stadig terug na die werklikheid toe sy Ruben Gould se stem langs hulle hoor. “Mejuffrou Davel, sal u so vriendelik wees om ook ’n dans aan my af te staan? Dis nou natuurlik as jy dit sal toelaat, Joshua?”

Tamara en Joshua kyk mekaar vir ’n klein ewigheid in die oë voor hy na hul gasheer draai. “Natuurlik, Ruben, op voorwaarde dat dit Tamara welgeval.”

Hy buig na Ruben en kyk vraend na Tamara. Sy broeiende oë is die enigste leidraad dat die wals hom net so ontroer het soos vir haar. Origens is hy die toonbeeld van sosiale korrektheid.

Tamara knik. Wie dit ook al was, sy sou ingestem het, want sy weet as sy nie nou van Joshua af wegdraai nie, sal sy nooit weer kan nie.

“U aandag is nie by die dans of by u dansmaat nie, mejuffrou Davel,” beskuldig Ruben haar ligtelik halfpad deur die dans.

Sy glimlag vaag. “Ek is jammer … dit raak net ’n bietjie benoud hier binne.”

“Sal ons ’n draaitjie in die tuin gaan stap? ’n Bietjie vars lug in ons longe kry? Jy lyk inderdaad ietwat bleek.”

Sy knik en volg hom deur die groot dubbeldeure wat na die parkagtige tuin lei.

“As jy ’n oomblikkie hier wag, kry ek vir ons iets te drinke.” Hy beduie na ’n tuinbankie onder ’n groot eikeboom in die donkerder deel van die tuin. “Sit gerus.”

Tamara leun met haar rug teen die boomstam agter die bankie en sug diep. Wat gaan hierdie veelbewoë aand nog oplewer? Haar oë volg Ruben tot hy weer die huis binnegaan, maar sluit weer toe sy hom nie meer sien nie.

Sy verstyf toe sy dieper in die tuin opeens ’n geritsel en ’n gedempte stem hoor.

“It is imperative that the essence of the petition reaches them before they learn of the Great Deal, Fitz. Kruger is bluffing, I’m sure of that.” Tamara herken die streng stem as Milner s’n. “You will have to play it very smart. We don’t want them to know about Kruger’s change of heart until …”

“Shh. Ruben is approaching,” hoor sy Percy Fitzpatrick se stem. “Damn, what is he doing here? I need to talk to you.”

“Under no circumstances should he find out about the petition, Fitz. I suggest you disappear. I don’t even want him to see us talking in private. Now go.”

Tamara hoor die voetstappe in verskillende rigtings wegstap. Waarvan het die twee Engelsmanne gepraat? Wat bedoel hulle daarmee dat die president van plan verander het? En van watter petisie praat hulle? Die petisie van die uitlanders oor die Edgar-insident is mos nou al ou nuus.

Sy vat die glas by Ruben toe hy weer by haar aansluit, maar sy bly dieper die tuin inkyk. Dit lyk darem nie asof die twee Engelse haar opgemerk het nie.

“Niks wat ’n mens so opkikker soos ’n glasie yskoue sjampanje nie.” Ruben glimlag en neem ’n slukkie. “Mejuffrou Davel, u het vanaand my stoutste verwagtings oortref, nie net met u weergalose skoonheid nie, maar ook met u ingebore adellikheid.”

“Adel, meneer Gould? Dis tog ’n Europese begrip.” Sy proe aan die koue borreling.

“Ek praat van Boere-adel, die adel van die siel, soos jy baie goed weet.” Ruben vat die glas by haar en sit dit langs syne op die bankie neer. Dan vat hy albei haar hande. “Tamara … ek mag maar sê Tamara? Jy is die soort vrou om wie daar legendes geweef word. Noem my Ruben, want ons gaan mekaar nog baie goed leer ken.”

Tamara trek haar hande uit sy ligte greep. “Meneer Gould, u het my ’n baie groot voorreg aangedoen deur my hierheen te nooi. Deur u vertroue in my te stel, nie net om hierdie juweliersware te dra nie, maar ook om u uitlandervriende daarvan te probeer oortuig dat die Boere nie so agterlik is soos wat hulle dink nie. Ek bedank u vir daardie eer en voorreg. Maar moenie enigiets in ruil daarvoor verwag nie.”

“Noem my Ruben, Tamara. Dis al wat ek verwag. Ek dink dis min genoeg?”

Tamara kyk hom peinsend aan voor sy liggies knik. “’n Naam alleen kan seker nie skade doen nie.” Sy tel haar glasie op. “Sal ons weer binnetoe gaan, Ruben? Die musiek klink darem alte verloklik.”

Ruben knik met ’n geheimsinnige glimlaggie om sy lippe. “My naam het vir my nog nooit so mooi geklink nie, Tamara.” Hy vat haar elmboog. “Wanneer hierdie aand verby is en ek my belofte aan jou vader nagekom het, sal ek definitief weer met hom moet gesels.”

“Belofte?” Tamara kyk hom vraend aan.

“Jou vader is ’n baie slim man, Tamara. In ruil vir jou teenwoordigheid hier, moes ek onder meer belowe het om Gys van der Stoep langs jou aan tafel te laat sit. Ek het dit gedoen. My verpligting is nagekom. Nou kan ek na my eie belange omsien.”

Ruben is ’n uitstekende danser, besef Tamara toe sy saam met hom oor die baan gly. Tog ontbreek daardie wonderlike intimiteit wat daar tussen haar en Joshua was. Sy maak haar oë toe en verbeel haar dis Joshua se arms om haar, Joshua se voete wat sy volg.

“Jy dans soos ’n prinses, Tamara.” Ruben se stem hier naby haar oor versplinter die droom.

“My broer Gabriël het my geleer. Naas Joshua het hy hom die meeste met my bemoei. Dis ook hy wat my aanmoedig om te lees en my leer Engels praat het. Hy was in Pretoria op skool en sou graag verder wou gaan studeer het, maar Vader wou dit nie toelaat nie.”

Tamara dink terug aan die dag toe haar vader en Joshua mekaar vir die tweede keer geopponeer het. Die eerste keer was dit oor háár behoefte om verder te leer as net die broodnodige. Toe het Joshua gewen en het sy bly skoolgaan tot sy niks meer by Meester kon leer nie. Maar oor Gabriël was Groot Dawid onwrikbaar.

“Geen seun van my gaan pen in die hand in ’n stad sit nie. Ons is Boeremense en ons boer.”

Nie Gabriël se gesoebat of Joshua se redenasies kon Groot Dawid tot ander insigte bring nie.

“Ek ken mense wat geleerdheid aanhang soos ons die Bybel hoort aan te hang. Dit het hulle geen geluk gebring nie. Gabriël bly,” was Groot Dawid se laaste woorde oor die saak.

“Dis ’n jammerte.” Ruben se woorde laat die helder beelde uit die verlede weer vervaag.

“Ja, dit is, maar my vader kan ’n onverbiddelike man wees.”

“Ek het so iets vermoed.” Hy laat haar gaan toe die musiek tot ’n einde kom. “Ek sal jou vir ’n rukkie weer aan meneer Van der Stoep moet toevertrou om my pligte as gasheer na te kom. Ek sien juis hy hou ons dop soos ’n brak wat sy been kwyt is.”

Tamara sien Gys se gesig ophelder toe hulle in sy rigting stap. Hy kom hulle tegemoet.

“Ek hoop ek mag die eer van hierdie dans hê, Tamara?”

Sy knik stywerig. Gys is klaarblyklik deel van die hele saamspannery rondom haar, maar dans is ’n beter uitweg as om oor Joshua te sit en broei.

Sy glip in Gys se arms in toe die musiek weer begin. Hy is self ’n bedrewe danser, al het hy nie Ruben se grasie nie. Oor Gys se skouer sien sy hoe Joanna in Joshua se arms sweef, hoe sy in sy gesig opkyk en betowerend glimlag. Tamara se hart krimp ineen toe Joshua terugglimlag asof hy geen sorge in die wêreld het nie terwyl haar hele wese na hom roep.

“Och, mejuffrou, daar is soveel opwinding onder die personeel. Ek verstaan meneer Ruben het met feitlik geen ander dame as u gedans nie!” Neeltje maak die knopies behendig los.

“Genade, Neeltje, so erg is dit darem ook nie. Ek het ’n hele paar keer met meneer Van der Stoep gedans en met meneer Fitzpatrick ook.”

Gys was ’n groot deel van die aand aan haar sy en hulle het ’n paar keer ’n draai op die dansvloer gemaak. Maar tot haar verleentheid moet sy erken dat sy hom ietwat kil bly behandel het ná haar gesprek met Ruben.

Met Percy Fitzpatrick het sy net ordentlikheidshalwe gedans. Sy moet tog onthou om vir Ruben van die gesprek te vertel wat sy in die donker tuin gehoor het. Tot dusver was daar nie ’n geskikte geleentheid om dit aan hom te noem nie.

“U het met ander here gedans, ja, maar meneer Ruben net een keer met mevrou Smythe en verder met niemand anders nie.”

Neeltje skuif die rok oor Tamara se arms.

“Klim maar uit, mejuffrou.”

“Dis omdat my broer weer die hele tyd met mevrou Smythe gedans het.” Tamara probeer die pyn daaroor uit haar hart weer. Die beeld van die twee wat so gereeld en met soveel openlike, wedersydse waardering oor die vloer beweeg het, staan haar nog helder voor die gees.

“Ek hoor die twee lyk so erg oor mekaar. Kompleet soos liefde met die eerste oogopslag, verneem ek. O, wat ’n opwindende geleentheid was dit tog nie.”

“Kan wees, Neeltje, maar ek is nou so moeg, ek kan omval.”

Sy wil nie meer aan Joshua dink nie. Die onverklaarbare woede teenoor hom wat in haar aan die opbou is, wil haar by tye verteer.

“Kom, trek u nagrokkie aan. Ek haal net gou die haarnaalde uit u hare en dan kan u maar inkruip.” Sy voeg die daad by die woord. “O, dit is tog so ’n wonderlike eer om die persoonlike bediende te wees van die mooiste en gewildste dame op die bal.”

Tamara glimlag floutjies. “Ai, Neeltje, as dit nie vir jou was nie, sou ek nooit so mooi gelyk het nie. Jy het soveel moeite gedoen. En as dit nie vir mevrou Smythe was nie, sou ek die helfte van die tyd nie eens geweet het hoe om reg op te tree nie.”

“Dit was geen moeite nie, mejuffrou, dit was ’n voorreg.” Neeltje vou die beddegoed terug. “Kom, klim nou maar in. Môre beloof om weer ’n vol dag te wees.”

“Môre gaan ons ná ontbyt huis toe, dan kan ek maar net weer Tamara van Bergendal wees. Ek sien uit daarna.” Sy klim tussen die kraakvars lakens in.

“Ek wonder darem of u na dese net weer sal kan teruggaan na u ou weë. Meneer Ruben lyk heeltemal te geïnteresseerd in u. En as meneer Ruben sy hart op iets gesit het, sorg hy dat hy dit kry.”

“Meneer Ruben is maar net ’n goeie gasheer. Nag, Neeltje.” Sy het nie die krag om nog oor Ruben se intensies ook te bespiegel nie.

“Ek sou nie so seker daarvan wees nie, mejuffrou. Ek dink ’n hele paar van die dames wat alte graag met hom sou wou dans, sal juis oor die teendeel kla.” Neeltje lag beterweterig en draai die lamp af. “Maar wel te ruste. Ek maak u môreoggend met ’n lekker koppie tee wakker.”

“Koffie, asseblief, Neeltje, eerder koffie.”

“Ek maak so. Nag, mejuffrou Tamara.”

“Nag, Neeltje,” groet sy weer en lê teen die kussings.

Sy maak haar oë toe. Die bal … Dié groot geleentheid is nou verby. Wat sal môre oplewer? En al die dae daarna? Dae sonder Joshua? Want môre gaan Joshua vir Vader sê dat hy sy eie plaas wil koop en dat hy die weduwee Joanna Smythe die hof gaan maak.

Tamara sug diep, selfs te hartseer vir trane.

Die geur van koffie verdryf Tamara se laaste slaperigheid.

Sy sit regop toe Neeltje die silwerskinkbord op die lae tafeltjie neersit en die donker vloeistof in die fyn koppie skink.

“Goeiemôre, mejuffrou Tamara. Dis ’n lieflike dag.”

“Môre, Neeltje. Dankie.” Sy vat die koppie by die Hollandse meisie. “Ek kan nie glo dat ek nou eers wakker word nie. Die son sit seker al wie weet waar.”

Neeltje stap na die vensters toe en begin die bo-gordyne ooptrek.

“Ons het ’n goeie uur om gereed te maak vir ontbyt, u kan maar eers rustig drink.”

Neeltje stap na die groot klerekas. “U tabberdjie het ek gister al gepars en u dagsteweltjies is reeds gepoets. Wil u sommer net was, of sal ek weer vir u die bad gereed kry?”

Tamara glimlag opgetoë. “O, die bad vir oulaas, asseblief, Neeltje? Dis die wonderlikste ding wat die uitlanders nog uitgevind het.”

Neeltje glimlag. “Sekerlik, mejuffrou, ek gaan kry dit gereed.”

Toe Neeltje uit is, sit Tamara weer agteroor teen die kussing en proe-proe aan die koffie. Selfs dié smaak anders as by die huis. Sy kyk rond. Alles is darem nie meer so vreemd nie. Daar is trouens ’n hele paar dinge waaraan sy maklik gewoond sal kan raak.

Sy skud haar kop. Tog nie. Dit was lekker om dié rukkie so bederf en gepamperlang te word, maar sy sal dit darem nie elke dag van haar lewe kan verduur nie.

’n Helder laggie van buite af lok haar na die venster met die uitsig oor die roostuin. Sy skuif die kantgordyn effens weg.

Tamara voel ’n pyn deur haar binneste skiet toe sy Joshua en Joanna Smythe sien. Joshua buk, pluk ’n helderpienk roos met sy knipmes en gee dit met ’n verspotte buiginkie vir Joanna. Die gordyn val uit Tamara se hande. Sy draai moeisaam van die intieme toneeltjie weg, die trane meteens vlak in haar oë.

Dan is Joshua werklik van plan om Joanna die hof te maak … en gevolglik ook om weg te gaan … sy eie plaas te koop.

Sy gaan sit op die bed se rand toe haar bene haar skielik nie meer wil dra nie. Sy het tog nie werklik gedink hy sal oornag van plan verander nie, of het sy? Maar hoe gaan Bergendal sonder Joshua klaarkom? Hoe gaan sý sonder hom aan?

“U kan maar deurkom, mejuffrou. Die bad is gereed.”

Tamara draai haar kop traag na Neeltje. “Ai, Neeltje, dis eintlik so ’n vermorsing in hierdie dorre land van ons.”

“En dié skielike neerslagtigheid? Dis darem nie asof u elke dag hierdie geleentheid kry nie, mejuffrou Tamara?” Sy hou ’n japon na Tamara toe uit en help haar in die kledingstuk. “Die bad sal u gewis ook beter laat voel.”

Ná die bad voel Tamara se gemoed inderdaad effens ligter. Sy gaan sit geduldig dat Neeltje haar na hartelus tooi. Toe sy haar daarna in die spieël beskou, sien sy tog weer kans vir die dag.

“Nou moet ons opskud, mejuffrou. Ontbyt sal aanstons bedien word,” jaag Neeltje haar aan en stap voor haar uit na die binnehof waar ’n lang tafel spoggerig gedek is.

Ook net betyds, want die dames begin aansit toe Tamara deur die dubbeldeure stap.

“Tamara, ek het gewonder wat van jou geword het.” Ruben kom haar glimlaggend tegemoet. “Ek wou nou net na jou laat soek het.” Hy kom staan voor haar. “Selfs die perfekste roos kan vanoggend nie by jou kers vashou nie.” Sy stem het gesak en sy oë straal ’n ongeregverdigde besitlikheid uit.

“Selfs die perfekste roos verwelk een of ander tyd, Ruben.”

“Sulke neerslagtige gedagtes so vroeg in die oggend? Dit kan ons nie toelaat nie.” Hy hou sy arm na haar uit. “Dit moet van honger wees. Kom, sit aan.”

“Môre, Tamara.” Gys se rustige stem laat haar opkyk.

“Môre, Gys.” Sy glimlag vriendelik vir hom. Sy voel skuldig omdat sy hom gisteraand so effens stief behandel het. “Ek sal sommer hier by Gys sit as jy nie omgee nie, Ruben.” Tamara wys na die oop stoel langs die een waaragter Gys staan.

Dit lyk asof Ruben wil protesteer, maar hy knik net. “Natuurlik.”

Gedurende die ontbyt hou Tamara die gesprek tussen haar en Gys lig. Maar sy kan nie help om kort-kort met afkeer toe te kyk hoeveel kos op die borde agterbly nadat die gaste geëet het nie.

“Het die mense nie respek vir kos nie?” Sy skud haar kop toe die laaste klomp hoofsaaklik halfleë borde kombuis toe gedra word.

“Kan jy jou indink hoeveel mense gevoed kan word met al die oorskiet wat vandag hier weggedra word?” antwoord Gys. Hy help haar uit haar stoel. “Sal ons ’n draaitjie deur die roostuin stap om die oordaad af te werk?”

Sy knik. Joshua kan maar die moeite doen om haar op te spoor wanneer hy gereed is om te ry. Aan die ander punt van die tafel was hy so diep in gesprek met Joanna dat hy haar skaars gegroet het. Nou kan hy maar self sien kom klaar.

“Ek het gedink ek het dalk iets verkeerd gedoen, Tamara?” Gys trek haar hand deur sy arm.

Tamara skud haar kop. “Nee, Gys, ek en Joshua het ’n meningsverskil gehad en dit spyt my dat ek dit op jou uitgehaal het.”

Die grys oë glimlag vir haar. “Is ek voorbarig as ek vermoed dat dit iets daarmee te doen het dat ek en Joshua agter jou rug geknoei het sodat ek jou weer kon sien?”

Tamara kyk tersluiks na Gys en lag saggies. “Ek is inderdaad nie in my skik daarmee dat my vader en Joshua my probeer manipuleer nie. Maar ek het nie besef dat …” Haar sin bly in die lug hang toe Gys gaan staan.

“Ek het jou portret by Gabriël gesien toe ons saam op skool was, Tamara. Ek probeer van daardie tyd af al om ’n ontmoeting met jou gereël te kry. Is dit so ’n groot sonde?”

Tamara kyk Gys verras aan. “Maar dis reeds ’n paar jaar gelede?”

“Ek weet, Tamara. Joshua wou destyds niks daarvan weet nie, maar ek het vir hom ’n brief geskryf toe ek onlangs van Engeland af teruggekeer het. Ek het verduidelik dat my intensies edel is en dat ek beplan om dokter Visser te kom bystaan terwyl ons wag om te sien wat van die oorlogpraatjies word. Ek het gevra of ek jou mag besoek.”

“Dan gaan jy hier in die omgewing kom bly?”

Gys knik. “Ek het losies op die dorp gekry, by dokter Visser. Joshua en jou vader het klaarblyklik hul huiswerk eers baie deeglik gedoen en toe gesê as jy geneë is, sal hulle toelaat dat ek jou besoek. Vandaar eers die ontmoeting in Pretoria. Die bal was ’n bonus en het dinge net vervroeg.”

Tamara skud haar kop ergerlik. “Die vermetelheid!”

Gys frons bekommerd en kyk haar vraend aan.

“Nie jy nie, Gys. Dis Vader en Joshua. Hulle dink hulle kan my lewe reël soos hulle reël wanneer ’n bul ’n koei moet dek … Hulle dink hul kan net …”

Sy slaan haar hand oor haar mond en bloos toe sy die implikasie van haar woorde besef. “Ek is jammer, ek het dit nie so bedoel nie. My mond hardloop partykeer met my weg.”

Gys lag sag, ooglopend verlig dat hy nie die een is teen wie haar ontevredenheid gemik is nie. “Niks om oor bekommerd te wees nie. Jy is vir my besonder mooi wanneer jy so vurig is.”

Tamara sug. “Hulle maak my net so onverduurbaar woedend. Kan hulle nie met my oor die hele ding praat nie? Besef hulle nie dat ek al groot genoeg is om self te kies nie?”

“En wat sou jou keuse wees as hulle jou gevra het, Tamara?” vra Gys op sy kalm manier.

Tamara bedaar. Sy kyk weg, oor die rose heen. “Dis nie dat ek jou heeltemal ongeneë is nie, Gys. Ek is net nie gereed om nou al aan ’n ernstige verhouding te dink nie. Veral nie een waarin ek subtiel of minder subtiel gedwing word nie.”

“Ek sal jou nooit dwing nie, Tamara.” Gys se blik is stil soos die eendedam op ’n bewolkte dag.

“Wat verwag jy van my, Gys?”

Gys maak keelskoon asof hy senuagtig is, maar sy oë bly kalm. “Ek wil hê ons moet presies weet waar ons met mekaar staan, Tamara, daarom gaan ek doodeerlik met jou wees. Ek wil hê jy moet weet ek hoop om eendag met jou te trou en die res van my lewe saam met jou te wees.”

Hy glimlag skewerig. “Ek het vermoed ek gaan so voel toe ek jou portret gesien het en Gabriël altyd so baie te vertelle gehad het oor sy mooi, slim suster. Daardie vermoede is bevestig toe ek jou in Pretoria ontmoet het en herbevestig toe ek jou gisteraand weer gesien het.”

Hy knik sy kop in erkenning. “Ja, Tamara, ek wil uiteindelik met jou trou. Maar al wat ek in die afsienbare toekoms verwag, is dat ons mekaar sal leer ken. Ek wil jou kan besoek en met jou gesels. As jy my kan leer liefkry, sal dit die wonderlikste dag van my lewe wees. As jy verkies dat ons net vriende bly, sal ek dit so aanvaar. Daarom vra ek voorlopig net die geleentheid om jou gereeld te kan sien.”

Tamara laat sak haar oë terwyl sy die opregte woorde oorweeg. Dan kyk sy weer op. “Ek kan niks belowe nie, Gys, maar ek sal jou graag weer wil sien. Ek vermoed tog dat ons dalk net baie goeie vriende sal kan word.”

Die grys blik vertroebel. “Ek verstaan, Tamara, maar ek gee nie moed op nie. Voorlopig is dit vir my al genoeg dat jy bereid is om my beter te leer ken.”

“Dis goed so, Gys.” Sy kyk terug na die huis. “Ek dink ek sal moet begin aanstaltes maak terug opstal toe. Joshua het gesê hy wil nie te laat wegkom nie.”

“Jy en Gys van der Stoep het vanoggend baie vir mekaar te sê gehad?”

Tamara kyk nie eens na Joshua langs haar op die kapkar se bok nie. “En ek sien jou been het so wonderbaarlik herstel dat jy gisteraand op die dansvloer kon kerjakker. Maar toe ons vanoggend op die kapkar klim, was jy weer mank.”

“Dokter Visser se behandeling het baie gehelp. Tydelik.”

Hulle ry ’n entjie in stilte.

“Ruben het gevra ek moet vir hom voorspraak maak by Vader. Hy wil kom kuier.”

“Ruben?” Sy kyk verras na Joshua. “En?”

“Ek sal dit met Vader bespreek.”

“En hom afraai.” Tamara stel dit as ’n feit, nie ’n vraag nie. Sy kan immers die stramheid en afkeer in sy stem hoor.

“Ek het gesê ek sal dit met hom bespreek.”

“Maar my gevoelens tel nie?”

“Gys het aan my genoem jy het ingestem dat hy jou kan besoek. Ek het gedink dit dui jou wense redelik duidelik aan.”

Tamara draai ergerlik na hom. “Dit wys jou hoe min jy van my weet en hoe min aandag jy aan my wense en behoeftes skenk. Ek het vir Gys ook gesê ek vermoed ons sal net vriende kan wees.”

“En Ruben? Wil jy hê Ryk Ruben moet ook kom kuier? Wil jy met hom ook net vriende wees? Of doen dit maar net jou ego goed dat die rykste man in die distrik by Tamara Davel van Bergendal wil kom kuier?”

Sy kan hoor Joshua is ook besig om sy humeur te verloor, maar dit maak skielik nie meer vir haar saak wát hy dink of voel nie.

“Nee, dis nie net dit nie. Ruben is ’n interessante mens. Ek dink hy is fassinerend. Om die waarheid te sê, ek dink ek kan hom liefkry,” sê sy met ’n roekeloosheid wat haar verbaas.

“Liefkry?” Joshua se stem styg sommer twee oktawe. “Hy is ’n Jood en feitlik verloof.”

“Hy kan nie te naby aan verloof wees as hy toestemming vra om te kom kuier nie. En wat daarvan dat hy ’n Jood is? Jou moeder was ’n Katoliek en my vader is ’n Protestant. Dit het húlle nie gekeer nie.”

“Laat my moeder en Vader uit hierdie gesprek, Tamara. Buitendien, dis juis die bewys. Dit het nie tussen hulle gewerk nie.” Joshua klap die sweep onnodig hard.

“En hoe weet jy nogal dinge tussen jou moeder en Vader het nie gewerk nie?” wil sy heethoofdig weet.

Joshua sug en vervolg bedaarder. “Vader het so iets laat val … dat verskillende gelowe nie werk nie.”

“En ek neem aan Joanna Smythe is Hervormd?” vra Tamara bytend.

Joshua haal sy skouers op. “Ek is nie seker of sy Hervormd is nie, maar ek is amper seker sy is ’n Protestant.”

Tamara draai haar gesig weg. As sy nie so baie van Joanna Smythe gehou het nie, sou sy haar kon haat.

Hulle ry in stilte deur die koel klowe. Toe die lemoenboorde in sig kom, maak Joshua keelskoon. “Wil jy werklik hê Ruben Gould moet ook kom kuier?”

Tamara loer na hom. Sy gesig lyk asof dit uit klip gebeitel is. “Dit sal jou kanse verbeter om my getroud te kry. Of liewer, Vader se kanse. Jy sal teen daardie tyd immers nie meer hier wees nie. Jy het mos ’n vlugtog op hande.”

“Tamara …”

Sy vermy sy blik.

“Hanou,” trek hy die leisels in om die perde tot stilstand te bring. “Kyk vir my, Tamara,” beveel hy toe die kar staan.

Sy gehoorsaam teësinnig.

“Ons het gisteraand alles gesê wat daar oor ons te sê is. Nou moet ons vorentoe kyk. As jy meer sin in Ruben Gould het …” Hy kyk weg.

Die soet geur van lemoenbloeisels dra in die stilte. Tamara sug hoorbaar. “Ek dink net daar is ’n groter kans dat ek Ruben kan liefkry as vir Gys. Gys is dierbaar, maar as hy aan my raak, voel dit dieselfde as wanneer Gabriël aan my raak.”

Joshua kyk weer na haar. “En as Gould … aan jou raak?” Sy stem is skor.

Tamara sluk. “Dis anders.”

Joshua se kaak span spierwit. Hy vee oor sy oë en sit ’n ruk so met sy kop gestut, asof hy bid.

“Ek sal kyk wat ek kan doen, Tamara, maar ek kan niks belowe nie. Dit was nooit Vader se plan dat jy met die uitlanders deurmekaar moet raak nie.”

“Maar julle het albei gesê Ruben is anders as die res?”

Joshua knik. “Dit is so. En hy is. Ek het respek vir die man. Vader ook.”

Hulle sit ’n rukkie in stilte sonder om na mekaar te kyk. “Jy moet mooi dink of ons die regte ding doen, Joshua. Trou is nie perdekoop nie, selfs wanneer twee mense mekaar onherroeplik liefhet.”

“Ek het mooi gedink, Tamara. Ek glo ons kan ander lief genoeg kry. En jy sê self …” Sy stem breek.

“Jy het gepraat van ons gevoelens … en ’n sonde voor God en mens … Jy dink nie dis ’n groter sonde om twee ander, onskuldige mense ook pyn aan te doen nie? ’n Groter sonde om ons van mekaar weg te skeur, ten spyte van alles wat ons vir mekaar voel?”

“Dis nie nodig dat die ander twee seerkry nie, Tamara. Ek glo ek kan Joanna gelukkig maak en sy vir my. En wie jy ook al kies, Tamara, jy is genoeg vrou om enige man alles te gee wat hy nodig het … en meer.”

Ondanks sy woorde is Joshua se oë donker van ontsteltenis. “Wat ons vir mekaar voel, kan nie tot wasdom kom nie, Tamara. Ons moet dit aanvaar.”

Tamara voel haar keel pynlik styf trek. “Ek hoop jy is doodseker daarvan, Joshua, want hierdie keuse en die gevolge daarvan rus op jou. As jy Vader se gevoelens en sy statuur in die omgewing hoër ag as dit wat tussen ons is, is dit jou besluit. Nie myne nie.”

Joshua skud sy kop. “As ek enigsins gedink het ons kan met bewyse kom dat ons nie bloedfamilie is nie, Tamara, sou ek daarvoor geveg het. Die afgelope twee jaar het ek herhaaldelik met ma Saar gepraat. Haar antwoord bly dieselfde: sy kan nie haar belofte breek nie. Maar selfs al sou sy praat, wie gaan haar glo, en wie sê dit wat sy weet, is genoeg om uitsluitsel te gee? Ek het my doopsertifikaat gesien, Tamara. Joshua Abel Davel. Voor God en mens is ek Groot Dawid Davel se oudste seun.”

“Abel?” Sy kan nie onthou dat Joshua se tweede naam al ooit werklik tot haar deurgedring het nie.

“My oupa aan moederskant. Abel Texeira.”

“En waar kom die Joshua vandaan?” dring sy aan.

“Ek weet nie, Tamara, maar dit maak geen verskil nie.” Hy sug. “My moeder het glo net op Joshua aangedring sonder om ’n rede te gee. Miskien was dit die naam van een van haar voorsate.”

“Kan ons nie net eers probeer seker maak nie, Joshua?” Sy kyk pleitend na hom.

“Wat dink jy het ek die afgelope twee jaar probeer doen, Tamara? Hier rond, in Pretoria, oral het ek diskreet navraag gedoen, selfs ’n brief Delagoabaai toe gestuur, maar dié het net teruggekom: adres onbekend.”

Tamara swyg lank. “Dan is jy doodseker ons doen die regte ding? Dan is jy doodseker ons …”

“Ja, Tamara, ek is doodseker.” Hy neem die leisels weer op, praat die perde aan.

Met ’n ruk begin die wiele weer in die rigting van die opstal draai.

“Vertel tog, Tamara? Wat het die vroue gedra? Hoe lyk Ryk Ruben se huis?” peper Daniël se vrou Tamara met vrae nadat Groot Dawid se swaar stem die seën oor die voedsel gevra het. “Wie was …”

“Tamara kan jou ná ete vertel, Ellie,” val Groot Dawid sy skoondogter in die rede. “Sulke vroumenspraatjies aan etenstafel sal ’n man koliek gee.”

Ellie laat sak haar oë voor die strengheid van haar skoonvader se blik. “Ja, Vader. Jammer, Vader.”

Tamara kyk van haar vader na haar bleek skoonsuster wie se oë vir die eerste keer in ’n lang tyd glans gekry het voor Groot Dawid haar draad so kortgeknip het.

“Die tabberds was uit ’n sprokie, Ellie. En die huis amper soos ’n kasteel. Ek het selfs ’n badkamer vir my eie gebruik gehad. En my eie, persoonlike bediende.”

Jong Dawid se Aletta kry ’n afkeurende trek om die mond.

“Tamara, ek het gesê later.” Groot Dawid se stem is waarskuwend.

“En die porselein en eetgerei!” ignoreer Tamara die waarskuwing. “Hulle gebruik ’n nuwe stel vir elke gereg. En was daar geregte! Kos soos ek nog nooit gesien het nie, en voorberei asof dit kunswerke is.”

“Dis genoeg, Tamara! As jy so ongehoorsaam raak van een uitstappie na die uitlanders toe, sal daar beslis nie ’n volgende wees nie.”

“Hoe sal Vader my dan voorgestel kry aan voorgenome vryers? Onder die manne in die kontrei is daar immers nie een wat Groot Dawid Davel van Bergendal sal trotseer nie, maak nie saak hoe sy dogter lyk nie. Nee, daar moet mos gekonkel word om vryers van Pretoria af in te voer.” Tamara verras haarself met haar onbeplande opstandigheid.

Die stilte wat oor die tafel daal, is ontstellend intens. Groot Dawid sit sy mes en vurk hard neer. “Jy gaan te ver, Tamara. Jy is nie te groot vir ’n pak slae nie.” Hy kom dreigend orent.

“Vader raak nie aan haar nie.” Joshua se stem klink in die stilte soos ’n swaarboomfles wat aan stukke spat. Groot Dawid se gesig is die ene ongeloof.

“Vader … Joshua …”

“Stil, Gabriël!” Groot Dawid kyk nie eens na sy jonger seun nie. “Wat het oor die twee van julle gekom? Wat het oor jóú gekom, Joshua, dat jy so oneerbiedig met jou vader praat?”

“Tamara is te groot vir ’n pak slae, Vader. En sy is ook groot genoeg om ’n gesprek met haar skoonsuster aan tafel te voer oor dinge wat hulle interesseer. Net soos wat sy groot genoeg is om te besluit wie sy as vryer verwelkom en wie nie. Om die waarheid te sê, sy is al byna op die rak en dit is soos sy sê: Vader, sowel as die res van ons, hou die vryers weg.”

Groot Dawid sak in sy stoel terug. “Nooit het ek kon dink dat jy, Joshua, van al my seuns, my so sonder respek sal aanspreek nie.”

“Ek vra om verskoning, Vader.” Joshua laat sak nie sy oë voor Groot Dawid s’n nie. “Maar ek sal nie daarvoor staan dat Vader of enigiemand anders die hand vir Tamara lig nie.”

“My kinders word getugtig wanneer hulle ongehoorsaam is, Joshua, dit weet jy.”

“Vader het die roede nie gespaar toe ons jonger was nie, en dit het ons eerbied en respek en gehoorsaamheid geleer toe ons dit moes leer. Maar Vader se kinders is nou een en elkeen ’n grootmens uit eie reg. En Tamara is ’n vrou, ’n merkwaardige vrou wat Vader se naam eer aangedoen het by van die mees hooggeplaaste mense wat al ’n voet in die Transvaal gesit het. Sy het soos ’n ongekroonde koningin tussen hulle rondbeweeg.” Hy kyk na Tamara. “Sy verdien ook respek.”

“’n Ongehoorsame, rebelse kind verdien niemand se respek nie.”

Joshua frons net in antwoord daarop.

“Jy doen my onbeskryflike pyn aan met hierdie nuwe houding van jou, Joshua. Dat jy, my regterhand en my vertroueling, my so in die rug kan steek, my gesag so kan ondermyn voor jou jonger broers … hul vroue … Jy is die laaste een van wie ek verraad verwag het.”

“Ek is jammer Vader beskou dit as verraad,” sê hy toe hy regop kom. “Dis waarlik nie hoe dit bedoel was nie.”

Tamara wonder of die ander ook die spanning soos ’n stywe snaar in hom kan aanvoel.

Joshua leun met sy groot hande op die tafel. “Dis miskien nie die regte tyd om die aankondiging te maak nie en ek hoop nie Vader sal dit ook verkeerd verstaan nie, maar ek het besluit om Bergendal te verlaat.”

Die skok op die gesigte van haar broers en dié van hul vroue laat Tamara besef hoe swaar daar op Bergendal op Joshua gesteun word.

Groot Dawid word bleek en steier orent. Sy het hom al in meer as een van sy befaamde woedebuie aanskou, maar nog nooit het sy hom in só ’n toestand gesien nie. Woedende, rooi vlekke begin die plek van die bleekheid inneem.

“Ek het nou genoeg gehad van hierdie muitery! Joshua Davel, as jy die dag hier uitry om Bergendal te verlaat, moet jy weet dat jy so lank as wat ek lewe nie weer sal terugkom nie, nooit weer jou voete op jou geboortegrond sal sit nie. Is dit duidelik?”

Joshua rig hom tot sy volle lengte op en kyk sy vader in die oë. “My hele lewe lank werk ek my hande op Bergendal deur, Vader. Nog nooit het Vader gesê hier is ’n deel van die oes of hier is iets van die veiling vir jou nie, Joshua.”

Joshua beduie na die res van die broers om die tafel. “Ons almal … Vader het nog altyd ons almal se lojaliteit en toewyding geniet. Nog nooit is een van ons daarvoor beloon nie. Al wat ek vra …”

“Vir elkeen het ek na die beste van my vermoë gesorg. Hierdie ondankbaarheid skrei ten hemele, Joshua,” val Groot Dawid dwarsweg in.

“Dis waar dat Vader ons alles wat ons nodig het, gegee het … alles behalwe ons onafhanklikheid. Dié het Vader jaloers bewaar. En dis wat ek vanaand van Vader vra … nie woede en verwyte nie, nie eens geld nie, net my onafhanklikheid.”

Groot Dawid moet sy oë ’n aks lig om in Joshua s’n te kan kyk. “Ek moet dit geweet het. Dis die swak bloed. Loop, Joshua, loop voor my oë weg, soos jou moeder wou loop en seker sou geloop het as die perd haar nie afgegooi het nie. Loop voor my aangesig weg en sorg dat ek jou nooit weer sien nie.”

“Asseblief, Vader,” pleit Tamara desperaat. “Moenie dat …”

Op die agtergrond hoor sy een van haar skoonsusters snik.

“Nee, Tamara, jy moenie nou wil mooipraat nie. Jy is die een wat hierdie ding begin het. Jy is die aanstigter van hierdie verraad.” Groot Dawid se stem is rou. “Ek het gesê jy moet loop, Joshua. Jy verlaat nie Bergendal nie. Ons verwerp jou. Ek is die baas van Bergendal en ek jaag jou soos ’n sleg hond weg. Trap! En jy, Tamara, gaan na jou kamer toe en bly daar tot ek sê jy kan uitkom.”

Joshua stoot sy stoel agteruit. “Ek loop, Vader, maar ek waarsku Vader, as ek hoor dat enigiemand, énigiemand selfs ’n haar van Tamara se kop geskaad het, sal julle wens dit was eerder die oordeelsdag. Ek sal een en elkeen van julle verantwoordelik hou en tot verantwoording roep. Dit sweer ek voor een Here.”

Joshua kyk hulle een vir een deur, laaste na Tamara. “Jy weet dit kan nie anders nie, Tamara.”

Daarmee draai Joshua om, lig sy baadjie en hoed van die kapstok af en loop voordeur toe.

“Joshua …” Tamara spring op en hardloop agter hom aan.

“Tamara, kom terug!” Haar vader se stem klap soos ’n sweep, maar sy hoor dit skaars.

Sy haal Joshua halfpad stalle toe in.

“Joshua! Moenie gaan nie, asseblief, moenie gaan nie?” Die trane stroom oor haar gesig. “Nie so nie. Maak eers vrede met Vader. Asseblief?”

Joshua gaan staan. Hy draai stadig om en vang haar toe sy haar teen hom gooi.

“Tamara.” Hy ruk haar meteens styf teen hom vas. Sy lippe vind haar mond met ’n kreun.

Die wêreld duisel om Tamara. ’n Vreugde, ’n krag, ’n emosie wat sy nie besef het bestaan nie, verswelg haar. Sy is soos ’n blaar wat die een oomblik nog op die rivier ronddobber, net om die volgende oomblik deur ’n maalstroom ingesleur te word.

En in hierdie oomblik van dolle hartstog, van onmeetlike passie, weet Tamara dat hul siele mekaar onherroeplik gevind het.

Dan du Joshua haar jongmeisielyf van syne af weg.

“Tamara,” sy asem jaag. “Jy weet ek moet gaan. En dis beter dat dit op hierdie manier gebeur. Nou is die breuk skoon … ook vir ons.”

“Nee, Joshua!” Snikke ruk deur haar lyf. “Nee!”

“Ek moet gaan, Tamara. Ek het jou te lief om te kan bly.” Hy soen haar teer op die mond, maar hou haar terug toe sy nader aan hom leun. “Tot siens, Tamara. Dis beter so, glo my.”

Sy bly verdwaas staan terwyl hy stalle toe stap. Asof in ’n droom sien sy hom weer op sy donker hings verskyn.

Hy bring die perd langs haar tot stilstand. “My liggaam verlaat jou, Tamara, maar my hart nooit nie.”

Hy gee die perd teuels.

Tamara bly staan met haar vingers teen haar lippe tot daar nie meer die beduidenis van ’n weerklankie uit die klowe te hore is nie.

Dan eers draai sy om en stap moeisaam soos ’n ou vrou huis toe.

Almal sit nog aan tafel asof hulle in soutpilare verander het.

Tamara gaan staan voor Groot Dawid. “Ek hoop Vader besef die verlies is nie net Bergendal s’n nie, maar veral Vader s’n.”

Sy stap na haar kamer toe en trek die deur agter haar toe.



Nege

Groot Dawid het oud geword in die week of wat sedert Joshua weg is, sien Tamara toe haar vader by die tafel kom aansit vir aandete. Daar is ’n kromming in sy skouers wat nooit daar was nie en lyne om sy mond wat nuut is.

Selfs die stem waarmee hy bevele gee, is anders as vantevore. Die woede het intenser geraak en sy stemtoon skerper.

“Tamara.”

Sy wip soos sy skrik. Dis die eerste keer dat hy haar reguit aanspreek sedert daardie verskriklike aand.

“Ja, Vader?” Daar is ’n bewing in haar stem wat sy nie kan verhelp nie.

“Ruben Gould het ’n boodskapper gestuur om te vra of hy my môreoggend kan kom spreek.” Die grys wenkbroue is ruig en swaar bokant die helderblou oë wat weinig van die humeurigheid verloor het. “Weet jy altemit waaroor?”

Tamara sluk hoorbaar. “Ek is nie seker nie, Vader, maar mevrou Smythe het genoem dat Ruben Gould een of ander tyd ’n ete vir die president gaan hou en dat ek moontlik uitgenooi sal word.”

“En dis al?” Hy pen haar met sy oë vas. Sedert Joshua weg is, het die bietjie sagtheid wat nog in Groot Dawid Davel was, ook verdwyn.

Haar hande begin sweet. “Ruben Gould het klaarblyklik ook met …” Tamara se oë flits na Gabriël vir hulp, maar hy bied haar net ’n simpatieke blik voor hy sy oë laat sak. “Hy het met Joshua gepraat, gevra of hy my kan kom besoek.”

“Jy weet daardie naam word nie in hierdie huis genoem nie, Tamara,” krys Groot Dawid.

Tamara laat haar kop sak. As Joshua tog net hier was. Hy het haar krag gegee. Sonder hom het sy geen verweer teen haar vader nie. Veral noudat dit lyk asof die res van haar broers ook teen haar gekant is.

“Hoekom wil ’n uitlander en boonop ’n Jood vir jou kom kuier? Ek verstaan hy is verloof ook. Aan ’n barones nogal.”

Tamara voel opeens ’n kalmte oor haar kom toe sy die besware hoor wat so na aan dié is wat Joshua uitgespreek het.

In hierdie vrees en bewing kan sy nie leef nie, besluit sy en ontmoet Groot Dawid se blik in ’n oomblik van desperate dapperheid. “Vader moet hom dit miskien maar self vra. Ek vind hom interessant en ek sou hom graag beter wou leer ken, maar as dit nie Vader se goedkeuring wegdra nie, is dit goed so.”

Groot Dawid kyk haar ’n paar oomblikke nog streng aan. “Bring die Boek, Tamara,” beveel hy dan.

Dis asof daar ’n gemeenskaplike sug van verligting oor die tafel opgaan.

Tamara knik en gaan haal die Bybel wat Benjamin, nie sonder vermaak nie, elke aand die afgelope week tafel toe moes bring.

Die stilte ná die gebed raak steeds nie beter nie, maar niemand stel voor dat sy hulle op die orreltjie begelei nie, asof hulle weet sy sou weier, selfs al beveel Groot Dawid haar.

“Barend sê my die hele dorp gons oor Joshua wat weg is.” Benjamin sit die bord wat hy pas afgedroog het sonder ontsag op die stapel neer.

“En waar hoor hy en die dorp nogal daarvan?” Tamara voel-voel in die seperige water na die laaste vurke.

“Jy weet mos maar hoe dit gaan. Buitendien, Joshua het op die dorp by Ellie se ouers oornag en jy weet hoe daardie twee tantes van haar kan skinder. Tant Hanna weet glo te vertel dat Joshua soos ’n slaapwandelaar was en tant Lena beaam mos alles wat sy sê.”

“Ag, hulle bedoel ook maar nie regtig kwaad nie.” Tamara staar ingedagte na die vuil water.

“En jy, Tamara? Het jy geweet hoe jou koppigheid, jou opgeblasenheid oor jou segetog tussen die uitlanders ons gesin uitmekaar sou skeur? Of het jy ook nie kwaad bedoel nie?”

Tamara kyk verras op. “Neem jy my daarvoor kwalik, Benjamin? Dink jy ek wou hê Joshua moet weggaan?”

“Jy het seker nie bedoel Joshua moet weggaan nie. Ons weet almal hoe verknog julle aan mekaar is. Maar jy moet erken dat jou optrede direk daartoe gelei het.”

Benjamin gooi die vadoek neer. “Ja, Tamara, ons neem jou kwalik. As jy nie met die uitlanders begin heul het nie, sou hierdie ding nooit gebeur het nie. As jy nie so hardkoppig was om teen Vader te probeer opstaan asof jy Joshua self is nie, sou Joshua nog hier gewees het.”

Tamara skud haar kop verdwaas.

“Jy lyk verniet asof jy van g’n sout of water weet nie, Tamara. Dis jy met jou skerp tong en jou rebelsheid wat daarvoor verantwoordelik is dat Vader binne ’n week oud voor sy tyd geword het.”

Benjamin gee haar nie kans om te antwoord nie. Hy storm net by die opwaskamer uit terwyl Tamara hom verslae agterna kyk.

Nadat sy die laaste breekware uiteindelik weggepak het, stap Tamara in die gang af, verby haar kamer en tot voor die toe deur wat Joshua s’n was. Sy stoot die deur versigtig oop en kyk na die verste punt van die gang. Daar is geen beduidenis van lig in Groot Dawid se kamer nie.

Tamara trek die deur agter haar toe. Die kers in haar hand flikker. Sy maak haar oë toe en drink die vars veldgeur gemeng met die geur van pyptabak wat so eie aan Joshua is in.

Meteens voel dit asof hy hier by haar is, asof die essensie van hom wat haar hier in sy kamer omgewe, na haar uitreik, haar wil aanraak.

Sy maak haar oë weer oop. Die vlam verlig die sober vertrek en hul dit in ’n sagtheid. Die flikkering raak aan die vioolkis wat teen die muur staan, bring die goudkleur uit die satyngladde hout en glinster op die koper versiering. ’n Oomblik sien sy weer voor haar die groot hande wat die strykstok so behendig kan hanteer, die snare kan rig om die regte klanke voort te bring.

Sy gaan sit op die bed langs die koffer, wat nog onuitgepak staan, en sak agteroor teen die kussings. Hier op hierdie bed, met sy kop op hierdie kussings, het Joshua saans gelê en dink – aan die take op die plaas, aan probleme wat opgelos moet word, maar ook aan haar. Sy weet met ’n onverklaarbare sekerheid dat hy die laaste twee jaar hier lê en planne beraam het om sekerheid te kry oor sy herkoms en hier na haar lê en hunker het.

Sy druk haar kop in die kussing en kreun asof die pyn in haar hart fisiek is, maar dit bring geen verligting nie.

Lank lê sy so voor sy opstaan en die koffer oopmaak. Bo-op lê die aandpak wat hy die aand met die bal gedra het. Daardie aand lê meteens so ver in die verlede asof dit jare gelede gebeur het en nie skaars die vorige week nie. Sy lig die baadjie uit, omhels dit soos wat sy Joshua sou wou omhels en druk haar neus teen die gladde lap, asof sy hom so kan indrink, deel van haar kan maak.

Sy voel weer sy arms om haar. Een bittersoet wals, het hy dit genoem. Sal hy haar ooit weer vashou? Sal sy ooit weer in daardie eienaardige oë kyk en weet wat hy voel en dink?

Sy raak aan haar lippe. Sy onthou weer die onvergeetlike oomblik voor hy weggery het. In daardie een hartstogtelike soen was alles wat tussen hulle is, opgesluit. Met sy lippe het hy tegelykertyd oorgegee en besit geneem.

“Joshua,” prewel sy die kosbare naam. Die naam word meer as net syne. Dit word die naam van die verterende verlange, die pyn in haar binneste.

Later, in haar eie bed, kyk sy na die patrone wat die kersvlam teen die mure maak. Soos elke aand wonder sy waar Joshua hom bevind, probeer sy hom in haar gedagtes sien, waar hy ook al is.

Miskien sit hy langs ’n eensame kampvuur in die veld. Miskien woon hy tydelik by tant Hendrina en oom Hans in. Miskien is hy op besoek aan Joanna Smythe.

Sou Joshua besef dat juis die man wat hy wou beskerm nou van hom die vyand gemaak het? Selfs die noem van sy naam verbied het? Is Benjamin reg? Is dit werklik haar skuld, hierdie woede wat tussen hulle kom lê het?

Sou Joshua aan haar dink? Miskien op hierdie einste oomblik? Sy sug diep. Nee, sy moet ophou om haarself so te martel. Dit dien geen doel nie.

Sy stuur haar gedagtes doelbewus van Joshua af weg. Ruben kom môre Bergendal toe.

Wanneer sal Gys eendag van hom laat hoor? Soos sake nou staan, gee sy nie eens meer om wie kom kuier nie. Joshua is in elk geval vir altyd verlore.

“Tamara?”

Sy kyk na die deur. “Gabriël?”

“Kan ek inkom? Jy het my seker nie hoor klop nie.”

“Nee, maar kom in. Wat maak jy so laat nog op?”

Gabriël kom sit vir die eerste keer sedert Joshua weg is weer op die punt van haar bed. “Dieselfde as jy.”

Tamara glimlag effens. “Jy was maar skaars die afgelope tyd? Ek het jou nog nie eens vertel wat alles op die bal gebeur het nie.”

“Ek weet, Tamara. Dit voel vir my asof ek jou in die steek gelaat het, veral vanaand.” Gabriël gee haar hand ’n drukkie. “Ek is jammer.”

“Moenie jammer wees nie, Gabriël, ek verstaan.” Sy sug. “Nie een van ons is teen Vader opgewasse nie.”

“Net Joshua … en die laaste tyd jy ook in ’n mate.” Hy kyk haar indringend aan. “Moenie dat hy jou breek nie, Tamara.”

Ek is klaar aan stukke, wil sy vir hom sê, maar sy swyg. Hoe verduidelik sy dat dit Joshua is wat haar gebreek het en nie soseer Groot Dawid nie?

“Miskien vat Ryk Ruben jou hier weg. Dit sal vir jou beter wees.”

“Miskien, maar ek weet nie of dit beter sal wees nie. Bergendal, julle, ons hele bestaan hier, is in my bloed. Wat sal ek tog maak met belangrike gaste, spyskaarte vir uitlanders en ’n horde bediendes?” Sy draai peinsend ’n string van haar hare om haar hand. “Met mense soos Sir Milner wat sy neus optrek vir alles wat vir my dierbaar is?”

Sy onthou vir die eerste keer weer die gesprek in die donker tuin. “Van Milner gepraat, watse petisie kan vir die Engelse so belangrik wees dat hy in die geheim met Percy Fitzpatrick daaroor konkel?”

Gabriël frons. “Waarvan praat jy, Tamara?”

Haar broer se frons verdiep toe sy hom vertel wat sy gehoor het.

“’n Petisie, ’n ommeswaai by die president en ’n aanbod op die koop toe? Nee, Tamara, ek het geen idee nie. Maar dit klink soos iets wat definitief by die ore moet uitkom van mense wat wel weet wat aangaan.”

“As Vader toelaat dat ek Ruben sien, wil ek hom daarvan vertel. Hy sal weet wat om te doen.”

Gabriël knik. “Maar dink jy Vader sal jou toelaat?”

Tamara haal haar skouers op. “Vader sal waarskynlik maar te dankbaar wees as ek onder sy oë uit is. Nie net herinner ek hom aan die vrou wat hy liefgehad het en wat juis met my geboorte gesterf het nie, hy blameer my ook vir Joshua se vertrek. Hy sal nie te kieskeurig oor my vryers wees nie.”

Ek is self nie meer kieskeurig nie, dink Tamara toe Gabriël ’n rukkie later na sy kamer toe gaan en sy alleen in die donker bly lê. Ruben. Gys. Wat maak dit saak? Elkeen van hulle het goeie eienskappe. Maar nie een van hulle sal ooit Joshua se plek kan inneem nie. Dit weet sy vir seker nadat sy hom vanaand in sy leë kamer weer aan haar siel voel vat het.

“Wat bly jy vanoggend so al om die huis draai, Tamara?” Bettie, pas van die waslyn af terug, balanseer ’n skottel wolkwit linne op haar kop.

“Vader het gesê ek moet maar in die omtrek bly. Ons verwag besoek.”

“Die ryk man met die deftige landauer dalk?” Bettie kyk skalks na Tamara. Sy laat sak die skottel. “Kom, maak jou ten minste handig terwyl jy wag.” Sy skud een van die lakens oop en hou twee punte na Tamara toe uit.

“Al van jou se Joshua gehoor?”

Tamara skud haar kop. “Benjamin sê almal voel dis my skuld dat daar bitterheid gekom het tussen Vader en Joshua.”

Sy skud saam met Bettie die spierwit laken en bring die hoeke na mekaar toe.

“Ag, Benjamin! Hy is net jaloers op jou. Sien dit al van kleins af kom.” Bettie trek aan die wit linne en vou dit nog ’n keer.

“Jaloers?”

Bettie knik. “Ja, gevoel hy kry nooit genoeg aandag nie terwyl almal altyd oor jou gekweel het. Jong Dawid was ook nie so erg oor hom soos jou se Joshua oor jou nie. En hy weet jy is slimmer. En sterker.”

Tamara lag. “Benjamin het nou die dag nog ’n boomstam wat ek skaars kon roer uit die pad gesleep.”

“Sterk lê nie net in die arms, die bene en die rug nie. Vir wie sal Grootbaas eerder sy oor gee? Vir jou, of vir Benjamin?” Bettie skud die volgende laken uit.

Tamara help dit ingedagte vou. “Ek weet hy is nog kwaad omdat ek hom daardie dag uit die hotel gaan haal het. Hy het gevoel ek het hom voor Barend en die ander mans in die kroeg verneder.”

“Wat het ek vir jou gesê? Benjamin kan so sterk in die lyf wees as wat hy wil. Hier,” Bettie tik met haar hand teen haar hart, “hier is hy nie sterk nie. En hy weet dit.”

“Ek dink ons het almal nog te veel op Joshua gesteun om vir ons by Vader in te tree. Nie een van ons het geleer om op ons regte te staan nie.”

Bettie knik. “Is so. Ma Saar sê altyd Joshua is Grootbaas se safte. Die enigste een wat naby daaraan kom, is jy, Tamara. Toe al twee sy saftes op een aand teen hom opstaan, was dit te veel vir Groot Dawid Davel. Jy moet ook maar probeer verstaan, Tamara, van jou se pa.”

Tamara bly lank stil, vou die laaste laken saam met Bettie en knik. “Ek dink ek verstaan van my vader, Bettie. Ek dink selfs ek kan verstaan van Joshua.”

Sy kyk op toe sy die geklop van perdepote hoor. ’n Sonstraal flits op die blink sykant van die landauer.

“Verstaan, ja, Bettie, dié kan ek dalk nog, maar ek sal nooit kan aanvaar dat Joshua my verlaat het nie.”

Emosieloos kyk sy hoe haar vader op die stoep uitstap om Ryk Ruben Gould te groet en binne te nooi. Haar oë volg die twee figure terwyl hulle die huis binnestap.

“Dit sal ek nooit kan aanvaar nie,” herhaal sy saggies by haarself.

“Môre, Ruben,” groet Tamara en kyk van Ruben na Groot Dawid. “Vader het my laat roep?”

“Sit, Tamara.” Groot Dawid wys na een van die regop stoele in die voorhuis.

Tamara gehoorsaam.

“Gould het vanoggend hierheen gekom met twee sake op die hart. Hy gee aankomende Sondag ’n middagete vir die president en ’n paar ander gerekende Boere. Gould voel jy het jou so goed van jou taak gekwyt met die bal dat dit weer ’n uitnodiging regverdig.” Hy kyk Tamara streng aan.

“Die tweede saak op sy hart is dat hy vir jou wil kom kuier. Hy verseker my dat die praatjies oor sy verlowing net dit is: praatjies. Maar ek het vir hom gesê ek het ’n probleem met sy geloof.” Groot Dawid beskou hulle van onder sy ruie wenkbroue. “Ek wil weet hoe jy oor die saak voel, Tamara.”

Tamara kyk haar vader verbaas aan. Sy kan nie glo hy gee haar hoegenaamd ’n sê in die saak nie.

“Oor Ruben se geloof, Vader? Ek het nie noodwendig beswaar teen die Joodse geloof nie. Dis immers Ruben se keuse en oortuiging. Maar ek moet Vader sowel as Ruben daarop wys dat ek ook vir Gys van der Stoep laat blyk het ek sal nie beswaar hê as hy kom kuier nie. Mits dit natuurlik Vader se goedkeuring wegdra.”

Groot Dawid knik langsaam en laat sy blik na Ruben gaan om te sien wat sy reaksie op Tamara se mededeling is.

“Ek waardeer jou eerlikheid, Tamara. En dis maar een van jou eienskappe wat my so na jou toe aantrek.” Ruben glimlag vir haar en kyk na Groot Dawid. “Oom Dawid, ek kan oom verseker dat my intensies suiwer is en dat Tamara by my in veilige hande is. Wat die geloof betref … as daar ooit iets meer permanents tussen my en Tamara sou ontwikkel, sal ek haar nooit dwing om haar oortuigings prys te gee nie.”

Groot Dawid kyk peinsend na Tamara voor hy knik. “Ek sal Tamara toelaat om na die ete toe te gaan, op voorwaarde dat een van haar broers saamgaan. Gabriël sal die beste keuse wees. Wat die kuiery betref, sal ek nog eers dink.” Hy grom onderlangs asof hy iets met homself probeer uitklaar. “Die verskil in gelowe word nie so maklik opgelos soos ’n mens dink nie. Maar terwyl jy nou al die pad gekom het, kan jy maar netsowel ’n rukkie bly,” vervolg hy.

Die ouer man staan op en Ruben volg sy voorbeeld. “Ek het werk om te doen. Ek kan nie heeldag sit en ginnegaap nie. Kry vir die man koffie, Tamara, maar hy is nie genooi vir middagete nie. Dag, Gould.”

“Dag, oom Dawid. En ek waardeer die vertroue wat u in my stel.”

Groot Dawid grom net weer en sit sy hoed op sy kop voor hy uitstap.

“Kom ons gaan stap eerder ’n entjie,” sê Ruben. “Ek het reeds koffie gehad.”

Tamara knik. Toe hulle buite kom, kies sy koers lemoenboord toe.

“Op pad terug van die bal het dit nog soet geruik, maar daarna het die bloeisels feitlik oornag verdwyn. Nou begin die vruggies al swel.” Sy pluk een van die donkergroen blare en kneus dit tussen haar vingers voor sy daaraan ruik.

“Ek verstaan van Joanna dat Joshua hom nou in Pretoria bevind. Ek is jammer om te hoor van die breuk tussen hom en jou vader. Ek hoop nie ek het op enige manier daartoe bygedra nie?”

“Jy matig jou aan, Ruben.” Dan is Joshua wel in Pretoria en in aanraking met Joanna Smythe …

Ruben kom tot stilstand. “Ek weet nie hoe ek dit met jou het nie, Tamara. Enersyds laat blyk jy dat jy my beter wil leer ken en andersyds is jy so dikwels bitsig met my. Wat moet ek in jou optrede lees?”

“As jy iemand soek wat stil en onderdanig is, kan jy maar elders gaan soek, Ruben. Ek het ook die vloek van die Davels geërf. Ons humeure sal nog ons ondergang wees, maar dis hoe ons is. As jy my beter wil leer ken, moet jy weet dat dit deel van my is.”

“Ek kry die idee dat jy jou woede en bitterheid teenoor jou vader nou op my uithaal, Tamara? Jy is baie erg oor jou oudste broer, nie waar nie?”

Tamara laat sak haar kop en voel tot haar ontsteltenis hoe die trane in haar oë opwel.

“Tamara?” Ruben kom staan reg voor haar en lig haar ken met die dwarskant van sy wysvinger. Toe hy die dreigende trane gewaar, trek hy haar teer teen sy skouer vas, sy hand beskermend agter haar kop. “Huil maar, Tamara. Ek kan sien jy het ’n moeilike tydjie agter die rug.”

Tamara voel hoe die keerwal breek, hoe al die ontsteltenis waaraan sy nog nooit uiting gegee het nie, bymekaarkom en by haar oë uitvloei. Sy vat die kraakwit sakdoek wat Ruben aanbied en laat die sluise van haar opgedamde pyn los terwyl Ruben saggies en troostend met haar bly praat.

Toe haar snikke bedaar, hou Ruben haar ’n entjie van hom af weg. “Voel jy beter?”

Sy knik en vee die laaste trane af. “Dankie, Ruben. Dankie vir jou begrip. Op Bergendal word daar gewoonlik nie gehuil nie.”

Ruben kyk met sy pikswart oë diep in hare, asof hy iets in haar siel wil peil. Hy buig effens en raak haar lippe sagkens met syne aan, amper soos in ’n Boeregroet, maar tog ook nie. ’n Soetheid en kalmte trek deur haar en sy is spyt toe hy sy kop weer lig.

“Dan moet jy miskien op Orange Hall kom woon, Tamara. Daar lag ons baie, maar ons mag maar huil ook.” Daar is ’n warmte in sy stem wat haar gevange wil hou. Sy tree effens terug.

“Ek is gewoond aan die weë van Bergendal en dis nie altyd so moeilik soos nou nie. Dis net vandat Joshua weg is dat die dinge handuit geruk het.”

“Sal jou vader en Joshua nie die saak kan uitpraat nie?”

“Kom ons praat nie meer daaroor nie. Vertel my eerder wat jy vir aanstaande Sondag beplan met die president daar.” Sy forseer ’n glimlag, weer in beheer van haar gevoelens.

Ruben trek haar arm deur syne en begin aanstap. “Jy sal maar moet kom kyk. Ek is baie verlig dat jou vader jou toelaat om te kom. Ek moet sê, ek het my bedenkinge gehad nadat ek gehoor het van Joshua en …”

“Wie gaan almal daar wees?” val sy hom in die rede.

Hy kyk haar skuinsweg aan, maar antwoord tog. “Wel, soos jy weet, die president. En ek hoop dalk die staatsprokureur, Jan Smuts. Moontlik ook Piet Joubert. En ’n man met die naam van Koos de la Rey en ’n paar ander.”

“Ek wou jou nog vra … Toe ek die aand met die bal alleen in die tuin was toe jy vir ons iets te drinke gaan haal het … Sir Milner en Percy Fitzpatrick het my nie gesien nie, maar hulle was daar in die donker waar ek hulle kon hoor. Hulle wou nie hê jy moet hulle op ’n privaat gesprek betrap nie en het laat spaander toe hulle jou sien aankom. Maar voor hulle jou gewaar het, het hul gepraat van ’n petisie en van ’n Great Deal, wat ek afgelei het een of ander aanbod van die president was. Wat dink jy kan dit beteken?”

Ruben kyk haar peinsend aan. “’n Deal?”

Sy knik. “Een van hulle het ook iets gesê van die president se ‘change of heart’ en dat hy, ek dink dit was Milner, nie wil hê iemand moet weet van die deal voor hulle die petisie sien nie. So iets.”

Ruben frons diep. “Soos jy weet, is ek nie aktief betrokke by die politiek nie, ek probeer maar net op my beskeie manier olie op die water gooi. Ek wonder … Percy is deur die wet verplig om sy neus uit die politiek te hou ná sy aandeel in die Jameson-debakel.” Hy skud sy kop. “En tog … Ek weet Percy is volgende week op pad Kaap toe. Teen daardie tyd sal Milner ook weer terug wees in die Kaap. Sy besoek aan die Transvaal was nie algemeen bekend nie. Hy het my dit op die hart gedruk dat hy slegs in sy persoonlike hoedanigheid die bal bywoon.”

Ruben glimlag. “Laat ek mooi daaroor gaan dink en kyk waarmee ek vorendag kan kom. Intussen hoef jy jou geensins daaroor te bekommer nie.” Hy druk haar hand. “Ons sal nog hierdie dreigende oorlog in sy vaart stuit, kom wat wil.”

Met sy groot gestalte, sy ronde goueraambrilletjie en sy ietwat verflenterde baard is president Kruger die opvallendste persoon in die geselskap. Tog is dit Koos de la Rey met die hoë voorkop en die diep gesonke, gloeiende oë wie se mening Tamara die meeste aanstaan as sy so na die gesprekke luister.

“Oorlog is nie onafwendbaar nie. Ons moet net bereid wees om die regte konsessies te maak,” het sy De la Rey pas met sy diep stem hoor sê.

“En ons onafhanklikheid sommer net so prysgee?” Die president se wange beef. “Dis hoe ’n lafaard dink, neef Koos.”

“Nee, president, dis hoe ’n man met verstand dink. Natuurlik is ons onafhanklikheid nie onderhandelbaar nie, maar daar is baie ander dinge wat wel onderhandelbaar is.”

“Ja, neef Koos, tussen jou en Piet Joubert gee julle straks nog sonder slag of stoot die hele Transvaal vir die uitlanders.”

“Met respek, president …” kom Smuts tussenbei. Tamara luister met ’n glimlaggie hoe hy diplomaties sorg dat die gesprek ’n ander koers kry. Sy verloor belangstelling en begin weer rondkyk.

Dit het Tamara onmiddellik opgeval hoe hemelsbreed die aansitete vandag van die bal verskil. Aanvanklik het dit haar ’n bietjie geërg dat die Boere anders as die uitlanders behandel word – tot sy besef het Ruben neem bloot alles in ag wanneer hy sy gaste kies.

Weg is die fieterjasies wat die uitlanders so aanloklik vind. Alles is elegant, maar dis goeie Boerekos wat voorgesit word pleks van die kunswerke wat met die bal bedien is. Daar is ook net een stel eetgerei.

Daar is nie baie dames teenwoordig nie: Smuts se vrou, Issie, en hier en daar een van die ander mans se gades. Maar dis hoofsaaklik mans wat aan die tafel sit.

Die kontras tussen Ruben en die res van die mans is opvallend. Hoewel almal netjies daar uitsien en galant teenoor haar optree, ontbreek dit hulle aan Ruben se verfyndheid – selfs by ’n man soos Smuts, wat oorsee gestudeer het.

Orange Hall lyk pragtig, ten spyte van die eikeboomblare wat brons en goud om die dik stamme lê. Die vroeë herfs is ook reeds voelbaar in die lug. Maar die tuin blom steeds en die grasperke is groen.

Sy kyk op toe daar ’n gelag aan die verste punt van die tafel opgaan. Sy kan nie hoor waaroor daar gepraat word nie.

Sy het half en half verwag Gys gaan ook hier wees … en gehoop om Joshua dalk raak te loop, maar sy het nog nie een van die twee met ’n oog gesien nie. Ruben is die hele tyd bedrywig met sy gaste. Met die oop sitplek aan haar een kant en Gabriël aan haar ander kant, het sy, buiten haar broer, nie juis ’n geselsmaat nie.

Gabriël is in sy element. As hy nie met die een aan die redeneer is nie, is hy aan die beaam teenoor ’n ander. Sy oë skitter terwyl hy sy sienings formuleer en toets teen mense wat in dieselfde dinge as hy belang stel. Hy leun geesdriftig oor na Smuts tydens die lewendige gesprek.

Smuts knik nadenkend. “Jy het ’n punt daar beet, neef Gabriël, so het ek nog nie daaraan gedink nie,” hoor sy die staatsprokureur sê.

Tamara is beïndruk. Dis alombekend dat Jan Smuts een van die skitterendste sterre aan Pretoria se hemeltrans is. As hy waardering vir Gabriël se mening het, beteken dit gewis iets.

Haar vader het Gabriël ’n groot onreg aangedoen, weet Tamara duideliker as ooit vantevore. Dis so ’n vermorsing van sy talent om hom op die plaas te hou. Gabriël voer sy take altyd pligsgetrou uit, maar nooit met geesdrif nie. Almal weet hy het nie boerderyinstink nie. Maar nou sien sy sy potensiaal, hoe hy in die wêreld van intellektuele sou kon uitblink.

Dis iets wat Joshua lankal raakgesien het, daarom dat hy so hard namens Gabriël baklei het. Maar uiteindelik moes hy tog maar die knie voor Vader buig. Gabriël is immers Groot Dawid se seun.

“En as jy so sit en sug, Tamara?”

Sy kyk verras in Gys van der Stoep se rustige blik op. “Gys, dis nou ’n verrassing! Ek het noumaartjies nog gewonder wat van jou geword het.”

Gys skuif langs haar in en kyk na die leë borde wat weggedra word. “Ek sien ek is baie laat. Dokter Visser moor my behoorlik. Hy het my na een van die plase toe gestuur vir ’n bevalling wat die vroedvrou nie alleen kon behartig nie.” Hy glimlag. “Ruben verstaan gelukkig. Ek het hom daarop voorberei dat so iets dalk kan gebeur.”

“Dit lyk nie of dit jou te veel pla dat dokter Visser jou moor nie?”

“Nee, Tamara, inteendeel, ek is elke dag net meer oortuig daarvan dat ek die regte beroep gekies het.” Sy oë raak wasig. “Jy het geen idee watter wonderlike gevoel dit was om daardie nuwe lewetjie lig toe te bring, vas te hou en sy eerste skree te hoor gee nie.” Hy skud sy kop. “Dis byna goddelik.”

Tamara glimlag. “Dis besonders om iemand, veral ’n man, so in vervoering te sien raak oor so iets.”

’n Diensmeisie sit ’n bakkie nagereg voor Tamara en ’n bord kos voor Gys neer.

“A, Ruben weet wat hierdie plaaspaaie aan ’n man se eetlus kan doen.” Gys leun oor en beduie sy waardering aan Ruben, wat van die punt van die tafel af terugwuif.

“Ek is bly ek sien jou hier, Tamara. Ek wou al lankal by jou uitgekom het, maar die afgelope week of wat het ek harder gewerk as ooit in my lewe. Ek het nie geweet daar is so baie siek mense hier op die platteland nie. En die afstande! Terwyl ek in Engeland studeer het, het ek vergeet hoe ver die plase hier uit mekaar lê.”

Hy val weg aan die kos asof hy weke lank ook niks te ete gekry het nie.

“Ek het nie besef jy is so bekend in hierdie kringe nie.” Tamara beduie na die geselskap en roer fyntjies aan die nagereg. “Het jy enige politieke aspirasies?”

Gys skud sy kop. “Genade, nee. Die mediese beroep neem heeltemal genoeg tyd en energie in beslag. Buitendien, die eerlikheid van medisyne, die poging om werklik verligting te bring en van die wêreld ’n beter plek te maak staan my meer aan as die venyn van politiek. Maar vanweë my vader se verbintenisse word daar soms van my verwag om ’n bydrae te lewer, al is dit net sosiaal. My ouers is goeie vriende van oom Paul en tant Gezina.” Hy buig weer oor sy bord.

“Lyk my nie die president het veel erg aan vroue nie. Ek is nou wel aan hom voorgestel, maar hy het dwarsdeur my gekyk.”

Gys lag. “Dit klink soos oom Paul, ja. Hy het eintlik nie veel respek vir die jeug oor die algemeen nie, maar veral nie vir jong nooiens nie. En tog ken hy tant Gezina in baie sake, ook rakende die politiek.” Hy stoot sy bord terug. “Mag, maar dit was nou ’n lekker bord kos.”

Tamara glimlag. “Dit lyk my jy ly honger so tussen die werkery deur?”

Hy grinnik verleë. “Ek is maar altyd hongerig, al sorg dokter Visser se vrou baie goed vir my. Terloops, Barend het gesê ek moet groete sê vir die geitjie.”

Tamara klik haar tong. “Ek en Barend is dit oor min dinge met mekaar eens.”

“Ja, hy is maar ’n wilde klong.”

Gabriël se stem styg ’n oomblik bokant die res van die geselskap terwyl hy entoesiasties beduie.

“Ek verstaan van my moeder dat Joshua vir ’n wyle by tant Hendrina-hulle oorbly?” neem Gys weer haar aandag in beslag.

Tamara laat haar oë sak. “Wat sê sy?”

“Op die oog af gaan dit goed met hom. Hy kuier glo knaend by Joanna Smythe. Dit lyk asof die twee gou wil ernstig raak. Hulle is darem ook nie een meer jonk nie. Moeder sê hy stel voorlopig uit, maar as daar meer sekerheid is oor watter loop die politiek nou gaan neem, wil hy glo plaas koop. Blykbaar naby Pretoria, mevrou Smythe wil nie te ver van die hoofdorp wees nie.”

Tamara voel hoe haar hart ineenkrimp. “Hulle ken mekaar twee weke en hulle praat van trou?”

“Party mense weet uit die staanspoor dat hulle bymekaar hoort.” Sy stem sak. “Soos ek geweet het toe ek jou portret by Gabriël gesien het, Tamara.”

“Ek weet nie hoe jy so seker kan wees nie, Gys.”

“Maar ek is, Tamara, al weet ek Ruben slyp sy tande vir jou.” Hy glimlag. “Kan ek maar hierdie komende week by jou kom kuier? So teen Vrydag?”

Sy knik. “As dokter Visser jou toelaat.”

“Dokter Visser weet dat ek van plan is om kuieraande oop te hou.”

“En weet die pasiënte dat hulle op kuieraande nie mag siek word nie?” terg sy.

Gys lag, sy oë warm in hare. “Dokter Visser sal omsien na dié wat so onbedagsaam is om wel siek te word.”

Die geknars van stoele wat agteruitgeskuif word, onderbreek hul gesprek.

Tamara kyk na Gabriël toe hy haar mou ’n effense plukkie gee. “Tamara, wil jy nie vir meneer Smuts hier vertel wat jy gehoor het die aand van die bal nie? Ek wil nou nie jou woorde staan en verdraai nie.”

Tamara se blik gaan na die skraal gestalte van Jan Smuts. Sy voel meteens effens verbouereerd onder die skerp, intelligente blik. “Sir Milner … Ek het ’n gesprek gehoor tussen Sir Milner en Percy Fitzpatrick. Dit het gegaan oor ’n petisie en iets wat hulle die Great Deal genoem het.”

Jan Smuts se oë rek meteens soos pierings. Hy kyk vinnig rond. “Wag net ’n oomblik, mejuffrou Davel.” Hy hou sy hand op terwyl sy oë na iemand soek. Dan stap hy met haastige treë na Ruben, vra hom klaarblyklik iets en trek die president se aandag.

“En nou, Tamara?” Gys frons.

Tamara haal haar skouers op. “Ek weet nie, Gys, maar dit lyk my ek het iets verkeerds gesê.” Tamara voel ’n onrus in haar roer.

Die gevoel verdiep toe Ruben haar en Gabriël, Smuts en die president na sy studeerkamer toe lei nadat hy by Gys verskoning gemaak het.

Tamara wil haar nog verkyk aan al die boeke, die pragtige lessenaar en die skilderye, maar Smuts neem dadelik al haar aandag in beslag toe hy haar vra om te herhaal wat sy vir hom gesê het.

Die president leun vooroor, sy oë agter die brilletjie stip op haar gerig. “En niggie, jy sê hulle het daardie woorde gebruik?” Die swaar stem knars in die stilte van die vertrek.

“Ja, president. Milner eintlik. Hy het gepraat van die petisie en die Great Deal.”

“Presies wat het hy gesê, niggie?”

“Ek kan nie woordeliks onthou nie, president, maar hy het gesê Fitzpatrick moet die essensie van die petisie aan hulle … ek weet nie wie die hulle was nie … oordra voor hulle van die Great Deal te hore kom.”

“En vir wie almal het jy daarvan vertel, niggie?”

“Meneer Gould en my broer, Gabriël, wat dit onder meneer Smuts se aandag gebring het, president.”

Die ou man in sy sakkerige, swart pak knik sy swaar kop peinsend. “Goed, niggie, jy kan maar gaan, maar nie ’n woord teenoor ’n ander siel nie. Ek dink jy het verkeerd verstaan, of miskien was dit nie Milner en Fitzpatrick nie.”

“Ek weet wat ek gehoor het, president.”

“Jy dink maar so, niggie. Maar het ek jou woord dat jy vir geen ander siel sal sê wat jy dink jy gehoor het nie?”

“Ja, president, u het my woord.”

“Dan kan jy maar gaan, niggie.”

Tamara kyk rond. Die mans kyk haar stil aan, wíl haar uit die vertrek uit.

Sy stoot haar ken in die lug, draai met ’n ergerlike kanteling van haar kop om en stap tot by die deur. Sy kyk om. “Ek weet aan wie die stemme behoort het. En ek weet wat hulle gesê het.”

Sy klik die deur effens harder as wat nodig is agter haar toe en stap na die veranda waar Gys haar inwag.

“Ek is vanmiddag kort ná jou ook uit die studeerkamer gestuur, Tamara.” Gabriël sit die koerante wat Gys vir hom aangedra het, bymekaar en skuif sy stoel agteruit. “Ek weet self nie wat aangaan nie, maar dit kan ek jou sê, iets is wel aan die gang. Ek glo tog hulle het jou woorde ter harte geneem, al maak die president asof hy glo jy het verkeerd gehoor en gesien.”

Die lamp in die middel van die houttafel flikker. “Maar hoekom behandel hulle my asof ek ’n onnosele kind is?” Tamara vee ’n paar krummels wat van die aandete agtergebly het ergerlik van die tafel af.

“Dis maar hoe hulle is, Tamara.”

Tamara skud haar kop. “Selfs Ruben het my nie werklik ter harte geneem nie. Toe ek hom later vra hoekom hy nie die saak onder die president se aandag gebring het voor jy nog met Smuts gepraat het nie, het hy net gesê hy het nie gedink dis werklik belangrik nie. Hy wou nie slapende honde wakker maak nie en hy het ook gedink ek het dalk verkeerd gehoor.” Sy roer haar skouers verontwaardig.

“Ruben is ’n goeie man en hy doen sy bes om die oorlog op sý manier te verhoed, maar jy moet onthou, Tamara, Ruben doen dit om geen ander as selfsugtige redes nie. Sy sentimente lê nie by die Boere nie, nog minder as wat dit by die Engelse lê. Hy wil maar net nie sy sakebelange in gevaar stel nie, en bowenal wil hy nie kant kies nie.”

Tamara sug diep en laat haar kop op haar arms sak. “Ek weet.”

Gabriël kom staan by haar en streel oor haar hare.

“Gys is erg oor jou, Tamara, hoekom vergeet jy nie maar van Ruben nie?”

Tamara loer op na haar broer.

“Ek kan sien dat jy tog ook van hom hou, Tamara. En hy sal goed vir jou kan sorg as hy eers gekwalifiseer is.”

“En wanneer sal dit eendag wees, met hierdie ellendige oorlog wat soos ’n swaard oor ons koppe hang? Buitendien, ek dink vir Gys sal dit altyd sy pasiënte, sy werk wees wat eerste kom.” Tamara sit weer regop.

Gabriël knik. “Dis moontlik so, maar wat dink jy sal gebeur as jy met Ruben trou? Jy sal soos ’n porseleinpoppie in ’n glaskas opgesluit word vir die mooi, en net uitgehaal en afgestof word wanneer gaste onthaal moet word. Jy sal weggroei van die Boerevolk af, Tamara, en jy sal ernstige besluite oor jou geloof moet neem.”

Tamara sug diep. “Jy is waarskynlik reg, Gabriël. Maar as Gys aan my raak, is dit asof dit jy is. Ruben maak ten minste iets in my wakker.”

“Glo my, Tamara, daardie ‘iets’ is nie noodwendig die moeite werd nie.”

Tamara kyk vraend na haar broer.

Hy laat sak sy oë. “Daar was ’n nooi in Pretoria … selfstandig, intelligent. Sy het geweier om plaas toe te kom, om onder Vader se duim te kom leef waar ek geen gesag het nie.” Hy sug. “Maar dit was lank gelede.”

“Ai, Gabriël.”

Gabriël glimlag skeef. “My storie behoort tot die verlede, Tamara, jý het nog keuses. Dink maar net mooi.”

Dan het Gabriël ook maar sy pyn gehad, dink Tamara toe sy later na haar kamer toe stap. Met Lukas wat sy vrou so vroeg verloor het aan die koors, en so duidelik steeds daaronder ly, het sy nie daaraan gedink dat elkeen van haar broers waarskynlik ook sy eie liefde en pyn ken nie. Sy moes geweet het van Gabriël.

Keuses, het Gabriël gesê. Sy moet mooi dink oor die keuses wat sy het.

Tamara maak haar kamerdeur agter haar toe. Haar hart het reeds gekies, ’n fatale keuse. Van nou af sal sy met haar verstand moet begin kies.

Tamara gewaar die vreemde perde op die werf toe sy van die groentetuin af met ’n mandjie vol vars groente opstal toe stap.

Dit kan nie Gys wees nie, besluit sy, dis nog lank voor middagete en dis nou eers Woensdag. Sonder dat sy kan sê waarom, kom sit ’n diep onrus in haar binneste.

“Die groente is vir ma Saar, Bettie. Die spinasie is besonder mooi op die oomblik.” Sy sit die mandjie op die kombuistafel neer. “En wie is die mense?”

“Dankie, Tamara. Nee, ek weet ook nie, maar dit lyk asof dit belangrike mense moet wees. Grootbaas sit al wie weet hoe lank met hulle in die voorkamer. Hy’t gesê jy moet dadelik deurkom as jy terug is.”

Tamara frons bekommerd. “Dit klink nie baie belowend nie. Ek gaan was net my hande.”

Toe sy by die voorkamer instap, sien sy haar vader en die twee mans onmiddellik regop kom.

“Tamara! Uiteindelik. Waar was jy so lank?”

“Ek het die groente natgelei en vir ma Saar gekry wat sy nodig gehad het, Vader.”

“Tamara …” Groot Dawid maak keelskoon. In sy oë glim kommer. “Hierdie twee menere is van die president se manne. Hulle het jou en Gabriël kom haal. Julle moet saam Pretoria toe. Hulle verdink julle van verraad teen die regering.”



Tien

Sy moet nooit vir Ruben of Gabriël of enigiemand anders gesê het wat sy daardie aand by die bal gehoor het nie, verwyt Tamara haarself vir die soveelste keer terwyl hulle met hul begeleiers in Kerkstraat afry.

Angs en onsekerheid heelpad met die lang rit tot hier, het ’n brandende kol op haar maag gelaat.

Gabriël lyk self ook maar bleek om die kiewe. Die twee Zarps se gesigte is steeds so strak soos toe hulle op Bergendal opgedaag en aangedring het om die broer en suster in opdrag van die president na die presidensie in Pretoria te begelei.

Tamara kan steeds nie glo die nuus van die Great Deal – wat dit ook al mag wees – het uitgelek en die hele onderhandelingsproses glo laat misluk nie. Gys sou Vrydag eers die koerante saamgebring het plaas toe. Gabriël self het nog nie eens geweet van die voorbladopskrifte toe die polisiemanne op Bergendal opgedaag het nie.

Gabriël help haar uit die koets, maar die twee polisiemanne is onmiddellik by en laat hulle nie ’n oomblik onder hul oë uit nie.

“Tamara! Gabriël!”

Tamara kyk om. Sy eien die stem nog voor sy Joshua kop en skouers bo die res van die groepie mense op die stoep sien uitstaan. Hy baan haastig vir hom ’n weg in Tamara-hulle se rigting.

Sy hardloop die groot gestalte tegemoet en slinger haar arms roekeloos om sy nek.

“Joshua!” Sy bêre haar kop teen sy bors en voel hoe hy haar in die rondte swaai soos toe sy klein was.

“Joshua.” Die bekommernis in haar hart maak plek vir ’n gevoel van tuiskoms. By Joshua is sy veilig. Met hom daar, sien sy vir alles kans.

Hy sit haar neer en kyk met mistige oë op haar af. “Tamara, wat gaan aan? Vader het tant Hendrina-hulle net laat weet dat daar moeilikheid is en dat julle op pad hierheen is?”

Hy kyk oor haar skouer. “Gabriël.” Hy steek sy hand na sy jonger broer uit sonder om die beskermende arm om Tamara te laat gaan en groet ook die polisiemanne wat op sy hakke volg.

“Dis alles ’n misverstand, Joshua.” Gabriël verduidelik vinnig wat gebeur het sonder om op besonderhede in te gaan. “En nou is ons op pad om die president te gaan spreek. Hy glo ons het ’n sensitiewe stuk nuus aan die koerante laat uitlek. Hoe hy dink ons dit sou regkry terwyl ons op Bergendal sit, weet ek nie.”

“Ek sal saamgaan,” besluit Joshua sonder weifeling.

Weer onder dieselfde dak as Joshua. Tamara sug behaaglik terwyl sy haar lê op die bed in tant Hendrina-hulle se vrykamer probeer kry. Sy is tot die dood toe moeg ná al die dinge wat die dag gebeur het, en tog bly haar gedagtes te besig om rustig te raak – oor die gebeure van die dag, maar veral oor Joshua.

Om weer sy stem te hoor, weer te voel hoe sy hele persoonlikheid om haar vou wanneer hy naby is, hoe hulle siele hande vat selfs wanneer daar geen fisieke kontak tussen hulle is nie.

Tamara sug diep. As dit nie vir Joshua was nie, het sy en Gabriël straks vannag in die tronk geslaap pleks van hier in Arcadia. Gabriël het wel die president grotendeels van hul onskuld oortuig terwyl die twee van hulle doodsbenoud onder sy skerp vrae deurgeloop het. Maar dit was Joshua wat gesorg het dat hulle van alle blaam onthef en vrygelaat word.

Joshua. Liewe, dierbare, wonderlike Joshua. Hoe kon sy ooit gedink het sy kan hom vergeet en met Gys of Ruben trou? Hoe het sy gedink sy sal kan vergeet van die allesomvattende vrede wat hom in haar tuismaak as sy by Joshua is? Vrede, maar ook ’n oorweldigende, bruisende vreugde en opwinding. ’n Hartstog wat selfs hulle liggame te bowe gaan, ’n hartstog wat haar hele wese vul, haar siel en haar verstand.

Reeds in daardie oomblikke voor die presidensie het sy opnuut geweet dat daar nooit vir haar iemand anders as Joshua kan wees nie. Terwyl hy ure aaneen alleen agter geslote deure by die president was, het sy geen oomblik getwyfel alles sal regkom nie – Joshua sou sorg, soos wat hy nog altyd gesorg het.

En nou, terwyl sy hier lê, weet sy weer: sy en Joshua hoort saam, en so was dit van die skepping af bedoel. Noudat sy hom weer gesien het, sy arms om haar gevoel het – al was dit hoe broederlik en vir almal om te sien – kan sy nie toelaat dat hulle weer uitmekaargaan nie. Sonder hom is sy nie volledig mens nie en sy glo hy ook nie sonder haar nie.

Haar oë val uiteindelik vanself toe. Joshua is hier en Joshua sal sorg, is haar laaste gedagte voor ’n rustige slaap oorneem.

“Nee, hartjie, Joshua en Gabriël is al vroeg-vroeg hier uit. Joshua het gehoor van ’n plaas so twee uur uit die hoofdorp wat skynbaar te koop is. Mooi opstal ook, glo. Hulle het gaan kyk.”

Tant Hendrina skink vir hulle koffie. “Ek dink daardie Joanna Smythe kan haar hande van dankbaarheid saamslaan dat Joshua so tegemoetkomend is.” Sy skud haar kop. “Die arme Gertruida is maar baie bekaf vandat sy gehoor het Joshua kuier by die weduwee. Ons was ook verras. Joanna is darem ’n goeie drie jaar ouer as Joshua, al lyk sy jonger. En sy is ook maar bra aanstellerig nadat sy glo met die ryk Engelsman getroud was. Verbeel jou, Joanna Smythe! Ek verstaan sy is Johanna van Staden gedoop.”

Die hande bly met die suikerpot en lepel doenig, maar Tamara kan sien haar tante se gedagtes is nie by haar takie nie. “Ja, ek dink Gertruida het die skoot hoog deur gehad oor Joshua, maar noudat hy en Joanna begin praat van verloof raak, lyk dit my het sy berus.”

“Verloof raak?” Die koppie wat Tamara by haar tante vat, rinkel gevaarlik op sy piering.

“Versigtig, hartjie.”

Die koppie kry weer sy staan.

“Het hy jou nie gesê nie? Ag, dit was ook so ’n deurmekaar dag gister. Ja, hulle praat glo van verloof raak in Augustus en trou in Oktober. Darem alte gou, dink ek, maar dis seker ook maar die oorlog wat jongmense haastig maak om die knoop deur te hak. En hulle is darem ook nie meer piepkuikens nie. Hulle weet seker wat hulle doen.”

Tant Hendrina sug. “Ja, die arme Gertruida. Eers Gys van der Stoep wat haar nooit wou raaksien nie en nou Joshua wat sy visier op die weduwee stel.” Sy skud haar kop. “Die weë van die liefde is ook nie altyd duidelik vir ons arme sterwelinge nie. Dit lyk darem asof Petronella en Willem mekaar geneë is. Hy het weer laat gekuier gisteraand, dié dat sy die oggend so laat oud word voor sy opstaan. Maar ek sê altoos: ’n mens is net een keer jonk.”

Tamara koester die pyn wat haar tante se woorde haar aandoen in die mees verborge plekke van haar hart. Sy moet met Joshua gepraat kry voor hulle weer op daardie koets terug Bergendal toe klim. Alleen. Hy kan nie met sy planne voortgaan nie. Hy kan nie met Joanna trou nie. Sy moet dit by hom tuisbring. Daar moet ’n manier wees om te kan bewys dat hulle nie bloedverwante is nie. En Vader … Ja, wat van Vader?

Tant Hendrina staan op toe daar ’n klop aan die voordeur is.

Tamara kom dit skaars agter. Het sy die reg om haar vader soveel pyn en ellende aan te doen? Juis noudat dit amper lyk asof hierdie ellende, wat deur haar toedoen oor haar en Gabriël gekom het, Joshua en Vader moontlik weer nader aan mekaar kan bring? Groot Dawid het Joshua nou wel nie direk gekontak nie, maar hy moes geweet het die nuus sal by Joshua uitkom. En dis al ’n goeie teken.

Tamara kyk op toe haar tante weer die kombuis binnekom.

“Tamara, daar is ’n gas vir jou in die voorkamer.” Tant Hendrina se gesigsuitdrukking is ’n vreemde mengsel van ontsag en afkeer.

“’n Gas?” Tamara frons. Sy ken nie eintlik mense in Pretoria nie.

Ruben staan onmiddellik uit die stoel op toe Tamara in die kosyn vassteek en stap haar tegemoet.

“My dierbare Tamara.” Hy vat albei haar hande. “Wat op aarde het tog gebeur?”

“Ruben? Wat maak jy hier?” vra Tamara verward.

“Ek wou jou gister gaan besoek. Ek het natuurlik dadelik hierheen gekom toe jou vader my op Bergendal inlig oor wat gebeur het. Hoe gaan dit nou en wat het gebeur?”

“’n Misverstand … die president het gedink … Maar Ruben, om al die pad hierheen te kom? Jy moet deur die nag gery het?”

“Darem nie. Ek het eers laatnag by Joanna aangekom. Ons is immers ou vriende, al vandat ek en haar oorlede man saam in die besigheid was. Sy het my verseker dat julle veilig en versorg is. Ek het sommer daar oornag en toe vanoggend so vroeg as wat ek kon hierheen gekom.” Hy lei haar na ’n stoel toe. “Kom sit, Tamara, en vertel my nou eers wat alles gebeur het.”

“Die storie van die onderhandelings waarmee die president en Jan Smuts besig was, het blykbaar aan die koerante uitgelek en die hele kaboedel deur die mat laat val. Die president het gedink dis ek of Gabriël wat nie ons beloftes om stil te bly gestand gedoen het nie.”

Tamara frons. “Ek wonder hoekom hy jou nie ook verdink het nie? En Gys het tog ook gehoor wat ek vir die president vertel het voor ons na jou studeerkamer toe is.”

“Ek en Gys beklee vertrouensposisies, Tamara. Die president weet waar ons lojaliteit lê. Daarenteen word jy en Gabriël as sekuriteitsrisiko’s beskou. Veral jy, nadat Fitzpatrick so opsigtelik deur jou bekoor was die aand met die bal.”

“Bog, Ruben, Fitzpatrick was net so vriendelik met die ander dames as met my. En ons is lojale Boeremense. Ons sal nooit iets doen wat ons land, ons volk of ons president sal skaad nie,” verweer Tamara haar ergerlik.

“Dit weet ek en elkeen wat julle ken, Tamara, maar onthou, die president het julle nog net vlugtig ontmoet,” paai Ruben. “Ek sal in elk geval vandag na die president toe gaan en dinge probeer uitklaar.”

“Joshua het lank met hom gepraat. Ek dink darem alles is nou uitgestryk. Daar is ook gereël dat ons môre weer met die koets kan teruggaan.”

“Dis gaaf so, maar ek sal tog net gaan seker maak.” Ruben leun vorentoe. “Tamara, jy het geen idee deur watter hel ek is sedert ek van hierdie dinge gehoor het nie!”

Hy kom ongedurig regop. “Dit het my net laat besef hoe belangrik jy in my lewe geword het. Ek wil weer met jou vader gaan praat. Ek het gedink om hom tyd te gun om aan die gedagte gewoond te raak. Om jou tyd te gun om te sien dat jy en Gys nie by mekaar hoort in enige ander hoedanigheid as vriende nie. Maar ek het nou besef jy moet weet ek wil jou ernstig die hof begin maak. Ek wil hê jy moet so spoedig moontlik my bruid en heerseres van Orange Hall word.”

Tamara kyk Ruben verras aan. Ondanks al die aanduidings wat hy gegee het dat hy van haar hou en haar beter wil leer ken, het sy nie verwag dat hy werklik so ernstig oor haar sal raak nie.

Ruben trek haar aan haar hande op. “Ek wil jou myne maak, Tamara. So spoedig moontlik.”

“Maar, Ruben, daar is so baie dinge … En Vader …”

Ruben glimlag. “Dis die eerste keer dat ek jou onkant betrap sien, Tamara. Vir alles het jy altyd ’n antwoord gereed. En nou stotter jy soos ’n baie jong en onseker nooientjie. Dink ek reg as ek sê dis ’n goeie teken?”

“Ek is verras, Ruben, dis al.” Tamara skud haar kop. “Dit moet tog vir jou duidelik wees dat ek nie in jou lewe of by jou leefstyl inpas nie. Ek is gewoond aan hard werk, beeste aanjaag, krippe skrop, skoffel … nie aan deftige geleenthede en leeglê nie. Kan jy my werklik op Orange Hall indink? Ek kan nie.”

Ruben bring haar hande na sy mond toe en soen elkeen afsonderlik. Hy glimlag oor haar kneukels vir haar. “Natuurlik kan ek jou op Orange Hall indink. Met jou skoonheid en grasie, jou intelligensie en gevatheid kan jy net ’n aanwins wees. Jy sal gou gewoond raak aan die lewenswyse daar, Tamara, dit jou eie maak en jou eie stempel daarop afdruk.”

“En die barones in Duitsland? Sou sy nie ’n groter aanwins wees nie?” Haar stem is skerper as wat sy bedoel het. Ruben se woorde klink op die oog af wonderlik, maar iets hinder haar tog. Sou dit die eggo van Gabriël se woorde wees: dat sy ’n porseleinpoppie in ’n kas sal word wat net vir spesiale geleenthede uitgehaal en afgestof word?

Ruben frons. “Ek twyfel of sy in die Transvaal sou kon aanpas. Maar hoekom nou daaroor praat, Tamara? Die onderhandelings tussen my en die barones se vader het nog skaars begin. Ek kan dit nog sonder enige skandvlek stopsit.”

“En Joanna Smythe?”

Die frons verdiep. “Wat bedoel jy, Tamara? Ek hoop nie jy steur jou aan die skinderpraatjies oor my en Joanna nie. Ons is bloot goeie vriende, en ek het haar nou en dan gevra om vir my gasvrou te speel. Buitendien is sy en Joshua van plan om binnekort verloof te raak.”

Tamara ignoreer die pyn wat die laaste woorde haar aandoen en hou haar kop skeef. “Ek het nie geweet daar is skinderpraatjies nie, Ruben. Ek wou net weet waarom jy nie eerder met Joanna trou nie. Sy pas soos ’n handskoen by jou lewenstyl. Sy is ’n uitstekende gasvrou, mooi en die grasie vanself. Sy is al die dinge wat jy van my gesê het en meer.”

Ruben se gelaatstrekke ontspan. “Dit is so, Tamara, maar sy is nie my mooi, jong en onskuldige Tamara nie. Sy het nie die verruklike, skerp tong of die varsheid van my veldblom nie. Sy is nie jy nie, Tamara.” Hy kyk diep in haar oë. “Sê vir my jy sal met my trou? Gee my toestemming om vir jou te gaan veg by jou vader, en alles wat ek besit, alles wat ek is, deel ek met jou.”

Ruben verkies haar ten minste bo Joanna. Dié klein vreugdetjie maak haar ontvankliker vir hom en sy attensies.

Sy kyk op, sien die glimlaggie om sy mond. Die dwingende uitdrukking in die gitswart oë het ’n vreemde uitwerking op haar.

Dis ineens maklik om haarself laggend en sorgeloos op die uitgestrekte grasperke en in die roostuine van Orange Hall te sien rondloop. Sy sien kindertjies met blonde koppies en gitswart ogies agter skoenlappers aanhardloop. Sy sien haarself in die mooiste en beste klere uitgedos by swierige geleenthede wat sy self reël. Sy sien haarself in kantnagklere in Ruben se bed. Joshua wil haar in ieder geval nie hê nie …

“Ek het maar tee gebring, meneer Gould. Ek weet nie of u al die koffiemaniere van die Boere aangeleer het nie,” sê tant Hendrina in die deur.

Haar tante se frons is vir haar bedoel, weet Tamara onmiddellik.

Tamara ruk haar hande verleë uit Ruben s’n en staan van hom af weg.

“Tee sal heerlik smaak, dankie, mevrou. Maar deesdae drink ek ook graag koffie, soos ek by my Boerevriende geleer het.” Ruben neem die skinkbord galant by tant Hendrina.

“Skink jy maar, Tamara,” beveel tant Hendrina en gaan sit. Dis duidelik dat sy hulle al die privaatheid gegun het wat hulle gaan kry.

“Sekerlik, tante.” Tamara glimlag verbouereerd. As haar tante maar weet uit watter penarie sy Tamara met haar tydige binnekoms gehelp het. So ontsteld as wat sy is oor die nuus van Joshua se voorgenome verlowing, moet sy steeds kophou en eers weer met hom praat.

“Dit klink my die president het heeltemal moed opgegee dat die oorlog voorkom kan word. Ek dink hy aanvaar dit nou as onvermydelik.” Joshua sit agteroor op sy stoel, die rand van die wynglas nadenkend teen sy lippe. “’n Mens kan hom seker nie kwalik neem ná hierdie terugslag nie.”

“Nee, seker nie, maar ek hou steeds goeie moed,” antwoord Ruben. “Ek het reeds met ’n paar sleutelfigure gepraat. Ons hoop president Steyn sal Kruger en Milner op neutrale Vrystaatse grond bymekaar kan bring.”

Ruben kyk na hul gasvrou aan Joshua se regterkant. “Hierdie wyn is verruklik, Joanna.”

Tamara proe onwillekeurig weer daaraan. Alles smaak vir haar na strooi – die wyn sowel as die heerlike geregte wat voorgesit word. Om Joshua aan die hoof van Joanna Smythe se tafel te sien sit, laat haar behoorlik siek voel.

“Absoluut heerlik, net soos die kos,” beaam Gabriël en glimlag vir Gertruida aan sy sy.

Tamara het van die begin af geweet dit gaan vir haar ’n moeilike aand wees toe Joshua by tant Hendrina-hulle aankom met ’n uitnodiging na die intieme aandete vir ses wat Joanna beplan. Maar sy het nie besef dit gaan haar so uitmergel om Joshua en Joanna by mekaar te sien en te weet dat dit waarskynlik in die toekoms ook so sal wees nie.

Nie Ruben se bedagsame attensies of die gedagte aan die vreugde op Gertruida se gesiggie sedert Gabriël haar gevra het om sy gesellin vir die aand te wees, kan haar opbeur nie. Al wat sy raaksien, is die liefdevolle blik in Joanna se oë en die welgevallige manier waarop Joshua teenoor haar optree.

Dis baie duidelik dat die twee vir mekaar respek en mededoë het. En Joanna maak geen geheim daarvan dat sy haar hart op die groot man verloor het nie.

Tamara luister met ’n halwe oor na die gesprek wat nou oor die Vrystaatse president gaan. Môreoggend is sy en Gabriël weer op pad terug en sy het steeds nie ’n kans gehad om met Joshua te praat nie. Sy sug saggies. Nie dat dit lyk asof dit haar enigsins gaan baat nie. Sy kan uit Joshua se houding en die manier waarop hy haar byna ongemerk vermy, aflei dat hy nie van plan verander het nie – dat hy inderdaad probeer verhoed dat hulle alleen is.

Tamara voel hoe die pyn haar hart in sy vuis toeknyp. Het hy intussen van hul gevoelens vir mekaar vergeet? Is hy werklik besig om vir Joanna Smythe lief te raak?

“Jy lyk bleek, Tamara. Voel jy nie goed nie?”

Tamara glimlag floutjies vir Ruben. “Dis seker maar net die ontsteltenis van die afgelope paar dae.”

“’n Bietjie vars lug is wat ons almal nodig het. Dis so ’n pragtige aand. Sal ons koffie op die stoep geniet?” Joanna kyk glimlaggend rond.

Ruben en Joshua knik albei instemmend.

Tamara volg die geselskap na buite. Dis inderdaad ’n pragtige aand, al begin die luggie reeds knyp. Sy vou die tjalie wat Ruben om haar skouers hang, digter om haar.

Dis byna April van hierdie jaar wat reeds so lank voel. Soveel dinge het al gebeur, soveel angste al ontwikkel.

“Jy lyk pragtig vanaand, Tamara,” merk Ruben op.

Op die agtergrond hoor sy Joanna met die koppies werskaf.

“Ek het vanmiddag met Joshua gepraat. Hy het niks daarop teë dat ek jou die hof begin maak nie. Hy het my aangemoedig om weer met jou vader te praat.”

Tamara kyk oor haar skouer.

Joshua sit agteroor in een van die groot stoepstoele asof dit sy regmatige plek is. Die kooltjie vlam op in sy pyp en verlig sy gesig ’n stonde. Sy oë is op die doenige hande van Joanna Smythe gerig, sy effense glimlag vir haar bedoel.

Tamara beduie met haar kop in Joshua en Joanna se rigting. “Pla dit jou nie, Ruben?”

“Hoekom sou dit?” vra Ruben met ’n skuinsdraai van sy kop.

Sy haal haar skouers op. “Daar is somtyds iets tussen jou en Joanna. Ek kan my vinger nie daarop lê nie. ’n Begrip vir mekaar, ’n intimiteit wat op meer as vriendskap dui.”

Ruben se oë is baie donker in die dowwe stoeplig. “Daar is niks waaroor jy jou hoef te bekommer nie, Tamara. Enigiets wat daar ooit tussen my en Joanna was, is lankal verby.”

“Dan was daar tog iets?”

Ruben vat haar hand so onopsigtelik dat die res van die geselskap dit nie eens sal agterkom nie. “Ek sal jou later daarvan vertel, Tamara … as dit werklik nodig is. Dis onbelangrik en het niks met my gevoelens vir jou te make nie. Wat belangrik is, is dat jy weet ek is baie gelukkig omdat Joanna en Joshua klaarblyklik hul heil by mekaar gevind het. En dat jy weet ek raak dag vir dag ’n bietjie erger oor jou.” Hy lag saggies. “Kan jy glo dat ek die aand met die bal selfs op Joshua jaloers was toe julle gedans het?” Hy bly ’n oomblik stil. “Julle is baie na aan mekaar.”

Tamara kyk oor die grasperk. “Ons was. Joshua het my grootgemaak.”

“En nou?”

Sy skud haar kop, haar trane vlak. “Nou het hy ander belange.”

“En jy ook.” Ruben se lippe raak aan haar hand.

Tamara sug. “En ek ook.”

Dis eers in die kapkar, toe Gabriël Gertruida by haar ouers se voordeur gaan afsien, dat Tamara vir die eerste keer alleen by Joshua is.

“Joshua …” Sy het weinig tyd tot haar beskikking en tog weet sy nie hoe om te begin nie.

“As jy wil weet of Ruben se planne my goedkeuring wegdra, is die antwoord ja, Tamara. In sekere opsigte dink ek jy en Gys pas beter by mekaar, en julle het ’n groter kans op werklike geluk. Maar ek het niks teen ’n huwelik met Ruben nie.”

“Dis nie wat ek wil weet nie, Joshua.” Tamara stuur ’n skietgebed op. As sy net die regte woorde bymekaar kan kry.

“Ek wil weet of Joanna my plek nou heeltemal ingeneem het. Ek wil weet of jy werklik niks gaan probeer doen omtrent … ons nie.” Haar stem breek. “Of daar werklik geen hoop is vir … ons nie.”

Joshua kyk haar stil aan. “Jy weet tog wat die antwoord is, Tamara,” sê hy dan.

“Wat weet ek, Joshua?”

“Niks het verander nie, Tamara. Jy weet dat dit wat tussen ons is, nie kan nie.”

Sy sluk. “Ek weet dat dit saam met jou is dat ek die res van my lewe wil deurbring, Joshua. Dat ek soggens saam met jou wil wakker word en saans saam met jou aan die slaap wil raak. Dat dit jou arms is wat ek om my wil voel en jou lippe teen my mond …”

“Tamara, nee. Moenie sulke dinge sê nie. Moet dit nie eens dink nie. Asseblief, dis al moeilik genoeg soos wat dit is.” Sy stem is skor.

Gabriël se skoene knars oor die tuin se gruispaadjie.

“Ek moet sulke dinge sê, Joshua, want dis die waarheid. Sê vir my net ook wat die waarheid is oor jou en Joanna Smythe.” Haar stem is gedemp, maar die dringendheid bly.

“Die waarheid is ek en Joanna raak in Augustus verloof en trou in Oktober. Dis die waarheid. En dis finaal, Tamara.”

Die kapkar wieg toe Gabriël sy gewig op die trappie plaas om in te klim. “So ja, die nooi is veilig binne. Ons kan maar ry, Joshua.”

Gabriël se opgewektheid is vir Tamara soos ’n ekstra dolksteek in haar hart. Hoe kan enigiemand so lewenslustig klink terwyl sy self wens die doodsengel kom haar haal?



Elf

“Wil jy nie maar vir my sê wat skort nie, Tamara?” Gys sit sy leë koppie op die piering neer.

“Dis nou al maande sedert jy en Gabriël terug is uit Pretoria. Die hele saak is lankal opgeklaar en steeds is dit asof daar ’n liggie in jou doodgegaan het.”

“Daar is niks fout nie, jy verbeel jou, Gys. Dis maar net die oorlogstories. Nadat die Mei-samesprekings in Bloemfontein misluk het, is dit senutergend om te wag en kyk wanneer dinge tot ’n punt gaan kom.”

Sy sug. “Lente is altyd so ’n vreugdevolle seisoen om na uit te sien, die warmer weer, die reën, die aarde wat van voor af begin groei wys. Maar vanjaar voel dit asof daar geen vooruitsig op lente is nie. Die bome bot en die struike blom, maar dit voel soos blomme op die graf van ons nasie, eerder as die opbloei van ’n nuwe seisoen.”

“Dis presies wat ek bedoel, Tamara. Jy sou jou nie voorheen so laat onderkry het deur die oorlogstories nie.”

“Twyfel jy nog dat daar oorlog kom, selfs ná Chamberlain se toespraak?” Tamara kom ongedurig orent uit die regop stoel en gaan staan voor die venster. “The sands are running down in the glass, het hy gesê. Vir my lyk dit, Gys, asof ons tyd uitgeloop het. Die Afrikaner se uurglas het leeggeloop.”

Tamara hoor aan die voetstappe op die plankvloer dat Gys agter haar kom staan. “Daar is altyd hoop, Tamara. Ek glo vas oom Paul sal nog aanhou probeer om die oorlog te verhoed.”

“As hy maar net na oom Koos de la Rey wou luister en nie so hardekwas was nie.” Sy draai sugtend na Gys. “Ag, Gys, kom ons praat oor iets anders. Ek is al so moeg vir berigte van oorlog en stories oor hoeveel Engelse soldate daar feitlik daagliks aankom.”

Gys glimlag. “Ek dink dis ’n goeie plan. Wat van nuus uit Pretoria? Ek hoor by my ma Joshua en Joanna het toe besluit om nie ’n verlowingsviering te hou nie.”

Tamara se hart ruk. “Hulle het?” Het Joshua tot sy sinne gekom?

“Ja, Joanna was nie baie gelukkig daaroor nie. Sy het reeds begin reëlings tref, maar Joshua het sy voet neergesit en gesê dis swak smaak om te wil fuif terwyl die land in soveel onsekerheid gedompel is. Hulle het toe laas Vrydag stil-stil die ring by die juwelier wat dit vir Joanna gemaak het, gaan haal en alleen verloof geraak. Saterdag het hulle vir tant Hendrina en oom Hans vertel en ook dat hulle die huwelikseremonie vir die een en twintigste Oktober beplan, as die oorlog dit toelaat.”

Gys frons. “Tamara? Jy is so bleek soos ’n lyk. Kom sit.” Gys vat haar arm en wil haar na die stoel toe lei.

Tamara pluk dit los. “Ek makeer niks nie, Gys. Hou op moederhen speel. En van henne gepraat, kom help my om die weglêhennetjie te gaan soek.”

Gys kyk haar onseker aan, maar skud net sy kop glimlaggend toe sy hom aan die hand beetkry. “Dis ook net jy wat jou henne so goed ken dat jy sal agterkom as een van hulle weg is.”

Buite trek Tamara die vars lug diep in haar longe in. Dit het uiteindelik gebeur. Dis nou amptelik. Joshua het finaal van haar afskeid geneem. Nogal met ’n verloofring, soos ’n uitlander.

Tamara maak haar oë toe en lig haar gesig son toe. Hoe op aarde gaan sy die winter in haar hart besweer?

“Waarom het jy alle kontak met Joshua verbreek, Tamara?”

Haar oë vlieg oop by die onverwagte vraag. Gys weet tog sy praat nie graag oor die breuk in die gesin nie. “Vader het ons verbied om Joshua se naam te noem.”

“Hy het julle nie verbied om na Joshua te verneem nie. Gabriël en Lukas vra my gereeld uit oor hom. Net jy, sy hanskind, nie.”

Tamara ruk haar regop. “Ek is g’n sy hanskind nie.”

Gys lig sy wenkbroue. “Wat gaan met jou aan? Nadat jy Joshua laas in Pretoria gesien het, praat jy nooit eens meer oor hom nie. Ek het al vir Gabriël gevra of julle ’n uitval gehad het, maar hy sê nee. Volgens hom het Joshua en Joanna julle nog gaan afsien toe julle uit Pretoria weg is.”

“Ek wed jou sy het in die skuur tussen die droë voer gaan nes maak. Die ou hennetjie het juis so broeis gelyk.” Tamara vat weer Gys se hand en sleep hom die koelte van die reuseskuur binne.

“Tamara?” Gys hou haar terug.

Sy kyk hom onverbiddelik aan. “Daar is met my niks fout nie. Joshua lei nou sy eie lewe. Dit was sy keuse. As jy oor Joshua wil praat, praat met Lukas of Gabriël. Joshua is niks meer van my nie.”

“Hoe kan jy so iets sê, Tamara?”

Sy kyk kom ’n oomblik stip aan. “Ek kan so sê omdat dit so is.” Sy draai om. “Kom jy of nie?”

Sy stap in die rigting van die hooibale diep agter in die skuur. Sy hoor Gys huiwer, maar hy volg haar tog. Sy loer agter ’n paar los bale in, vroetel hier en vroetel daar.

“Ek hoor iets in die agterste hoek.” Sy lig haar romp en spring rats op die netjies gestapelde bale.

“Versigtig, Tamara, netnou tuimel jy daar af en breek ’n been of ’n arm.”

Sy kyk oor haar skouer na Gys. “Dan lap jy my maar weer aanmekaar, of hoe, dokter Van der Stoep?”

Hy skud sy kop en klim agter haar aan.

Sy kry die hennetjie waaksaam op haar nes. “Ja, jou aspatat.” Tamara kyk haar met ’n glimlag aan. “Dis nou vir jou ’n plek om te broei. Hoe dink jy gaan jou kuikens hier afkom?”

“Dis sorge vir later,” sê Gys waar hy twee bale laer as sy bly staan. “Kom jy nou maar eers af. Ek wil nie die een wees wat vir jou vader moet sê jy het jou nek gebreek nie.”

“Regte ou moederhen jy, en nogal ’n stadsene.” Sy wip af tot by hom en pootjie hom so skielik dat hy met ’n hik in die hooi val.

“Haai! Jou klein pes!”

Tamara bars uit van die lag toe sy die verdwaasde uitdrukking op sy gesig sien. Gys kry haar aan die rokspante beet en trek haar langs hom neer.

Sy stoei laggend om van hom weg te kom, maar hy het haar stewig om die middel beet. Met ’n vinnige beweging dop hy haar om sodat sy meteens met haar rug teen die hooi lê en hy laggend en half uitasem oor haar leun.

Hul lag droog gelyktydig op. Lank kyk hulle net na mekaar voor Gys nader buig en sy lippe hare soek.

Tamara proe versigtig terug en voel hoe Gys sy asem effens intrek voor sy soen verdiep.

Dis darem nie heeltemal asof Gabriël haar soen nie, besef sy toe haar hart vinniger klop. Dis nie die mal vreugde, die gekke hartstog wat Joshua in haar ontketen het nie, maar dis ver van onaangenaam.

Gys trek terug. “Tamara.” Sy grys oë woel van ontwaakte passie.

Tamara vee oor sy wang. “Liewe, liewe, Gys.”

Pyn flits in sy oë. “Sal dit altyd maar net ‘liewe Gys’ bly, Tamara?”

Sy laat sak haar hand.

“Sal dit ooit hartstogtelik my liefste Gys word?” Hy hou haar oë gevange. “Of gaan jy vir my en Ruben tot in lengte van dae teen mekaar bly afspeel?”

Tamara stoot hom weg en sit regop. “Wat bedoel jy?”

“Ek bedoel jy sal een of ander tyd moet kies, Tamara. Vrydagmiddae en -aande kuier ek. Saterdae kuier Ruben. Dan gaan jy saam met my na ’n Boeredans en dan weer saam met Ruben na een van sy ryk vriende. Elkeen op die dorp het al menings gevorm oor wie uiteindelik jou hand gaan wen. Die meeste van hulle meen Ruben se geld en sjarme sal uiteindelik die deurslag gee. Die ander sê Groot Dawid sal nie regtig toelaat dat jy met ’n Jood trou nie, dat neef Gys maar net geduldig moet wees.”

Hy stoot sy hand deur sy hare. “En ek moet maar saam bespiegel, Tamara, want wat in jou hart omgaan, weet ek nie.”

Tamara se oë word sag. “Ek weet self nie, Gys.” Sy lê weer agteroor teen die hooi en staar na die skuur se dakbalke. “As Ruben by my is, dink ek hy is die regte keuse. Maar as ek by jou is, voel ek so tuis dat ek dink jy is die een.” Sy draai sodat haar kop op haar elmboog rus. “Maar hom het ek nog nooit gesoen nie, Gys.”

Gys se gesig bly geslote. “Moet dit my beter laat voel?” Hy skud sy kop. “Ek wil met jou trou, Tamara. Ek kuier al amper vyf maande by jou. Ek waardeer jou eerlikheid, al maak dit hoe seer. Maar ek dink dis hoog tyd dat jy my ’n aanduiding gee of ek my tyd mors of nie.”

Tamara kyk Gys peinsend aan. Só ken sy hom nie. Gewoonlik weet sy hoe om hom om haar pinkie te draai.

Gys staan op en skud die hooi van sy klere af. Hy steek sy hand na haar toe uit en trek haar op. “Ek is ’n billike man, Tamara. Jy beteken vir my meer as enigiets anders in die lewe, maar ek dink nie dis regverdig van jou om my so aan ’n lyntjie te hou nie. Ek wil weet waar ek staan.”

“Nou? Onmiddellik?”

Gys huiwer, skud sy kop. “Nee, ek wil hê jy moet baie mooi nadink, maar ek wil teen jou verjaardag ’n antwoord van jou hê. Voor of op die twintigste Oktober wil ek weet waar ek staan, Tamara.”

Hy kyk haar nog ’n paar oomblikke stip aan voor hy haar hand los, van die laaste bale afspring en by die skuur uitstap.

Tamara kyk hom agterna en gaan sit weer. Die hennetjie vroetel stewiger oor die nes, presies waar Tamara geweet het sy sou wees nog voor sy Gys hierheen gelei het. Sy wou wegkom van sy Joshua-praatjies en Gys ’n kans gee om aan haar te raak. Maar sy het nie gedink hy gaan ’n ultimatum aan haar stel nie.

Groot Dawid het nog glad nie sy seën gegee op haar en Ruben se vriendskap nie. Hy laat toe dat hulle mekaar sien, maar dis duidelik teësinnig. Sy weet Ruben raak al ongedurig, hy wil haar dikwelser en in privater omstandighede sien.

Ruben het ook net soos sy gou agtergekom een van die broers is altyd op die agtergrond as hy kom besoek aflê. Die enigste keer dat hulle langer as ’n halfuur of so alleen was, was die middag in die lemoenboord nog voor die winter, toe sy teen sy skouer gehuil het.

Tamara weet haar vader laat Ruben net hier kuier omdat hy dink sy sal self insien Gys is ’n beter keuse.

Sy dink terug aan die soen. Dit was heel aangenaam. Sy sal daaraan gewoond kan raak. Dit sal seker genoeg kan wees. Daar was ten minste geen weersin by haar nie.

Ruben het nog nie die geleentheid gehad om haar te soen nie. Sy weet hy brand om haar eenkant te kry, maar sy het nog nooit moeite gedoen nie. Sy vermoed ook Ruben sal nie tevrede wees met net ’n ligte eksperiment soos sy en Gys vanmiddag gehad het nie. Haar instink het haar lankal vertel dat die vroulike liggaam vir Ruben weinig geheime inhou, dat hy liefkosings nie ligtelik ag nie omdat hy presies weet waarheen dit lei. Buitendien, hy is darem ook al oor die dertig. Maar oor waar hy die ondervinding opgedoen het, huiwer sy om te dink. By Joanna Smythe dalk?

Met Ruben sal sy baie versigtiger moet wees as met Gys, dit hoef niemand haar te vertel nie. Sy vermoed ook Ruben se vurigheid sal meer aanklank by haar eie natuur vind as die respek en eerbied waarmee Gys haar behandel. En tog het sy by Gys ’n definitiewe passie gewaar, al het hy dit stewig in toom gehou.

Joshua is nou waarlik verloof, bekruip die gedagte haar onverwags. Sy skud haar kop asof sy die wete wil wegskud, die pyn wat dit veroorsaak uit haar wil uitskud. Terwyl Gys hier by haar was, kon sy nog die nuus ignoreer, maar nou tref die volle implikasie haar.

Oor ’n maand en ’n half, op die dag ná haar negentiende verjaardag, word Joshua iemand anders se eggenoot. Op daardie dag onderneem hy om vir ewig sy hart, sy liggaam, sy dae en sy nagte met iemand anders te deel. Maar die verlowing het dit al finaal gemaak. Joshua is nie iemand wat ooit op sy woord sal teruggaan nie. Joshua is nou vir ewig vir haar verlore.

Sy draai op haar sy en trek haar knieë tot byna teen haar voorkop, asof sy haar liggaam óm die kern van haar pyn wil krul. Haar Joshua het iemand anders gekies. Haar Joshua is nou Joanna s’n.

Net meer as ’n week later kom Ruben se landauer een middag onaangekondig op Bergendal aan. Tamara weet dadelik iets skort toe hy uitklim en met lang treë aangestap kom opstal toe. Teen die tyd dat Bettie haar voorkamer toe kom roep, het sy reeds die groentetuin se sand van haar hande afgewas en hare gekam.

“Middag, Tamara.” Ruben staan op en wys na die leë sitplek op die bankie langs hom.

Tamara groet en kyk vlugtig na Groot Dawid. Hy knik net.

“Ek is bly jy is hier, Tamara. Wat ek te sê het, het direk op jou betrekking.” Ruben is nog net so bleek soos toe hy uit die landauer geklim het, maar sy oë gloei intens onder die swart wenkbroue.

“Tienduisend troepe is reeds Natal toe gestuur en ek verneem vanoggend per kabel die Britse weermagkorps word ook uitgestuur.”

Ruben kyk na Groot Dawid. “Selfs ek moet nou insien dat die oorlog tog kom, oom Dawid. Hoe vermydelik dit ook al kon gewees het, dit is nie meer nie. As Tamara nie dadelik wil trou nie, of as oom steeds nie kans sien om haar aan my af te gee nie, wil ek oom vra om tog te oorweeg dat sy op Orange Hall kom woon. Daar kan ek ten minste na haar omsien.”

Ruben vat Tamara se hand en kyk die groot man op die stoel oorkant hom in die oë toe dié grom.

“Ek sal sorg dat daar ’n chaperone inwoon, oom. En ek onderneem om haar met die grootste eerbied en respek te behandel. As oom Dawid dink dis nodig, sal ek ’n eed aflê dat ek nie ’n hand op haar sal lê alvorens ons na behore gekerk is nie. Ek wil haar net veilig sien, oom Dawid. Hier op Bergendal is sy te blootgestel. En wat gaan gebeur as oom en oom se seuns op kommando vertrek?”

Ruben se hand klem al stywer om Tamara s’n. “Ek weet oom probeer die feite nog miskyk, maar die dag gaan kom dat Tamara stoksielalleen op Bergendal gaan sit. Ek kan dit nie toelaat nie en ek kan nie glo dat oom dit van Tamara kan verwag nie.”

Toe Ruben nie onmiddellik ’n antwoord van die groot man kry nie, kyk hy vraend na Tamara, wat reg op langs hom op die bankie sit. “Tamara, jy kan nie hier bly nie.”

Tamara skud haar kop. “En wie sal na die plaas omsien, Ruben? Buitendien, my skoonsusters en die kinders is hier. Dis nie asof ek heeltemal alleen sal wees nie. Vader sal in elk geval ook nooit toelaat dat ek in dieselfde huis as jy woon voor ons gekerk is nie.” Sy skud weer haar kop. “Nee, Ruben, dit sal nie werk nie.”

“Nou kom ons trou dan, Tamara.” Ruben kyk van Tamara na Groot Dawid. “Oom Dawid, ek kan nie toelaat dat die vrou wat ek liefhet die oorlog alleen op hierdie afgeleë plaas trotseer nie. Oom kan dit seker begryp? Ek weet oom is gekant teen my geloof en dalk selfs ook teen my persoon, maar oom moet …”

“Ek moet niks nie en ek hoef niks nie, Gould. En ek kan na my eie dogter omsien.” Groot Dawid gluur Ruben aan, sy wenkbroue saamgetrek. “Jy is reg, ek het dit teen jou geloof. Ek het dit ook teen jou houding … dat jy dink jy kan beter na Tamara omsien as ek, dat jy dink jy kan my hier kom voorskryf op my eie plaas.”

Die blou oë knip skaars terwyl Groot Dawid aan sy pyp suig. “Maar ek kan sien jy dra Tamara se belange op die hart.” Groot Dawid kyk na sy dogter. “En jy, Tamara? Het jy al besluit aan wie jou hart behoort?”

Tamara kyk op haar skoot.

“Jy kan nie langer draai en uitstel nie, Tamara. Jy sal moet besluit of jy die ryk Jood of die arm, halfgebakte dokter wil hê. Ons almal het jou nou genoeg grasie gegee.”

Tamara kyk haar vader reguit in die oë. “Gys het my tyd gegee tot my verjaardag, Vader. Dis oor minder as ’n maand. As Vader en Ruben my ook hierdie tydjie gun, sal ek op die dag van my verjaardag my besluit bekend maak.”

Groot Dawid suig weer aan sy pyp en lig sy wenkbroue. “Wel, Gould?”

Ruben kyk lank na Tamara, knik en draai weer na Groot Dawid. “Dis vir my moeilik, oom Dawid, maar ek sal dit so aanvaar as dit nie anders kan nie. Ek dink sy sny die rieme te dun met die oorlog aan die kom, maar omdat ek haar liefhet, sal ek daarmee akkoord gaan. Maar ek wil voorstel dat sy tog maar hierdie maand op Orange Hall kom bly. Sy sal daar miskien in ’n beter posisie wees om die regte besluit te neem. Ek sal selfs nie omgee as meneer Van der Stoep haar daar besoek nie. Ek wil self hê Tamara moet doodseker wees voor sy besluit.”

“Dis merkwaardig groothartig van jou, maar waar staan jy in die oorlog, Gould?”

“Neutraal, oom Dawid. Amptelik is ek ’n uitlander, maar ek het geen verpligting teenoor die Britse Ryk of hul koningin nie. Ek is in Rusland gebore. Van die begin af het ek dit duidelik gestel dat ek nie sal kant kies nie. Ek het Engelse en uitlanders as vriende, maar ek het ook Boerevriende. Ek sien boonop albei kante van die saak in. Dit wat reg is sowel as dit wat verkeerd is. Ek staan heeltemal neutraal, oom Dawid.”

“’n Draadsitter, dus. Dis waar manteldraaiers sit voor die wind hulle skep, Gould.” Die felblou oë pen die jonger man vas.

“Ek sal Tamara kan beskerm, oom Dawid, juis as gevolg van my neutraliteit.” Ruben se blik weifel nie voor Groot Dawid s’n nie.

“H’m.” Groot Dawid lyk nie oortuig nie. “Ek sal daaroor dink en jou laat weet, Gould.” Hy bêre sy pyp sommer so warm-warm in sy sak en staan op. “Ons sal later praat, Tamara, wanneer ons almal bymekaar is.”

Ruben staan ook op. Hy wag tot Groot Dawid by die voorhuis uit is voor hy weer praat. “Jy kan hom oortuig, Tamara. Ek weet jy kan. As jy regtig wil.” Hy hou sy hand na haar uit en trek haar regop.

Op die werf hoor Tamara hoe haar vader na Benjamin roep. Sy weet dis net ’n kwessie van tyd voor haar jongste broer sy opwagting gaan maak en nors in hul omgewing sal bly tot Ruben maar bes gee en in die landauer klim.

“Jy sê jy het my lief, Ruben …” Sy kyk op in die swart oë. “Hoe weet jy dit?”

“Hoe weet ek dit?” Sy gelaatstrekke versag terwyl hy oor haar wang streel. “As ek by jou is, voel ek jonk en energiek, Tamara. Weg van jou is ek onvergenoeg. Ek kan aan niks en niemand anders dink as aan jou nie. Aan jou helder laggie, jou hare wat tot op jou stuitjie hang, jou oë soos die bloutes van die lug, jou mond wat soos ’n ryp vrug wag om gepluk te word. Saans maak dit my rasend om te dink dat jy hier alleen is en ek daar, dat ons by mekaar kon gewees het. Dis hoe ek weet, Tamara, dat ek jou liefhet.” ’n Skor noot het sy stem binnegesluip.

Tamara lig haar gesig. Ruben se oë flits deur toe.

“Benjamin!” bulder Groot Dawid se stem weer in die verte.

Sy maak haar oë onwillekeurig toe. Ruben se lippe is sagter en tegelykertyd fermer as wat sy verwag het. Sy snor prik effens teen haar bolip. ’n Rilling sidder deur hom toe hy haar vaster teen hom druk. Haar mond gaan vanself onder syne oop. Sy tong verken hare verras. Hy kreun liggies. Toe sy bewus raak van die harde lyne van sy lyf wat teen hare roer, druk sy hom sagkens weg. Hy laat haar gaan, duidelik teësinnig.

“Tamara …”

“Kom ons gaan stap, Ruben. Benjamin sal seker nou-nou sy opwagting maak.”

Ruben hou haar terug toe sy wil wegdraai. Sy oë gloei donker. “Ek is ’n volwasse man en ek het jou lief, Tamara. Moenie met my speletjies speel nie.”

Tamara kyk nie weg nie. “Ek speel nie speletjies nie, Ruben. Ek probeer die belangrikste besluit van my lewe neem, naamlik met wie ek die res van my dae wil deel.”

Ruben ontspan sigbaar en glimlag selfs. “Daardie besluit sal ek met die grootste graagte namens jou wil neem.”

Tamara kyk hom steeds strak aan. “Niemand sal ooit weer besluite namens my neem as ek dit kan verhelp nie, Ruben. Niemand nie.”

“Gould het ’n punt beet. Die oorlog is nou feitlik ’n werklikheid. Hoeveel tyd ons oor het, is iets wat niemand weet nie, maar dis nie veel nie. Ek het gister, ná my gesprek met Gould, vir julle opdrag gegee om oor hierdie saak en oor die praktiese implikasies van die oorlog te gaan nadink.”

Groot Dawid kyk op die ry af na sy seuns. Sy oë keer terug na Jong Dawid. “Jy is die oudste en jy is getroud. Het jy gedink wat jy omtrent Aletta en die kinders gaan doen?”

Jong Dawid maak senuagtig keelskoon. “Ek en Aletta het gepraat, ja, Vader. Sy …” Hy kyk na sy vrou.

Tamara wonder of hy die lyne om haar mond raaksien, of hy raaksien dat onvergenoegdheid dieper aan die plooitjies trek as fisieke uitputting.

“Ons het gedink sy kan by haar moeder op dié se plaas in die Marico gaan bly, ingeval ons op kommando vertrek, Vader. Aletta se susters sal ook daarheen gaan as dit nodig word. Ons eie opstal en werf is baie afgeleë en ver van die groot huis af.” Jong Dawid kyk sku na Groot Dawid, asof hy verwag om ’n dwarsklap te kry.

“Dis julle eie skuld dat jul so ver moontlik van die groot huis af wou gaan nesskop.” Groot Dawid suig nadenkend aan sy pyp. “Julle wil Bergendal dus aan homself oorlaat?” Hy gee Jong Dawid nie kans om te reageer nie. “En julle, Markus, Mattheus?” vra hy die tweeling gelyk. Hy weet goed die een sal altyd doen wat die ander besluit.

“Martha en Koba bly op ons eie werf, Vader, met die kinders. Die twee huise is naby mekaar, Martha en Koba sal mekaar in nood kan ondersteun. Martha se moeder en twee van haar susters en hul kinders sal waarskynlik ook hul intrek daar neem.” Mattheus kyk na Markus terwyl hy praat. Dié knik instemmend.

“Julle pas dus julle eie werf op?”

“Ja, Vader. Die groot huis is te veel in die oopte. Buitendien, tussen die twee werfhuise is daar meer plek vir al die kinders. So sal die lemoenboord versorg bly, en met Vaaljan se hulp sal die vroue sorg dat die veekrippe vol water bly, voer ook, wanneer dit nodig raak.”

“H’m.” Die blou oë soek die volgende seun. “En jy, Daniël?”

“Ellie en die kinders gaan na haar ouers op die dorp, Vader. Dis veiliger as op die plaas. Die twee tantes wat by haar ouers inwoon, sal saam ’n kamer betrek om plek te maak. Ellie het gesê daar sal ook plek wees vir Tamara as sy nie omgee om ’n kamer met Ellie te deel nie.”

“Dankie, Ellie.” Tamara glimlag vir die valerige vroutjie.

“Ons is nog nie by jou nie, Tamara.” Groot Dawid kyk op die ry af. “Jakobus, Petrus? Julle is die vryersklonge. Wat is julle planne?”

Jakobus kug. “Soos Vader weet, het ek en Lena voorlopig die troudatum vir November behou. Noudat Petrus ook uiteindelik tot vra gekom het, het die susters besluit dit kan sommer ’n dubbele bruilof wees. Die oom en tante het ingestem.” Jakobus kug weer.

“Kan natuurlik nie wag om hul dogters aan julle af te smeer nie,” brom Groot Dawid onderlangs.

Jakobus ignoreer die opmerking. “Voorlopig bly die susters by hul ouers op die plaas. As die oorlog eers ná die troue uitbreek, sal ons weer moet dink.”

Groot Dawid knik en vou sy hande. Hy kyk na Tamara.

“Ek waardeer Ellie se aanbod, maar ek bly op Bergendal, Vader. Ma Saar en Bettie kan na die groentetuin en die werfsake omsien. As Martha en Koba en die groter kinders die lemoenboord kan versorg, sal ek en Vaaljan na die vee omsien.”

“Dis te sê as Saar-hulle nie met die klap van die eerste skoot loop nie.”

“Ek glo darem nie, Vader.”

“En Gould? Beteken dit jy oorweeg nie sy aanbod nie?”

“Sou Vader my toelaat om daar te gaan woon?”

Tamara sien uit die hoek van haar oog hoe Gabriël sy kop geïnteresseerd lig.

“Wil jy met die man trou?”

“Sal Vader my toelaat om met hom te trou?”

“Basta my vrae met vrae beantwoord, Tamara.”

Tamara sug. “Ek het ’n bietjie meer as drie weke om te besluit, Vader. Dit gaan nie help ek wroeg my stukkend en as ek uiteindelik besluit ek wil met Ruben trou, weier Vader in elk geval nie.”

’n Doodse stilte hang meteens om die tafel.

Tamara kyk haar vader pleitend aan. “Ek weet Vader sou verkies dat ek met Gys van der Stoep trou, maar …” Sy gooi haar hande in die lug.

“Het jy die Ruben-man lief, Tamara?” Die felblou oë verklap niks van Groot Dawid se gevoelens nie, maar die vraag self gee Tamara hoop dat sy nog seggenskap het.

“Wat is liefhê, Vader? Vir Gys voel ek deernis, vriendskap. By Gys voel ek tuis en op my gemak. Ek dink ek verstaan hom. Maar Ruben …” Sy laat sak haar oë.

“Het jy Gould lief?” herhaal haar vader ongewoon lankmoedig.

Tamara takseer haar vader onderlangs. Verbeel sy haar, of is daar vanaand iets sagters omtrent die streng man? Het die besef dat die oorlog nou ’n werklikheid is Groot Dawid moontlik laat nadink oor sy verhouding met sy kinders?

“Ek weet nie, Vader. Ek weet werklik nie,” antwoord sy eerlik.

Groot Dawid kyk na die rietplafon bokant sy kop. “As dit jou enigsins sal help om te besluit: as jy die Jood werklik liefhet, sal ek nie beswaar teen ’n troue hê nie, solank dit in die Hervormde kerk plaasvind en julle onderneem om die kinders in die Hervormde kerk te doop en te laat aanneem. Op daardie voorwaardes sal ek toelaat dat jy met Gould trou.” Groot Dawid kyk weer na sy dogter. “Maar jy moet doodseker wees van daardie liefde, Tamara. Trou is vir ewig, en vir ewig hou eers met die dood op. Dié moet jy onthou.”

“Ek sal seker maak sover dit binne my vermoë is.” Tamara kyk Groot Dawid stil aan. “Dankie, Vader. Dit beteken vir my baie dat Vader my die keuse gun. Ek weet dis nie vir Vader maklik nie.”

Groot Dawid gee sy kenmerkende grom, maar aan die mistigheid in sy oë kan Tamara sien dat daar in hierdie oomblikke iets tussen die twee van hulle gebeur het, iets baie kosbaars waarvoor sy nie onmiddellik ’n naam het nie.

“Dan wag ons maar tot jou beslissing op jou verjaardag voor ons besluit of jy die oorlog op Bergendal gaan deursien en of jy Orange Hall toe gaan, Tamara. Afhangende natuurlik van hoe lank Kruger en Chamberlain nog draaie om mekaar gaan bly loop en dinge gaan laat sloer.”

“Die gesloer is feitlik op ’n einde en Kruger en Chamberlain is op ’n nipper ná verby die draaieloopstadium.” Die diep stem in die deur laat almal aan die tafel se koppe in daardie rigting ruk.

“Joshua!” Tamara spring op, maar bly staan toe Joshua en Groot Dawid mekaar takserend in die oë kyk.

“Naand, Vader.”

“Ek het gesê jy sit jou voete nie weer hier nie.” Groot Dawid se grinterige stem bewe, maar Tamara kan nie besluit of dit van woede of aangedaanheid is nie.

“Vader het ook vir my gesê Vader sal Tamara nooit met ’n Jood laat trou nie. Dit klink my of Vader ten minste daaroor reeds van plan verander het.” Joshua se stem bly respekvol maar sterk.

Groot Dawid skuif sy stoel agteruit en kom orent. “Luister jy nou al jou eie mense af?”

“Almal was so verdiep in die gesprek dat niemand my sien kom het nie.”

“Ons sou gehoor het as jy geklop het.” Groot Dawid vou sy sterk gewerkte arms voor sy bors.

Joshua weifel nie. “’n Mens klop nie aan jou eie huis se voordeur nie.”

“Jy het jou huis deur daardie einste voordeur verlaat. Dis nie meer jou huis nie.”

“My sweet lê op Bergendal. Die mense vir wie ek die meeste op die hele aarde omgee, is in hierdie huis vergader. Hierdie huis sal in my hart altyd myne wees, Vader, al jaag Vader my hoeveel keer nog weg.”

Groot Dawid staar Joshua stip aan. “Wat laat jou hierdie tyd van die aand hier aankom?”

“Ek bring slegte nuus, Vader.”

“Oor die oorlog?”

Joshua knik.

Groot Dawid se groot hande soek na sy sye. “Tamara, gaan haal vir jou broer kos. Jy kan mos sien hy is vaal van die honger.”

Tamara kan eers nie beweeg nie. Sy kyk stom van Groot Dawid na Joshua. Dinge gebeur te vinnig, selfs vir háár flink brein.

“Het jy nie ore nie, meisiekind? Die man is honger. Benjamin, skink vir ons elkeen ’n kelkie wyn.” Groot Dawid gaan sit weer. “Lyk my hierdie nag gaan oud word.”

Toe Benjamin opstaan, kom Tamara ook in beweging. Sy vlieg in Joshua se arms, koester sy groot lyf teen hare en draf daarna met trane in haar oë kombuis toe.

Joshua is hier. Joshua is terug. Joshua is tuis.

“Sedert ek met oom Paul oor Tamara en Gabriël onderhandel het, het ’n vertrouensverhouding tussen my en oom Paul ontwikkel.”

Joshua vee sy mond af en stoot die leë bord voor hom weg. “Hy weet ek staan nie altyd vir die manier waarop hy sake hanteer nie, maar daar is wedersydse respek tussen ons. Hy weet ook ek en oom Koos de la Rey het goeie vriende geword. Die twee is gedurig aanmekaar en nou gebruik hulle my soms om dinge tussen hulle te besleg.

“Dis hoe ek weet die president gaan Woensdag al die Transvaalse burgers laat oproep. Hy het my gevra om die mense hier rond te kom sê hulle moet gereed maak. Ons het elke man met ’n perd en ’n skietding nodig, dié daarsonder ook.”

Joshua kyk na sy vader en op die ry af na sy broers. Die vroue en kinders is huis toe, net die mans het om die tafel agtergebly.

Tamara hou haar onopsigtelik sodat sy nie dalk ook kamer toe gejaag word nie.

“Ek het vir oom Koos de la Rey gesê buiten myself kan hy van minstens nog elf man seker wees. My vader en my broers.”

“Jy het vertroue in die man?”

“Die volste vertroue, Vader. Hy het ’n kop op sy lyf en die hart van ’n leeu. Hy het tot op die einde probeer om oorlog te vermy, maar noudat dit ’n werklikheid is, sal hy veg tot die dood. Soos hy glo in die raad vir oom Paul gesê het: Lank nadat die manne wat die oorlog veroorsaak het al landuit gevlug het, sal hy nog in die veld veg vir die vryheid van die Boer.”

Groot Dawid knik sy kop stadig op en af. “Dit klink vir my na ’n man wat my taal praat. En ek vertrou jou oordeel, Joshua.”

Tamara voel trane in haar oë opwel. Iets moes met Groot Dawid gebeur het, iets in sy hart, in sy siel moes gedraai het. As die gedagte aan oorlog dit kon bewerkstellig het, het selfs sy moed vir die oorlog.

Joshua se oë blink diepgroen in die lamplig.

Tamara kan die oogkontak nie lank verduur nie en laat eerder haar blik op die sterk, sonbruin hande rus wat voor hom op die tafel gevou lê. Die naels is netjies en wit.

Wat sou Joshua al die maande in Pretoria gedoen het om sy dae om te kry? Net besprekings oor die oorlog gevoer het en verder by Joanna gekuier het?

Het hy toe die plaas met die mooi opstal naby Pretoria vir hulle twee gekoop? Hy lyk welvarend genoeg. Die tweedbaadjie is nie uitspattig nie, maar het ’n goeie snit, en die wit hemp is van fyn, geweefde linne. Sou Joanna ’n sê in sy kleredrag hê?

Haar hart reik uit na hom. Net om hom weer by die huis te hê, net om hom weer soos van ouds met sy vader en sy broers om een tafel te sien sit, kan haar amper al laat vrede maak met Joanna. Amper, maar nie heeltemal nie. Daarvoor gaan haar hart te gou op galop as hy terloops in haar rigting kyk, of nou en dan effentjies vir haar glimlag.

Joshua leun met ’n ernstige gesig vorentoe. “Ek stel voor ons gebruik die paar dae tot Woensdag nuttig deur alles op die plaas gereed te kry vir die tyd dat ons weg gaan wees. Ek kan tot dan hier bly, maar ek sal nie veel kan help nie. Ek moet soveel moontlik Boere in die omgewing voorberei op die mobilisering.” Hy sit weer agteroor. “Wat gebeur met die vroue en kinders?”

“Martha en Koba en van hul familie bly op hul werf en sal na die heel nodigste kan omsien, die res gaan weg. Tamara …” Groot Dawid kyk na sy dogter asof hy vir die eerste keer weer besef dat sy nog daar is. “Tamara sê sy wil op Bergendal bly, maar Gould wil hê sy moet op Orange Hall gaan woon. Sy het onderneem om op haar verjaardag uitsluitsel te gee oor haar keuse van ’n huweliksmaat, Gys of Gould. Ons het gehoop om tot dan te kan wag om te besluit waar sy gaan bly.”

Joshua skud sy kop. “Daardie grasie sal ons nie gegun word soos sake nou staan nie. Gys gaan self op kommando. Hy en Willem van der Stoep beplan glo om hulle by generaal Piet Cronjé se mag aan te sluit. Ek sou voorstel dat Tamara eerder Orange Hall toe gaan, of by Gys se ouers in Pretoria gaan bly. Op enigeen van die twee plekke sal sy veiliger wees as stoksielalleen hier.”

Tamara slaan met haar hand op die tafel. “Julle praat asof ek nie eens hier is nie! Wat sal van Bergendal word? Met julle weg, is elke hand hier nodig, en ek sal nie alleen wees nie. Vaaljan …”

“Dis te gevaarlik,” kom dit dwarsweg van Joshua. “En dis presies waarom ek dit nie met jou nie, maar met Vader wil bespreek. Jy besef nie waarvoor jy jou inlaat nie. Bergendal kan ná die oorlog weer opgebou word as dit nodig sou wees. Maar as jy iets oorkom …” Sy woorde bly in die lug hang.

“Joshua is reg, Tamara. Ons het gedink daar is tyd om te besluit. Nou weet ons daar is nie.” Groot Dawid se stem is beslis. “Jy sal nóú moet besluit.”

“Dan is my besluit om met nie een van die twee te trou nie.”

“Klein merrie …” mompel Benjamin onderlangs, maar laat sak sy oë toe Groot Dawid streng na hom kyk.

“Tamara …” Joshua skud sy kop.

“Moenie my Tamara nie. Vader het netnoumaartjies nog gesê ek moet seker wees, dat trou vir ewig is, tot die dood toe. Nou wil julle my aanjaag met ’n besluit wat die res van my lewe sal geld.”

Groot Dawid kug in sy ruie baard. “Gould was baie tegemoetkomend. Solank hy hom by sy beloftes hou, hoef Tamara seker nie onmiddellik met hom te trou nie.”

Hy verduidelik vlugtig vir Joshua wat Ruben die vorige dag voorgestel het.

“Hoe gouer Tamara getroud kom hoe beter, Vader.” Joshua kyk nie na Tamara nie. “Gould se beskerming sal soveel verder strek as hulle getroud is.”

“Nou kies jy sommer namens my met wie ek moet trou ook!”

Tamara se stem bewe van verontwaardiging. Sy klou aan die woede om die intense pyn in haar te besweer. Joshua wil haar met alle geweld getroud sien. Hy het vrede met hoe sy voel.

Joshua kyk haar vir die eerste keer vol in die oë. “Jy het vir my gesê jy sal eerder vir Ruben as vir Gys kan liefkry, terwyl jy weet ons almal sal verkies dat jy Gys kies. Wees dankbaar dat ons jou nukke en grille verduur en jou toelaat om Ruben te oorweeg.”

Tamara snak na haar asem. “Nukke en grille verduur … my toelaat …” Die woede laat haar regop kom. “Jy, Joshua Davel, het geen seggenskap oor my nie. Jy is niks van my nie. Jy is nie in die posisie om my enigiets toe te laat of nie toe te laat nie. Hoekom gaan jy nie liewer weer weg nie? Ons was beter daaraan toe sonder jou. Gaan terug Pretoria toe, na jou danige Joanna toe. Gaan neem besluite oor haar lewe as jy wil, maar los my uit.”

Sy kyk na Groot Dawid. “My antwoord is finaal, Vader. Ek trou met nie een van die twee nie.” Haar kneukels span wit om die voue van haar romp. “Ek laat my nie in ’n huwelik indwing net omdat dit vir almal gerieflik is nie.” Sy kyk na Joshua. “En met jóú praat ek nooit weer nie.”

Tamara weet nie hoe lank nadat sy die kamerdeur agter haar laat toedawer het, sy die skarniere weer hoor kraak nie.

Sy lig nie haar kop van haar kussing af op nie, bly net lê waar sy haar op haar maag oor die bed neergeslinger het. Dit voel vir haar asof daar nie meer ’n traan in haar liggaam oor is nie, nie ’n plekkie wat nie deel is van die pyn en ontsteltenis in haar nie.

Toe sy die deur weer hoor toeklik, loer sy oor haar skouer, maar laat haar kop weer sak toe sy Joshua daar sien staan.

“Nooit is ’n baie lang tyd, Tamara. Nooit is net so lank soos vir altyd.” Die planke kraak onder sy voete toe hy nader stap. “Jy is heeltemal reg om eers goed na te dink oor jou keuse van ’n huweliksmaat … om baie seker te wil maak. Dis bekommernis oor jou wat my oorhaastig gemaak het.”

Die induik van die klapperhaarmatras verraai dat hy langs haar op die bed kom sit het.

Sy lê doodstil toe hy haar vlegsel se punt optel en ingedagte daarmee begin speel.

“Ek weet jy neem my kwalik oor Joanna … oor baie dinge. Dit breek my hart, Tamara, maar jy moet weet ek glo vas ek doen wat reg is.”

Tamara draai op haar rug. “Ek weet jy glo jy doen wat reg is, Joshua, maar ék glo nie dis reg dat jy met Joanna gaan trou en dat ek met iemand anders moet trou nie. Ek glo ons hoort by mekaar, Joshua. Dis wat ek glo.”

“Dan is dit skaakmat, Tamara. Jy kan my nie oortuig jy is reg nie, en dit lyk my nie ek kan jou oortuig ek is reg nie.”

Tamara kyk hom net stil aan.

Joshua sug. “Kom ons kyk of ons ten minste oor die res tot ’n vergelyk kan kom. Ek en Vader het gepraat oor Orange Hall.” Hy hou sy hand op toe sy wil begin protesteer. “Jy kan self besluit, maar ons voel albei dat jy op Bergendal nie veilig genoeg sal wees nie. Die opsies is dat jy óf na Ellie se mense op die dorp óf na Gys se mense in Pretoria óf na Orange Hall gaan.”

“Ellie is dierbaar, maar die huis is vol en haar twee tantes sal my tot moord dryf. Gys se mense ken ek nie van Adam se kant af nie. Hy sou my gaan voorstel het, maar die geleentheid het hom nog nie voorgedoen nie. Buitendien, as ek daar gaan bly, sal hulle aanvaar ek gaan met Gys trou, dit selfs verwag.”

“Volgens Vader het Ruben geen voorwaardes vir jou verblyf op Orange Hall gestel nie.”

“Dit is so. Hy het selfs gesê ek kan Gys daar ontvang.”

“Ons sal ’n geskikte chaperone vir jou moet reël.”

“Wat van Bergendal? Martha en Koba kan nou wel die boord oppas, maar van die vee weet hulle niks. Vaaljan sal nie alleen kan regkom nie.”

“Ons sal ’n plan probeer maak. Buitendien, Bergendal sal oorleef.” Sy stem daal. “Die belangrikste is dat jy ook oorleef, Tamara.”

Hul oë haak aan mekaar vas. Tamara voel hoe haar hart swaarder begin klop. Sy steek onnadenkend haar hand na Joshua se wang uit.

Joshua sit doodstil, maak net sy oë toe asof hy dit nie kan verduur om na haar te kyk nie. “Jy het belowe, Tamara. Daardie aand met die bal het jy belowe om nie weer só aan my te raak nie,” sê hy rou.

Eers toe Tamara haar hand stadig laat sak, maak hy sy oë weer oop.

“Ek sal Orange Hall toe gaan, nie omdat ek dink dis die regte ding om te doen nie, maar omdat jy dit van my verlang, Joshua. Omdat dit jou en Vader geruster sal laat voel sodat julle op die oorlog kan konsentreer.”

Joshua kom orent. “Dis goed so, Tamara. Ek sal Vader inlig.”

Tamara knik. “Wat …” Sy sluk aan haar hartseer. “Wat gaan Joanna doen?”

“Sy bly voorlopig in haar huis in Pretoria aan.”

Dis Tamara se beurt om haar oë toe te maak. “En trou julle nog die dag ná my verjaardag?”

“Joanna het die datum gekies, Tamara. Ek kon nie weier nie, want sy sou wou weet waarom. Maar ons planne staan nog en sover dit binne my vermoë is, sal ons daarby hou. Ek wou die datum vervroeg het, sommer dadelik getrou het, maar Joanna staan op seremonie.”

“En jy besef dis vir altyd?”

“Ek besef dis vir altyd, Tamara. Tot die dood toe.”

Die deur klik sag agter hom toe.



Twaalf

“Bettie, jy gaan nie my groentetuin laat staan en verdroog nie, gaan jy?” Tamara pak die groente uit die mandjie in ’n skottel.

“Nou hoekom sal ek dit sta’ en doen?” Bettie begin die sand afspoel.

“Is jy steeds kwaad?” Tamara kyk haar skewekop aan. Sy sug toe Bettie nie antwoord nie. “Dit help nie jy is vir my kwaad nie. Dis Vader en Joshua wat my hier wil weg hê.”

“Almiskie.” Bettie skrop die aartappels hardhandig. “En jy gaan seker nog met daardie ryk man staan en trou ook, en dit met jou hart wat by jou se Joshua lê?”

“Sjj, Bettie, watse twak praat jy nou?”

“Wáár twak. Ma Saar verwyt haarself hoeka oor die belofte wat sy aan jou se Joshua se ma gemaak het.” Sy kyk skuinsweg na Tamara. “En sy het my vertel wat sy vir jou en jou se Joshua ook vertel het. Van die mooie Annabella.”

“Ma Saar raai maar net. Sy weet nie vir seker nie en daar is nie bewyse nie. Buitendien, ek wil nie daaroor praat nie.”

Tamara skud die sand driftig uit die mandjie. “Oor ’n bietjie meer as drie weke maak ek bekend met wie ek gaan trou, en die dag daarna trou Joshua met Joanna Smythe. En dis die einde van die storie.”

“Ek sal my kop op ’n blok sit jy en jou se Joshua is niks van mekaar nie. Ma Saar sal nie sommer net …”

“Ek sê dan ek wil nie daaroor praat nie.”

“Buitendien, die Liewenheer sal nie vir mense gevoelens gee soos daar tussen jou en jou se Joshua is as daar bloed tussen julle is nie, Tamara.”

“Bettie, dis nou genoeg!”

Bettie snork. “Die lewe loop soms ander draaie as dié waarvoor ’n mens planne maak.” Sy kap die wortellowwe met onnodige drif af. “Kyk maar vir jou. Net nou die dag lê jy aan my om nie weg te gaan nie. Sê jy vir my ek is soos ’n suster en jy sal my mis. En kyk nou … nou is dit jy wat weggaan en vir my en ma Saar net so hier los om self te sien kom klaar.”

“Maar ek het mos gesê ek sal elke week hier ’n draai kom maak. En Ruben het belowe hy stuur vir Vaaljan iemand om hom met die vee te help.”

Bettie skud net haar kop terwyl sy verwoed die wortels skil en onderlangs brom.

“Wat sê jy, Bettie?” vra Tamara verdraagsamer.

“Ek sê jou badwater sal laatmiddag reg wees. En onthou, Joshua wil ook bad. Los die water in. Ek sal vir hom nog warm water maak as joune al te koud is en dit op die stofie los.”

“Is alles reg vir die broers se vertrek, Bettie?”

“Die saalsakke staan boepens.”

“Ek kan nie glo hulle vertrek môre op kommando nie. Dit voel so onwerklik.” Tamara hap aan een van die geskilde wortels. Dit kraak vars en soet tussen haar tande.

“En môre kom die ryk man jou ook mos haal.” Bettie sug.

Tamara sit haar hand op Bettie se arm. “Ek sal regtig so dikwels as wat ek kan hierheen kom. Ek skat Orange Hall is net so twee, drie uur te perd hiervandaan.”

“As daar eers oorlog is, sit jy waar jy sit. Dis wat ma Saar sê. Sy het gesien hoe dit met die ander oorlog gegaan het. Sy sê ook dis julle mense wat oorlog maak, maar dis onse mense wat die meeste daaronder ly. Dis ons wat sonder werk en lone sit.”

“Werk is hier baie, en jy ken my vader. Hy is ’n harde man, maar as hy belowe, kom hy sy woord na. Hy het julle ’n goeie beloning aangebied in ruil daarvoor dat julle aanbly, hoe lank die oorlog ook al mag duur.”

Bettie knik. “Ek weet, Tamara, maar as hy sterwe?”

“Dan sal Joshua sorg.”

“En as Joshua sterwe?”

“Dan sorg ek.” Tamara skud haar kop. “Ek het nie al die antwoorde nie, Bettie. Al wat ek kan sê, is dat as ek enigsins kan, sal ek hier wees. En ek is nie van plan om te sterwe nie en ek glo ook nie Joshua of Vader beplan so iets nie.”

“Almiskie, Tamara, almiskie. Oorlog is ’n nare ding.”

Ten spyte van die een kers wat naby die deur brand, is die wasrondawel in sterk skemerte gehul toe Bettie Tamara in die sinkbad agterlaat.

Môre verander hulle almal se lewe handomkeer. Sy maak haar oë toe en probeer ontspan. Bettie het nog warm water bygegooi, die temperatuur is nou net lekker.

Maar haar gedagtes spartel. Hoe sou Martha en Koba vanaand voel? Ellie en Aletta is reeds weggebring na hul mense toe. Hoeveel angste moet daar nie in elkeen van hulle se harte lê nie? As sy self daaraan dink dat Joshua dalk binnekort van aangesig tot aangesig met die vyand moet staan … dalk met die dood … En Vader ook en Gys en Gabriël … die res.

Tot dusver kon sy ’n dapper front voorhou, hoofsaaklik omdat hulle so besig was om alles in gereedheid te bring. Maar dis asof die volle betekenis van alles nou eers tot haar deurdring. Haar oë word warm van trane wat wil uit. Sy vou haar hande oor haar oë asof sy so die angs kan besweer. As Joshua iets moet oorkom of haar vader of enigeen van haar broers …

Sy bly so sit toe sy die buitekamer se deur hoor oopgaan. Bettie moet haar nie nou pla nie.

Die deur gaan weer toe. Eers dink sy Bettie het uitgegaan, maar sy hoor steeds ’n gevroetel. Die volgende oomblik val iets klaterend op die klipvloer.

“Bliksemse …”

Tamara se oë vlieg oop toe sy Joshua so naby haar hoor swets. Sonder om te dink spring sy so blitsig regop in die sinkbad dat die water alkante uitspat.

Hulle kyk mekaar verskrik in die skemer aan. Haar een hand gaan onwillekeurig na haar borste, die ander na haar onderlyf. Joshua se klere hang al aan die haak agter die deur.

“Tamara … ek het nie geweet … ek het nie eens daaraan gedink … gekyk of …”

Hy gryp ’n handdoek toe hy besef Tamara se oë is vasgenael op die deel van sy lyf wat op geen onsekere wyse verklap dat hy, ten spyte van die skemerte, genoeg van haar kan sien nie. Hy bind die handdoek om sy middel en begin terselfdertyd vervaard na nog een soek om vir Tamara aan te gee.

Haar oë bly op die handdoek tot hy dit raak gevat kry.

Sy gryp dit vinnig uit sy hand en hou dit voor haar.

“Tamara …” Joshua se stem weerklink skor deur die kleinerige vertrek.

Deur die stoom wat uit die sinkbad styg, kyk hulle mekaar weer in die oë. Iets in die atmosfeer het verander. Dis asof die stoom swaar word van emosie.

Tamara is nie gebore in staat om te beweeg nie; dit lyk asof Joshua nie daarvan bewus is dat hý wel beweeg het nie. Sy hande is droog en grof oor haar skouerknoppe.

Tamara voel ’n hitte deur haar trek wat met die warm badwater niks te make het nie. Haar lyf raak swaar, gesentreer. Joshua se asemhaling kom moeisaam. Tamara lig haar hand stadig na sy gesig.

“Jou belofte …” Die woorde is skaars ’n fluistering.

Tamara raak sy mond liggies aan. Sy lippe vou om haar vingerpunte. Die sensasie van die warm klamheid bring ’n weekheid oor haar.

Sy trek sy wangbene na, sy sterk kaak. Haar vingers toets die sagtheid van sy hare, kruip om sy nek. Sy neem nie besluite nie, sy luister net na iets wat binne-in haar klop op soek na vervulling.

Stadig trek sy Joshua se kop na haar toe af. Aarselend streel sy met haar lippe teen syne. Sy kan ’n oomblik lank voel hoe hy teen homself stry voor sy asemhaling vinniger kom. Sy lippe gaan oop en neem met ’n ruwe magteloosheid hare gevange. Sy hande klem om haar lyf en ruk haar teen hom vas.

Tamara kreun, nie van ongemak nie, maar van ’n oorweldigende passie wat deur haar stu soos water wat deur ’n damwal breek.

Sy kom skaars agter dat die handdoek in die bad val toe haar ander arm ook om sy nek gaan. Al waarvan sy bewus is, is sy sterk, harde lyf teen die soepelheid van haar eie. Joshua lig haar uit die bad sonder om ’n oomblik sy greep te verslap. Met die ander hand soek hy blindelings na sy baadjie wat hy van die deurhaak aflig en op die klipvloer neergooi. Hy laat sak haar versigtig tot sy op sy baadjie lê. Tamara voel haar lyf klop van begeerte na die man wat oor haar buig.

“Joshua.” Sy naam is ’n versugting.

Tussen haar wimpers deur sien Tamara Joshua verstar.

Hy knip sy oë verward. Dan kom hy stadig regop.

“Liewe hemel …” Hy gryp sy slape vas en draai weg. “Liewe hemel, Tamara.” Hy skud sy kop. “Liewe hemel …”

Sy kyk verdwaas toe hoe hy sy broek van die haak afruk en dit wankelrig staan en aantrek. Sonder om weer na haar te kyk ratel hy die deur oop en klap dit agter hom toe.

Joshua sit op sy bed, sy hande in sy hare toe Tamara sy kamer binnestap.

“Joshua …”

Hy kyk vinnig op.

“Ek is jammer.”

Joshua stap venster toe waar hy met sy rug na haar toe bly staan.

Tamara wring haar hande ineen. “Ek weet nie wat oor my gekom het nie. Ek weet ek het belowe, en tog … dit was asof ek my nie kon keer nie.”

Joshua skud sy kop. “Moenie jouself verwyt nie. Dis ek wat van beter moet geweet het. Ek het meer as een belofte verbreek.”

Hy vee deur sy hare. “Alles het net so onverwags gebeur …” Hy bêre sy hande diep in sy broeksakke. “En jy is so verskriklik mooi, Tamara.”

Hy draai stadig om. “Dis ek wat jammer is.”

Hy kyk haar stil aan voor hy na die jonkmanskas toe stap. Uit die laai haal hy ’n kissie. “Dis vir jou. Ek wil hê jy moet dit altyd by jou dra. Nie in die kissie nie, aan jou lyf.”

Tamara vat die kissie by hom en lig die deksel. Teen ’n agtergrond van blou satyn lê die dolk en die rewolwertjie lepel. Die dolk se handvatsel en die rewolwer se kolf is van ivoor, ingelê met perlemoen. Tamara lig die rewolwertjie – skaars groter as haar hand – uit die rusplek.

Joshua gee vir haar twee koeëls aan wat hy uit ’n vol pak haal. “Die wapen is klein maar dodelik. En dit werk nes die groter een van Vader waarmee ek jou leer skiet het.”

Tamara laai die rewolwertjie werktuiglik.

“Ek het die stelletjie vir jou gekoop om jou te verdedig as dit nodig mag wees.” Daar is kepe langs sy mond.

“En as ek ooit weer … só aan jou raak, het jy die volste reg om jou ook teen my te verdedig, Tamara.”

Die rouheid in sy stem ruk haar en bring ’n skorheid in haar eie stem toe sy antwoord. “Wapens om my liggaam teen jou aanraking te verdedig gaan my niks help nie, Joshua. Ek het ander wapens as ’n rewolwer, ’n dolk nodig. Waarmee en hoe verdedig ek immers my hart, my siel, Joshua? Dís die verweer wat ek nodig het.”

Sy sit die rewolwer terug en vat die kissie by hom. “Maar dankie, Joshua. Ek sal die wapens aan my dra, al kry ek dit hopelik nooit nodig nie.”

Joshua stapel die pak koeëls op die kissie en steek weer sy hande in sy sakke. “Pas jou op, Tamara.”

“Jy ook, Joshua. Kom heel terug.” Sy streel oor die kissie, kyk hom vas in die oë. “Ek het jou lief.” Tamara laat die woorde ’n oomblik insink voor sy omdraai en deur toe stap.

“Tamara …”

Sy bly in die deur staan, maar durf nie omkyk nie.

Toe hy niks verder sê nie, stap sy aan. Môreoggend vroeg sal sy haar broers en haar vader afsien, maar vir Joshua, weet sy terwyl sy haar kamerdeur oopstoot, het sy vanaand reeds gegroet.

In die vroeë oggend is daar so ’n geharwar dat daar uiteindelik nie veel tyd of geleentheid vir sentiment is nie.

Tamara bly op die voorstoep staan tot die laaste ruiter deur die poort anderkant die lemoenboord verdwyn. Eers toe sy weer die huis binnestap en die gebruikte ontbytborde sien, besef sy hulle is werklik weg; party van hulle sal sy dalk nooit weer sien nie.

Gabriël het haar laatnag kom wakker maak om te groet, met ’n prekie oor wat sy moet en nie moet nie om Ruben se neutraliteit te bewaar. Haar vader het haar vanoggend eenkant geroep en haar ’n geldsak en opdragte gegee.

Die afskeid van die res het sommer in die bondel geskied. Net Lukas het haar ’n tweede keer teen hom vasgedruk en haar vermaan om versigtig te wees. Benjamin het haar skaars gegroet.

Joshua het sy nie weer alleen gesien nie, maar toe hy haar soos elkeen van die ander broers omhels en tot siens gesoen het, kon sy ’n bewing aan sy lyf voel.

Bettie begin die borde bymekaarpak. “Jy moet maar die laaste dinge en goed bymekaarkry. Die ryk man sal seker aanstons hier wees om jou te kom haal.”

Tamara knik, maar sy huiwer voor sy na haar kamer toe stap. “Om te dink party van my broers sal dalk nooit weer aan hierdie tafel sit nie.” ’n Hand vou om haar keel.

“Dit deug nie om sulke dinge te dink nie, Tamaartjie. Dit deug nie.”

Tamara knik. “Seker nie.”

“Nou toe, kry klaar dat Vaaljan die goed vir jou solank buitetoe kan dra.”

’n Bekommerde fronsie speel tussen Ruben se wenkbroue. “Jy was die hele pad hierheen so stil, Tamara. Is jy nou spyt oor jou besluit om Orange Hall toe te kom?”

Tamara skud haar kop en kyk deur die landauer se venster. Die wilgerbome langs die rivier is lentegroen.

Hulle is byna daar. As sy reg onthou, lê Orange Hall se hekke net om die volgende draai. “Nie soseer spyt nie, Ruben. Dis net … alles is so ’n omwenteling. My vader en my broers wat ’n oorlog tegemoetry, ek wat in ’n vreemde huis tussen vreemdelinge moet bly …”

Ruben vat haar hand. “Ek is tog nie ’n vreemdeling nie, Tamara. Die afgelope sewe maande het ons mekaar dan leer ken.”

Tamara glimlag floutjies. “Ons is steeds vreemd vir mekaar, Ruben. Jy kom uit heeltemal ’n ander wêreld as ek. Ek wonder soms of ons mekaar ooit werklik sal verstaan.”

“Ons het ’n hele leeftyd om te probeer, Tamara. Jy hoef net in te stem om met my te trou.” Sy duim vee oor die skraal litte van haar vingers.

“En sê nou ons trou en dit werk nie? Sê nou ons raak moeg om mekaar te probeer verstaan?”

Ruben glimlag en skud sy kop. “Nou gaan haal jy die bobbejaan agter die bult, Tamara. Dis juis waarom jy voorlopig hier kom bly. Nou sal ons die geleentheid kry om mekaar werklik te leer ken.”

Die landauer se wiele klik deur die swierige hekke.

“Hier is ons.” Ruben bring haar hand na sy lippe. “Welkom op Orange Hall, Tamara. Ek hoop ons gaan hier nog baie mooi herinneringe skep.”

“Dankie, Ruben … vir alles. Ek is nie ondankbaar vir jou moeite, jou gasvryheid, jou bekommernis oor my nie. Ek is maar net ’n bietjie vreemd.”

“Natuurlik.” Hy kyk diep in haar oë. “Ek verstaan, Tamara.”

Die voertuig kom tot stilstand en die deur ratel van buite af oop. Tamara word uitgehelp. Buite kyk sy verstom na die lang ry glimlaggende mense wat hulle staan en inwag.

Ruben glimlag. “Die personeel wou jou graag verwelkom. Kom, ek stel jou voor.”

Hulle stap met die ry af.

Tamara is bly om Neeltje te sien en groet haar met die hand.

Sy herken ook die hoofbediende en onthou sy Britse hovaardigheid. Maar dis die eerste keer dat sy sy naam hoor toe Ruben sê: “You have already met William, our butler.” William buig formeel in Tamara se rigting, maar sy oë bly hooghartig.

Die meeste van die ander name gaan by haar verby, hoewel sy hier en daar tog die belangrikstes probeer onthou. Alfonse, die kok, met sy wit baadjie en Franse aksent sal sy onthou. Daar is ook Gretel, die huishoudster, en haar man, Gustav, wat die stalle bestuur en Ruben se persoonlike bediende, James. Sy skud vyf en twintig hande en hoor netsoveel keer hoe welkom sy is in ’n verskeidenheid tale, aksente en in verskillende grade van opregtheid.

Tamara se mond is stram geglimlag teen die tyd dat Ruben haar na haar kamer toe lei. Sy is bly dis dieselfde een waarin sy die vorige keer geslaap het. Die bekendheid laat haar minder vreemd voel.

“As jy klaar opgefris het, kan jy ondertoe kom vir tee in die binnetuin.” Ruben druk haar hand teen sy wang voor sy voetstappe in die gang met sy krakende vloerplanke verdwyn.

Kort daarna klop Neeltje.

“Dis goed om mejuffrou Tamara weer hier te hê. U is nog net so pragtig soos altyd.” Sy skink vir Tamara water in die kom en sit een van die sagte handdoeke reg.

“Was gerus eers, dan doen ek u hare daarna. Wil u ’n vars tabberdjie aantrek? U bagasie is op pad, ek kan vinnig vir u iets laat pars.” Sy skik die skerm vir Tamara se privaatheid.

Tamara druk haar hande in die koel water en skud haar kop. “Nee wat, Neeltje, ek is tog nie lus vir al hierdie fieterjasies nie. Wat op Bergendal goed genoeg was, moet hier ook maar genoeg wees,” sê sy en spoel haar gesig af.

“Ek verstaan, maar miskien wil u tog maar op u beste lyk met die ander dames wat hier is?”

Tamara lig haar gesig uit die handdoek en soek bo-oor die skerm na Neeltje se gesig. “Ander dames?”

Neeltje knik. “Mevrou Smythe en haar oorlede man se suster is op besoek.”

Tamara maak haar oë toe en druk haar gesig weer in die handdoek.

Sy is tog waarlik nie lus om nietighede te sit en kwytraak teenoor enige ander dames nie, laat staan Joanna Smythe. Buitendien, wat maak Joanna hier terwyl Joshua in aller yl op pad is Pretoria toe? Wil sy hom nie weer sien voor hy op kommando vertrek nie?

’n Lawaai kondig aan dat haar bagasie aangekom het. “Goed dan, Neeltje, kyk maar of daar iets is wat bruikbaar is vir die geleentheid.”

Neeltje soek vinnig deur die paar tabberds en stuur een parskamer toe.

“Kom sit asseblief, mejuffrou.”

Tamara gehoorsaam gelate toe Neeltje die bankie voor die spieëlkassie regskuif.

Die meisie begin die lang vlegsel losknoop.

“Is hier altyd mense, Neeltje?”

“Meestal, mejuffrou. Meneer Gould hou van interessante geselskap.”

Tamara skud haar kop. Selfs in Bergendal se vol huis was daar altyd genoeg tyd vir alleen wees. Sy hoop nie Ruben verwag van haar om deurentyd ander gaste te vermaak nie.

Neeltje skik die lang hare vaardig in ’n formeler kapsel. Kort daarna is die vars geparste tabberd ook terug.

Toe Tamara die binnehof betree, onderdruk sy die herinneringe aan daardie aand toe sy en Joshua vlak by die fonteintjie gestaan en Joshua erken het dat hy haar met elke vesel liefhet …

“Jy lyk soos altyd verruklik, Tamara.” Ruben stap haar tegemoet. “Kom, ontmoet ons gaste. Joanna ken jy natuurlik reeds.”

“Middag, Joanna.” Tamara forseer ’n glimlag en steek haar hand na Joshua se verloofde toe uit.

“Middag, Tamara.” Joanna glimlag innemend en soen Tamara op die wang. “Ons is darem al amper familie.”

Tamara knik. “Dit is so. Hoe gaan dit, Joanna?” ’n Groot skaamte kom oor haar. Joanna is so vriendelik en gaaf.

“So goed as wat dit in die omstandighede kan gaan. Ek verlang my natuurlik dood na Joshua. Dis die langste dat ons nog van mekaar af weg was sedert hy Pretoria toe gekom het. Maar voor ek begin kla, ontmoet my skoonsuster. Ek het julle die aand met die bal aan mekaar voorgestel, maar ek weet nie of jy onthou nie?” nooi sy en draai na die vrou in die donker klere.

“Sarah, meet Miss Tamara Davel, Joshua’s sister and soon to be my sister-in-law. Tamara, my late husband’s sister and also a widow, Missis Sarah Stuart.”

Toe Tamara in die bleek vrou met die selfs bleker dubbelken se donker oë kyk, herken sy haar as die vrou wat die Boere se soengroetgewoonte die aand met die bal gekritiseer het.

“Miss Davel.” Die dun lippe beweeg skaars.

“Pleased to meet you, Missis Stuart.” Tamara se stemtoon en die kanteling van haar ken weerspreek haar woorde.

“Well, let’s have some tea, ladies,” nooi Ruben ná die kort, gedrae stilte. “Joanna, will you do us the honour?” Ruben beduie na die silwerskinkbord met die silwer teegerei.

Joanna kyk vlugtig na Tamara, maar dan knik sy. “Of course.” Sy raak doenig met die teekoppies.

“Sarah is willing to act as chaperone, Tamara, for as long as is necessary. Joanna was kind enough to accompany Sarah here in her own carriage, even though she must be dying to be in Pretoria to meet with Joshua again.” Ruben vat die blaardun koppie in die ewe blaardun piering by Joanna. “Thank you, my dear.”

Tamara lei af dat Sarah Stuart nie Afrikaans magtig is nie en hou dus maar by die Engelspratery. “Dit was baie gaaf van jou, Joanna.”

Tamara glimlag flouerig vir Joanna. Hulle kyk mekaar vlugtig in die oë voor Tamara hare na haar koppie laat sak. Joanna offer haar kosbare tyd saam met Joshua op om die lewe vir haar wat Tamara is, gemaklik te maak, en in ruil daarvoor …

Joshua se sterk liggaam met net die stoom tussen hulle, staan skielik skerp voor haar geestesoog. Die koppie rinkel in haar hand.

“My plesier,” glimlag Joanna, maar leun besorg nader aan Tamara. “Verbeel ek my of lyk jy moeg?”

“Dit was ’n moeilike week met my vader en broers wat voorberei het om by die kommando’s aan te sluit.”

Aan Sarah Stuart se nek wat skielik styf word, kan Tamara sien sy het die verkeerde ding gesê. Liewe hemel, die vrou is deel van die vyand, dring dit vir die eerste keer werklik tot haar deur. Haar kinders, as sy kinders het, sal waarskynlik teen Joshua-hulle veg indien hulle mekaar op die slagveld sou teëkom.

“Natuurlik.” Joanna kyk fronsend in die rigting van haar skoonsuster, maar glimlag. “Maar kom ons praat oor aangenamer dinge? Ek verstaan jy vier jou verjaardag ’n dag voor ons troue, Tamara?”

Tamara knik.

Ruben sit sy koppie neer. “Tamara se verjaardag mag dalk ’n dag wees om vir lank te onthou, Joanna. Sy het belowe om my op daardie einste dag haar finale antwoord op my huweliksaansoek te gee.”

“Jy lyk vol selfvertroue oor haar antwoord, Ruben,” merk Joanna met ’n laggie op.

Ruben vat Tamara se hand. “O, maar ek is, Joanna. Soos jy teen die tyd weet, kry ek uiteindelik altyd wat ek wil hê.”

Die koppie wat Joanna na haar mond lig, hang momenteel doodstil in die lug. Sy kyk woordeloos oor die porseleinrandjie na Ruben.

Tamara kan nie die uitdrukking in haar oë peil nie. Dan glimlag Joanna en laat die koppie sak. “Dit weet ons almal, maar die lewe kan dikwels snaakse draaie loop.”

Asof dit ’n voorspelling was, kondig William kort daarna aan dat ’n onverwagte gas opgedaag het.

Ruben stap saam met William en keer oomblikke later met Gys aan sy sy terug.

Gys groet amper sku.

“Tee, meneer Van der Stoep?” nooi Joanna gasvry.

Gys skud sy kop. “Baie dankie, mevrou Smythe, maar ek is eintlik haastig. Ek moet in Pretoria kom.” Hy draai na Tamara. “Ek het net kom groet voor ek weggaan, Tamara.”

“Verskoon ons, asseblief,” sê Tamara vir Ruben en die twee vroue. Sy vat Gys aan die arm en lei hom roostuin toe.

“Ek kon dit nie glo toe ek hoor jy woon nou hier nie, Tamara. Die hele dorp gons daaroor,” begin Gys ontsteld.

Tamara gaan staan en kyk in sy troebel, grys oë op. “Ek sou dink die dorp behoort eerder te gons omdat die burgers opgeroep is.”

“Hoekom is jy hier, Tamara?” wil Gys fronsend weet. “Beteken dit Ruben het my hand in die as geslaan? Dink jy nie jy kon dit maar liewer reguit vir my gesê het nie? Nou moet ek by Ellie van Daniël hoor dat die nooi met wie ek hoop om te trou, in ’n ander man se huis woon.”

Tamara skud haar kop. “Ek is jammer jy moes op so ’n manier hoor ek is hier, Gys, maar dit is nie soos jy dink nie. Alles het ook so vinnig gebeur. Ek het eintlik gedink Joshua sou jou laat weet wat aangaan.”

“Dokter Visser het gesê Joshua het daar aangekom op soek na my, maar ek was in die distrik uit.”

“Nou sien, dan wou hy jou laat weet.”

“Maar wat is dit wat hy my wou laat weet? Dat ek hierdie oorlog moet tegemoetgaan met die wete dat jy vir my verlore is? Dat Ryk Ruben jou hart gewen het?”

Tamara het Gys nog nooit so ontsteld gesien nie. “Wag nou, Gys, moenie so gou gevolgtrekkings maak nie. Ek wou self nie hierheen kom nie, maar Vader en Joshua het gereken ek is veiliger hier as op Bergendal. My belofte om jou op my verjaardag ’n antwoord te gee bly staan. Aanvanklik het ons gedink ons sal tot dan kan wag met die besluit oor waar ek gaan bly ook, maar toe word die burgers opgeroep.”

“Beteken dit dat ek nog ’n kans het?” vra Gys hoopvol.

Tamara knik. “Ek het nog drie weke en twee dae grasie om te besluit. Ek is van plan om elke geskikte oomblik daarvan te gebruik om die regte besluit te neem.”

“Maar hoe kan ek ’n kans hê as jy hier by Ruben bly en hy jou elke dag kan probeer oortuig om hom bo my te verkies, Tamara? En selfs as jy my kies, gaan jy dan nog hier woon, in die kring van sy neutraliteit, terwyl een helfte van Ruben se vriende teen my en jou broers oorlog voer? Terwyl hy jou teenwoordigheid hier met dié van iemand soos Sarah Stuart probeer balanseer?” Gys skud sy kop. “Dit kan mos nie so werk nie, Tamara.”

Hy kyk haar met iets soos wanhoop aan. “Ek dink jy het klaar in jou hart gekies, Tamara. Miskien wil jy dit nie aan jouself erken nie, maar ek dink jy het Ruben reeds bo my gekies. Ek dink ook Joshua en jou vader besef dit, anders sou hulle jou nie toegelaat het om hier te kom woon nie.”

Wat hy sê, maak sin, dink Tamara verward. As haar vader nie gedink het sy gaan Ruben kies nie, sou hy haar nooit hierheen laat kom het nie. Met al hul praatjies dat hulle haar in niks sal dwing nie, is sy op ’n manier tog weer netjies aan die neus gelei. Weer eens het hulle haar in ’n rigting gedruk met wat hulle besluit het vir haar die beste en die veiligste sal wees.

“Dis nie hoe ek dit gesien het nie, Gys, jy moet my glo.”

“Maar dit is hoe dit is, of hoe, Tamara?”

“Jy het my tot met my verjaardag kans gegee, Gys. Moenie dat ons die tyd vooruitloop nie. As ek besluit om met jou te trou, sal ek natuurlik nie hier aanbly nie. Ek sal in elk geval dan seker nie meer hier welkom wees nie.”

“Teen jou verjaardag sit ek waarskynlik al in Natal of êrens aan ’n ander front, Tamara. Die oorlog kan enige dag uitbreek. Dit sal met ’n swaar hart wees dat ek hier wegry as jy my nie vandag jou antwoord kan gee nie.”

“Gys, jy maak dit vir my oneindig moeilik.”

“Dis omdat ek jou oneindig liefhet, Tamara.” Hy vat haar hande. “Kom saam met my Pretoria toe. Ons kan môre al trou. Jy kan by my ouers inwoon tot die oorlog verby is. Asseblief, Tamara?”

“Dis oorlogkoors wat nou praat, Gys.”

“Nee, Tamara, dis liefde wat praat, iets wat jy duidelik nog nooit ervaar het nie.” Die grys blik is nou openlik verwytend.

As dit Joshua was wat voor haar gestaan en dieselfde van haar gevra het, sou sy nie ’n oomblik geweifel het nie. Sy sou onmiddellik saam met hom Pretoria toe gegaan het, vannag nog ’n landdros of ’n predikant gaan opklop het.

Gys los haar hande. “In elk geval nie vir my nie … en ek vermoed dalk ook nie vir Ruben nie.” Hy skud sy kop. “Nee, Tamara, my het jy nie lief nie, dit weet ek nou. Ek weet nie waarom jy dit nog oorweeg om vir my die jawoord te gee nie, maar liefde is dit nie en vir my sal net liefde goed genoeg wees … liefde wat hartstog insluit, nie net die soort vriendskaplike liefde wat jy vir my voel nie.”

Gys se gelaatstrekke versag effens. “Want dis al wat jy vir my voel, Tamara. Is dit nie so nie?”

’n Traan kry oor Tamara se wang koers.

“Jy hoef nie te antwoord nie, Tamara. Ek sien die antwoord in jou oë.” Hy sug. “Ek wens net ek het dit vroeër al besef. Of dalk het ek en wou ek dit maar net nie aan myself erken nie.”

“Ek is jammer, Gys.” Tamara sluk aan die pyn in haar keel. “Ek het regtig gedink dit kan dalk tussen ons werk.”

Gys glimlag skewerig. “Ek glo jou, Tamara. Ek het ook so gedink, maar ek sien nou dit kan nie.”

Hy trek haar sagkens teen hom vas en bêre sy gesig ’n oomblik in haar hare voor hy wegstaan. “Sê asseblief vir Ruben en die res ek groet. Ek weet dis slegte maniere, maar ek sien nie kans om Ruben nou in die oë te kyk nie.”

Sy knik.

“Tot siens, Tamara. Pas jou op.”

“Jy ook, Gys. Baie mense het jou nodig.” Sy laat haar lippe ’n fraksie langer as wat nodig is teen syne rus. “Kom veilig terug.”

Gys knik woordeloos. Met ’n laaste, hartseer glimlag draai hy om en stap stalle toe.

Tamara is verlig toe Joanna die volgende oggend vroeg-vroeg Pretoria toe vertrek. Haar skuldgevoelens aan die een kant en haar jaloesie aan die ander kant, het haar baie gespanne gemaak in die gawe vrou se teenwoordigheid. Sarah Stuart se stille afkeer is vir Tamara makliker om te hanteer.

Die dae op Orange Hall raak gou patroonmatig. Ruben is dikwels uithuisig en selfs wanneer hy tuis is, verwyl hy baie van sy tyd in sy studeerkamer, soms saam met mans wat almal ewe belangrik lyk, soms alleen.

Dis eintlik net saans dat hulle saam is. Soms speel hulle skaak – ’n spel wat Tamara gou bemeester nadat Ruben haar touwys gemaak het – en soms kaart. Dikwels gesels hulle en ander kere sit hulle saam en lees.

Sarah Stuart is altyd op die agtergrond, maar nie Tamara of Ruben steur hulle uitermate aan haar nie. Ruben is uiters hoflik teenoor Sarah, maar Tamara kan sien daar is nie veel geneentheid tussen die twee nie.

Bedags hou Tamara haar besig. Sy lees baie nadat sy Ruben se uitgebreide biblioteek ontdek het. Sy ry ook dikwels perd, al weier Ruben subiet dat sy Bergendal toe ry. Tog het hy wel twee van sy mense daarheen gestuur om Vaaljan te gaan help.

Tamara het nie oor Gys se besoek uitgewei nie, net gesê dat hy op kommando vertrek het en nie gelukkig was omdat sy op Orange Hall woon nie. Ruben kan maar geduldig wag tot haar verjaardag voor sy vir hom sê hy is die een wat as oorwinnaar uit die stryd tree.

Kort-kort kom Ruben met nuus. Pretoria is verlate, omtrent al die burgers het Natal toe vertrek. Teen die tweede dag in Oktober het die Vrystaat uiteindelik ook gemobiliseer.

Een-een klink die nuusbrokkies nie onrusbarend nie, maar die bietjies-bietjies nuus as ’n geheel laat Tamara se hart van angs ineenkrimp. En tog bly sy hoop op ’n wonderwerk.

Die wonderwerk gaan nie gebeur nie, besef sy finaal toe sy laatmiddag op die president se verjaardag regop kom ná ’n perfekte croquet-hou en Ruben bleek langs haar op die geilgroen grasperk staan.

“Ek het nou net gehoor Kruger het gister ’n ultimatum aan die Britse gesant in Pretoria oorhandig.” Hy slaan verwoed met sy vuis in sy hand en draai weg. “Damn that stubborn, obstinate old …” Sy sin breek stomp af toe hy terugdraai, asof hy besef hy het hom te buite gegaan. “Al wat Brittanje nou moet doen om ons in ’n staat van oorlog te dompel is om te weier om haar troepe te onttrek. Verder hoef sy nie ’n vinger te lig nie. Die Engelse lag seker nou heerlik in hul mou. Kruger het weer eens sake vir hulle vergemaklik met sy hardkoppige stiksienigheid.”

“Wanneer verstryk die ultimatum?”

“Môre. As Brittanje weier om haar troepe agt en veertig uur ná die ultimatum te onttrek, word dit as ’n oorlogverklaring beskou.”

Ruben skud sy kop. “As Kruger net nog ’n bietjie geduld aan die dag gelê het!”

Hy trek Tamara teen hom vas. “Ai, Tamara, ek het werklik nog teen alle verwagting in gehoop dat ons die oorlog tog sal kan systap.”

Tamara bêre haar kop teen sy bors. Joshua … Vader … haar broers … Gys … Hoeveel van hulle sal sy weer sien?

“Ek kan nie hier rondsit en lees en croquet speel terwyl my mense hul lewe op die spel plaas vir ons vryheid nie, Ruben. Daar moet iets wees wat ek kan doen.”

Ruben hou haar aan die arms terug toe sy wegbeur. “Wat is daar wat jy kan doen, Tamara? Jy kan niks aan die feite of aan die oorlog verander nie. Jy kan nie die magsug van groot moondhede omkeer nie, net so min as wat jy die vryheidstrewe van die Transvalers kan blus. Jy is veilig hier en dis wat jou vader en jou broers wil hê, sodat hulle vir julle vryheid kan veg sonder om hulle oor jou te bekommer.”

“En jy, Ruben? Hoe kan jy dit oor jou hart kry om hier te sit terwyl Joshua-hulle vir ons vryheid moet veg?”

“Dink jy nie ek vra my elke dag daardie vraag af nie, Tamara? Maar vir wie sal ek veg? En, by implikasie, waarvoor? Ek het ewe min simpatie met Kruger as met Milner. Ek is nie ’n Britse onderdaan nie, maar ek is ook telkens my reg op burgerskap van die Transvaal geweier. Ek het sakebelange om na om te sien. Dit gaan ook nie net om die geld nie, Tamara. Wat dink jy sal word van al die mense wat vir my werk as ek net ’n Mauser oor die skouer gooi en op my perd wegry?”

Tamara sug rukkerig en skud haar kop. “Nee, Ruben, dit voel net nie reg nie, ek kan nie bly nie. As jy nie ’n vyand van die Engelse is nie, moet jy ’n vyand van die Boere wees.”

“Twak, Tamara, ek is nie ’n vyand van die Boere nie, dit weet jy tog. En waarheen wil jy gaan, om wat te doen?”

“Ek weet nie, maar iets moet ek doen. Al gooi ek ’n Mauser oor my eie skouer en ry op Tibbie agter die burgers aan … iets moet ek kan doen.” Tamara probeer haar uit sy greep draai, maar hy hou.

“Nou is jy belaglik, Tamara. Dood beteken jy niks vir enigiemand nie en dood is wat jy sal wees binne die eerste minute van die eerste slag. Ek verstaan jy kan jag soos enige man, maar om op mense te skiet, is heeltemal ’n ander saak. Ek kan nie sien dat jy ’n Engelsman in die oë sal kan kyk en skiet nie, Tamara. Ek glo dit nie.”

Tamara vou haar hande oor haar gesig asof sy haar vrese so kan besweer. “Ek weet nie wat om te doen nie, Ruben.”

Hy trek haar weer teen hom vas toe haar weerstand verminder. “Bly by my, Tamara. Laat my toe om vir jou veiligheid te sorg.”

Op 11 Oktober word Brittanje se antwoord op Kruger se ultimatum bekend gemaak: die Britse troepe sal nie onttrek word nie. Die oorlog het begin.

Op 14 Oktober hoor Tamara by Ruben dat De la Rey en Cronjé se manne Mafeking en Kimberley beset het.

Sy probeer haar indink hoe Joshua-hulle moet voel, wat hulle moet ervaar. Maar sy kan haar nie voorstel wat hulle doen en dink nie. Sy voel verwyderd van hulle. Terwyl sy soos ’n koningin behandel word, moet hulle daarop bedag wees om hulle lewe en vryheid te verdedig. Terwyl die beste wyn en kos daagliks aan haar voorgesit word, moet hulle waarskynlik meestal met biltong en beskuit oor die weg kom.

Sarah Stuart probeer nie eens meer haar antagonisme teenoor Tamara wegsteek nie.

By Neeltje hoor Tamara dat Sarah inderdaad twee seuns het wat aan Britse kant aan die Natalse front veg. So min as wat sy van die vrou hou, het Tamara tog simpatie vir haar, maar sy is verlig toe Sarah saans nie meer tafel toe kom nie en haar kos kamer toe gestuur word.

Die dae sleep traag en angsvol verby. Met haar gedagtes hoofsaaklik by Joshua-hulle, is sy verras toe Ruben op ’n aand glimlaggend van oorkant die tafel na haar kyk, sy wynglas lig en sê: “En môre verjaar jy, Tamara.”

Sy kyk hom ’n oomblik stil aan. “Sowaar, jy is reg, Ruben, môre verjaar ek.” Sy neem ’n slukkie wyn.

“Ek neem aan dat ek steeds my antwoord môre kan verwag?” verneem Ruben met ’n ondersoekende blik.

Tamara drink nog ’n slukkie wyn en knik. “Ek het jou my woord gegee.”

“Dan is dit goed so.” Sy mond ontspan in ’n glimlag. “Ek verneem van Joanna dat sy en Joshua toe uiteindelik tog besluit het om die troue voorlopig onbepaald uit te stel.”

Tamara stik byna aan die wyn. Ruben spring op om haar op die rug te klop en gee vir haar ’n glas water aan toe sy bedaar.

“Wanneer het jy dit gehoor?” vra Tamara toe hy weer gaan sit het.

“Ek het eergister ’n kabel van haar gekry.”

William staan met sy hande oormekaar gevou in die deur. “Pardon me, Sir. I regret to disturb you while you are at meals but there is a group of men waiting outside, insisting to see you. Shall I bid them to leave? They beg your pardon for the lateness of the hour but they say they are from Bechuanaland.”

Ruben kyk na die horlosie in die hoek. Dis reeds halfnege, sien Tamara toe haar oë syne volg. Hy gooi sy servet geïrriteerd neer, maar kom tog orent.

“Verskoon my, Tamara.”

Sy knik. Toe hy ná tien minute nog nie terug is nie, stoot sy haar bord terug en staan op. Sy stap nuuskierig na waar sy die stemme by die voordeur hoor opklink. Voor sy kan agterkom wat aangaan, is Ruben al weer op pad terug en hoor sy die geklap van perdehoewe toe die groep mans vertrek.

Ruben se gesig is stroef. “Wat maak jy hier, Tamara?”

“Ek het net kom kyk wat aangaan. Wie was dit, Ruben?”

“Boere uit Betsjoeanaland. Hulle het gehoor die oorlog het begin en wil nou ook aansluit. Hulle is op pad Pretoria toe. Kom, ons gaan speel ’n potjie skaak. My eetlus is daarmee heen.”

Tamara volg hom studeerkamer toe. “Maar wat wou hulle gehad het?”

“Een van hulle se perd is mank en hul kos is op.”

“Hoe het jy hulle so vinnig gehelp gekry?”

Ruben stoot die studeerkamer se deur met meer geweld as wat nodig is oop. “Ek kan nie Boere help nie, Tamara. Ek kan nie my neutraliteit in gevaar stel nie.”

Tamara steek in die deur vas. “Jy het hulle hier laat wegry Pretoria toe sonder kos?”

“Ek wil nie daaroor praat nie, Tamara. Dink jy dit ontstel my nie?”

“Maar Ruben, die mense moet flou gery wees, rasend honger … en die een man nog sonder perd ook.” Tamara dink aan al die kos wat op die tafel agtergebly het nadat sy opgestaan het.

“Dink jy ek besef dit nie, Tamara? Dink jy nie ek vervloek hierdie oorlog wat my in hierdie posisie ingedwing het nie?”

Sy hande sluit om haar boarms. “Dink jy nie ek verag myself hiervoor nie?” Hy skud sy kop. “Maar ek kon nie anders nie, Tamara. As dit net lyk asof ek kant kies, stel ek ons almal se lewe in gevaar. Wat dink jy sal gebeur as Sarah Stuart sien ek voorsien Boere van kos en vars perde? Dink jy sy sal stilbly?”

Tamara kan hom net in ongeloof en stille verwyt aankyk.

“Asseblief, Tamara, probeer begryp?”

“Nee, Ruben, ek begryp nie. Ek begryp nie dat jy wat hier in oorvloed leef, mense honger die nag kan instuur nie. Of hulle nou Boere of Engelse is.”

“Dis nie asof hulle sterwend is nie, Tamara. Hulle is jonk en gesond en Pretoria is nie só ver van Orange Hall af nie. Lank voor ligdag is hulle daar. En dis nou die einde daarvan. Ek wil nie verder oor die aangeleentheid praat nie.”

Hy stap na sy lessenaar toe waar hy ’n wyle kop onderstebo bly staan. Dan sluit hy een van die laaie oop en haal ’n plat kissie uit.

“Ek wil dié vir jou gee voor jy my jou antwoord gee.” Hy hou die kissie na haar toe uit. “Dis vir jou verjaardag, ongeag wat jou antwoord gaan wees.”

Tamara vat die kissie onwillekeurig.

“Maak oop, Tamara,” glimlag hy.

Sy gehoorsaam en kyk lank na die flonkering van die stel juwele wat sy die aand van die bal gedra het voor sy die kissie toeklap en weer vir hom teruggee.

“Ek kan nie, Ruben. Dis te veel.”

“Dis joune, Tamara. Dis vir jou verjaardag.” Hy haal ’n klein dosie uit sy sak en klap dit oop. “Maar hierdie ring kry jy eers wanneer jy môreoggend vir my die jawoord gee.”

In die middel van die ring is ’n diamant groter as wat Tamara ooit gesien het, rondom is daar kleiner saffiere. Die ring pas perfek by die res van die juweliersware.

“Jy oorweldig my, Ruben.”

“Ek wil jou bitter graag oorweldig, Tamara,” antwoord hy skor. “Sê net môre ja.”

Tamara laat sak haar oë na die kissie in haar hande. “My antwoord sal jy môre kry, Ruben. Intussen, baie dankie vir my pragtige verjaardaggeskenk.”

Sy soen hom op die wang. “En dankie vir alles. Ek weet jy probeer ook maar net, soos almal van ons, om die regte ding te doen.”

“Ek is bly jy begryp, Tamara.” Sy glimlag is effens hartseer. “Dis nie altyd maklik om die regte ding te doen nie.”

“Ek besef dit, Ruben. Ek besef dit deeglik.”



Dertien

Die dag het net-net gebreek toe Tamara die eerste grensdrade van Bergendal in die oog kry.

Buiten die klere wat sy dra, het sy niks teruggebring Bergendal toe nie. Vir die deftige tabberds wat in die kaste op Orange Hall agtergebly het, het sy in elk geval nie veel nut op Bergendal nie. En die juweliersware het sy op die spieëltafel saam met die brief aan Ruben agtergelaat. Ná haar feitlik nag lange stryd – eers met haar gewete en toe met die brief – ken sy die inhoud daarvan feitlik uit haar kop.


Liewe Ruben

Ek het belowe om jou op my verjaardag my antwoord op jou huweliksaansoek te gee. Hoe graag ek dit ook al anders sou wou hê, kan die antwoord egter nie ja wees nie.

Ons wêrelde verskil te veel, Ruben. Al weet ek daar is ’n aantrekkingskrag tussen ons, ’n wedersydse respek en begrip, weet ek ook soos dinge nou staan, dit nooit sal kan werk nie. In normale omstandighede sou ons moontlik tog ons verskille kon oorbrug, maar die oorlog het alles verander. Jou neutraliteit is ’n veiligheidsnet vir almal in jou kring, maar ook ’n fuik – ’n fuik wat almal in daardie kring weerhou van medemenslikheid, opregtheid en eerlike oortuiging. Daarmee kan ek nie saamleef nie.

Ek weet Kruger en die Boere het baie foute gemaak, foute waarvoor ons almal nou moet boet – maar hulle is my mense. Jou neutraliteit werk nie vir my nie. Ek moet kan kies, Ruben, dit is in my aard. En ek kies my mense. Êrens sal ek ’n plan kan bedink om hulle van hulp te kan wees. Op een of ander manier sal ek bystand kan verleen.

Op Orange Hall sal ek dit nie kan doen nie, maar van Bergendal af hopelik wel. Ek hoop nie my besluit ontstel jou te veel nie. Ek wil jou bedank vir die geleenthede wat jy my gebied het en verder sou wou bied, maar ek is bevrees ons paadjies moet hier skei. Mag ons albei genade ontvang om die beste te doen vir dit waarin ons glo.

Met beste wense,

Tamara Davel.



“Bettie! Vaaljan!” roep Tamara toe sy van die perd afgly en begin rondkyk vir mense.

“Nooi Tamara!”

Vaaljan, wat van agter die stalle te voorskyn kom, se gesig is vir die eerste keer vandat Tamara kan onthou in ’n groot glimlag vertrek.

“Môre, Vaaljan. Die merrie ’n bietjie koud lei en roskam, asseblief? Sê vir daardie twee mense van Orange Hall hulle gaan ná middagete saam met haar terug. En saal Tibbie solank vir my op. Ons het werk om te doen. Waar is Bettie? Ek is lus vir pap en boerewors en eiers.”

“Hier is ek, Tamara. Is jy terug, of kom jy net kyk?”

Tamara draai om en glimlag. “Ek is terug, Bettie. Ek is terug op Bergendal.”

Tamara kom eers weer laatmiddag op die werf. Toe sy die huis binnestap, sien sy die koffers en ander bagasie wat sy saam gehad het Orange Hall toe, op die eettafel staan.

“Wie het dié gebring, Bettie?”

“Die ryk man se mense. Dié, het hy glo gesê, moet in jou hande gegee word.”

Bettie gee vir Tamara die nou reeds bekende kissie aan.

Tamara klap dit oop. Bo-op die juweliersware lê ’n brief.


My liefste Tamara

Jou verdwyning was vir my ’n groot skok, maar jou antwoord – toe ek mooi daaroor nadink – nie werklik nie. Ek aanvaar egter nie nee vir ’n antwoord nie.

Soos jy tereg opmerk, sou dit in normale omstandighede waarskynlik anders gewees het. Ek wag dus tot daar weer normale omstandighede heers. Ek gee jou tyd tot hierdie ellendige oorlog verby is om jou antwoord te heroorweeg. Daar word allerweë verwag dat dit gou verby sal wees – hopelik vóór Kersfees. Dan kan ons weer van voor af begin.

Die geskenk bly joune. Dis vir jou verjaardag. Die ring hou ek tot die heuglike dag wanneer jy my die jawoord gee.

Ek gaan jou voorlopig nie probeer oortuig om terug te kom nie, maar jy moet weet dat jy te eniger tyd hier op Orange Hall welkom sal wees indien jy van besluit sou verander. Intussen kan jy van my ewigdurende liefde verseker bly.

Jou liefhebbende

Ruben Gould.



“Gaan jy nog met die ryk man trou?”

Tamara vou die brief toe en skud haar kop. “Nee, Bettie.”

“Met die dokter?”

Tamara skud weer haar kop.

“Trou Joshua nog môre?”

Tamara glimlag. “Nee, Bettie.”

“Dan is dit goed so. Nou kan ons rustig oorlog hou en klaarkry.”

Tamara lag. “Is so, Bettie, is so.”

Die dae glip verby tussen vroeg opstaan en saans pootuit in die bed neerval.

Enkele kere doen daar uitgeputte kommandolede op pad Pretoria toe by Bergendal aan. Op ’n keer is daar ’n penkop met ’n vleiswond by en wys ma Saar vir Tamara hoe om die wond te versorg. Maar die Boere is gewoonlik net honger en moeg en vertrek weer so gou Tamara die saalsakke volgepak en hulle goed geëet en gerus het.

Tussendeur sien sy vir Martha en Koba, maar meestal is sy in die veld saam met Vaaljan. Origens is sy alleen.

Toe sy op ’n dag nie meer kan uitstel om dorp toe te gaan vir noodsaaklike proviand vir haar en ook die tweeling se werf nie, hoor sy by Hymie die jongste oorlognuus. Die Slag van Talana, wat die oorlog daadwerklik ingelei het op die dag van haar verjaardag. Die Slag van Elandslaagte wat op die een en twintigste gelewer is – pleks van Joshua se troue. Mournful Monday toe Joubert vir White ore aangesit het.

Sy verneem ook dat De la Rey se troepe steeds Mafeking beleër. Joshua en die res is dus hopelik nog veiliger as wat hulle in Natal sou wees, dink sy dadelik en verlaat Hymie se winkel met ’n ligter gemoed as wat sy dit binnegegaan het.

Toe sy meer as ’n maand later weer dorp toe gaan, is die nuus wat Hymie aan haar oordra nie so goed nie.

De la Rey en Cronjé kon nie saamgewerk kry nie. De la Rey het by Prinsloo aangesluit en hulle het by Belmont en Graspan met Methuen se manne slaags geraak. Hymie kon haar nie sê hoe dit met Joshua-hulle gaan nie.

Daardie aand kan selfs haar moegheid haar nie aan die slaap kry nie. Sy rol hierdie kant toe en daardie kant toe.

Toe sy perdepote op die werf hoor, is sy met een beweging uit die bed en staan sy rewolwer in die hand. Op haar tone sluip sy na die voorkant van die huis toe. Sy loer by die venster uit net toe een van drie ruiters van sy perd afgly. Met sy hand om sy skouer geklem, kom hy mank-mank voordeur toe aangestap.

“Tamara! Maak oop. Dis ek, Gabriël.”

Tamara vlieg tot by die deur en pluk dit haastig oop. “Gabriël! Wat op aarde? Jy is gewond!”

Sy steek haastig ’n lamp op.

“Martha sê nou vir ons dat jy meer as ’n maand al weer terug is op Bergendal, Tamara.” Hy gaan sit steunend op een van die eetkamerstoele.

Tamara woel die koolstoof weer aan die gang en sit ’n ketel water op voor sy na sy skouer kyk.

“Wat het gebeur?”

“Modderrivier, kort daarna Magersfontein. Nie te ernstig nie, maar met ’n linkerbeen skrams getref in een veldslag en ’n regterskouer gewond in die ander, is daar nie veel wat ek kan doen nie. Die tweeling het my teruggebring sodat hulle ten minste ook by die vroue kan inloer. Hulle kan net ’n dag of wat bly.”

“En die ander, Gabriël? Vader, Joshua?” Sy haal die bebloede verbande versigtig af.

“Almal nog wonder bo wonder en net deur die genade in die lewe en gesond. Maar hierdie oorlog is nie speletjies nie, Tamara. En die Vrystaters gee ons grys hare. Cronjé én Prinsloo het ons by Modderrivier in die steek gelaat. Joshua was reg oor De la Rey. Hy is die enigste een onder die klomp wat weet wat aangaan. Ons volk is in groot moeilikheid.”

Die ketel sing op die stoof. “Eers die wond weer verbind, dan kry jy koffie. Jy is seker rasend honger ook.”

“O, om weer regte kos te kan eet pleks van biltong en daardie geblikte vleis wat hulle ons voer … en dan ook net soms.”

Gabriël ruk toe Tamara die wond begin ontsmet.

Terwyl hy weglê aan wat oorgebly het van haar eie aandete, sit Tamara met haar hande onder haar ken gevou.

“Ek neem aan Jakobus en Petrus het maar hul dubbele troue ook uitgestel soos Joshua gemaak het?”

Gabriël knik tussen die monde vol deur. “Oorlog hou nie rekening met jong harte nie. Jakobus wou nog deurkom en vinnig-vinnig trou, maar Vader het gekeer. Gesê dit sal sake vir die nooiens en vir Jakobus en Petrus self net moeiliker maak.”

“Is ons besig om die oorlog te verloor, Gabriël?”

Gabriël kyk van sy opgehoopte vurk af op. “Die meeste van die tyd dink ek so, maar soms kry ek weer moed. Maar dis bloedsweet, Tamara. Danksy oom Koos de la Rey het ons Magersfontein oortuigend gewen, maar die prys van menselewens … dis iets verskrikliks.”

Hy sluk toe sy stem begin bewe. “Ons het hulle sien lê daar op die slagveld, Tamara, vyf lyke hier, sewe daar … honderde van hulle. Dit was ’n verskriklike gesig. Jy sien hulle lê, omtrent almal met kopskote, die lywe opgeblaas en stinkend in die hitte. Jy voel geen blydskap nie, geen trots nie. Jy dink aan die moeders en vaders, die vroue en kinders wat in ’n ander land op hul tuiskoms wag. En daar lê hulle. Jy dink daaraan dat menselewens opgeoffer word vir die eersug van politici.”

Hy skud sy kop. “Ons was nie een voorbereid op die werklikheid van hierdie oorlog nie, Tamara. Die meeste van die Boere veg dapper, al veg ons nie altyd baie slim nie. Maar daar is manne soos Benjamin wat nie die sin in die oorlog sien nie, wat in hul harte reeds boedel oorgegee het.”

“Het jy al van Gys gehoor?”

Gabriël knik. “Gys doen wonderwerke vir die gewondes op die slagveld. Hy kla oor die gebrek aan medisyne en middele, maar hy doen sy bes.” Hy kyk Tamara skewekop aan. “Hy het my gesê jy het Ruben gekies. Hoe het dit gebeur dat jy weer hier beland het?”

Tamara haal haar skouers op. “Hier is waar ek hoort, Gabriël. Elke nou en dan kan ek mense help aan water, kos en soms vars perde. Dis iets wat ek op Orange Hall nie sou kon doen nie. Solank ek die vee het en die groentetuin aan die gang kan hou, is daar kos vir burgers wat hier aandoen.”

“En Ruben, Tamara?”

“Ruben moet maar oorstaan vir later.” Sy skep vir hom nog kos in.

“Dan gaan jy nog met hom trou?”

Tamara sit die bord voor hom neer en staan terug. “Hy sê hy wag tot ná die oorlog, tot alles weer normaal is. Maar ek glo nie, Gabriël. Ek sê nie Ruben is nié ’n man van integriteit nie, maar sy integriteit lê op ’n ander vlak as ons s’n. Ons is te vreemd vir mekaar.”

“En Gys? Het hy weer ’n kans?”

Tamara skud haar kop. “Gys weet my liefde vir hom is nie wat dit moet wees nie.”

“Waar laat dit jou, Tamara?”

“Op die rak, neem ek aan,” glimlag sy. “Dit lyk my nie ’n huwelik is my beskore nie, Gabriël, maar dit pla my nie.”

“Ag, bog, Tamara, jy is nou eers negentien. Die regte man sal nog opdaag. Ons moet net eers deur hierdie verdomde oorlog kom.”

“Lyk my die oorlog leer jou swets?”

“Swets, sweet, stink van angs … en baie meer.” Gabriël laai sy vurk weer. “Maar veral honger.”

Tien dae later is Gabriël gesond genoeg om weer by die kommando’s aan te sluit.

Kersfees kom en gaan.

Tamara sien die nuwe jaar en die nuwe eeu in sonder dat daar ’n einde aan die oorlog kom en sonder dat sy weer een van haar broers te siene kry.

Einde Januarie hoor sy by Hymie dat daar by Colenso eenduisend eenhonderd Kakies gesterf het teenoor agt van die Boere. Sy hoor ook van die Boereoorwinning by die Slag van Spioenkop.

Maar in die volgende maand is die nuus die ontsetting van Kimberley – en Cronjé wat by Paardeberg boedel oorgegee het.

In Maart kom die ontstellende nuus dat Bloemfontein ingeneem is en dat honderde, moontlik duisende Boere die wapen neerlê, hulle vrywillig aan die stryd onttrek en die eed van getrouheid aflê.

Vroeg in Junie – op ’n dag toe wind deur murg en been sny – sien Tamara weer ruiters aankom, soos dit van tyd tot tyd die afgelope paar maande die geval was. Sy kry vir Bettie om drinkgoed en kos gereed te kry.

Die ruiters is al amper op die werf toe sy Benjamin aan die sit op sy perd herken. Sy huiwer toe sy sien die ander ruiter is Barend Visser, maar hou haar arms wyd oop vir haar broer. Tamara wil duisend vrae tegelyk vra, maar sy besef dat hulle moeg en honger is.

“Hoe gaan dit met Vader, Joshua en die res?” kan Tamara nie wag om te vra toe hulle hongerig aan die kos begin weglê nie.

Benjamin kyk op van sy bord, laat sak weer sy oë.

“Toe ek hulle laas gesien het, het dit nog goed gegaan. Daniël was gewond, maar hy was besig om te genees. Vader sien daar oud en moeg uit, maar hy is nog so hardkoppig en opvlieënd soos altyd. Joshua is steeds die steunpilaar. Wanneer almal wil moed opgee, praat hy moed in en probeer hy opbeur.”

Benjamin sit sy mes en vurk neer en kyk Tamara in die oë. “Maar vir my kry hy nie meer moed ingepraat of opgebeur nie, Tamara. Roberts het Johannesburg ingeneem en hy is op pad Pretoria toe, dalk is hy teen hierdie tyd reeds daar. Die oorlog is verby, al wil mense soos Vader en Joshua dit nie insien nie. En dis nie net ek en Barend nie. Duisende ander burgers voel ook so.”

“Is jy besig om vir my te sê jy en Barend word nou hensoppers?” wil Tamara ongelowig van haar jongste broer weet.

“Jy kan dit noem wat jy wil, Tamara. Ek veg nie meer nie. Ek het genoeg gehad en alles is tog tevergeefs. Ek weet nie eens presies hoe ons ooit in hierdie oorlog beland het nie. Maar hoe langer dit duur hoe hopeloser word dit. Selfs Kruger besef dit. Hoekom dink jy het hy reeds uit Pretoria gevlug?”

“Benjamin, verstaan ek jou reg? Jy lê die wapen neer terwyl jou broers nog met hart en siel baklei vir die vryheid van ons Boerenasie?”

“Nie net dit nie, Tamara. Sodra ek die geleentheid kry, onderteken ek die eed van neutraliteit. Hoe gouer ons almal dit doen hoe gouer kom daar ’n einde aan die oorlog en hoe gouer kan ons weer met ons lewe aangaan.”

“Onder die Britte.”

“Maak dit werklik saak?”

Tamara stoot haar stoel agteruit. Sy stap na die twee Mausers wat teen die muur gestut staan, tel een op en laai dit uit die bandelier langsaan. Sy draai stadig en doelbewus om na die twee mans wat haar verstar aankyk.

“Nou staan jy van daardie tafel af op, Benjamin, en jy ook, Barend Visser, en julle stap by daardie deur uit.” Tamara wys met die loop van die geweer. “En julle kom nooit weer hier nie.”

“Maar Tamara …”

“Maar niks nie, Benjamin. Bergendal het nie plek vir verraaiers nie. Ek haat die oorlog, net soos julle. Maar terwyl daar nog geveg word, sal julle waaragtig nie op Bergendal sit en die tyd omkuier nie. Uit.”

Sy lig die roer.

“Tama …”

“Uit, sê ek, Benjamin. Albei van julle. Onmiddellik.”

“Sy sal nie skiet nie, Benjamin.” Barend se smalende stem stoot ’n golf van vernietigende woede deur Tamara.

“Ek het gesê uit!” Tamara se stem is so laag dat sy haarself amper nie kan hoor nie.

Benjamin skuif sy stoel agteruit. “Jy ken nie die Davels nie, Barend, hulle is almal bliksems mal. Kom ons loop. Ek het gedink ek sal welkom wees op my eie familieplaas nadat ek my lewe vir my land en my mense gewaag het, maar nee, niks wat ek doen, is ooit goed genoeg nie. Kom, Barend, dat ons die stof van hierdie vervloekte plaas met sy vervloekte mense van ons voete kan afskud.”

“Maar ons gewere …”

“Julle lê die wapen neer, Barend Visser, julle het julle gewere nie meer nodig nie. Ek en die manne wat nog veg, wel. Vir die laaste maal: trap van die plaas af.”

Benjamin begin aanstap na die perde toe.

“Los die perde hier, Benjamin. Ek kan beter gebruik maak daarvan as jy.”

“Nou gaan jy te ver, Tamara. Sonder perd …”

Die skoot weergalm in die klowe.

“Het jy heeltemal gek geraak!” gil Benjamin toe klippers teen sy bene spat.

“Die volgende een is raak, Benjamin.”

Die tweede koeël is reeds in die loop.

“Hierdie dag sal jy berou, Tamara Davel.” Barend Visser wys rooi van woede vir haar vinger. “Dit sweer ek.”

Tamara swaai net die loop in sy rigting.

Eers toe die twee figure deur die kloof verdwyn, laat sy die geweer sak.

Sy bewe van kop tot toon toe sy die perde stalle toe lei. Maar sy is skaars bewus van die trane wat oor haar wange stroom.

Dis ’n maand later toe Tamara een laatmiddag op pad huis toe nadat sy die hele dag op soek was na wegbreekvee in die vlei, weer ruiters in die kloof gewaar. Hierdie keer is daar vier.

Tamara kry die geweer, wat sy sedert Benjamin-hulle se besoek altyd by haar dra, gereed en vou haar romp so dat sy gemaklik die rewolwertjie kan bykom wat sy om haar bobeen gegespe het.

Sy ry die ruiters behoedsaam tegemoet.

Twee van hulle draai weg na die tweeling se werf toe.

Dan eers herken sy die twee ander figure aan hul lengte en hul groot bou. Met ’n gil van vreugde druk sy haar hakke in Tibbie se lieste en jaag op hulle af.

“Joshua! Vader!” skree sy al van ver af.

Hulle kom gelyk op die werf aan.

Tamara vlieg van Tibbie af nog voor die merrie stilstaan.

Joshua is net betyds uit die stiebeuels om haar in haar holderstebolder vaart te vang.

“Tamara!” Hy druk haar styf teen hom vas, lig haar in die lug en draai haar in die rondte soos toe sy nog ’n dogtertjie was. Hy laat sak haar en hou haar ’n oomblik weg van hom voor hy haar weer teen hom vasdruk.

“Jy lyk goed, Tamara. Te skraal en bruinverbrand, maar goed.” Hy los haar.

Tamara draai na Groot Dawid en val hom om die hals.

“Vader, julle is hier! Julle is uiteindelik hier!”

“Dag, my kind.” Groot Dawid se stem bewe toe hy haar omhels.

Aan tafel beskou sy hulle vir die eerste keer mooi. Albei het maer geword, maar Groot Dawid het ook oud geword. Waar sy hare voorheen sout-en-peper was, is hy nou heeltemal grys. Die kepe in sy wange het dieper geword, die plooie om sy oë sakke.

Joshua is nog net so groot en bruin soos altyd, maar selfs by hom bespeur sy ’n tamheid wat in plooitjies om die oë en weerskante van sy mond te lees is.

“Bettie is besig om vir julle badwater reg te kry. Dit behoort ná ete reg te wees.”

Tamara skep vir hulle nog ’n keer in. “Ek sien Markus en Mattheus is na hul werf toe. Hoe gaan dit met Daniël, is sy wond nou genees? En die ander?”

Joshua knik. “Daniël is weer perdfris en op besoek op die dorp by Ellie en haar ouers. Jong Dawid het gesukkel met koors, maar hy is oor die ergste. Hy is op die oomblik by Aletta-hulle. Oom Koos de la Rey het ons kans gegee om ons vir ’n dag of wat te kom vergewis hoe dit met ons familie gaan voor ons die geveg weer in alle erns voortsit.”

“Dan is die oorlog nog nie verby nie? Benjamin het gesê …” Tamara swyg toe sy die strak gesigte van Joshua en haar vader sien. “Ek het hom weggejaag.”

Joshua knik. “Ons het by Ellie gehoor wat gebeur het. Haar vader en broers het met die val van Pretoria ook gehensop.” Joshua sug diep. “Maar nee, Tamara, die oorlog is nog nie naastenby verby nie. Om die waarheid te sê, ek dink ons oorlog het nou eers werklik begin. Ons is juis ook hier om die manne wat wapen neergelê het, weer te motiveer.

“Ons hoop om Benjamin ook te oortuig … Maar met Pretoria wat geval het, Mafeking wat ontset is en Rustenburg wat intussen ingeneem is … Klerksdorp, Lichtenburg en Potchefstroom ook … Maar ons gee nie oor nie, Tamara. Die Boere het nog nooit erg gehad aan dorpe nie. Dis die grensloosheid van die veld wat simbool is van ons volk. Ons veg vir ons vryheid, nie vir ons dorpe nie. En ons sal veg tot die bitter einde toe.”

Joshua vee moeg oor sy oë. “Ek vermoed die gevegte sal nou hiernatoe begin uitbrei … Magaliesberge toe. Die Engelse gaan ons hierheen volg. Ek wil hê jy moet te alle tye op ’n gereedheidsgrondslag wees met vars perde, water en kos. Hier sal waarskynlik binne die afsienbare toekoms heelwat kommando’s deurtrek. Die manne het alle moontlike hulp nodig. Die Boere van die omgewing weet van Bergendal, maar dis hopelik te weggesteek vir die Kakies om sommer per toeval hier aan te kom. Met ’n bietjie geluk aan ons kant, sal dit so bly.”

“Hou nou vir eers op met bekommer oor alles en almal, Joshua. Eet klaar dat julle kan gaan bad en in die bed kom. Ek kan sien julle is tot die dood toe moeg.”

Tamara kyk bekommerd na haar vader wat bleek daar uitsien. “Miskien wil Vader maar solank gaan bad?”

Groot Dawid kyk haar met ’n effense glimlag aan. “Het die oorlog jou al so groot gemaak dat jy jou vader soos ’n stout kind bad toe jaag?”

Tamara lag. “Nee, Vader, dit sal ek nooit probeer doen nie.”

“Dan is dit goed. Joshua, maak rustig klaar. Ons sal Boekevat nadat ek skoongekom het en dan kan jy ook gaan.”

Joshua kyk besorg toe terwyl Groot Dawid moeisaam opstaan. “Ons kan maar die Boekevat vir môreoggend laat oorstaan, Vader.”

“Jy mag kommandant wees wanneer ons veg, Joshua, maar in my eie huis besluit ek nog of ons Boekevat of nie.” Daar is geen woede in die stem nie, net oortuiging.

“Kommandant?” Tamara lig haar wenkbroue toe Groot Dawid wasrondawel toe stap.

“Dis niks om op te roem nie. Is daar nog pampoen?”

Tamara knik en skep vir hom nog in.

Toe sy buig om die bord weer voor hom neer te sit, kyk hy op. Hy dink ook aan die aand in die wasrondawel, weet Tamara.

Dis Joshua wat die oogkontak verbreek. “Dankie, Tamara.”

Sy gaan sit weer.

“Ons is oormôre weer op pad. Ek wil hê Vader moet goed uitrus terwyl ons hier is. Moet hom maar nie vermoei met wat alles hier verkeerd loop nie. Ek weet jy moet baie probleme hê, maar …”

“Niks waarna ek nie op eie houtjie kan omsien nie, Joshua. Ek sal Vader laat rus.”

Joshua knik. “Ek gaan môre dorp toe om met Benjamin en die ander te praat. Jy moet maar jou lys maak, ek sal sien wat ek kan terugbring. Dinge raak so skaars.”

“Ek sal so maak, maar sê eers vir my hoe dit werklik met jou gaan, Joshua?”

Joshua haal sy skouers op. “Buiten die verskrikking van die oorlog, nie sleg nie, Tamara.”

“Verlang jy baie na Joanna?”

Hy kyk haar stil aan. “Ek hoef my ten minste nie oor haar te bekommer nie. Sy is so veilig soos wat sy in die omstandighede kan wees.”

“Gaan jy haar te siene kry?”

“Ons was reeds op pad hierheen daar aan. Dit gaan goed met haar.”

’n Pyn skiet deur Tamara. Hulle was eerste daarheen.

“Haar skoonsuster bly by haar sedert die Kakies Pretoria ingeneem het.”

“Voel sy nie soos ’n verraaier nie?”

Joshua skud sy kop. “Joanna, soos Ruben, is neutraal. Haar oorlede man was ’n Britse onderdaan. Sy het ten minste nie oorgeloop na die Engelse se kant nie.”

“Gaan julle nog trou?”

Joshua knik. “Ons is verloof, Tamara. Ons het beloftes aan mekaar gemaak, dis so goed soos getroud wees. Sodra die oorlog verby is, sal ons die formaliteite afhandel.”

Twee dae daarna, toe Joshua en Groot Dawid vroegoggend in die snerpende Julie-koue op vertrek staan, lyk Groot Dawid uitgerus, maar Joshua se mondhoeke is steeds stram.

Benjamin se weiering om weer by die kommando’s aan te sluit het heelwat daarmee te doen. Joshua het hom wel oorreed om nie die eed van neutraliteit te onderteken nie, maar van veg wou Benjamin niks weet nie.

“Pas jou op, Tamara.” Joshua soen haar op die mond – ’n broederlike soen. “Ek sou baie geruster gevoel het as jy by Ruben op Orange Hall gebly het, maar ek is darem bly jy kan hier en daar hulp verleen en vir die Boere verligting bring.”

“Ek ry ten minste nie die gevegslinies tegemoet nie, Joshua. Pas julle op.” Tamara probeer glimlag, maar die trane in haar oë verraai haar ware gevoelens.

“Dag, Tamara. Basta met die huilery. Ons is groot, sterk Boeremans. Ons kan na onsself omsien.” Groot Dawid vou haar in sy arms toe voor hy in die saal swaai.

Joshua vee die trane met sy duim weg en trek haar teen hom vas. Hy bêre sy gesig in haar nek. “Versigtig wees, asseblief, Tamara?” Sy stem is hees.

Hy los haar, skik sy saalsakke vir oulaas en bestyg sy perd.

Tamara kyk hulle agterna tot hulle in die kloof verdwyn voordat sy toelaat dat die trane hul loop neem.

Van die hongeres wat nou gereelder op die afgeleë plaas aandoen, hoor Tamara van die gevegte by Silkaatsnek en Olifantsnek en van De Wet se wonderbaarlike ontsnapping tussen Wolhuterskop en Kommandonek deur.

Van die Boeresege by Nooitgedacht hoor sy by ’n gewonde Boer wat deur sy makkers by haar agtergelaat word. Dis ook hy wat haar vertel van die dapper kommandant Davel en sy vreeslose vader en broers wat gevaarlike patrollie- en sabotasiewerk tussen die groter gevegte deur doen.

Enersyds swel haar hart van trots en andersyds krimp sy telkens ineen van bekommernis.

Nog ’n Kersfees en Nuwejaar gaan verby.

Tamara waag dit lankal nie meer om dorp toe te gaan nie. Sy, ma Saar, Bettie en Vaaljan, sowel as die tweeling se mense, moet nou volledig in hul eie behoeftes voorsien.

Vroeg in die nuwe jaar begin kommerwekkende gerugte van Kitchener se verskroeideaardebeleid die ronde doen. Die vroeëre gerugte van plase wat afgebrand word, vee en lande wat voor die voet vernietig word en vroue en kinders wat na kampe gestuur word, bly nie meer by gerugte nie.

“Ai, niggie, wat word van my vrou en kinders daar in die konsentrasiekampe?” kla ’n swaar gewonde ou oom eendag by haar. “Die Kakies noem dit vlugtelingkampe, maar dit klink eerder soos doodskampe.”

Toe hy later sterk genoeg is om weer verder te gaan, waarsku hy haar ernstig: “Versigtig, niggie, as die Engelse van jou so alleen hier op die plaas weet en hulle hoor boonop hoe jy die Boere help, is dit klaarpraat met jou. Glo my, hulle steek nie net die huis brand nie, hulle blaas hom op met dinamiet, moor al die vee uit en vernietig wat hul nie kan benut nie.”

“Die Hoër Hand sal sorg, oom,” troos sy. “Ons is darem baie afgeleë hier in die klowe. Hulle sal ons nie sommer deur die nou en verskuilde poort vind nie.”

“Afgeleë dié is julle. As ons nie beduie is waar julle is nie, sou ons julle nooit gekry het nie. Maar moenie te gerus wees nie, niggie. Die hensoppers is varke. Hulle lei die Engelse reguit na die plase toe waarvan die Kakies nie weet nie. En as dit nie die hensoppers is nie, is dit die vergalste knegte wat teen die hand draai wat hulle nog altyd gevoed het.”

“Ek sal versigtig wees, oom. Moet oom nie oor my bekommer nie. Gaan gee die Kakies eerder op hul baadjie.”

Maar toe die ou man wegry, is Tamara deeglik bekommerd. Vaaljan is nie meer die man wat hy was nie. Hy weier om haar te gehoorsaam en bly dae lank weg sonder om te sê waar hy was. Bettie en ma Saar is nog net so getrou soos altyd, maar vir Vaaljan weet sy, moet sy nou ligloop.

Toe sy kort daarna op ’n dag verby die feitlik onsigbare paadjie ry wat na die grot agter die waterval lei, draai sy impulsief daar in. Sy kniehalter Tibbie, druk haar romp by haar onderklere in en klim die entjie na die lysie wat agter die waterval verby na die grot lei.

Die grot is klam en koel en ruik na vlermuismis, maar dis ruim genoeg dat ’n paar mense met gemak daarin kan beweeg. Sy probeer skat. ’n Rapsie groter as hul ruim voorkamer, besluit sy. Sy skop-skop teen die rotsvloer. In die winter sal dit koud word in die grot, maar met genoeg brandhout in die nabye omgewing behoort dit nie ’n probleem te wees nie. ’n Plan begin stadig in haar kop vorm aanneem.

Daardie aand neem sy onder die dekking van die donker die eerste vrag goed grot toe.

Die volgende dag vee en skrop sy die hele dag om die grot skoon te kry. Die veestapel moet maar ’n bietjie wag. Gelukkig reën dit selfs so laat in die somer nog gereeld. Daar is genoeg water vir hulle en die weiveld is nog goed.

Teen die einde van die dag staan sy moeg maar tevrede terug om haar handewerk te beskou. Ma Saar sou trots op haar gewees het. Tamara bêre haar skoonmaakgoed. Maar nie ma Saar, Bettie, of enigiemand moet weet van die grot nie. Die grot is ’n laaste opsie, ’n uitweg as daar geen ander uitweë meer is nie. Daarom moet die grot ’n geheim bly.



Veertien

Teen die einde van die week is die hele grot skoon en al amper huislik.

Te veel goed kan sy nie uit die huis laat verdwyn sonder dat ma Saar of Bettie sal agterkom nie. Maar in die seuns se buitekamer kom hulle nie meer nie en daaruit kon sy ’n paar matrasse en beddegoed verwyder om grot toe te bring. Omdat hulle ook nie meer so groot kook soos toe almal nog hier was nie, behoort ma Saar ook nie die kleiner ketel, die kastrol en die pan te mis nie.

Toe Bettie aankondig dat Vaaljan verdwyn het, word die grot Tamara se belangrikste projek.

Snags smokkel sy goed uit die huis uit en bedags doen sy op die plaas net die broodnodigste voor sy afsit grot toe. Sy stapel genoeg droë hout en brandmaakgoed om weke lank te hou teen die een rotswand op. Sy sorg dat daar komberse en slaapgoed, medisyne en ander middele is.

Barend se Mauser en die meeste van die patrone word diep agter in die grot versteek. Die geldsak begrawe sy in ’n sanderige kol aan die ander kant van die waterval en daarmee saam haar verjaardaggeskenk van Ruben.

Hoekom sy Joshua se viool ook daarheen karwei, kan sy nie aan haarself verklaar nie. Praktieser goed soos biltong, beskuit en droëvrugte vind sak na sak ook hul weg grot toe. Pampoene, skorsies en mandjies vol uie en aartappels versteek sy daar.

Deur al die gewerskaf, maak sy seker dat sy elke keer ’n ander roete ry sodat daar nie ’n paadjie na die grot toe uitgetrap word nie.

Sy ry ook oor na die tweeling se werf en kry Koba waar sy besig is om hoender te slag. Tamara vertel van Vaaljan en van die ou oom se woorde.

“Julle moet julle oë oophou vir die Kakies, Koba. Met al die kinders hier kan julle ’n brandwag reël. En wees in hemelsnaam gereed om te vlug as dit sou nodig wees. Kry noodvoorrade op ’n veilige plek bymekaar.”

“Maar waarheen sal ons vlug, Tamara? Daar is so baie van ons hier saamgetrek.”

“Dis hoekom julle vooruit moet beplan, Koba. Dink daaroor en praat met Martha. Ek sal môre weer oorkom, dan kry ons ’n plan agtermekaar. Daar is grotte hier naby.”

Tamara beduie die ander deel van die berge in, weg van die watervalgrot af. Dié moet ’n geheim bly, ’n heel laaste uitweg. Dis in elk geval te klein vir die vier vroue en die magdom kinders wat op die tweeling se werf saamgetrek is.

Koba dink ’n oomblik na, skud dan haar kop. “Die oorlog is al wie weet hoe lank aan die gang en die Kakies het ons nog nie gekry nie. Hoe sal hulle ons dan nou kry? Die Here sal sorg, Tamara.”

“Maar ek sê dan van Vaaljan en van die hensoppers, Koba! En onthou, die Here behelp dié wat darem self ook hand bysit.”

Koba kry ’n hardkoppige kyk in haar oë. “Jy laster, Tamara.” Sy was haar hande in ’n emmer. “Ek sal met Martha en die ander praat. As ons jou hulp nodig het, sal ons een van die kinders oorstuur.” Koba tel die drie hoenders op en begin aanstap opstal toe.

Tamara kyk haar net magteloos agterna. Sy weet daar sal nie ’n kind oorgestuur word nie. Nie Koba of Martha het ooit vat aan Groot Dawid se dogter gehad nie.

Maar Bettie keer haar wel ’n paar dae later voor. “Ek sien van die biltong en die beskuit het al weer voete gekry. En daar is meel en koffie weg. Olie ook. Was hier dan Boere? Ek verbeel my al hier is snags beweging by die huis, maar saggies, sodat ek skaars kan hoor. En soggens is daar geen teken van ekstra mense in die huis nie.”

“Jy verbeel jou, Bettie. Maar nou en dan kom hier wel baie vlugtig mense aan en dan gee ek gou voorrade saam.” Tamara raak onrustig. Netnoumaar het Bettie haar in ’n hoek. “Maar nou moet ek gaan.”

“Al weer wegbreekvee?” Bettie kyk haar wantrouig aan.

“Nee, ek wil die grensdrade nagaan.”

“Al weer?”

“Basta, Bettie!” Tamara tel die toebroodjies op wat Bettie vir haar gemaak het. “Ek sal laatmiddag terug wees.”

Bettie antwoord nie, kyk haar net agterdogtig aan.

Tamara sit langs die waterval toe sy die skote uit die rigting van die groot huis hoor. Sy vlieg in die saal en kies kortpad werf toe. Die skietery hou nie ’n oomblik op nie.

Omdat die opstal in ’n holte lê, sien sy nie wat aangaan voor sy feitlik daar is nie. Sy gooi die geweer teen haar skouer toe die werf sigbaar raak, maar dan ruk sy Tibbie tot stilstand.

In die krale anderkant die werf is daar maklik twintig Kakies bedrywig. Voor die voet skiet hulle die malende, vreesbevange diere. Waar hulle nie vinnig genoeg geskiet kry nie, steek hulle met die bajonette wat voorkom.

Die bulkende diere lê gewond en aan die vrek op die kraalvloere terwyl die Kakies, sonder om juis te mik, skiet en steek.

In die groentetuin is vyf Kakies besig om elke sprietseltjie onder die perdehoewe te laat vertrap terwyl hulle die res probeer brand steek.

Nog ’n goeie sewe ander Kakies is besig om met hul geweerkolwe teen die huis se deure te hamer. Van Bettie en ma Saar is daar niks te sien nie.

Onder die helse lawaai van die bulkende diere en die jillende Kakies hoor sy nie die glas breek nie, sien net hoe venster na venster versplinter onder die kolwe toe die swaar deure nie wil meegee nie.

Martha en Koba! Sy swaai Tibbie om, maar kyk oor haar skouer na die opstal. Die Kakies slinger dinamietkerse na binne. Die huis waarin sy en al haar broers gebore en getoë is, spat eers aan flarde en begin dan brand.

Sy kap haar voete in Tibbie se flanke en jaag na die tweeling se werf toe.

Van ver af sien Tamara van die vroue en die jongste kinders waar hulle angstig voor die huise bondel en maal. Koba, Martha en die ouer kinders is besig om inderhaas nog laaste goed op die waens te pak. Hulle moes genadiglik die skote gehoor het.

“Los alles, kry die kinders op die waens en vlug!” skree Tamara van ver af. “Die Kakies is op pad.”

Koba kyk op, sê iets vir Martha en laat spat na die res van die kinders.

Tamara spring van die perd af en begin die kleinstes aandra en op die wa tel. Daar is te veel van hulle, besef sy terwyl die kinders om haar huil en kerm. Vier volwasse vroue en seker maklik twintig kinders op twee waens – waarvan een reeds boordensvol gepak is.

Daar is nie tyd vir dink nie. Sy spring op die volgepakte wa en begin meubels afgooi.

“Klím!” skree sy tussendeur vir die kinders wat haar grootoog aanstaar.

Toe die riempiesbank en twee stoele in die stof aftuimel, is daar voorlopig genoeg plek. Koba het darem reeds die een wa se leisels goed in die hand. Maar Martha, wat klaarblyklik veronderstel is om die ander wa te hanteer, staan langs die wa en bewe terwyl die trane oor haar wange stroom.

Tamara spring weer af en tel haar met een beweging op die wa. Feitlik in dieselfde beweging haak sy Tibbie se teuels aan die wa, spring op die bok langs Martha en gryp die sweep.

Hulle is skaars in die kloof toe die skote op die tweeling se werf begin klap. Tamara bid dat die Kakies se vernielsug hulle lank genoeg sal besig hou om die waens ’n voorsprong te gee.

Toe hulle verby die kloof ry waar die grot is, oorweeg Tamara dit om op Tibbie te spring en daarheen te laat spaander. Maar een kyk na Martha se verskrikte gesig laat haar besef dat Mattheus se vrou nie die pyp gaan rook as sy die wa moet oorneem nie.

Tamara besef ook dat sy nie hierdie mense in die steek kan laat nie. En vir vyf en twintig mense is die grot hopeloos te klein. Buitendien, die Kakies sal op hulle wees voor jy kan sê mes, veral met die kleintjies wat nie die kloof vinnig genoeg sal kan uit nie. En as die Kakies hulle volg, vernietig hulle boonop alles wat in die grot is ook.

Vlug is hul enigste hoop, besluit Tamara en lê met die sweep onder die trekdiere in.

“Martha!” Sy skud aan haar skoonsuster. Dié kyk verskrik na Tamara.

Tamara verwyt haarself dat sy nie meer aandag aan Koba-hulle se wel en wee gegee het nie.

“Waarheen is Koba op pad, Martha? Het julle planne gemaak?”

“Ons het gepraat van Marico toe gaan, na Aletta-hulle toe. Mattheus het laas gesê dis nog redelik veilig daar.”

Tamara skud haar kop. “Dit het hulle gesê nog lank voor Nooitgedacht. En dis ver en ons weet nie eens waar Aletta-hulle se plaas is nie. Soos ek laas verneem het, is Joshua-hulle in die Swartruggens-omgewing. As ons net by hulle kon uitkom, maar Naauwpoort is deur die Kakies ingeneem en dit lê tussen ons en Swartruggens.”

Tamara lê weer in met die sweep. “Ons het eers skuilplek nodig, dan moet ons ’n kommando duskant Naauwpoort gaan soek. Ons kan onsself nie verdedig nie. Ek het net die een Mauser en ’n hand vol koeëls by my.”

Nie eens vir Martha of Koba vertel sy van die dolk en die rewolwertjie wat aan haar bobeen gegespe is nie. Dis net vir noodgevalle.

“Mattheus het gesê die generaals wil nie waens met vroue en kinders saam met die kommando’s hê nie. Dit keer hulle as hulle vinnig moet beweeg.”

Tamara knik, bly dat Martha darem klink asof sy weer beheer oor haarself gekry het. “Ek weet, maar as ons die kommando min of meer tussen ons en die Kakies kan hou, is ons veiliger as wat ons alleen is. Ons kan ook by hulle hoor waarheen ons kan gaan, waar dit die veiligste is.”

“Hoe gaan ons ’n kommando opspoor as die Engelse hulle nie eens kan kry nie?”

“Ek ken die veld, Martha. Ek en Tibbie sal hulle wel uitgesnuffel kry. Nou moet ons eers skuilplek kry.”

Die gesprek eindig toe koeëls meteens om hulle begin fluit.

“Val plat!” skree Tamara en probeer die trekdiere aanspoor, maar hulle beweeg reeds so vinnig as wat hulle kan.

Een van die kinders roep skril uit.

“Hou stil, Tamara, hou stil!” Martha begin histeries gil. “Marthie is getref! O, God, my kind is raak geskiet!”

“As ek nou stilhou, is ons almal daarmee heen, Martha.”

Tamara laat die sweep weer laag oor die rûe klap. Met haar aandag daarop toegespits om vinniger te beweeg, is sy nie bedag daarop toe Martha die sweep uit haar hande ruk en haar eenkant toe stamp nie.

“My kind, my kind!” gil sy aanhoudend.

Teen die tyd dat Tamara weer die sweep uit Martha se hande ontworstel het, trek ’n Kakie sy perd langs haar in.

“Halt!” roep hy met sy geweer reg op Tamara gerig. Tamara kyk nog vlugtig na waar die Mauser is, maar toe sy sien dis tevergeefs, roep sy op die osse om te staan.

Die offisier gly uit die saal, maar hou sy geweerloop op Tamara gerig.

Tamara kyk na Koba-hulle se wa in die hoop dat hulle darem sal wegkom. Haar moed sak in haar skoene toe sy sien hoe Koba-hulle se wawiele al stadiger begin rol.

“Why are you doing this, Sir? Why, for heaven’s sake?”

Tamara kyk magteloos na Martha wat met klein Marthie in haar arms sit. Aan die kanteling van die koppie vermoed Tamara die kind gaan nie weer haar oë oopmaak nie.

“This is war. I’m a soldier and I have orders.”

Tamara draai stadig na die offisier, ’n koue woede siedend in haar binneste. Vir die eerste keer gee Tamara nie om dat haar Engels swaar dra aan ’n Boere-aksent nie. In tye soos dié is sulke dinge so verskriklik onbelangrik. “Jy is geen soldaat nie. Jy is ’n moordenaar … die moordenaar van ’n onskuldige kind … en ’n lafaard boonop.” Sy voel na waar haar dolk versteek is, maar merk uit die hoek van haar oog nog Kakies wat nader kom. Sy laat sak haar hand weer.

“Mag God vir jou genade hê, want ek kan jou waarborg as ek die geleentheid kry, sal ek dit nie hê nie.”

“Brawe woorde vir iemand in jou huidige posisie.” Die offisier se oë sak tot by die laaste oop knopie van haar wit hemp.

“Posisies het ’n manier om te verander,” sis Tamara deur haar tande.

Die offisier gooi sy kop agteroor en lag lelik. Hy roep twee van sy manskappe nader.

“Hou hierdie heks fyn dop, Brown. En jy, Blundell, kry Visser om verstand in die ander vroumense se koppe te praat.”

Tamara ruk om na waar die res van die Kakies die waens omsingel het. Barend Visser ontwyk nie haar oë nie. Hy glimlag net smalend en buig spottend in haar rigting.

“Verraaier!”

Brown vat Tamara aan die arm en begin haar weglei.

“Kom saam met my, juffrou.” Hy kyk oor sy skouer na Barend. “Moenie jou energie op ’n skarminkel soos daardie een vermors nie.”

Sy kyk verras na die Kakie. “Dis oorlog, juffrou, maar nie alle Britte in uniform is dieselfde nie.” Sy Engels klink anders as die offisier s’n. Beskaafder.

“Laat my toe om my skoonsuster te vertroos, asseblief? Haar dogter is noodlottig getref deur een van julle koeëls.”

“Ons het nie geskiet om dood te skiet nie.” Hy klink byna apologeties.

“Sy is nog steeds dood. ’n Meisiekind van twaalf, op die drumpel van vrouwees.”

“Dit spyt my innig, juffrou.” Brown se oë beaam sy woorde.

“Brown! Bring daardie heks hierheen. Maak haar voorlopig aan die wa vas. Ek sal die spul toelaat om die meisiekind te begrawe, maar dan moet ons op pad wees. Ons kan nie die risiko loop dat daardie vroumens ontsnap terwyl ons die ander dophou wat die graf grawe nie. Ek ken haar soort. Sy sal die Boere gaan waarsku en dan beland ons binne die volgende dag of twee in ’n skermutseling. Die res van die gevangenes sal moet loop. Die osse is halfdood.” Die offisier pluk hardhandig aan Koba en beduie na ’n graaf op die wa. “Kry daardie graaf en begin grawe as jy die kind te ruste wil lê.”

Tamara skud haar kop in ongeloof en kyk na waar Martha nog agter op die wa sit. Die plomp vrou se hele liggaam skud en daarmee saam die lykie van haar dogter wat sy in haar arms hou.

Martha kyk op. Haar bleek gesig is betraan en stowwerig. “Dis alles jou skuld, Tamara,” krys sy.

Tamara kyk onkant betrap na haar skoonsuster.

Martha se oë spreek van venyn, selfs van haat.

“Wat bedoel jy, Martha?”

“As jy nie vir Benjamin weggejaag het nie, as jy nie vir Barend Visser verneder het nie, sou hy ons nooit aan die Kakies verraai het nie. Dan sou Marthie nog geleef het.”

Tamara oorweeg die woorde. Sou Martha reg wees? Sy skud haar kop. “’n Vark soos Barend Visser soek nie rede nie, Martha. Verraai, sou hy ons verraai het, vroeër of later. Ek wonder net wat die Kakies hom alles belowe het.”

“Jy kan maar wonder, Tamara, maar ek weet dat Marthie se oorlye voor jou deur lê.”

“Klim op die wa, juffrou. Ek het opdrag om jou vas te bind.”

Tamara ignoreer die Kakie. “Ek weet dis pyn wat praat, Martha. Ek verstaan.”

Martha skud haar kop verwoed. “Jy sal nooit verstaan nie, Tamara. Nooit nie. Nog nooit is iets van jou weggeneem nie. Nog altyd het jy net jou sin gekry. Nog nooit hoef jy enigiets prys te gegee het nie. Ek haat jou, Tamara Davel. Ek haat jou en ek haat mense soos jy en Groot Dawid Davel wat dink die wêreld kom julle toe.” Die rou stem weergalm oor die vlaktes.

As jy maar weet, Martha, dink Tamara.

“Ek moet jou waarsku, juffrou, kaptein Cameron is ’n ongeduldige man.”

Sy knik vir Brown en laat toe dat hy haar op die wa help.

“Brown, sy’s ’n gevangene, nie ’n verdomde prinses nie. Bind haar vas! Visser sê die perd is hare. As sy ontsnap, waai jou kop.”

Tamara voel die toue om haar polse styf trek.

Teen die tweede dag begin Tamara vermoed hulle is op pad Krugersdorp toe. Sy is van die wa af geboender, maar haar hande is steeds vasgebind. Die ander punt van die tou is aan die wa vasgemaak. Die osse lyk nie goed nie. Net die kleinste kindertjies wat nie kan byhou nie, word toegelaat om saam te ry. Die res maak beurte om ente lank op die wa te ry en dan weer te stap. Maar Tamara is verbied om van sulke ruskanse gebruik te maak.

Brown se gaafheid het ook verdwyn. Op aandrang van Tamara het hy vir die vroue drinkwater gegee nadat Marthie se graf gegrawe is – en hom daarmee ’n skrobbering van die kaptein op die lyf geloop. Sedertdien word hy sowel as sy met valkoë dopgehou.

Die Wes-Transvaalse laatsomerhitte gloei van vroegdag af al op hulle neer.

Teen die derde dag loop Martha steeds met Marthie se kappie in haar hande vasgeklem, ’n glasige uitdrukking in haar oë.

Koba en die ander twee vroue hou ’n oog oor die kinders. Die oudste dogter help darem ook om na die kleineres om te sien.

Tamara se hande is steeds aanmekaargebind. Die sweet brand ongenadiglik in die skaafwonde onder die toue en die dors is ’n konstante metgesel, maar sy weier om die pyn te laat blyk.

Martha se jonger dogter val laatmiddag langs Tamara in. “Tant Tamara moet maar vergewe wat moeder ná Marthie se dood gesê het. ’n Moeder se oudste dogter is seker maar altyd spesiaal.”

“Ek glo elkeen van ’n mens se kinders is spesiaal, Mientjie. Ek verstaan dat jou moeder se hart pyn en graag iemand die skuld wil gee. As dit haar laat beter voel, is dit goed so.”

“Ek wou net hê tante moet weet, ek dink tante is baie dapper.” Mientjie glimlag effentjies met haar droë lippies en stap weer na een van die kleineres wat begin huil. Tamara stap met nuwe krag agter die wa aan.

Die koeligheid van die aande is soos balsem. Saans kry hulle ook ’n rantsoen water en klipharde klinkers wat hulle in die water kan week.

Tamara gebruik net die broodnodigste en gee die res stilletjies vir Mientjie, wat dit op haar beurt weer onder die kinders wat dit die nodigste het, verdeel.

Hulle word toegelaat om komberse van die wa af te gebruik, maar hulle moet op die grond slaap. Dit raak Tamara nie. Die oomblik as sy haar oë toemaak, slaap sy.

Die dors en die hitte laat Tamara tred verloor met die dae, maar die woede in haar laat haar aanhou. Sy het geen idee hoe lank dit hulle geneem het nie, maar uiteindelik kom hul tog by die konsentrasiekamp aan.

Hul aanvanklike verligting is van korte duur. Tibbie, die waens en osse, al die goed buiten die broodnodigste word gekonfiskeer. Daarna word hulle sonder verduideliking by ’n vreemde vrou en haar vyf kinders in ’n tent geboender.

Die omstandighede in die kamp is haglik, maar Tamara is dankbaar dat sy ten minste nie verder gestraf word vir haar opstandigheid teen kaptein Cameron nie.

Hester Benade is aanvanklik nie baie tegemoetkomend nie. Maar soos die dae aanstap, lei sy Tamara-hulle tog in die kamproetine in. Aan alles is daar ’n tekort, maar veral aan kos, vars water en brandhout. Tamara se eerste gedagte is ontsnapping.

“Ons moet eerstens kyk of ons dit kan regkry dat een of meer van ons buite die kamp kan beweeg. Ek is seker Joshua-hulle sal probeer om met ons in aanraking te kom as hulle weet ons is hier.” Tamara rig haar tot Koba, want Martha is steeds in ’n dwaal.

“Jy is laf, Tamara. Hoe sal hulle weet ons is hier? En selfs al weet hulle, hoe sal hulle met ons in aanraking kan kom?” Koba klink moeg en kortaf.

“Juis, dis hoekom ons buite die kamp moet kan kom. Ek het vandag gesien kinders loop weg van die kamp af en kom met brandhout terug.” Sy draai na die vrou met die suur uitdrukking op haar gesig. “Hester, hoe werk dit?”

“Pas. Party kinders kry pas om te gaan hout haal.”

Koba skud net haar kop. “Selfs al kom hulle agter dat ons hier is, hoe gaan Joshua of Markus-hulle hier kom? En wat kan hulle doen? Dink jy hulle sal net aan die hek kan kom ratel en sê ons soek ons vroue en kinders?” Sy lag bitter.

“As ons nie probeer nie, het ons nie ’n kans nie.”

Tamara word die volgende dag afgekeur vir ’n pas om buite die kamp te gaan hout soek. Maar Mientjie en Hester se dogter wen uiteindelik die Kakies se vertroue en kry ’n paar dae later wel so ’n pas. Hulle bring die broodnodige hout terug, maar geen nuus nie. Ook nie die tweede keer ’n paar dae later nie.

Koba kyk Tamara met ’n ek-het-jou-mos-gesê-gesig aan toe sy teleurgesteld Mientjie se belydenis van ’n gebrek aan nuus aanhoor.

“Maar nou het ons ten minste hout. Dit help al,” verdedig Tamara sonder dat sy weet waarom sy nog probeer. Koba hoor haar skaars.

Met die brandgoedprobleem voorlopig opgelos, bepaal Tamara haar by ander prioriteite. Uit haar oudste hemp en ’n waterbeker prakseer sy ’n tregter.

Toe dit een nag hard begin reën, maak sy alles wat ’n holtetjie het vol water. Met rantsoenering hou die water darem ’n paar dae.

Wat kos betref, is daar voorlopig geen oplossing nie. Maar toe Mientjie met ’n pen en ’n bietjie ink vorendag kom, soek Tamara naarstig tot sy ook papier in die hande kry. Sy skryf ’n protesbrief aan die kampoffisiere waarin sy hulle inlig oor die gebrek aan kwaliteit en kwantiteit kos en vra dat daarna omgesien moet word.

“Dis hopeloos, Tamara. Hulle gaan net vir jou lag en die brief weggooi.” Koba sus haar jongste wat koorsig teen haar aanleun.

“Dan moet hulle maar lag. Solank ek enigsins kan, sal ek aanhou probeer om óf hier uit te kom óf om dinge beter te maak.”

Die volgende dag staan sy ure in die son – steeds bloedig, al is dit reeds herfs – en dring daarop aan om die brief vir die kampkommandant self of ten minste vir een van sy offisiere te gee.

Eers laatmiddag kom een van die offisiere te voorskyn. Hy kyk Tamara neusoptrekkerig aan, maar vat tog die vuil gevatte brief aan ’n puntjie by haar en onderneem om dit vir sy hoof te gee.

Toe sy weer naby die beltent kom, hardloop Mientjie haar tegemoet. “Tant Tamara!”

“Wat is dit, Mientjie?” Tamara slaan haar arm om die brandmaer meisiekind en wil saam met haar verder stap, maar Mientjie draai onder haar arm uit en gaan staan opgewonde voor haar.

“Ek het oom Joshua gesien.”

Tamara voel hoe die aarde meteens om haar kantel.

“Jy het wat?” Sy skud haar kop om weer te kan fokus.

“Oom Joshua. Ek het hom gesien toe ek en Hestertjie gaan hout haal het. Ons het weer vanoggend pas gekry.”

Tamara kyk vinnig rond en trek haar eenkant toe. “Waar? Het hy iets gesê? Het hy julle gesien?”

“Hy het ons gesien en ek weet hy het my herken. Hy het plat in die grasse gelê, sy vinger voor sy mond gehou en grond toe beduie. Toe het hy ’n paar polle gras uitgeruk en met sy vinger op die grond geskryf. Toe ons weer kyk, het hy verdwyn. Net so!” Sy klap haar vingers in die lug.

“Wat het hy geskryf?”

“Tamara + 2. Ek wag.”

“En dis al?”

“Dis al.”

Tamara gryp Mientjie aan die hand en begin so vinnig soos wat sy kan, sonder om te veel aandag te trek, tent toe stap.

“Hy het seker ’n ekstra perd, Koba. Hy kan voorlopig drie mense hier wegkry. Later sal hy dalk verder kan plan maak,” sê sy nadat Mientjie aan die res ook verduidelik het wat gebeur het.

“Seker dit, seker dat. Niks is seker nie, Tamara, ek waag nie my kinders se lewe nie. Of verwag jy dalk dat ek en Martha gaan en hulle hier agterlaat?”

Tamara sluk aan die woede wat in haar wil opkook. “Natuurlik nie. Dis hoekom hy my by hom wil hê, sodat ek hom kan help terwyl julle hier binne die fort hou. As ons twee van die kinders op ’n slag hier kan uitkry, is dit darem elke keer twee wat hul vryheid herwin en uit hierdie hool ontsnap.”

“My kinders laat ek nie onder my oë uit nie, Tamara, vergeet dit.” Koba skud haar kop beslis.

Tamara draai na Martha, wat sedert die bitter woorde ná Marthie se dood nog nie weer met haar gepraat het nie. “Martha, Gideontjie is siek, laat ek hom en nog een saamneem.”

Martha trek die siek kind teen haar boesem vas en draai haar rug woordeloos na Tamara.

“Mientjie?” Tamara kyk haar vraend aan.

Mientjie kyk van Tamara na haar moeder, dan skud sy haar kop. “Ek is nou die oudste, ek moet Moeder met die kleintjies help, maar tante moet gaan. Ons sal regkom noudat ons weet waar om hout te kry en hoe om water op te vang. Maar hoe gaan tante uitkom?”

Tamara sug diep. “Dis julle keuse. Ek is bereid om julle met Joshua se hulp een vir een hier te probeer uitsmokkel. Maar ek kan ’n perd net tot by die water bring. Drink, kan ek hom nie maak drink nie.”

“Gaan, Tamara. Dit sal beter vir ons almal wees. Jy maak net moeilikheid so ver jy gaan.”

“Dis nie so nie, Moeder!” klink Mientjie se stem ontsteld op.

“Sjj, Mientjie.” Tamara druk haar hand. “Jou moeder is dalk reg. Op een manier bekyk, is ek seker ’n moeilikheidmaker.”

Tamara draai na die ander vroue wat staan en luister.

“Wie wil twee van julle kinders probeer uitsmokkel?”

Hester kyk haar wantrouig aan en skud haar kop. Die ander twee draai weg.

Tamara knik en staan regop. “Hestertjie, kom staan langs my.”

Hestertjie gehoorsaam. Sy is ’n groot geboude kind, maar nie lank nie.

“Mientjie?” Mientjie kom staan aan die ander kant van haar tante. Sy is skraler gebou en ’n bietjie langer as Hestertjie, maar ook nie naastenby so lank soos Tamara nie.

“Jy stel nie my kind in gevaar nie.” Hester pluk haar dogter aan die hand.

Tamara ignoreer haar. Haar gedagtes hardloop heen en weer. As sy net ’n pas gehad het vir brandhout. Sy sal nie kan deurgaan as Hestertjie of Mientjie nie. As sy net korter was, of Mientjie net langer …

“Tant De Beer, so vier tente van hier af, se dogter Anna het pas om vir die Kakies wasgoed te was. Sy was by die rivier.”

Tamara kyk verward na Hestertjie. “’n Pas vir wasgoed?”

Hester raak bloedrooi in die gesig. “Stil, Hestertjie!”

Maar Tamara het genoeg gehoor. Sy stap by die tent uit en doen navraag na die De Beers.

By die kind wat buite die tent sit waarheen sy verwys is, verneem sy na Anna. Die kind verdwyn en oomblikke later kom ’n plomperige meisie van sowat sewentien jaar uit die tent uit.

“Ek hoor jy soek my?” Sy is geen skoonheid nie en lyk effe dom, maar sy het mooi oë en pragtige, lang hare.

Tamara kyk die meisie uit die veld geslaan aan. Sy lyk so anders as die res van die uitgeteerdes in die kamp. Haar wange is bloesend en daar is geen teken van ondervoeding aan haar te bespeur nie.

“Wie is dit?” Nog ’n bloesende gelaat kyk om die tentklap en dan nog een.

“Sie!” sis Anna en die gesiggies verdwyn weer.

Tamara sluk swaar aan die speeksel toe sy die reuk wat uit die tent kom, herken. Vleis wat saam met uie kook. Regte vleis, nie die vetterige blikkies wat meer meel as enigiets anders bevat nie. Tamara kan nie eens onthou hoeveel weke gelede sy regte vleis geëet het nie.

“Wie is jy?”

Tamara kom tot haar sinne.

“Dag, Anna. Ek is Tamara Davel. Ek verstaan jy het pas om wasgoed by die rivier te was?”

Anna bloos. “En wat daarvan?”

“Ek het gewonder hoe ’n mens te werk gaan om so ’n pas te kan kry.” Tamara hoor iemand in die tent giggel.

“Dis ’n baie spesiale pas.” Anna se oë flits oor Tamara. “Daar is net ’n paar van ons wat so ’n pas het.”

Omdat sy plomp is, lyk sy heelwat korter as Tamara, maar toe sy nader staan, sien Tamara dat Anna hoogstens ’n duim korter as sy is.

“Hoe lank neem dit om so ’n pas te kry, Anna?”

Anna lag ’n vreemde laggie. “Dit hang af. Vir my het dit ’n week geneem, vir Alie drie.”

Tamara voel hoe haar moed in haar skoene sak. Joshua sal miskien ’n dag of twee, drie in die omgewing kan bly, maar selfs dit kan al gevaarlik raak. “Ek is bereid om die wasgoed vir jou te gaan was as jy weer pas kry. Ek is sterk, ek skrop goed.”

Anna lag. “Vir die soort wasgoed wat ek was, het jy nie nodig om te hard te skrop nie, Tamara wie-jy-ook-al-is. Ek is seker jou gesig en daardie hare sal vir jou die wa deur die drif trek. Maar dit lyk my nie jy weet waarvoor jy jou wil inlaat nie.”

Anna begin terugstap tent toe. “Wag, Anna.” Tamara se brein werk oortyd. Iets begin by haar daag. Die De Beers se klaarblyklike goeie toestand, die vleisgeure uit die tent, die spesiale pas. Tamara frons. Hoekom sal ’n mens ’n pas kry om wasgoed by die rivier te gaan was?

En dan begryp sy. Die Kakies … alleen hier in ’n vreemde land, ver van hul vroue en vriendinne, ver van alles af.

“Natuurlik weet ek. Neem my saam, ek is seker ek kan die takie vir jou hierdie een keer oorneem en dan kan ons dalk daarna so saam-saam die regte wasgoed was.” Tamara knipoog skalks vir Anna.

Anna frons effens. “Ek weet nie so mooi nie.”

“Ek sê jou wat, jy sê net vir my presies wat ek moet doen en waar ek moet wees. Ek sal sê jy voel olik, maar omdat jy jou woord gegee het, het jy my gevra om jou plek in te neem. As jy my voorstel aan die mense wat die passe uitdeel, kry jy alles wat ek hierdie keer betaal word. Hoe klink dit?”

Anna begin stadig die feite agtermekaar kry en oorweeg. “Ek het reeds nie geweet hoe ek … jy weet, hulle verwag dat ’n mens net altyd … dink nie daaraan dat daar tye is dat …”

“Nou sien, daar het ons ’n uitstekende rede, en boonop verbeur jy nie die betaling nie.”

“Dis nie betaling nie. Dis kos vir my moeder, my broers en sustertjies.”

Tamara kyk Anna stil aan en knik. “Ek verstaan.”

“I am the substitute for Anna, she is not well,” antwoord sy twee dae later toe die Kakie met sy hand op sy rewolwer uit die bosse langs die riviertjie te voorskyn kom.

“She is not supposed to send sub …”

Hulle herken mekaar gelyktydig.

“You!” Die Kakie trek die rewolwer uit sy skede terwyl Tamara oop oë vir krag bid.

“Good day, Captain Cameron.”

Cameron verstar toe Tamara doodluiters die pante van haar hemp uit haar romp trek, maar hy hou sy afstand. Die rewolwer bly op Tamara gerig.

“I feel obliged to thank you, Captain. It was you who taught me how to bow gracefully to those in command.” Sy glimlag en begin die knopies van haar hemp een vir een en sonder haas oopknoop.

Cameron bly staan, maar druk tog die rewolwer in die skede terug terwyl sy hand steeds op die kolf rus. As hy net wil nader kom. Sy trek die pante van mekaar af weg, streel oor haar borste en lig hulle asof sy hulle vir hom aanbied.

Die kaptein kom nader, sy oë vasgenael op haar vroulikheid terwyl sy gesig ’n perspienk kleur begin aanneem. Hy steek sy hand na die roomwit bolling uit.

Tamara bly onder die tentatiewe aanraking staan.

Cameron kyk smalend na haar. “This is poetic justice,” sê hy met ’n dik stem voor hy gulsig na albei haar vol borste gryp.

“Vergewe my, Anna,” prewel Tamara geluidloos toe haar hand om die dolk se handvatsel sluit.

Toe Cameron se mond om haar bors sluit, ruk sy die dolk uit en stamp hom in dieselfde beweging weg.

“Hands up, Captain!” Met haar oë stip in syne ryg sy die repe lap wat sy saamgebring het om haar middel los. Presies hoe sy hom vasgebind gaan kry, weet sy nog nie, maar ’n plan sal sy maak, as sy hom net sover kan kry om haar bevele te gehoorsaam.

“Hands up, I said!”

Die glasigheid in sy oë klaar binne sekondes op. Toe hy besef wat aangaan, gryp hy weer na sy rewolwer. “You bitch!”

Sy mag hom nie toelaat om te skiet nie, besef Tamara dadelik. Die hele kamp sal binne sekondes daar wees en dan sal hulle begin soek en Joshua ook kry.

Toe hy die rewolwer se loop op haar mik, vlieg die dolk instinktief uit haar hand. ’n Breukdeel van ’n sekonde later sink die lem in sy hart weg.

Cameron gee ’n luide sug – asof sy wind uitgeslaan is – en val met ’n verdwaasde uitdrukking op sy gesig op die grond neer. Sy liggaam ruk ’n paar keer, nog ’n geluid kom oor sy lippe en dan lê hy stil.

Tamara het reeds haar rewolwer in die hand toe sy nader stap. Sy hou die loop op hom gerig en keer hom met haar voet op sy rug.

Die oë staar die helder lug in, maar hy sal nooit weer kan sien nie.

Sy buk oor hom en trek die dolk uit sy liggaam. Dan moet sy wegdraai en vooroor knak. Daar is nie veel in haar maag om uit te kom nie, maar die spasmas bly lank deur haar lyf ruk.

Uiteindelik kan sy regop kom. Sy vee die bloed aan die lem op die oewergras af en bêre die dolk sowel as die rewolwer.

Sy sleep die lyk onder die naaste bosse in terwyl sy swaar bly sluk om te keer dat sy weer naar word. As hy net nie wou skiet nie. Die plan was nie om hom dood te maak nie. Sy wou hom net vasbind en ’n doek oor sy mond bind sodat dit haar genoeg tyd sou gee om Joshua te kry.

Maar dit was Cameron. Cameron wat vir Marthie se dood verantwoordelik was, herinner sy haarself en probeer troos in die gedagte vind.

Sy knoop haar hemp met bewende vingers toe en stap rivierop.

As Anna net hek toe gaan en seker maak dat sy daar deur een van die wagte opgemerk word – soos Tamara voorgestel het – sal hulle weet sy kon nie die moord gepleeg het nie.

Tamara stap net. Sy weet nie waar om Joshua te begin soek nie. Haar verstand maal. Koba was reg, sy is ’n moeilikheidmaker. Oral waar sy gaan, veroorsaak sy moeilikheid. En nou het sy gemoor ook.

Die een oomblik loop sy nog blindelings voort, die volgende oomblik lê sy op haar sy agter ’n oewerwal met sand in haar neus en haar voete in die riviertjie.

Sy gryp na haar rewolwertjie, maar haar arms word blitsig vasgepen deur haar aanvaller wat onsigbaar agter haar lê.

Sy probeer losruk, maar die kakiegeklede arms wat haar omklem, is te sterk.

“Let go of me!” Sy probeer weer losruk.

“Sjj, Tamara, stadig nou. Dis ek.”

“Joshua?” Sy voel hoe die arms haar los.

Sy rol om en teen Joshua vas.

’n Oomblik kyk sy in die bekende oë voor sy hom vasgryp en haar gesig teen hom druk.

Hy ruik na stof en sweet en die kakieklere is vreemd, maar hy ruik ook na Joshua. Haar skouers begin ruk.

“Sjj, Tamara, sjj.” Sy voel sy lippe in haar hare.

“Ek het ’n man doodgemaak, Joshua. Ek is ’n moordenaar.”

“Sjj, sjj,” wieg hy haar. “Ek het gesien wat gebeur het. Jy kon nie anders nie, my lief. Jy kon nie anders nie.”

Tamara kyk sku op. “Jy het gesien?”

Hy kyk af na haar waar sy teen sy bors lê en knik. “Jy was net vinniger as ek. Miskien omdat ek in so ’n toestand van skok was toe jy begin uittrek. Ek kon nie verstaan wat aan die gang was nie.”

Hy glimlag effens, maar sy oë bly baie ernstig in hare. Hy vee ’n haarsliert uit haar gesig. Die oomblik stol tussen hulle.

Tamara raak bewus van ’n tortelduif wat in die bome koer, van water wat sag oor spoelklippe kabbel, maar dan vervaag alles weer toe sy lippe dringend, soekend hare vind.

Die wêreld tol om haar.

Hulle lê nie in die riviersand nie, hulle sweef na ’n plek waar daar nie oorlog is nie, waar daar nie gevaar is nie, waar daar nie bloedbande is nie en waar daar geen Joannas bestaan nie.

Tamara se oë fladder oop toe Joshua sy kop lig. Hierdie keer is daar nie selfverwyt of selfkastyding in sy oë nie.

“Die lewe is so bitter kort, Tamara.” Hy soen haar weer sagkens op die lippe. “Maar nou moet ons gaan. Ons kan môre terugkom vir die twee kinders. Jy kon hulle seker nie saambring nie.”

Tamara begin geleidelik haar teenwoordigheid van gees herwin. “Hulle wil nie. Martha en Koba weier om die kinders te probeer uitsmokkel.”

Joshua swets en skud sy kop. “Ek het altyd geweet hulle is eiewys en stiksienig, maar ek het nie besef …” Hy skud sy kop. “Dan is dit tot daarnatoe. Dit raak in elk geval gevaarlik om langer hier te bly. Dis net ’n kwessie van tyd voor die Kakies my raaksien en besef ek is nie een van hulle nie. Benjamin sê daar is niks oor van een van die opstalle nie.”

“Benjamin?”

“Ja, dis hy wat my laat weet het julle is hier. Benjamin het agtergekom Barend werk saam met die Kakies en het begin afluister en saamspeel … en vir ons begin boodskappe deurstuur. Maar hy het nooit verwag Barend sal so ver gaan as om jou te verraai nie. Hy het te laat agtergekom wat Barend se planne is. Ek dink Benjamin sal sy eertydse vriend met sy kaal hande vermorsel as hy ooit die kans kry.”

“Dan is Benjamin nie ’n verraaier nie?”

Joshua skud sy kop. “Net ’n bietjie verward gewees vir ’n ruk. Maar nou het hy die lig gesien.”

“Nou toe, laat ons wegkom. Ek neem aan jy het ’n perd?”

“Twee, ja. Ons sal maar moet kyk waar ons vir jou ’n skuilplek kan kry. Dinge verander deesdae vinnig. Wat die een dag nog veilig is, is die volgende dag hel.”

“Bergendal.”

“Maar ek sê nou net vir jou die opstalle …”

“Vertrou my, Joshua. Kom ons gaan terug. Bergendal toe.”

Iewers in die donkerste ure van die vroegmôre gly Tamara uit haar saal en begin met haar laaste kragte grot toe klim.

Joshua volg, self tot die dood toe moeg.

Tamara se tam hande vind ’n kers wat sy by die ingang van die grot versteek het. Sy maak net lank genoeg lig vir hulle om water te drink en dan met klere en al op die matrasse diep in die grot neer te val.

Joshua vou haar in sy arms toe en trek haar teen hom vas. Tamara sug behaaglik en haar oë val feitlik onmiddellik toe.

“Tamara …” Joshua se stem roer in haar hare en roep haar uit die poorte van die slaap terug. In die donker vee hy oor haar wang.

Tamara lig haar gesig na waar sy weet syne is.

“Tamara, my lief,” voel sy hom teen haar lippe prewel voor sy mond oor hare sluit.

Tamara kreun verras, skielik weer wawyd wakker. Sy vleg haar hande deur sy hare, dwing sy lippe nog dringender teen hare.

Joshua vryf oor haar rug, vryf haar stywer teen hom vas. Dan draai hy sodat sy gesig bo-oor hare huiwer. Sy voel sy asem hortend teen haar ooglede. Hy lig haar gesig weer na hom toe. Terwyl sy soen verdiep, dwaal sy hand teen haar nek af, oor haar skouers, haar borste. Sonder om die knopies eers los te maak lig hy die hemp oor haar kop.

Sy mond begin die roete van sy hand volg, eers om en dan oor die vroulike rondings.

Tamara voel haar diepste wese skiet gee. ’n Lamheid wat terselfdertyd ’n vreemde intensiteit word, trek deur haar onderlyf. Sy tong speel liggies met die pitjies wat die begeerte van haar tepels maak voor die klam hitte van sy mond daaroor gaan.

“Joshua,” kreun sy, verras oor die allesoorweldigende sensasie wat dit by haar teweegbring. Haar oë gaan vanself toe. Sy draai haar kop weg en begin onsamehangend bid dat die oomblik nie sal ophou nie.

Haar liggaam bewe terwyl sy mond en tong die verkenning van haar lyf voortsit. Tamara voel hoe duisende spiertjies die roete tot by haar naeltjie registreer. Haar rug word vanself hol teen die beddegoed om nog nader aan die liefkosing van sy lippe te kom.

Joshua raak vinnig ook van haar romp en die res van haar klere ontslae. Terwyl sy wag dat hy dieselfde met sy eie klere doen, vind sy dat haar lyf nie wil stillê nie, asof dit ’n momentum van sy eie gekry het.

Dan is Joshua weer teen haar, sy hande op haar heupe, sy mond op die holtes waar vroeër die delikate ronding van haar maag was.

Tamara trek haar asem in toe sy mond laer en nog laer beweeg.

Die donker om haar word ’n tollende kokon van sensasie. Sy hoor vreemde kermgeluidjies oor haar eie lippe kom. Haar vingers hark oor Joshua se wye rug en haar lyf stu syne tegemoet toe hy oor haar huiwer.

“Ek het jou lief, Tamara, die Vader in die hemel alleen weet hoe lief ek jou het.” Joshua se stem is grinterig.

Sy heupe sak oor hare terwyl hy die nou poortjie van haar vrouwees soek en vind.

Met die groot man se teer besetting van haar lyf, voel Tamara asemloos hoe sy oplos in die gedruis van die waterval en oor ’n kloof van haar eie stort.

Toe die gejaag van hul asem effens bedaar, sien Tamara deur die sluier water: die dag het begin breek.



Vyftien

Tamara word wakker van wonderlike geure.

Sy lê knus onder ’n kombers. Toe sy regop kom, sien sy Joshua bedrywig oor die vuur. Hy het weer die kakiebroek aan, maar sy bolyf is kaal. Hy kyk op toe hy die beweging sien en glimlag breed.

“Ek kan sweer ek ruik iets soos koffie?” Tamara loer oor die rand van die lappieskombers na hom, skielik verleë.

Hy dra ’n bekertjie tot by haar en sit dit langs haar op die grond neer voor hy oor haar buig en haar langsaam soen.

“Môre, Tamara, of ek moet eintlik sê middag? Witgatwortelkoffie. Ek het nog van die wortels in my saalsak gehad.”

Tamara tel die bekertjie op en proe versigtig. “Dis soet ook, en lekker.”

“Dis die heuning.”

Tamara maak haar oë toe en drink suinig, slukkie vir slukkie. “Ek kan nie eens onthou wanneer laas ek koffie gedrink het nie.”

Joshua buig weer oor die pot wat op die vuur sis en skep ’n goudbruin bal daaruit. “Miskien is die stormjaers vir jou net so lekker.”

Tamara blaas koud waar sy kan en laat haar tande in die deeg wegsak.

“Heerlik,” kreun sy behaaglik.

Joshua kry vir hom ook te ete en drinke en kom sit by haar. Nadat hulle in stilte en met oorgawe geëet het, vat hy albei haar hande.

“Ek moet weer vort, Tamara. My manne het my nodig. Die winter is op hande en die oorlog nog nie klaar geveg nie.”

“Wanneer?”

“Vanaand as dit begin donker word.”

Tamara knik. “Wanneer sien ek jou weer?”

Joshua skud sy kop. “Wie weet, Tamara?”

“En as die oorlog eendag tog tot ’n einde kom, wat gebeur dan met ons, Joshua?”

Joshua soen die skraal hande. “Ek weet nie, Tamara, ek weet werklik nie.”

“Wanneer laas het jy Joanna gesien?”

“Dit was so teen die einde van Januarie. Sy het met Benjamin laat weet dat sy vir ’n rukkie op Orange Hall sal vertoef en dat Ruben hom blind sou hou as ek haar wou besoek.”

“En jy het?”

Joshua knik.

Tamara lig haar ken ’n aks. “Ek is nie spyt oor wat gebeur het nie.”

“Spyt is ek in alle eerlikheid ook nie, maar ek voel wel skuldig. Ek is immers verloof en ons het steeds geen sekerheid oor …” Hy laat die sin in die lug hang.

“Sjj, Joshua.” Die lappieskombers val van haar af toe sy opstaan. “Jy het self gesê die lewe is kort. Al waarvan ons seker is, is nou … hierdie middag. Kom ons haal die beste daaruit.”

Sonder verleentheid maak sy die knope van sy broek los en skuif dit oor sy heupe tot dit op die vloer val. Hy tree uit die bondel kakie en reik na haar. Tamara ontduik hom, maar gryp sy hand. “Kom.” Sy trek hom saam na die grot se ingang toe en spring met ’n gilletjie deur die yskoue watergordyn.

Hul koppe breek gelyktydig deur die diep poel se oppervlak. Albei snak na asem in die snydende, koue water.

Tamara gooi haar bibberend en laggend in Joshua se arms.

Dan word haar liggaam van binne warm gemaak deur die vuur van hartstog wat van die begin van tyd af al daar vir Joshua brand.

Toe hulle later op die warm gebakte rotsplaat in die herfsson langs mekaar lê, streel Joshua saggies deur haar lang, nat hare.

“Ek dink weer aan ons wals die aand van die bal, Tamara. Ek sou toe nooit kon droom dat ons vandag so hier sou lê nie.”

Tamara glimlag lomerig. “Ons bittersoet wals.”

Joshua soen haar sagkens. “Die hele lewe is ’n bittersoet wals, Tamara. Daar sal weer bitter dele kom, maar nou, hier, ervaar ek iets soeters as wat ek ooit gedink het moontlik is.”

In die week ná Joshua se vertrek breek die winter skielik aan, asof dit net gewag het tot sy alleen is.

Tamara soek bedags die sonnetjie op, maar snags is dit bitter koud in die grot agter die watergordyn. Op die werf van die afgebrande opstal kry Tamara nog ’n paar hoenders wat die Kakies se slagting oorleef het. In die krale is net geraamtes oor. Die huis en alles daarbinne is totaal verwoes. In die puin is daar nie eens ’n mes, ’n vurk of ’n kastrol te vinde nie. Dit maak haar bekommerd, want dit kan beteken dat daar ná die verwoesting weer mense hier was. ’n Ieder en elke voorwerp kon tog sekerlik nie verbrand het nie.

Van ma Saar en haar mense is daar g’n spoor nie. Sy vermy dus maar die werf en bly in die veiligheid van die grot se omgewing, behalwe wanneer sy een keer per week gaan eiers haal en lemoene pluk. Van die songoue vrugte is daar volop, maar die groentetuin lewer net nou en dan iets op.

Aan die wind wat deur die skeure en klowe swiep, kom sy later agter dat dit Augustus moet begin word. Die eerste reëns kom en die veld is al vol in blom, maar die koue bly. Op ’n oggend toe sy agter haar watergordyn uitloer, ontmoet die vars soelheid van lente haar egter uiteindelik tog.

In al die maande het sy nie ’n siel gesien nie. Soms het sy wel gevoel asof sy dopgehou word, maar dis ’n gevoel wat vinnig gekom en weer vinnig verdwyn het. Sê nou die res van die wêreld het vergaan, of alle ander mense op aarde het in die oorlog gesneuwel? Sê nou die oorlog is al verby en almal het van haar vergeet?

Sal sy opsaal en gaan kyk of sy ander lewende siele kan opspoor? Maar die beelde uit die konsentrasiekampe wat dan telkens voor haar dans, laat haar van die gedagte afsien.

Toe sy haar perd een nag hoor runnik en ’n ander hoor antwoord, besef Tamara onmiddellik dat die dae van haar eensaamheid op ’n einde is. Maar of dit vriend of vyand is, weet sy nie.

Sy trap die vuurtjie vinnig dood.

Op gevoel kry en laai sy die Mauser. Gespanne wag sy met haar rug teen die sykantste grotmuur, haar oë op die enigste ingang.

“Tamara!” Die roep kom van onder die lys wat na die grot se ingang lei.

“Wie is dit?” Tamara voel haar hart in haar keel klop. Bokant die lawaai van die waterval hier reg by haar kan sy die stem nie eien nie.

“Dis Gabriël. Jy sal moet help, Tamara, Vader is gewond. Ek kan hom nie alleen hier bo kry nie.”

“Ek kom!”

Daar is nie tyd vir weersiensentimente nie. Haar vader is bewusteloos, sien sy toe sy onder kom.

Saam sukkel sy en Gabriël om die dooie gewig van die groot man in die grot te kry.

Terwyl Gabriël weer die vuur aanpak, steek Tamara ’n lamp op. Dit beteken waarskynlik die heel laaste van haar lampolie, wat sy juis vir so ’n noodgeval gebêre het.

Tamara gru toe sy die wond oopgewoel kry – nie net van die gesig nie, maar ook van die reuk wat daaruit opslaan.

Knersend op haar tande maak sy die wond skoon en versorg dit.

“Wat het gebeur?”

“Ons het met Kekewich slaags geraak by Moedwil.”

“Moedwil? Maar dis anderkant Rustenburg.”

Gabriël knik. “Tussen Rustenburg en Zeerust. Die Britte se kamp is langs die Selonsrivier. Ons kon uiteindelik nie die kamp oorneem nie, maar ons het die Kakies sleg laat les opsê. Vader is in die doodsnikke van die geveg gewond.”

“Die wond lyk nie goed nie, Gabriël. Die lang rit het sekerlik ook nie gehelp nie. Hoekom het Gys hom nie eerder gehelp nie?”

“Ons was voortdurend aan die beweeg. Daar was nêrens ’n plek waar Vader kon rus om te herstel nie. Buitendien, Gys was nie by nie. Hy is besig om op Rustenburg uit te help, daar is ’n hospitaal in die kerk ingerig.”

“Maar hoekom het jy Vader nie daarheen geneem nie?”

“Hy het daarop aangedring om hierheen te kom, Tamara, om jou te sien.” Gabriël laat sak sy kop in sy hande. Toe hy weer opkyk, is daar trane in sy oë.

“Ek dink ons almal weet hy gaan dit nie oorleef nie, Tamara. Hy wou op Bergendal wees, en by jou.”

“Ek sal nie toelaat dat hy sterf nie, Gabriël. Eet gou klaar en rus ’n uur of twee. Ek sal jou wakker maak. Dan ry jy deur Rustenburg toe terwyl dit nog donker is en laat Gys hierheen kom.”

Tamara skep vir hom van die kos op wat intussen op die vuur warm gemaak is.

“Tamara …”

“Moenie my Tamara nie. Eet en gaan slaap. Ek kan sien jy is doodmoeg, maar tyd is nou van die grootste belang.”

Gabriël sug. “Ek moet in elk geval weer terug kommando toe. Elke man tel deesdae. Ek sal by die hospitaal aangaan en vir Gys sê. Maar ek dink hierdie keer voer jy ’n verlore stryd, Tamara.”

Groot Dawid herwin in die vroeë oggendure sy bewussyn.

“My kind …” prewel hy deur droë lippe.

Tamara is onmiddellik by.

Sy help hom om ’n paar slukkies water te drink en om weer agteroor te lê.

“Hoe voel Vader nou?”

Sy streel oor die klam voorkop met die diep vore. Die koors het effens afgeneem, maar is nog nie weg nie.

“Ek is op Bergendal …” Hy maak sy oë moeg toe. “Deborah het so gebid vir ’n dogter …” Sy asemhaling raak egalig.

Tamara bly aan sy sy terwyl hy slaap. As hy steun, is sy by. As hy wakker word, help sy hom aan water en die sop wat sy van die laaste pampoen gemaak het.

Sy neem haar voor om – wanneer hy beter as nou lyk – marog te gaan soek.

Teen die middag hoor sy perdepote. Toe sy om die waterval loer, sien sy Gys uit die saal glip.

“Gys!” Sy spring ondertoe en omhels hom dankbaar. “Ek is so bly jy is hier.”

“Ek het my morsdood gesoek na die plek, selfs al het Gabriël so goed moontlik probeer verduidelik.” Hy druk haar teen hom vas. “Ek is so bly jy is veilig.”

“Kom, Vader lyk effens beter, maar ek is baie bekommerd oor die wond.”

Gys haak ’n leersak van sy saal af en volg haar grot toe.

“Dag, oom.” Gys kniel by Groot Dawid.

“Gys.” Die waterige oë gaan ’n oomblik oop voor die ooglede weer daaroor skuif.

Tamara sit ’n ketel water op die vuur en gaan sit langs Gys terwyl hy die wond oopmaak. Sy gesig bly uitdrukkingloos toe die walm uit die wond sy neus tref.

Tamara draai haar kop weg.

Uit die leersak haal Gys ’n karige voorraad ontsmetmiddel en begin die wond versorg.

Toe die wond weer verbind is, hou Gys ’n paar tabletjies na haar toe uit. “Vir die pyn. Dis ongelukkig al wat ek kan spaar.”

Hy help haar om Groot Dawid effens gelig te kry om een van die tabletjies te drink.

Groot Dawid steun ’n paar keer, maar raak weer aan die slaap.

Sy volg Gys tot buite die grot. Hulle gaan staan aan die rand van die poel.

“Jy leef in ’n klein paradysie hier.”

“Danksy die Engelse sonder die verbode vrugte en oorvloed. Maar ek bly aan die lewe.”

“Ek is bly jy is veilig. Ek het myself bly verwyt toe ek hoor jy is weg van Orange Hall af. Daar sou jy ten minste veilig gewees het en nie in die konsentrasiekamp beland het nie.”

“Dinge werk maar uit soos dit moet, Gys. Buitendien, ek is nie van Orange Hall af weg net oor wat jy gesê het nie.” Sy vat sy hand in ’n susterlike gebaar. “Jy het my wel aan die dink gesit. Ek sou nooit op Orange Hall geaard het nie.”

Gys streel oor haar hand. “Nie dat dit my veel help noudat jy teen Ruben gekies het nie.”

“Ons sal altyd vriende wees, Gys.”

“Maar daar is iemand anders, nè, Tamara? Iemand wat jy diep en innig liefhet?”

“Daar is.” Tamara kyk na die silwerwit water wat oor die kranse stort.

“Maar waarom die speletjie met my en Ruben? Dink jy nie dit was ’n bietjie harteloos nie?”

Tamara draai na hom. “Ek is jammer as jy so daaraan dink, Gys. Dis nie hoe ek dit bedoel het nie. Die man … ons was in daardie stadium nie vir mekaar beskore nie, miskien is ons steeds nie. In elk geval, ek wou doen wat die beste vir almal sou wees. Ek weet dit sou nooit gewerk het nie, maar dis altyd maklik om ’n ding agterna te beskou en te sien waar jy foute gemaak het.”

Sy skud haar kop. “Het jy al weer vir Ruben te sien gekry?”

“Net nou die dag, om die waarheid te sê. Ek het gegaan toe hy my laat kom het om na Joanna te kyk.”

“Joanna?”

“Ja, hy was ’n bietjie bekommerd oor haar. Hy het nou wel die vroedvrou wat inwoon, maar …” Gys bly eens klaps stil.

“Vroedvrou?”

“Tamara, ek het my mond nou sleg verbygepraat.”

“Waarvoor het Ruben ’n vroedvrou in sy huis nodig, Gys?” dring Tamara met ’n nare voorgevoel aan.

Gys sug. “Dis oorlog. Mense se emosies ruk handuit … Joanna se kind behoort teen die tweede week van Oktober gebore te word. Maar asseblief, Tamara, niemand mag weet nie. Veral nie Joshua nie. Hy het ’n kommando om na om te sien.”

Tamara voel hoe die aarde om haar wankel.

“Tamara?” Gys gryp haar aan haar arms toe sy steier.

Sy skud haar kop. Die duiseligheid bedaar geleidelik “Toemaar, Gys, dis maar net die hitte en die min slaap. En van min slaap gepraat … Wat dink jy van Vader se toestand?”

Gys kyk haar ondersoekend aan, maar los haar tog.

“Dit lyk nie goed nie, Tamara.”

“Maar hy sal leef?”

Gys bly lank stil. “Dit sal ’n wonderwerk wees, Tamara.”

’n Wonderwerk, ’n wonderwerk … Die woorde weerklink steeds in haar ore toe die perdepote op die rotsagtige paadjie weggesterf het.

Dan word dit vervang met: Wanneer laas het jy vir Joanna gesien? Dit was so teen die einde van Januarie …

Wanneer laas …

Groot Dawid word daardie aand vir die eerste keer behoorlik wakker.

Hy slurp die pampoensop van die lepel af wat Tamara vir hom hou.

Ná die tyd lê hy moeg terug. Toe sy vuur toe stap om nog te gaan haal, keer hy haar. “Kom sit hier, my kind, daar is iets wat ek lankal vir jou wou sê.”

Tamara gehoorsaam.

“Ek het baie foute in my lewe gemaak, Tamara. Een daarvan is dat ek nooit laat blyk het hoe ek oor jou voel nie.” Hy roer sy hand toe sy wil praat. “Nee, my kind, laat my klaar praat. Ons weet nie hoeveel tyd daar is nie.”

Hy maak sy oë toe en haal ’n paar keer swaar asem.

“Jy is my jongste, ’n dogter boonop. Maar in jou sien ek van kleins af ’n krag wat ek nooit by my eie seuns kon eien nie.”

“Behalwe Joshua, Vader.”

Groot Dawid swyg lank. Sy asem roggel deur die verflenterde bors. “Behalwe Joshua, ja.”

Hy lê sy hand bewend oor hare. “Maar jy weet tog dat Joshua nie van my bloed is nie, Tamara? Jy en Joshua weet dit tog?”

“Vader?” Tamara se stem is feitlik klankloos.

“Annabella … Sy wou van my af wegvlug, terug Delagoabaai toe. Ek het haar ingehaal op pad dorp toe, sy was nooit ’n goeie ruiter nie. Met die omkyk het sy haar ewewig verloor. Toe ek by haar kom, het ek haar in my arms opgetel. Ek kon sien haar oë begin al wasig raak, maar sy het ’n paar oomblikke nog geleef. Father Josh, het sy gesê en toe weer: Father Josh.”

Groot Dawid se droë, gebarste onderlip bewe. “Dit het al my vrese en vermoedens van voor Joshua se geboorte af al bevestig.

“Sy het nooit aan my behoort nie, Tamara. Ek het die grond waarop daardie klein voetjies getrap het, aanbid, en sy … sy het my net gebruik om haar seun ’n naam te gee.”

Tamara help hom water drink toe hy begin hoes.

Maar hy is haastig om voort te gaan. “En tog het ek al die liefde wat ek in my hart gehad het ná haar dood op Joshua uitgestort. Soveel dat ek ná my troue met Deborah werklik vergeet het hy is nie my eie nie.”

Hy swyg ’n rukkie, draai sy kop weg. Tamara sit doodstil.

“Ek het Deborah getrou om vir Joshua ’n moeder te gee. Die Vader was genadig dat ek en Deborah mekaar kon leer liefkry. Jou moeder was ’n wonderlike mens en die punt van my hart. Maar waar Deborah ’n stille vreugde kon teweegbring, was Annabella die een wat my hart laat juig het.”

Hy draai sy kop na Tamara. “Dis wat ek by Joshua ook gesien het die dag op jou sestiende verjaardag.”

Hy glimlag effentjies. “Hy het jou wakker gemaak met ’n vrolike wysie op sy viool. Jy het uit die bed opgespring toe hy klaar was. Net so, in die dun, wit nagrokkie, het jy op hom afgestorm en jou arms om hom gegooi.

“Ek kon in sy oë sien, toe jy hom so onskuldig omhels en gesoen het, dat jy sy hart laat juig. Ek kon ook die verwarring by hom sien, die onbegrip, die skuld wat hy daaroor gevoel het.” Hy sug diep.

In die stiltetjie wat op die sug volg, onthou Tamara daardie oomblikke van haar verjaardag asof dit pas gebeur het.

“Ek het jou en Joshua ’n onreg aangedoen deur te swyg en toe nog boonop om toe te laat dat julle jul heil by ander gaan soek. Dit was trots en bitterheid, Tamara. Ek weet nie hoe julle my gaan vergewe nie.”

Tamara sien hoe een van haar trane op die verrimpelde hand van haar vader val en uitmekaarspat.

“Daar is niks om te vergewe waar daar begrip is nie, Vader.”

“Maar nou moet julle regmaak waar ek verbrou het, Tamara. Jy moet vir Joshua sê dat ’n huwelik tussen julle nie alleen my seën wegdra nie, maar my ook oneindig gelukkig sal maak. En moet julle tog nie steur aan ander nie. Dis wat ek gedoen het. Dis nie ander wat jou lewe lei nie, dis net jy wat dit kan doen.

“Vertel vir Joshua en vertel vir Deborah se seuns. Kry bewyse as julle kan. Maar as julle nie kan nie, trek weg. Begin ’n nuwe lewe. Jy weet mos nou en God weet.”

“Ek en Vader sal Joshua saam vertel.”

Die ou man skud sy kop stadig.

“Nee, Tamara, dit sal jy alleen moet doen. Jy moet neerskrywe wat ek gesê het, ek sal teken dat dit die waarheid is. My seuns sal ek nooit weer sien nie.”

Op aandrang van Groot Dawid skeur Tamara ’n bladsy uit een van Gabriël se boeke wat sy weg grot toe gevind het. Sy skryf die essensie neer van dit wat haar vader haar vertel het.

Hy teken moeisaam onderaan.

Nie een van hulle weet wat die presiese datum is nie, dus skryf hy net onder sy handtekening: September 1901.

Tamara help hom nog ’n paar keer deur die nag om water te drink. Maar voor die waterval kan verraai dat die dag breek, roep hy een keer na Annabella voor hy sy laaste asem uitblaas.

Met eerste lig begin Tamara soek tot sy ’n plekkie kry wat op die grootste deel van Bergendal uitkyk. Die trane stroom oor haar wange terwyl sy klippe aandra en op ’n hoop pak.

Toe sy met ’n stok begin om ’n holte in die klam aarde te maak is sy nog nie uitgehuil nie. Toe die stok breek, sak sy op die grond neer en slaan magteloos met haar vuiste teen die malse aarde.

“Gee pad, lat ek grawe.”

Tamara kyk stadig op toe sy die stem hier by haar hoor.

Die man staan graaf in die hand, nie twee tree van haar af nie.

“Vaaljan?”

Hy dryf die graaf diep die aarde in en begin grawe sonder om haar te antwoord.

“Kom, Tamaartjie.” Ma Saar verskyn asof van nêrens langs haar.

“Laat Vaaljan eers die graf klaar grawe voor ons vir Groot Dawid na sy laaste rusplek toe vat. Kom saam met my.”

Die ou vrou help haar op. Tamara laat haar willoos na ’n nabygeleë kloof lei. Hulle is feitlik op die hut voor Tamara die konstruksie raaksien. Bettie wag hulle in.

“Maak vir ons ’n bietjie bossietee, Bettie. En bring vir Tamara van die haasbredie. Dit lyk asof sy in dae nie geëet het nie.”

Eers nadat sy klaar geëet het, kyk sy weer na ma Saar.

“Dankie.”

“Jy het goed gedoen, so alleen, Tamaartjie … vir een wat so onhandig in die kombuis is.” Die verplooide gesig vertrek in ’n glimlag. “Maar ons het darem ’n oog gehou.”

Die glimlag verdwyn. “Vir Gabriël hoor kom. Vaaljan het gaan kyk. Toe die doktertjie kom, het ons al begin vermoede. En toe ons jou vanoggend so haweloos sien dwaal, toe seg ek vir Bettie: Groot Dawid is nie meer nie.”

’n Rukkie later kom kondig Vaaljan aan die graf is nou so diep soos wat hy hom kan kry.

Die vier van hulle klim tot by die grot.

Ma Saar klik haar tong toe sy die wond sien. “Hieraan, Tamaartjie, sou ek ook niks kon doen nie.” Dan help sy Tamara om die lang man in ’n kombers toe te draai.

Toe Vaaljan die hopie grond vir oulaas met die graaf netjies maak, strooi Tamara die veldblomme wat sy gepluk het daaroor.

Ma Saar vat ’n hoë, bewende noot. “Uit diepten van ellende roep ik, met mond en hart …”

Tamara en Bettie val ook in. “Tot U, die heil kunt senden; O Heer, aanschouw mijn smart …”

Toe die laaste note in die klowe wegsyfer, vee Tamara haar trane af.

“Dag, Vader, tot ons weer ontmoet, daar waar dinge regverdiger sal verloop.”

Sy draai weg en stap blindelings terug na haar grot toe.

Ma Saar gee haar ’n paar dae om te rou voor sy haar opwagting by die grot maak.

Tamara brou vir hulle van die bossietee wat ma Saar saamgebring het en maak vir die ou vrou ’n gemaklike sitplek van komberse.

Saar vertel hoe Vaaljan sonder hul medewete die hut gebou het toe hy moeilikheid sien kom. Sy vertel hoe hy die Kakies net betyds sien aankom het om vir Bettie en Saar van die werf af weg te kry en hoe hulle van toe af in die hut gewoon het.

Dan vra sy na Groot Dawid se afsterwe.

“Vader het my vertel van Joshua. Annabella het hom gesê van Father Josh net voor sy dood is.”

“Ek het gewonder.” Ma Saar slurp haar tee. “Ek het met my hand op die Bybel gesweer ek sal niks van Father Josh sê voor Annabella en Dawid albei dood is nie … en dan net as dit regtig nodig is.” Sy slurp weer. “Ek dink dis nou regtig nodig.”

Sy drink eers haar tee klaar. “Lank voor Annabella vir Dawid ontmoet het, het sy skielik baie ywerig begin kerk toe gaan. Daar was nie ’n mis of ’n ding wat sy nie bygewoon het nie.

“Ek het hond geruik toe ek die mooie priester sien, maar darem nie gedink hy sal voor haar swig nie. Hy was immers ’n man van God en boonop Katoliek.

“Ek was maar jonk en het ook nie die weë van die liefde geken nie. Toe ek agterkom van hul ontmoetings in die konsistorie, was dit te laat. Annabella het reeds ’n maand gemis.

“Dis toe dat sy Dawid ontmoet het. Die res is nou ou nuus vir jou.”

Die donker hand rus teen Tamara se wang. “As julle bewyse soek, kan julle maar net vir Father Josh gaan opsoek. Joshua lyk presies soos hy destyds gelyk het.”

Ma Saar vroetel tussen haar borste en bring ’n vuil en reeds vergeelde brief te voorskyn. “Maar dié sal dalk ook help.” Sy gee dit vir Tamara aan. “Dis in Ingels, maar jy kan dit mos lees.”

“My liefling, Josh,” vertaal Tamara hardop. Sy kyk vraend na ma Saar.

“Ek moet die brief gaan aflewer het, maar dit was nie so beskik nie.”

Tamara maak keelskoon. “Ek trou môre om ons kind ’n naam te gee. Al breek dit my hart, verstaan ek dat jy nie jou vaderskap kan erken nie. Hoe ek hierdie huwelik gaan verduur, weet ek nie, maar om jou onthalwe en die baba s’n sal ek dit trotseer.

“Dawid Davel is ’n onverfynde man, maar ek voel ook goedhartigheid by hom aan. As God my genadig is, sal ’n saadjie van liefde hopelik tog in my hart ontkiem. Maar jy kan verseker wees, my liefde vir jou sal nooit kwyn nie.

Vaarwel, my liefling, my geliefde. Ek sal klein Josh (ek is seker dis ’n seun) na die beste van my vermoë grootmaak.

Vir altyd joune,

Annabella.”

Tamara kyk nog ’n maal na die woorde in die fyn skrif en vou die brief stadig toe.

“Van Annabella het hy die mooie viool en die musiektalent geërwe. Sy kon ook so weemoedig speel soos jou se Joshua soms doen. Met Annabella se dood het Groot Dawid haar mense laat weet. Toe haar vader te sterwe kom, het hy glo ’n klomp geld aan Joshua nagelaat, al het hulle hom nooit eens opgesoek nie.”

Ma Saar skud haar kop. “Die pad lê nou oop vir jou en jou se Joshua, Tamaartjie. Julle kan nou einde kry met hierdie bog van ander vryers en verloofdes.”

Tamara skud haar kop en sug diep. “So maklik is dit ook nie, ma Saar.”

Die ou vrou kyk haar skreefoog aan.

“Joanna behoort Joshua se kind binne die volgende paar weke in die wêreld te bring.”

Die geselskap en ondersteuning van ma Saar en haar mense maak die eensaamheid vir Tamara draagliker.

Vaaljan leer haar om beter strikke te stel en sodoende vul sy haar dieet met hase en tarentale aan.

Ma Saar leer haar meer van veldkosse en Tamara deel die eiers wat sy weekliks op die erf gaan haal met hulle.

Gys daag twee weke ná Groot Dawid se dood op. Hy verneem stil van haar vader se dood.

“Ek het dit verwag, Tamara. Ek kon sien hy gaan nie weer regkom nie. Ek sal die boodskap na Joshua-hulle toe deurstuur sodra ek ’n geleentheid kry.”

“Dankie, Gys.”

“Joanna het toe gisteraand ’n seun ryker geword, dis dié dat ek ’n draai hier kan kom maak.”

“En gaan dit goed met albei?”

Gys knik.

“Weet Joshua al?”

Gys skud sy kop. “Sy wil onder geen omstandighede hê hy moet daarvan hoor voor daar vrede is nie. Dis hoekom sy op Orange Hall aangebly het toe sy agterkom sy is swanger. Sy weet nie ek het my mond by jou verbygepraat nie en ek hoop nie sy hoor dit ooit nie.”

“Sy sal hom vroeër of later moet vertel, Gys. Hy gaan woedend wees as hy hoor sy het dit van hom weerhou.”

“Dink jy ek besef dit nie? Sy ook, maar sy bly onversetlik. Sy sal hom vertel wanneer daar vrede kom. Hy het al sy kragte vir die oorlog nodig.”

Hulle gesels nog ’n rukkie voor Gys weer begin aanstaltes maak.

“Wanneer jy Joshua-hulle laat weet van Vader, sê sommer ook alles is wel hier. Hulle hoef hulle nie oor my te bekommer nie.”

Gys knik en lig hom in die saal. “Ek sal so maak. En terloops, ek het ’n oulike verpleegster ontmoet.”

Tamara klap hom speels teen die kuit. “En jy sê my nou eers!” glimlag sy. “Ek is bly vir jou onthalwe, Gys, regtig bly.”

Gys glimlag ook. “Die lewe maak soms vreemde draaie en tog werk dinge op die ou end dikwels uit. Ek hoop vir jou ook.”

Hy wuif toe hy sy perd teen die smal paadjie afstuur.

Tamara kyk hom agterna. Ja, dikwels werk dinge uit, dink sy, maar nie altyd nie.

Maande lank hoor sy niks van enigiemand nie. Dit voel weer asof die wêreld van haar vergeet het, al maak Bettie-hulle se teenwoordigheid dinge vir haar aansienlik makliker.

En dan, op ’n dag, sien sy ’n ruiter aankom. Aan die manier waarop hy skeef in die saal hang, kan sy van ver af sien daar is fout.

Toe hy nader kom, besef sy die groot lyf kan net aan een mens behoort.

Sy hardloop Joshua tegemoet en help hom uit die saal.

“Tamara,” is al wat hy sê voor hy sy bewussyn verloor en op die grond neersyg.

Met ’n kloppende angs in haar kry sy vir Vaaljan om haar te help. Saam sleep hulle hom die grot in.

Die wond in sy skouer is vuurwarm en smetterig, sien sy toe sy die oorsprong van die bloed op sy hemp soek.

Hoeveel skietwonde gaan sy nog sien voor hierdie ellendige oorlog ophou? wonder sy terwyl sy dit so goed soos wat sy kan met koorsige vingers probeer skoonmaak.

“Staan opsy,” hoor sy ma Saar se stem langs haar. Sy gehoorsaam en kyk toe terwyl die ou vrou blare en bossies op die wond pak.

Dae lank gloei Joshua van die koors.

Tamara is buite haarself van angs. As Joshua ook moet sterf …

Sy en ma Saar maak beurte om hom op te pas. Bettie dra nog blare en bossies aan.

Nou en dan kreun Joshua en flikker sy oë, dan verval hy weer in ’n beswyming – tot hy op ’n dag uit die bloute sy oë oopmaak.

Hy kyk van Tamara na ma Saar. “Kry ’n mens nie meer kos in hierdie huis nie?” vra hy met ’n seker stem.

Uit Joshua se vertellings lei Tamara af hy kan nie onthou hoe hy op Bergendal gekom het nie, net dat hy ná die geveg by Tweebosch op pad was plaas toe om te kom kyk hoe dit met Tamara gaan.

Hy het hom vasgeloop in ’n Kakiepatrollie en onder hulle uitgejaag. Maar op die laaste nippertjie het ’n skoot hom tog getref.

Ma Saar bly net tot die laaste rooierigheid van die inflammasie opgeklaar het voor sy brom dat sy ook huis en haard het en weer na haar hut terugkeer.

Daardie aand vertel Tamara Joshua van Groot Dawid se afsterwe.

“En wat het hy alles in hierdie lang gesprek van hom gesê, Tamara?”

Tamara staar in die vlamme. “Net dat hy ook foute in die lewe gemaak het.”

“En niks van my moeder … van my geboorte nie?”

Tamara kyk weg en skud haar kop.

“Kyk vir my, Tamara.”

Sy gehoorsaam traag.

“Wat het Vader gesê?”

Sy sug. “Ek dink jy moet eers op Orange Hall uitkom.”

“Orange Hall?”

Tamara knik en staan op. “Ja, Joshua. Nadat jy op Orange Hall was, vertel ek jou wat Vader gesê het. Dis te sê as jy nog wil hoor.”

Sy draai weg. “Nag, Joshua.”

Toe Tamara die volgende oggend wakker word, is Joshua nêrens nie.

Sy verwens haarself. Die wond is nog glad nie genees nie. Sy moet gewag het.

Sy oorweeg dit om hom te volg, maar besluit liewer nie. Hy is ’n groot, sterk man. Hy sal wel daar uitkom. Hy en Joanna het tyd nodig om hul sake uit te pluis.

Die dag sleep verby. Toe die son aan die westerkim raak, kom die perd langs die poel tot stilstand. Aan die manier waarop Joshua afklim, kan sy sien dat hy moeg is en pyn het, maar sy stap nie nader nie, gooi net nog ’n houtjie op die vuur.

Joshua sak langs die vuur neer en hou sy hande na die hitte toe uit.

“Die winter kom,” sê hy sonder om te groet.

Tamara skink vir hom bossietee.

Hy vou sy hande koulik om die warm beker. “Nou wil ek hoor wat Vader gesê het.”

Tamara kyk hom vraend aan. “Wat maak dit nou nog saak, Joshua?”

“Jy het gesê jy sal my vertel ná ek op Orange Hall was. Ek was daar en nou ek wil hoor.”

Tamara kyk hom eers ondersoekend aan, begin toe vertel.

Sy gaan haal die bladsy wat sy uit die boek geskeur het en wat deur Groot Dawid onderteken is, asook die brief wat ma Saar vir haar gegee het.

Joshua lees die twee dokumente, vou dit terug in hul voue en gee dit weer aan Tamara. “Gaan bêre dit en dan kom jy hier.”

Tamara gehoorsaam. Toe sy terugkom, neem hy haar aan haar pols en trek haar langs hom neer.

“Joshua … moenie dit moeiliker maak nie.”

“Tamara, jy is nie my suster nie en ons het mekaar lief. Wat is so moeilik daaromtrent?”

“Die kind. Het jy die kind gesien?”

“Joanna se kind? Ja, ek het hom gesien. Pragtige kind met sy gitswart hare en oë. Net jammer van die Joodse neusie, maar dit kan niemand verhelp nie.”

“Maar …”

Joshua soen die res van haar woorde weg.

“Maar niks nie, behalwe dat ek nuus gekry het by Ruben. Nuus wat werklik op ons van toepassing is. Die republikeinse regerings ontmoet mekaar oor ’n paar dae op Klerksdorp. Dis die begin van die vredesonderhandelings. Oom Koos is ook daar. Voorlopig hoef ek nie terug te gaan kommando toe nie, Jong Dawid het my pligte oorgeneem.”

Hy soen haar weer. “Dis nou wat ek nuus noem.”

“Vrede? Maar wat van … jy was by Joanna … in Januarie …”

“Ruben ook, onthou.” Hy vee haar hare uit haar gesig. “Ek het in elk geval nooit weer só aan Joanna geraak sedert daardie aand in die wasrondawel nie, Tamara. Ek dink dis hoe sy geweet het daar is iemand anders, geweet het sy sal nooit my hart kan laat juig nie.”

Sy lippe streel oor haar oë. “Sy en Ruben kom ook al ’n lang pad saam. Ek is bly hulle het mekaar weer gevind. Maar môre praat ons verder, dan praat ons al die dinge uit, Tamara. Kom, ons vier vanaand die komende vrede. Die vrede … en veral my moeder se brief.”

Hy gee haar nie kans om te antwoord nie. Sy volgende soen maak haar heeltemal stil.

“Daar is waaragtig niks oor nie.” Joshua skop teen die swart verbrande puin van die opstal.

Hy sug. “Daniël en die ander getroudes het laat blyk hulle wil op hul eie gaan ná die oorlog. Gabriël se kop staan politiek toe, saam met oom Koos, en Benjamin sê hy bly nooit weer op ’n plaas nie. Hy wil nie eens in die kontrei bly nie. Dokter Visser kan die wêreld vir hom warm maak nadat hy Barend so sleg gefoeter het. Dié het glo by die dood omgedraai, die sig in sy een oog ook verloor.”

Joshua skud sy kop. “Dit lyk my dis net ek en jy en dalk Lukas wat op Bergendal gaan oorbly.

“Ons kan voor begin, Tamara. Ek en jy. Ons is jonk en sterk. Niks is onmoontlik nie. Ons is kort aan kapitaal, selfs met my erfgeld in ag geneem. En ons weet nie wat die vredesvoorwaardes gaan wees nie. Maar saam met jou sien ek vir alles kans.

“Die vraag is, sien jý kans, Tamara Davel? Vir my, vir Bergendal, vir die harde werk en die geskinder op die dorp?”

Tamara kyk op na die groot man wat haar hart vol staan. Later sal sy vir hom vertel van die juweliersware en van die geldsak wat sy so lank terug al begrawe het, daar is baie tyd.

“Jy het lank terug die lewe ’n wals genoem, Joshua. ’n Bittersoet wals.”

Sy soen hom roekeloos op sy mond. “Vir hierdie bittersoet wals sien ek inderdaad kans … solank dit jý is wat my vashou terwyl ons die passies maak.”

Sy lig haar gesig na Joshua toe, maar ook na die son wat pas sy kop agter die Magaliesberge uitgesteek het.



Liewe leser

Die storie van Tamara Davel het in 1999 begin toe ek met die honderdjarige herdenking van die Anglo-Boereoorlog gevra is om ’n romantiese verhaal te skryf met die Anglo-Boereoorlog as agtergrond.

My eerste reaksie was o, genade, nee toggie. Ek kon my ook nie indink dat die vae beelde wat ek gehad het van omies met bandeliers oor hulle boepense en skeefgetrapte velskoene aan hul voete, vreeslik passievol kon raak oor die uitgedyde tantes wat vroom onder kappies uitgeloer het nie.

Na baie wik en weeg het ek egter besef die mense destyds was nie net dowwe beelde op sepia foto’s nie, maar mense wat asemgehaal het soos ons, en liefgekry het soos ons.

Op ’n dag het ek Tamara Davel net voor my sien staan met haar lang blonde hare en vurige blou oë, sweep in die een hand en roer in die ander. Ek het haar op haar perd, Tibbie, oor die aarde sien skeer, en voor haar spieël sien sit waar sy haar hare by kerslig uitborsel. En skielik kon ek oor haar skryf en vir haar ’n man bedink wat haar waardig is.

Die gevolg was ’n boek met die titel van Bittersoet wals wat in 1999 verskyn het. Ses jaar nadat Bittersoet wals die lig gesien het, het LAPA Uitgewers my genader om die boek weer uit te gee as deel van die Historiese Romanse reeks van Romanza, die keer met die titel Tamara. Ek was natuurlik in my noppies – totdat hulle bygevoeg het hulle wil ook ’n vervolg hê.

Ek was nie seker of ek van nuuts af soveel navorsing wou doen nie, maar toe dink ek aan Mientjie, Tamara se niggietjie wat saam met haar in die konsentrasiekamp beland het. En begin wonder wat van haar geword het. Dit was ’n versoeking wat ek nie kon weerstaan nie.

Terwyl ek besig was om aan Mientjie, wat intussen natuurlik groot en Willemien geword het, se verhaal te werk het ek weer begin wonder. Ek het gewonder wat van Annabella en Deborah, dis nou Tamara se dogters, gaan word. En van Ryk Ruben Gould se seuns wat deur Willemien opgepas word. In ’n oomblik van waansin noem ek toe vir my uitgewer dat ek so wonder oor die kinders en toe sê sy vir my: Maar vind uit.

Die gevolg was Annabella en Deborah se stories. En terwyl ek so aan Deborah sit en skryf, wonder ek oor Willemien se dogter Isabelle. Intussen het Annabella en Deborah ook ’n tweelingboetie en -sussie ryker geword en toe wonder ek nog verder oor Maryn en Christiaan ook. Die uiteinde van die saak is hierdie sewe boeke oor die sewe eiesinnige Davel-vrouens.

Ek het die laaste ses van die sewe boeke uiteindelik in een jaar (2006) geskryf, maar dit was eers ’n hele ruk nadat al sewe gepubliseer was, dat lesers skielik van die Daveltjies begin praat het. Teen die tyd dat ek begin lesersterugvoer kry het oor hierdie Daveltjies, was hulle egter reeds uit druk uit. Ek het al hoe meer e-briefies begin kry waarin lesers vra waar hulle hierdie of daardie Daveltjie in die hande kan kry – soms feitlik weekliks.

LAPA het besluit om die boeke nie net te herdruk nie, maar om hulle in splinternuwe formaat uit te gee. Die gevolg is dat jy nou hierdie derde uitgawe van Tamara in jou hande hou. En dat die heruitgawes van die ander ses, maandeliks gedurende 2011 op die rak sal verskyn.

Ek het weer deur elkeen van die stories gewerk, maar nie veel verander nie. In Tamara spesifiek het ek hoofsaaklik langerige gesprekke in Engels na Afrikaans omgeskakel omdat ek glo dit lees lekkerder.

Hoewel ek geweldig baie navorsing vir my boeke doen, gebruik ek gewoonlik heelwat skrywersvryheid wat die feite betref. Ek doen dit suiwer ter wille van die storie. So het ek byvoorbeeld Orange Hall in Tamara gebaseer op Sammy Marks se huis, wat nou ’n museum is, maar vertrekke na hartelus bygevoeg en ’n roostuin in my verbeelding laat aanplant. Ek het Orange Hall ook in die Magaliesberge geplaas – heeltemal aan die ander kant van Pretoria as die Sammy Marks-huis.

Hoewel ek al die boeke só probeer skryf dat elkeen op sy eie staan, verskaf dit tog ’n ryker agtergrond om die hele reeks te lees. Maar dis bloot vir bykomende leesgenot en nie noodsaaklik nie.

Ek hoop julle geniet Tamara en die res van die Daveltjies soveel as wat ek dit geniet het om hulle te skryf. Volgende in die reeks is Willemien.

Laat weet my gerus wat jy van die Daveltjies dink op my blog by http://chanettepaul.wordpress.com/. Daar is ook meer inligting oor hulle op my webwerf by http://www.chanettepaul.co.za.

Van al my boeke, was die Daveltjies verreweg my ma, Ina Meyer, se gunstelinge. Ek dra die nuwe uitgawe van die hele reeks met groot liefde aan haar op en in die besonder Tamara wat haar supergunsteling was.

